
I. 

I  en  stor,  smuk  Villa  i  fransk  Renaissancestil  tæt  ved 
Vedbæk  boede  i  de  første  Decennier  af  dette  Aarhundrede 
Konferensraad  Wendt.  Han  var  paa  det  her  omhandlede 
Tidspunkt,  nemlig  Aaret  1815,  en  Mand  i  anden  Halvdel 
af  Treserne.  Han  var  høj  og  slank,  hans  stærke,  krøllede 
Haar  var  sølvgraat,  hans  blaa  Øine  vare  livfulde  og  kunde 
udsende  Lyn,  naar  hans  Vrede  optændtes  enten  af  formastelige 
Yttringer  eller  af  Paastande,  som  stod  i  Strid  med  hans  An- 
skuelser. Wendt  var  ikke  blot  en  fornem  Mand  —  foruden 
Titlen  havde  han  Storkorset  —  men  han  var  ogsaa  en  for- 
muende Mand,  da  han  havde  arvet  en  betydelig  Sum  Penge 
efter  en  barnløs  Onkel,  der  havde  hørt  til  Koryfæerne  blandt 
Kjøbenhavns  Grosserere. 

Wendt  trak  sig  derefter  tilbage  fra  sin  Embedsstilling  i 
Kancelliet  og  førte  en  behagelig  Privattilværelse  sammen  med 
sin  Hustru,  der  var  omtrent  otte  Aar  yngre  end  han. 
Konferensraadinde  Eleonora  Wendt  var  svensk  af  Fødsel,  hun 
hørte  til  en  adelig  Familie  og  havde  som  ung  Pige  været 
Hofdame  hos  Prinsesse  Sofie  Albertine,  Kong  Karl  den  Tret- 
tendes Søster.  Under  et  Besøg  i  Stockholm  havde  Wendt 
lært  hende  at  kende  paa  et  Bal  hos  Grev  Piper,  derefter  havde  han 
mødt  hende  flere  Gange  hos  den  danske  Gesandt,  hvis  Frue 
var  hendes  Veninde.  Han  blev  indtaget  i  den  velvoxne 
Blondine    med    de   skelmske    Blikke    og    det   yndefulde   Smil; 

hun  gengældte  hans  Følelser  og  efter  et  Par  Aars  Forlovelse 
blev  Ægtepagten  sluttet.  Da  den  unge  Frue  forlod  Sverrig 
modtog  hun  talende  Beviser  paa  Hds.  kgl.  Højheds  Yndest 
og  det  svenske  Kongepars  Bevaagenhed.  Prinsesse  Sofie 
Albertine  forærede  hende  en  Medaillon  med  sit  Portræt. 
Deres  Majestæter  forsikkrede,  at  de  altid  vilde  bevare  hende 
i  venlig  Erindring.  I  Dronning  Sofie  Magdalenes  Øine  kom 
en  Taare  ved  Mindet  om  det  elskede  Danmark,  til  hvilket 
de  Nygifte    nu  skulde  rejse. 

Konferensraaden  og  hans  Hustru,  der  nu  var  en  fyldig 
gammel  Dame  med  graasprængte  Lokker,  yndede  at  leve  i 
Erindringen,  og  i  deres  stille  barnløse  Tilværelse  underholdt 
de  sig  gerne  med  hinanden  om  Hoflivet  i  Stockholm  og 
Kjøbenhavn.  Han  talte  med  Begejstring  om  Parforcejagterne 
i  Frederik  den  Femtes  Tid,  til  hvilke  han  som  ganske  ungt 
Menneske  havde  været  Vidne  i  Jægersborg.  Hans  Øjne  lyste, 
naar  han  tænkte  paa,  at  han  havde  havt  den  Ære  at  danse 
sammen  med  Prinsesse  Louise  Augusta  i  en  Kvadrille  paa 
Kristiansborg,  og  han  kunde  ikke  nok  som  berømme  Kronprin- 
sesse Maries  Skønhed  og  Ynde  under  Indtoget  i  Kjøbenhavn 
1790.  Hver  Gang  der  forefaldt  en  Fødselsdag  i  Kongefamilien, 
udbad  Konferensraad  Wendt  sig  gennem  Hofmarskalatet  Til- 
ladelse til,  at  han  allerunderdanigst  maatte  sende  en  loyal, 
undersaatlig  Lykønskning  skriftlig.  Konferensraadinden  gjorde 
det  Samme  overfor  den  svenske  Kongefamilie,  men  herom 
bevarede  hun  Taushed ;  thi  Forholdet  mellem  de  to  Hoffer 
var  meget  køligt.  I  Reglen  konverserede  hun  kun  med  sin 
Ægtefælle  om  de  straalende  Hoffester  under  Gustav  den 
Tredie,  om  de  pragtfulde  Maskerader  og  Ridderspil  paa  Ulriks- 
dal  og  Drottningholm.  Naar  den  gamle  Dame  med  en  vis 
Fyrighed  havde  fremdraget  disse  Minder,  lænede  hun  sig 
gerne  tilbage  i  Stolen  og,  med  Blikket  hen  for  sig,  hengav 
hun  sig  stille  til  sine   Fortidsbetragtninger. 

Konferensraadinde  Wendt  havde  netop  en  Dag  udtømt 
sig   i    en    Skildring    af    en    Souper   paa   Slottet    Ekolsund    og 


hvilede  nu  ud  efter  Anstrengelsen,  da  en  ung  Pige  traadte 
ind  i  Dagligstuen  til  hende  og  Konferensraaden.  Hun  holdt 
i  Haanden  en  Bakke.,  hvorpaa  laa  et  Brev  og  en  Avis,  og 
hilste  neiende. 

Den  Indtraadte  var  den  femogtyveaarige  Nathalie  Wis- 
sing,  Datter  af  en  Toldembedsmand  i  Helsingør.  Faderen 
var  død,  og  Moderen  levede  i  kummerlige  Kaar.  Da  Na- 
thalie var  en  køn  Pige  med  et  fyldigt  sort  Haar  og  livlige 
brune  Øjne,  og  da  hun  havde  et  tækkeligt,  tiltalende  Væsen, 
mødte  hun   Sympathi  og  Velvillie  overalt. 

En  af  de  overordnede  Embedsmænd  ved  Øresunds  Told- 
kammer, der  var  en  personlig  Ven  af  Konferensraaden,  havde 
bedt  denne  om  at  tage  sig  af  Jomfruen  og  mulig  gennem 
sine  Forbindelser  med  Familierne  i  Vedbæks  Omegn  skaffe 
hende  en  Plads  i  et  anset  Hus.  Hun  var  ikke  blottet  for 
Kundskaber  og  kunde  af  fremmede  Sprog  noget  Engelsk. 

Nathalie  havde  i  omtrent  fem  Aar  været  hemmelig  for- 
lovet med  en  tidligere  Styrmand,  der  havde  faret  paa  Vest- 
indien. Hans  Navn  var  Frederik  Stilling;  han  var  dygtig  i 
sit  Fag  og  befandt  sig  nu  i  sin  kraftigste  Alder,  da  han  var 
tredive  Aar.  I  Kanonbaadskrigen  med  Englænderne  havde 
han  udmærket  sig  saaledes,  at  han  var  bleven  hædret  med 
Dannebrogsordenens  Sølvkors.  Stilling  var  som  Maaneds- 
løjtnant  gaaet  til  Vlissingen  og  havde  der  gjort  Tjeneste  paa 
Scheldefloden  om  Bord  i  et  af  de  franske  Orlogsskibe,  der 
havde  dansk  Besætning.  Han  og  Kjæresten  havde  vexlet 
Breve  med  hinanden.  Da  de  danske  Orlogsbesætninger  i 
Foraaret  1813  kaldtes  hjem  til  Danmark,  havde  han  overfor 
Kontreadmiral  van  Dockum  udtalt  Ønsket  om  at  maatte  for- 
blive endnu  i  nogen  Tid  i  Udlandet,  og  den  højt  ansete 
Officer  havde  udvirket  ham  Tilladelse  dertil.  Frederik  Stilling 
rejste  da  til  Brest  i  Bretagne,  hvor  han  fik  Ansættelse  ved 
det  store  Arsenal.  Brevvexlingen  med  sin  Nathalie  fortsatte 
han,  men  siden  Sommeren  1814,  altsaa  nu  i  henved  et  Aar, 
havde    hun    ikke   hørt    noget    fra    ham.       Hun    var  naturligvis 

højst  bekymret  for  hans  Skæbne  og  sørgede  dybt  ved  Tanken 
om,  at  der  mulig  var  hændet  ham  en  Ulykke,  eller  at  han 
kunde  være  død.  Det  var  hende  ikke  nok  at  skaffe  det 
beklemte  Hjerte  Luft  i  Taarer,  men  hun  maatte  have  en 
Fortrolig.  Da  Konferensraadinden  var  blid  og  elskværdig 
mod  hende,  betroede  hun  den  gamle  Frue  sin  Hemmelighed. 
Nathalie  Vissing  kunde  ikke  have  vendt  sig  til  nogen  Bedre; 
thi  hun   fandt  der  baade  Trøst  og  Opmuntring. 

Da  Nathalie  nu  i  Dag  kom  ind  i  Dagligstuen  med 
Brevet  og  Avisen,  havde  hun  nylig  tænkt  paa  Frederik  Stil- 
ling.     Et  sørgmodigt  Skær  hvilede  over  hendes  Ansigt/ 

Konferensraadinde  Wendt  bemærkede  det.  „I  tror  jo 
paa  Drømme  Jomfru,"  sagde  hun.  „Jeg  har  i  Nat  drømt, 
at  I  vilde  blive  meget  lykkelig.  Jeg  skal  siden  fortælle 
Jer  det  Hele." 

Et  Smil  gled  hen  over  Nathalies  Ansigt.  Hun  neiede 
atter  for  Konferensraaden  og  satte  Bakken  paa  Bordet. 
Wendt  tog   Brevet   og   brød  skyndsomst  Seglet. 

„Hvad  ser  jeg,"  udbrød  Konferensraaden  med  en  glad 
Mine.  „Det  er  lykkedes  mig  at  faa  en  Plads  til  Jer  hos 
Oberst  Falkenskjold  paa  Sofienberg.  Oberstinden  ønsker  en 
Jomfru  af  moden  Alder  til  at  føre  Tilsyn  med  Pigerne  og 
Linnedet,  og  efter  mine  Udtalelser  vil  hun  tage  Jer  i  sin 
Tjeneste." 

„Oberstinde  Falkenskjold  er  saadan  en  kær  Dame,"  sagde 
Konferensraadinden   med   et   blidt  Blik   til   Nathalie. 

„Jeg  takker  den  højvelbaarne  Konferensraad  for  den 
store  Interesse,  De  har  viist  mig,"  sagde  Jomfruen  med  ned- 
slaaet  Blik.  „Dem  ogsaa,  Fru  Konferensraadinde,"  til- 
føjede hun. 

„Men  I  maa  komme  snarest  muligt,"  sagde  Wendt 
med   Eftertryk;    „heller   i  Morgen  end  i  Overmorgen." 

Da  Nathalie  Wissing  havde  fjernet  sig,  foldede  Konfe- 
rensraaden Avisen  ud.  Det  var  „Statstidenden".  Den  havde 
ved   Upaapasselighed   fra   en   Kudsk  Side   først    nu,    ad   en   be- 


5 

tydelig  Omvej,  naaet  Konferensraaden ;  den  var  derfor  noget 
antikveret,   men  alligevel  overordenlig  velkommen. 

„Aha,"  tog  han  til  Orde,  „her  er  en  Skildring  af  Hs. 
Majestæts  Indtog  i  sin  Hovedstad  efter  hans  Tilbagekomst 
fra  Kongressen  i  Wien.  Nu  skal  De  høre,  min  dydzirede 
Hustru." 

Konferensraadinden  foldede  Hænderne;  hendes  Ægte- 
fælle  læste : 

„Glædet  ved  andre  Souveræners  Agtelse  og  fremmede 
Nationers  Kærlighed  kom  Hs.  Kgl.  Majestæt  efter  en  Fra- 
værelse af  ni  Maaneder  tilbage  til  sit  Riges  Hovedstad  og 
modtoges  her  med  de  lydelige  og  enstemmige  Glædesyttringer, 
som  et  trofast  Folk  skylder  den  elskede  Konge,  der  opoffrer 
egen   Ro   for  at  fremme  sine   Undersaatters   Vel"  .  .  . 

„Ja,  hvor  ædelt  og  højsindet,"  faldt  Konferensraadinden 
ind,  „tænk  Hs.  Majestæt  opoffrer  sin  egen  Ro  for  at  fremme 
sine   Undersaatters  Vel ! " 

„De  maa  ikke  afbryde  mig,  min  dyrebare  Hustru," 
sagde  Wendt.  Han  læste  derpaa  i  Taushed  videre,  idet  han 
dog  af  og  til  højt  gentog  en  Meddelelse  i  Beretningen. 

„Da  Kongen  kom  til  Vesterport  affyredes  der  Kanon- 
salver fra  Voldene,  Citadellet  og  Holmene,  81  Skud  fra 
hvert  Sted  .  .  .  Fra  Porten  til  Amalienborg  dannede  Mili- 
tæret Espalier  ....  Kongen  besvarede  Jubelraabene  med 
blottet  Hoved  og  huld   Nedladelse"  .... 

„Ja,  Hs.  Majestæt  er  uforlignelig,"  sagde  Konferensraadinden 
rørt,  en  Taare  kom   hende  i  Øjnene.     „Med  huld  Nedladelse!" 

En  lille  Pause  fulgte.  „Hør  nu,"  udbrød  Wendt:  „det 
glade  Folk  spændte  i  Vimmelskaftet  Hestene  fra  Vognen, 
og  Begejstringen  var  saa  stor,  at  Vognen  blev  ligesaa  meget 
baaren  som  trukken." 

„Ja  saadan  skal  et  Folk  netop  være  overfor  sin  Konge," 
yttrede  Konferensraadinden.  „Det  var  et  værdigt  Motiv  for 
Lunds   Pensel!"    lagde   hun   til   med   et  lysende  Blik. 

„Men   lyt   nu,   min   højtskattede  Konferensraadinde,"    Pro- 


fessor    Høegh-Guldberg    har    skrevet    et    Velkomstdigt.       Han 
overgaar  deri  virkelig  sig  selv.      Er  dette  Vers   ikke  dejligt!?" 

„Larm  lader  sig  betale,  Jubler  købe 

Og  Tidender  udbramme  dem  for  Guld; 

Men  Taarer  lejes  ikke,  Taarer  rebe, 

At  Barmen  er  af  ømme  Længsler  fuld. 

Naar  Mand  sin  Dont,  naar  Viv  sit  Barn  forlader, 

Naar  ubefalet  Hoben  stimler  til, 

Naar  Alle  kappes  først  at  se  vor  Fader, 

Naar  Alle  hilser,  Alle  hilses  vil, 

Da  er  det  frie  Hjerter,  der  modtage  — 

Hvad  Vaarens  Sol  blev  Jorden,  er  han  dem. 

Som  Vaarsol  kalder  Plantens  Liv  tilbage, 

Saa  spirer  Haabet  nu  forynget  frem." 

Konferensraadinden  tørrede  bevæget  sine  Øjne  og  gik 
ud  af  Stuen.  Konferensraad  Wendt  lovpriste  i  sit  stille  Sind 
den  Loyalitet,  der  fandt  sit  Udtryk  i  Verset.  Han  gav  sig 
derefter  til  at  studere  Kursnoteringen.  Udenfor  kvidrede  i 
den  skønne,   klare  Junidag  Fuglene,   men  han  hørte  dem  ikke. 

Konferensraadinden  tog  en  solbeskyttende  Kammerdugshat 
paa  Hovedet  og  gik  ned  i  Haven.  Hun  satte  sig  paa  en 
Bænk  mellem  Buske  med  Syrener  og  Guldregn.  Hun  frydede 
sig  med  en  vis  Vemod  ved  Synet  af  dem,  thi  deres  Blom- 
stringstid var  nu  snart  til  Ende.  Men  Droslernes  livlige  Sang 
gjorde   det  atter  lyst  i   hendes   Sind. 

Som  Konferensraadinden  sad  der  i  sine  Betragtninger 
over  Blomstens  Forgængelighed  og  Fuglestemmens  Klangfarve, 
traadte  Jomfru  Nathalie  Wissing  pludselig  hen  foran  hende 
med   en   Buket  Kornblomster  i   Haanden. 

„Maa  jeg  have  den  Ære  at  overrække  Konferensraad- 
inden denne  Buket.  Jeg  har  plukket  den  i  Udkanten  af 
Kancelliraad   Schønnings   Rugmark." 

„Tak ,  lille  Jomfru  Nathalie.  Tag  Plads  her  ved 
Siden  af  mig.  Jeg  holder  saa  uendelig  meget  af  Korn- 
blomsten.      Den    var    Prinsesse    Sofie    Albertines    Sværmeri." 

Aa,  hvor  var  Hds.  kgl.  Højhed  naadig  imod  mig."  Konfe- 
rensraadinden  sukkede  og  betragtede  Blomsten. 

„Vil  De  saa,  Frue,  fortælle  mig  den  Drøm,  De  berørte 
før,"   sagde  Nathalie  med  et  spørgende  Blik. 

„Ja,  Jomfru  Wissing.  Da  I  forleden  Aften  græd  og 
yttrede  Frygt  for,  at  der  var  tilstødt  Jer  Kæreste,  Frederik 
Stilling,  en  stor  Ulykke,  tænkte  jeg,  efter  at  jeg  var  gaaet  til 
Ro,  stadig  paa  Jer  og  ham.  Jeg  faldt  endelig  i  Søvn 
og  drømte,  at  jeg  gik  i  en  stor  By,  hvor  det  vrimlede  af 
Soldater  og  Mennesker  af  mange  forskellige  Nationer.  Da 
møder  jeg  General  Waltersdorf,  hvem  jeg  kender  gennem 
hans  Frue ,  en  Vestindianerinde.  Han  standsede  mig  og 
sagde  med  et  tilfreds  Smil:  „Frederik  Stilling  kan  takke  Hs. 
Højhed  for,  at  den  Bøjle  sprang."  I  det  samme  hørte  jeg 
en  Trommehvirvel  og  et  Kanonskud.  Jeg  vaagnede  og 
foer  op:  det  var  Wendt,  der  snorkede  og  pludselig  nøs." 

„General  Waltersdorf?"  spurgte  Nathalie.    „Hvem  er  det." 

„Han  er  dansk  Minister  i  Paris.  Han  repræsenterer 
vor   allernaadigste   Konge  hos   den   franske  Regering." 

„Naa,  det  gør  han.  Men  hvorfor  betragter  Konferens- 
raadinden  egenlig  den  Drøm  som  et  lykkeligt  Forvarsel  for 
min  Frederik?" 

„Jer  Kæreste,  Jomfru  Nathalie,  er  Militær,  og  det  tyder 
paa  stort  Held  for  ham,  naar  man  i  Drømme  hører  hans 
Navn  i  Forbindelse  med   Højheder  og  Diplomater." 

„Diplomater?"    Jomfru   Wissing  forstod   ikke   det  Udtryk. 

„Ja,  Waltersdorf  er  Diplomat,  det  vil  sige,  han  er 
Statsmand." 

„Naa  saaledes,  Konferensraadinde.  Men  hvem  var 
Højheden." 

„Ja,  det  hørte  jeg  ikke  noget  om." 

„Jeg  har  ogsaa,"  yttrede  Nathalie,  „for  nylig  havt  en  Drøm 
om  Stilling.  Jeg  saa  ham  saa  tydelig  staa  paa  Terrassen  foran 
Frederiksberg  Slot.  Kongen  kom  hen  til  ham,  slog  ham  paa 
Skuldren  og  udbrod  :    „Tak,  min  Søn,  det  skal  Du  faa  belønnet." 


„Det  Ene  med  det  Andet,  lille  Jomfru,"  sagde  Konfe- 
rensraadinden.  „I  skal  se,  en  lys  Fremtid  venter  Jer  og 
Stilling." 

I  dette  Øjeblik  hørte  man  Konferensraadens  Stemme  i 
Haven.  „Ole",  raabte  han  til  sin  Karl,  „I  Morgen  For- 
middag skal  Du  køre  Jomfru  Wissing  med  samt  hendes  Ba- 
gage  til   Sofienberg." 

II. 

Omtrent  en  Fjerdingvej,  Nord  for  Rungsted  ligger  So- 
fienberg, der  oprindelig  var  et  kongeligt  Lystslot,  opkaldt 
efter  Kristian  den  Sjettes  pragtlystne  Dronning  Sofie  Magda- 
lene. Det  er  bygget  paa  en  høj  Brink  ved  Sundets  Bred, 
hvorfra  man  har  en  vid  Udsigt  til  Hveen  og  Sverrigs  Kyst. 
Paa  de  græsklædte,  blomstersmykkede  Terrasser  foran  Slottet 
sad  Kong  Kristian  og  hans  Dronning  mangen  klar  Sommer- 
aften. Enten  fulgte  de  med  deres  Blikke  Sejlerne  i  Øresund 
eller  pegende  over  mod  Skaane,  talte  de  om,  hvorledes  deres 
Søn  Kronprins  Frederik,  havde  været  lige  ved  at  blive  svensk 
Thronarving.  Sofienberg  var  et  af  Dronningens  Yndlings- 
opholdssteder,  hun  fandt  det  ligesom  Hirschholm  „charmant," 
og  hun  lagde  Frederik  den  Femte  paa  Sinde,  at  han  aldrig 
maatte  skille  sig  ved  det. 

Da  den  halvfjerdssindstyveaarige  Enkedronning  Sofie  Mag- 
dalene døde,  havde  hendes  Sønnesøn,  Kong  Kristian  den  Sy- 
vende, i  fire  Aar  baaret  Kronen.  Hun,  der  fandt,  at  smukke 
Bygninger  gjøre  et  Land  Ære,  har  sikkert  endnu  paa  sit 
yderste  skænket  Sofienberg  i  Forening  med  Hirschholm  en 
venlig  Tanke.  Døden  forskaanede  den  gamle  pietistiske  Enke- 
dronning fra  at  komme  til  at  opleve  en  Forargelse,  der  vilde 
have  rystet  hende  dybt:  den  erotiske  Liaison  mellem  Struensee 
og  Karoline  Mathilde.  I  den  enevældige  Ministers  Fald  spil- 
lede ogsaa  Sofienberg  en  vis  Rolle.  Did  flygtede  fra  Hirsch- 
holm  det    af  de  truende    norske   Matroser    opskræmmede   Hof. 


Det  var  en  kold  stormfuld  Septemberdag,  sønderrevne  Skyer 
jog  hen  over  Himlen,  og  Sundet  væltede  de  skumklædte 
Bølger  mod  Strandbrinken.  Greben  af  Panik  indesluttede 
Hoffet  sig  i  Gemakkerne  i  Slottets  øverste  Etage.  Stafetter 
fløj  frem  og  tilbage  mellem  Sofienberg  og  Hirschholm.  De 
meldte  om,  at  Matroserne,  Hundreder  i  Tallet,  under  frygte- 
lige Raab,  krævede  deres  resterende  Løn  betalt  strax.  Bag 
Sofienberg  holdt  forspændte  Ekvipager.  Kudskene  veg  ikke 
fra  Bukkene.  Den  tyveaarige  Dronning  Karoline  Mathilde, 
der  havde  kastet  en  med  Hermelin  foret  Kaabe  om  sig,  og 
hvis  lyse  Haar  dækkedes  af  en  Zobelskindshue,  rejste  sig 
hurtigt,  da  Grev  Struensee  traadte  ind  i  Gemakket,  hvor  hun 
var  ene.  Hun  kastede  sig  i  sin  Elskers  Arme  og  spurgte, 
om  Hs.  Majestæt  ikke  vilde  handle  rigtigt  i  at  søge  Sikkerhed 
paa  Kronborg.  Struensee  kyssede  hende  ømt  og  meddelte 
beroligende,  at  Matroserne  efter  en  lige  indtruffen  Stafets 
Beretning  var  paa  Tilbagevejen  til  Kjøbenhavn.  Under  alle 
disse  Optrin  i  Slottet,  som  fremkaldtes  af  Frygt  og  Ængstelse, 
havde  den  aandssvage  Konge  indtaget  en  temmelig  indifferent 
Holdning :  han  sad  ved  et  Klaver  i  et  lille  Kabinet  og  va- 
rierede paa  en  vild  fantastisk  Maade  et  Thema  af  Sca- 
labrini. 

Den  følgende  Sommer,  da  Skoven  stod  i  sin  fagreste 
Pragt,  og  Kukkeren  endnu  lod  sine  Toner  høre,  blev  Salene 
i  Sofienberg  Skueplads  for  et  Liv  af  en  anden  Karakter. 
Struensee  og  Karoline  Mathilde  vare  forsvundne,  —  Enkedronning 
Juliane  Marie  og  hendes  Søn,  Arveprins  Frederik,  der  havde 
taget  Magten,  gav  nu  officielt  Hoftonen  an.  Paa  Sofienberg 
opslog  Arveprinsen  sin  Sommerresidens,  og  her  besøgtes  han 
ofte  af  Moderen  i  de  Maaneder,  hun  tilbragte  paa  Marien- 
lyst ved  Helsingør.  Det  var  sande  Festdage,  naar  Hds.  Maje- 
stæt indfandt  sig.  Da  vare  ved  Aftenstid  Haven  og  Slottet 
illuminerede;  set  fra  Sundet,    lignede    det   sidste   t^t  Fepalads. 

Her  paa  Sofienberg  fandt  mangen  fortrolig  Konference 
Sted    mellem     de    to    kongelige    Personer    og    deres   Raadgiver, 

Gehejmeraad  Høegh-Guldberg.  Ofte  spaserede  Arveprinsen  med 
Sidstnævnte  paa  Terrassen  foran  Slottet,  og  lyttede  opmærk- 
somt til  hans  lange  Udviklinger  om  forskellige  Æmner.  Paa 
Sofienberg  holdt  Hs.  kgl.  Højhed  sit  Indtog  i  Sommeren 
17  75  med  sin  Gemalinde,  Prinsesse  Sofie  Frederikke  af 
Mecklenborg-Schwerin,   ved  sin  Side. 

Men  Sofienbergs  kongelige  Periode  ophørte  i  Slutningen 
af  forrige  Aarhundrede,  da  det  gik  over  i  privat  Eje.  Dron- 
ning Sofie  Magdalene  vilde  have  sørget  dybt,  hvis  hun  havde 
kunnet  være  Vidne  dertil.  Men  det  blev  dog,  efter  et  borger- 
ligt Interregnum,  en  adelig  Herre,  der  kom  i  Besiddelse  af 
Slottet,  nemlig:  Oberst  Arnold  Falkenskjold,  der  var  gift 
med  Elisabeth  Sehested,    Datter    af  en  Sehested    til    Broholm. 

Oberst  Falkenskjold  var  nu  en  Mand,  der  havde  over- 
skredet de  syv  Gange  ti,  men  han  var  rask  og  rørig;  af 
Middelhøjde,  firskaaren  og  gemytlig,  mørkøjet  og  hvidhaaret. 
Kavalleriofficeren  havde  han  lagt  paa  Hylden  og  gik  op  i 
Landvæsnet;   hans  Specialitet  var  Faare-   og  Svineavl. 

Oberstinde  Falkenskjold  havde  ligesom  sin  Gemal  et 
bredt  Gemyt;  men  dermed  forbandt  den  tresindstyveaarige 
Dame  en  vis  Anstand  i  den  ydre  Optræden.  Hun  kunde 
sin  Stamtavle  uden  ad  paa  Fingrene  og  nærede  levende 
Interesse  for  Fædrelandets  Historie.  Dronning  Marie  havde 
ved  en  Kur  paa  Amalienborg  udtalt  sin  Sympathi  for  hende 
i  den  Anledning.  Hds.  Majestæt  havde  gjort  det  saa  lyde- 
ligt, at  Omgivelserne  i  en  vid  Kreds  kunde  høre  det,  og 
derover  var  Oberstinden  ikke  lidt  stolt.  Arild  Hvitfeldts, 
Slanges  og  Holbergs  historiske  Værker  vare  hendes  Yndlings- 
lekture, men  hun  fandt  ogsaa  megen  Behag  i  Saxo  Gramma- 
ticus,  som  hun  kunde  læse  paa  Latin.  Oberstinde  Falken- 
skjold saa  med  Forkærlighed  tilbage  paa  det  sextende  og 
syttende  Aarhundrede,  og  denne  Aandsretning  var  hos  hende 
saa  stærk,  at  den  endog  gav  sig  Udtryk  i  hendes  Dragt. 
Hun  klædte  sig  i  Stil  med  Kristian  den  Fjerdes  Dronning, 
Anna   Kathrine:    hun  gik   ved   højtidelige   Lejligheder  med   ud- 

skaaret  Kjoleliv  og  opstaaende  Kniplingskrave.  Hendes  Pas- 
sion var  iøvrigt  Kanarifugle  og  Katte,  medens  hendes  Mand 
havde  særlig  Interesse  for  Hunde  og  de  tykhudede  Skab- 
ninger. 

Oberst  Falkenskjold  havde  for  kort  Tid  siden  faaet  en 
Hønsehund  i  Foræring  fra  Overførster  Briihl,  og  for  hver 
Dag,   der  gik,   steg  hans  Beundring  for   „Hektor." 

Obersten  sad  idag  magelig  henstrakt  i  en  Lænestol.  Han 
var,  som  sædvanlig  iført  en  mørkegrøn  Frakke  med  blanke 
Metalknapper,  gule  Pantalons  og  ungarske  Støvler.  Af  og 
til  tog  han  et  Drag  af  en  stor  Kop  Kaffe,  der  stod  paa  det 
runde  Bord  ved  hans  Side.  Han  var  beskæftiget  med  at 
gennemlæse  en  af  ham  selv  forfattet  trykt  Afhandling  om 
Svineavlen  i  Danmark.  Obersten  havde  ellers  en  ikke  ubety- 
delig litterær  Virksomhed  i  Ryggen.  Han  havde  skrevet  om 
Faars  Fodring  med  Kartofler,  om  Slagtning  af  spæde  Lam, 
om   Flæsks   Røgning  og  Saltning. 

Paa  et  Tæppe  foran  ham  laa  „Hektor",  der  opmærksomt 
fulgte  hver  af  sin  Herres  Bevægelser.  Stundom  saa  han  hen 
paa  den.  „Prægtig  Hund,"  tænkte  han  ved  sig  selv.  „Al- 
drig har  jeg  set  dens  Mage,  naar  det  gælder  om  at  vejre 
højt  og  ringe  Høns."  Det  tilfredse  Smil  om  hans  Læber 
bragte   Hunden   til   at  logre   med   Halen. 

Oberstinden  viste  sig  i  Døren.  „Giv  mig  Nøglen  til  din 
Skrivebordsskuffe,  Arnold.  Jeg  skal  bruge  et  Par  Ark  Bi- 
kubepapir." 

„Igen  Bikubepapir,  kære  Elisabeth,  kan  Du  ikke  nøjes 
med  ganske   almindeligt  Skrivepapir." 

„Paa  ingen  Maade.  Jeg  skal  renskrive  Sehestedernes 
Stamtavle,  som  Hds.  Majestæt  Dronningen  har  anmodet  mig 
om.  Desuden  skylder  jeg  endnu  Frøken  Kathrine  O'Neill 
et  Svar  paa   hendes  Brev." 

„Det  var  en  anden  Sag."  Obersten  greb  i  sin  Veste- 
lomme og  rakte  sin  Hustru  Nøglen.  Hun  var  i  Færd  med 
at  gaa   ud,    da    han    med    et   Blik    til   Vinduet    udbrød:     „Der 

kommer  jo  en  kgl.  Lakaj  ridende  op  imod  Bygningen  her!" 
Han   rejste   sig. 

„Saa   bliver  jeg,"    sagde   Oberstinden. 

Faa  Øjeblikke  efter  stod  Lakajen  i  Stuen.  Han  buk- 
kede dybt  for  Oberstinden  og  Obersten,  hvem  han  overrakte 
et  Brev  med  Ordene:  „Fra  Hs.  Højhed  Prins  Ferdinand," 
Oberst  Falkenskjold  aabnede  nysgjerrig  Brevet.  „Hs.  Højhed 
vil  i  Forening  med  sin  Svoger,  Hs.  Durchlauchtighed  Prins 
Vilhelm  af  Hessen-Filipsthal-Barchfeldt ,  vise  os  den  ud- 
mærkede Ære  at  besøge  os  et  Par  Dage  i  næste  Uge." 

Obersten   bukkede,   Oberstinden   nejede. 

„Sørg  kære  Elisabeth  for,  at  Lakajen  faar  en  Forfrisk- 
ning,   medens  jeg   besvarer  Brevet." 

Oberst  Falkenskjold  gik  ind  i  sit  Arbejdsværelse,  i 
hvilket  hans  Frue  nogle  Minutter  efter  indfandt  sig.  Hun 
gav  ham  Nøglen  til  Skrivebordet  og  satte  sig,  da  hun  øn- 
skede at  høre  Svaret. 

Lakajen  blev  imidlertid  i  Spisestuen  trakteret  med 
Martsøl  og  Søsterkage.  I  en  oprømt  Stemning  steg  han  til 
Hest  med  Oberst  Falkenskjolds  Svarskrivelse.  Fløjtende  red 
han  hen  ad  Strandvejen,  paa  hvilken  han  passerede  forbi 
Vognen,   i   hvilken  Jomfru   Wissing  kørte  til  Sofienberg. 

Da  Oberst  Falkenskjold  og  hans  Frue  sad  ved  Frokost- 
bordet, drøftede  de  saa  ivrigt  det  forestaaende  kongelige  Besøg, 
at  han  glemte  at  drikke  en  Snaps  med  Perikon,  hvad  der 
ikke  var  hændt  ham,  siden  hans  Broder  Seneca  var  bleven 
udnævnt  til  Generalmajor.  Oberstinden  tog,  optaget  som 
hun  var  af  den  forestaaende  Begivenhed,  fejl  af  Saltet  og 
det  stødte   hvide   Sukker :   hun   kom   det   første  i   Kaffen. 

„Fremfor  Alt,"  udbrød  hun  flere  Gange,  „maa  vi  have 
„det  historiske   Kabinet"    ovenpaa   i   Orden!" 

„Ja,  kære  Elisabeth,  sørg  endelig  for,  at  Møblerne  efter 
Udluftningen  og  Afstøvningen  nøjagtigt  komme  til  at  staa 
paa  det  samme  Sted  som  tidligere,"  sagde  Falkenskjold  med 
Eftertryk. 

Jomfru  Wissing  blev  i  Vestibulen  modtagen  af  Oberst- 
inden,  som  nikkede  venligt  til  hende.  Hun  svarede  med  en 
dyb  Nejen. 

„Jeg  er  den  fæstede  Jomfru,  Nathalie  Wissing,  Fru 
Oberstinde." 

„Velkommen  paa  Sofienberg,  Jomfru.  Jeg  haaber, 
efter  Konferensraadens  Brev  at  dømme,  at  jeg  vil  blive 
rigtig  tilfreds  med  Jer." 

Obersten  traadte  i  dette  Øjeblik  ud  i  Vestibulen.  Han 
holdt  en  lille  Kikkert  i  Haanden.  „Her  ser  Du,  kære  Ar- 
nold,  Jomfru   Wissing." 

Oberst  Falkenskjold  betragtede  hende;  han  smilte,  og 
idet  han  lagde  Haanden  paa  hendes  Skulder,  udbrød  han 
leende:  „I  ligner,  min  Tro,  den  smukke  Susanne!"  Nathalie 
rødmede,  Oberstinden  saa  med  en  forundret  Mine,  spørgende 
paa  ham. 

„Ja,  det  var  Marketendersken  ved  vort  Dragonregiment. 
Jeg  gaar  nu  op  paa  Højen  for  at  foretage  mine  Obser- 
vationer." 

Med  disse  Ord  tog  Obersten  sin  grønne  Kasket  ned  af 
Knagerækken  og  satte  den  paa  Hovedet.  I  Døren  vendte 
han  sig  om  mod  sin  Frue  og  sagde  med  en  hemmeligheds- 
fuld Mine:  „Instruer  nu  Jomfruen  godt  med  Hensyn  til 
Laval!  Send  iøvrigt  Frøken  Kathrine  O'Neill  en  Hilsen 
fra  mig." 

Oberstinden  førte  derefter  Nathalie  ind  i  Linnedkamret, 
aabnede  Skabene  og  viste  hende  det  rige  Forraad  af  Dækketøj, 
Haandklæder,  Lagener  o.  s.  v.  Hun  trak  derpaa  i  en 
Klokkestreng;  Tjeneren  kom  øjeblikkelig.  „Vis  Jomfruen  ned 
til  Kokkepigen,  Jens.  Sig  fra  mig  til  Maren,  at  hun  skal 
gaa  med  hende  omkring  i  Kælderrummet.  Derefter  maa 
I,  Jomfru  Wissing,  komme  ind  til  mig  i  Dagligstuen.  Der 
er  Noget,  jeg  maa  tale  med  Jer   om." 

Medens  Maren  Kokkepige  viste  og  forklarede  Jomfru 
Wissing  Køkkenets  og  Kælderens  Indretning,  var  Oberstinden 

sysselsat  med  at  gennemblade  et  Bind  af  Hofmans  Efterret- 
ninger om  velfortjente  danske  Adelsmænd. 

Samtidig  sad  Obersten  oppe  paa  en  lille  Høj  i  Haven 
og  betragtede  gennem  Kikkerten  nogle  Svin  af  den  polske 
Race,  der  gik  paa  en  Mark  ovre  paa  Øen  Hveen.  Det  in- 
teresserede ham  at  iagttage  deres  lange,  hængende  Øren  og 
deres  høje  Ben. 

Da  Jomfru  Nathalie  Wissing  traadte  ind  i  Dagligstuen, 
lukkede  Oberstinde  Falkenskjold  Bogen  og  tilkendegav  med 
en   Haandbevægelse,    at    hun    skulde    tage  Plads    paa   en   Stol. 

„I  maa  nu  vise  Jer  flink  og  paalidelig,  Jomfru,"  sagde 
Oberstinden.  „I  kender  Jer  daglige  Dont;  men  der  er  to 
særlige  Ting,  jeg  kræver  af  Jer,   og  som   I   maa  besørge  godt." 

Nathalie  saa   spørgende  paa  hende. 

„For  det  Første  maa  I  gjøre  „det  historiske  Kabinet" 
her  ovenpaa  rigtig  godt  i  Stand :  støve  af,  tage  Betrækket  af 
Møblerne  og  skille  Malerierne   af  med   Forhænget." 

„Det  historiske  .  .  .?" 

„Kabinet.  Ja,  Jomfru,  det  staar  fra  den  højsalig 
Arveprins  Frederiks  Tid,  da  han  en  Række  Aar  plejede  at 
tilbringe  Sommeren  her  paa  Sofienberg.  Men  de  to  Væ- 
relser ved  Siden  af  skal  indrettes  til  Modtagelse  af  to  høje 
Herrer.      Derom   tales  vi  nærmere  ved." 

„Jeg  skal  umage  mig  for  at  vinde  Fru  Oberstindens 
Tilfredshed." 

„Godt,  Jomfru  Wissing,  men  daglig  maa  I  passe  Hr. 
Laval,  mens  han  opholder  sig  her."  Oberstinden  tilføjede  i 
en  hviskende,  noget  højtidelig  Tone:  „I  kalder  ham  ikke 
Laval,  men  Hr.  Sekretær  Clark,  hører  I?  Spørger  Nogen 
her  i  Omegnen,  om  hvem  han  er,  svarer  I,  at  det  er  en 
engelsk  Slægtning  af  Obersten,  paa  Spindesiden.  I  for- 
staar  mig,   Jomfru?" 

„Fuldstændig,   Fru   Oberstinde." 

Oberstinden    var    overbevist    om,    at    man    bedst   sikkrede 

sig  en  Kvinde  i  en  hemmelig  Affære  af  en  Natur  som  denne 
ved  at  gjøre  hende  til  Medviderske. 

„Der  er  Et,  som  falder  mig  ind,"  sagde  Oberstinden. 
„Blot  I  kunde  tale   lidt   Engelsk." 

„En  Smule  kan  jeg,"    lød  Svaret. 

„Det  anbefaler  Jer  dobbelt   hos   mig." 

Jomfru  Wissing  gik  hen  imod  Døren,  men  standsede,  da 
Oberstinden  spurgte  hende,  om  hun  var  forlovet.  Jomfruen 
svarede  rødmende  Ja.  Hun  fortalte,  at  hendes  Kæreste  hed 
Frederik  Stilling  og  var  ansat  ved  Arsenalet  i  Brest  i  Frankrig. 
Mere  sagde   hun   ikke. 

„Frederik  Stilling,"   gentog  Oberstinden. 

Om  Eftermiddagen  begyndte  Nathalie  paa  Istandsættelsen 
af   „det  historiske  Kabinet." 

III. 

Armand  Laval  var  en  fransk  Schweizer  fra  Lausanne  i 
Kanton  Waadt.  Han  havde  hørt  til  det  saakaldte  patriotiske 
Parti  i  dette  og  havde  som  Løjtnant  tjent  i  den  franske  Ge- 
neral Minards  Hær,  da  denne  1798  fra  Savoyen  rykkede 
ind  i  Waadt,  okkuperede  de  vigtigste  Punkter  og  befriede 
Landet  fra  Kanton  Berns  trykkende  Overherredømme.  Det 
republikanske  Frankrig  havde  hørt  „Patrioternes"  Raab  om 
Waadts  Ligestilling  med   de  øvrige  Kantoner   i   Schweiz. 

I  Lausanne  havde  Laval  stiftet  Bekendtskab  med  Oberst 
Falkenskjolds  Broder,  Generalmajor  Seneca  Falkenskjold,  der 
havde  levet  her  siden  17  80,  og  skønt  der  var  henved  fyrre- 
tyve Aars  Aldersforskel  mellem  de  to  Mænd,  vare  de  dog 
blevne  knyttede  til  hinanden  ved  et  intimt  Venskabsbaand. 
Laval  havde  stort  aandeligt  Udbytte  af  Samlivet  med  den 
gamle  General,  der  fortalte  ham  Episoder  af  sit  Liv  som 
fransk  og  russisk   Officer. 

Derimod  berørte  Generalen  aldrig  sit  Forhold  til  Struensee, 
og    hvorledes    han     var     bleven     revet    med     i     dennes    Fald. 

Denne  Katastrofe  gemte  han  i  sin  Erindrings  Dyb.  Men 
naar  han  ensom  spaserede  i  Kastanieskovene  og  mellem  Vin- 
haverne ved  Genfersøens  Bred,  vaagnede  hos  ham  Minderne 
om ,  hvorledes  Enkedronning  Juliane  Maries  og  Arveprins 
Frederiks  Regering  havde  holdt  ham  fængslet  i  fire  Aar  paa 
Klippeøen   Munkholm   i  Throndhjemsfjord. 

I  Generalens  Hus  kom  en  udsøgt  Kreds  af  litterært  og 
militært  dannede  Mænd.  Her  mødtes  Laval  med  den  navn- 
kundige Schweizer  César  Laharpe,  der  havde  været  den  rus- 
siske Kejser  Alexanders  Lærer  i  Fransk.  Laharpe  havde  hort 
til  en  af  den  helvetiske  Republiks  Direktører,  da  Schweiz 
maatte  omdanne  sin  Forfatning  efter  den  franske  Direktorial- 
regerings  Mønster.  Han  fandt  Behag  i  Armand  Laval,  og 
da  han  tog  Ophold  i  Plessis-Piquet,  var  Laval  flere  Gange 
hans  Gæst  der.  Den  schweiziske  Officer  kom  her  i  Berøring 
med  flere  af  Datidens  berømte  Generaler.  Marskal  Ney  fat- 
tede Interesse  for  ham.  Han  bevægede  Laval  til  at  tage 
Tjeneste  som  Kaptajn  i  den  nydannede  franske  Hær  1813, 
da  Napoleon  efter  Storarmeens  Undergang  i  Rusland  trængte 
til  Officerer.  Men  i  Slaget  ved  Gross-Gorschen  blev  Laval 
haardt  saaret  i  Benet  af  en  preussisk  Musketkugle  og  maatte 
træde  ud   af  Militæretaten. 

Laval  tog  efter  sin  Helbredelse,  der  havde  varet  længe, 
igen  Ophold  i  Lausanne.  Atter  knyttedes  Samlivet  her  mel- 
lem ham  og  General  Falkenskjold.  Laval,  der  efter  sine 
Forældre  var  heldigt  stillet  i  pekuniær  Henseende,  benyttede 
sit  Otium  til  at  sysle  med  Naturvidenskaberne.  Han  talte 
med  Beundring  om  Tycho  Brahe  og  Geologen  Niels  Stensen 
til  Generalen,  og  denne  forstod  mere  og  mere  at  vække 
hans   Interesse   for   Danmark. 

Imidlertid  foregik  paa  den  verdenshistoriske  Skueplads 
epokegjørende  Begivenheder.  Efter  det  napoleonske  Kejser- 
dømmes Fald  og  det  bourbonske  Dynastis  Genindsættelse  paa 
Frankrigs  Kongethrone,  fulgte  Napoleons  Tilbagekomst  fra  Øen 
Elba    i    Marts     1815     og   Kejserrigets    Genoprettelse.      Wiener 

Kongressen,  denne  glimrende  Forsamling  af  Fyrster,  Diplo- 
mater og  henrivende  Damer,  flygtede  fra  hinanden  i  Skræk 
for  „den  korsikanske  Varulv."  Stormagterne  erklærede  Na- 
poleon for  Europas  Fjende,  stillede  ham  udenfor  Lovene  og 
indgik  et  Forbund  mod  ham.  Derimod  forpligtede  de  sig  til 
at  yde  Kong  Ludvig  den  Attende,  der  sad  som  Flygtning  i 
Gent,   den   eftertrykkeligste   Bistand. 

Disse  mægtige  Optrin  udøvede  den  stærkeste  Virkning 
paa  Armand  Laval,  der  endnu  kun  stod  i  3  7  Aars  Alderen, 
og  hvis  Sind  var  ungt  nok  til  at  kunne  modtage  dybe  og 
varige  Indtryk  saavel  af  Verdensbegivenhederne  som  af, 
hvad  der  foregik  i  hans  snævrere  Kreds. 

En  klar  Dag  i  Maj,  da  Laval  og  Falkenskjold  stod  paa 
det  høje  Punkt  „Signalet"  i  Nærheden  af  Lausanne,  udbrød 
den  første  i  Beundringsyttringer  over  den  herlige  Udsigt  ud 
over  Genfersøens  blaa  Flade  til  de  snebedækkede  savojiske 
Alpespidser  i  det  Fjerne.  Han  følte  sig  overbevist  om,  at 
det  var  den  skønneste   Plet  i   Verden. 

General  Falkenskjold  samstemmede  med  ham  i,  at  Pa- 
noramaet var  dejligt.  „Men,"  lagde  han  til,  „i  Danmark  har 
vi   en  Udsigt,    der  i   sin   ejendommelige  Art    er  ligesaa  skøn." 

„De  mener,   General?" 

„Udsigten  fra  Kronborg  Slot  over  Øresund  til  Sverrigs 
Kyst  med  Kullen.  Denne  minder  os,  om  end  kun  i  lille 
Stil,  om  Bjergene,  men  underfuldt  er  Skuet  af  de  sjællandske 
Bøgeskove,  der  træde  helt  ud  mod  Strandbredden.  Den 
danske   Ønatur   burde   De  stifte  Bekendskab   med   Laval." 

„Ogsaa  for  Bøgeskovenes  Skyld  kunde  jeg  have  Lyst 
til  at  se  Tycho  Brahes  og  Niels  Stensens  Fædreland." 

„Hvis  De  gjør  det,  Laval,  kan  jeg  overdrage  Dem  en 
vigtig  Sendelse,"  udbrød  Generalen  med  et  Smil,  hvorefter 
han  gav  sig  til   at  le. 

„Jeg  er   ganske  spændt  paa,   hvad   De  mener,    General." 

„Nogle  Mil  Nord  for  Kjøbenhavn,  paa  et  tidligere  kongeligt 
Lystslot    ved    Navn    „Sofienberg",    boer    min    Broder,    Oberst 

Falkenskjold.  Han  holder  Fødselsdag  den  11.  Juni.  Ham 
kan  De  overbringe  en  Lykønskningskrivelse  fra  mig.  Det 
vil  interessere  Dem  meget  at  konversere  med  hans  Hustru. 
Hun  er  af  gammel  dansk  Adel,  en  Sehested.  Danmarks 
Historie  er  hendes  Specialitet." 

„Den   Sendelse  skal   være   mig  en  Ære,   General." 

„Det  glæder  mig,  Laval.  Saa  kommer  De  da  ikke 
til  Kjøbenhavn  uden  Reference." 

„Jeg  vil  benytte  Lejligheden  til  at  lægge  Vejen  over 
Paris.  Det  er  en  lang  Omvej,  men  jeg  brænder  af  Be- 
gærlighed efter  at  se  Frankrigs  Hovedstad  under  de  nu- 
værende   Forhold." 

Medens  Armand  Laval  forberedte  sig  til  Afrejsen, 
faldt  det  ham  ind ,  at  Laharpe ,  der  igen  havde  taget 
Ophold  i  Lausanne,  mulig  kunde  være  ham  til  Nytte  i 
Kjøbenhavn.  Laharpe  havde  Aaret  før  i  sin  Villa  ved  Paris 
set  Kejser  Alexander  som  sin  Gæst.  Hs.  Majestæt  havde 
som  Bevis  paa  sin  Yndest  og  Naade  udnævnt  ham  til  Ge- 
neral. En  Rekommendation  fra  Laharpe  til  den  russiske 
Gesandt  ved   det  danske   Hof  vilde  sikkert  kunde  gavne. 

General  Laharpe  sendte  med  den  største  Velvilje  en 
saadan  til  Laval,  der,  med  Lykønskningsskrivelsen  fra  Falken- 
skjold,    forlod   Lausanne   i   anden   Halvdel   af  Maj. 


Da  Armand  Laval  betraadte  Frankrigs  Grund,  havde 
Napoleon  et  Par  Maaneder  havt  Magten  i  Landet.  I  Lyon, 
hvor  Laval  tog  ind  i  „Hotel  du  Nord,"  fik  han  først  et 
levende  Indtryk  af  den  skete  Forandring.  Aaret  forinden 
havde  han  flygtigt  besøgt  Staden.  Den  Gang  saas  overalt 
paa  de  offenlige  Bygninger  de  kongelige  bourbonske  Em- 
blemer. Men  nu  var  de  hvide  Faner  og  Vaabenskjoldene 
forsvundne ;    Trikoloren    med  Ørnen  og  det  kejserlige  Vaaben 

med  Guldbierne  havde  afløst  dem.  EJlers  gik  Livet  sin 
vante  Gang;  tilsyneladende  var  der  ikke  Noget  at  mærke. 

Den  følgende  Dag  begav  Laval  sig  til  Casatis  Kafé,  der 
var  berømt  for  sin  Chokolade.  Medens  han  nød  den  liflige 
Drik,  faldt  hans  Blik  paa  nogle  Journaler,  som  laa  paa  en 
Consol.  Han  rakte  Haanden  ud  og  tog  en  af  dem.  Det 
var  et  allerede  gammelt  Numer  af  „Journal  des  Debats", 
men  Bladet  vakte  i  høj  Grad  hans  Interesse,  efterdi  han  deri 
fandt  en  Artikel  af  hans  ansete  Landsmand,  Benjamin  Con- 
stant,  der  ogsaa  var  født  i  Lausanne.  Artiklen  indeholdt  en 
Lovprisning  af  den  bourbonske  Kongefamilie  og  et  flammende 
Angreb  paa  Napoleon,  der  betegnedes  som  en  afskyelig  Tyran, 
som  et  Blodmenneske,  der  var  endnu  værre  end  Attila  og 
Dschingiskhan. 

Som  tidligere  kejserlig  Officer  harmedes  Laval  over  dette 
Angreb.  Vel  hyldede  han,  der  var  frisindet  Schweizer,  ikke 
det  napoleonske  Despoti,  men  han  beundrede  Kejserens  mili- 
tære Geni  og  hans  glimrende  Egenskaber  i  andre  Retninger. 
„Constant",  tænkte  derefter  Laval  ved  sig  selv,  „er  nu  en 
Gang  Napoleons  uforsonlige  Modstander,  han  skifter  i  den 
Retning  aldrig  Standpunkt." 

Ved  Ankomsten  til  Paris  fik  Laval  strax  Forudfølelsen 
af,  at  store  Begivenheder  vare  forestaaende.  I  Arsenalerne  og 
alle  Militæretablissementer  herskede  den  største  Travlhed. 
Kolonner  af  Linietropper  og  Nationalgardister  marscherede 
gennem  Gaderne  for  at  drage  Nord  paa.  Laval  saa  Napoleon 
holde  Revue  i  Tuileriernes  Gaard  over  Tusinder  af  Hoved- 
stadens Arbejdere,  der  under  Navn  af  de  „Konfødererede" 
forlangte  Vaaben  til  Fædrelandets  Forsvar.  Pressen  rørte  sig 
med  en  Frihed,  som  hidtil  ikke  havde  været  kendt  under  det 
kejserlige  Regimente  og  holdt  ved  sine  mangfoldige  Efterret- 
ninger Publikum  dobbelt  i  Aande.  Indbyrdes  modsigende 
Rygter  svirrede  om  i  Luften,  men  ud  af  Forvirringen  fik 
dog    Laval    det    sikkre    Resultat,    at   henimod    en    Million  Sol- 

dater  rykkede  gennem  Belgien  og  Tydskland  frem  mod  Frank- 
rig  for  at   forjage   Napoleon. 

Laval  boede  i  „Hotel  de  l'Europe,"  Rue  Richelieu.  En 
Dag,  da  han  stod  i  Indgangen  til  Vestibulen,  kom  en  kejser- 
lig Ekvipage  kørende  forbi.  Inden  i  den  sad  en  Herre  i  en 
rigt  guldbroderet  Uniform,   med  trekantet  Hat  og  Kaarde. 

„Ah,  der  har  vi  Hs.  Majestæt  Kejserens  Statsraad,  Hr. 
Benjamin  Constant!"  udbrød  en  ældre  elegant  Herre,  der  just 
gik  ned   ad   Trappen. 

Armand   Laval  vendte  sig  om   mod  ham. 

„Hvor  det  glæder  mig  at  træffe  Dem  igen,  Hr.  Præfekt 
Mercur,"   sagde  han  overrasket. 

„Gaar  De  ned  ad  Gaden,  Hr.  Laval,  kan  vi  maaske 
følges   ad." 

De  gik  sammen  hen  gennem  Rue  Richelieu.  Laval  hen- 
ledede naturligvis  strax  Samtalen  paa  Benjamin  Constant. 
Præfekten  fortalte  ham,  at  Constant  var  traadt  i  Napoleons 
Tjeneste.  .  .  . 

„Er  han  bleven  Napoleons  Tjener!" 

„Ja,  og  nu  udarbejder  han  sammen  med  Kejseren  en 
liberal   Konstitution.  .  ." 

„Kejseren!  ...  en  liberal  Forfatning!"  Forbauselsen 
over  alt  dette  læstes  i  Lavals  Fysiognomi.  Han  tænkte  paa 
de  menneskelige  Tings  Ubestandighed. 

„Efter  min  Mening,"  ytrede  Præfekt  Mercur,  „skulde 
Kejseren  heller  strax  efter  sin  vidunderlige  Tilbagekomst  have 
tilrevet  sig  Militærdiktaturet  og  kaldt  hele  Landets  Ungdom 
under  Vaaben.  Men  ikke  mere  om  Politik.  I  Aften  holder 
Madame  de  Cochelet  Cercle.  Kommer  De  derhen?  Hos 
hende  skiltes  vi  sidst." 

Armand   Laval  svarede   bekræftende. 

Madame  de  Cochelet  var  en  af  Dronning  Hortense's  Hof- 
damer. Med  et  smukt,  ungdommeligt  Ydre  forbandt  hun  et 
vindende  Væsen  og  stort  Konversationstalent.      Efter  Napoleons 

anden    Thronbestigelse    holdt    hun    aabent    Hus    en    Aften    om 
Ugen.      Her  samledes   flere   af  Kejserdømmets  Notabiliteter. 

Blandt  de  Damer,  som  deltog  i  Cerclen  hos  Madame  de 
Cochelet,  var  der  en,  for  hvem  Laval  fik  særlig  Interesse: 
det  var  den  danske  Gesandts  Frue,  Generalinde  Waltersdorf. 
Præfekt  Mercur  præsenterede  Kaptainen  for  hende.  General- 
inden, der  var  Datter  af  en  Planter  fra  St.  Croix  i  Vest- 
indien, havde  en  sydlandsk  Kolorit  og  et  fyrigt  Temperament. 
Da  hun  hørte,  at  Laval  vilde  besøge  Danmark,  spurgte  hun, 
om  det  var  første  Gang.  Han  svarede  bekræftende  og  til- 
føjede, at  han  havde  en  særlig  Sendelse:  Han  skulde  over- 
række Oberst  Falkenskjold  paa  Sofienberg  en  Lykønsknings- 
skrivelse   fra   Broderen   i   Lausanne. 

„Ah,  Oberst  Falkenskjold,"  udbrød  Generalinden,  „ham 
kender  jeg  særdeles  godt.  Vil  De  venligst  bringe  ham  og 
hans  elskværdige  Frue,  paa  hvem  jeg  sætter  overordentlig 
megen  Pris,   en   Hilsen   fra  mig." 

Armand  Laval  takkede  bukkende  for  det  ærefulde  Hverv. 
Han  vendte  sig  mod  Madame  de  Cochelet,  der  nærmede  sig 
med  en  midaldrende  Herre  af  et  fint  diplomatisk  Udvortes 
ved  sin  Side.  Laval  genkendte  ham ,  det  var  Hertugen  af 
Vicenza,  Kejserens  Udenrigsminister.  Han  kunde  se  paa 
Ministeren,  at  denne  heller  ikke  havde  glemt  ham.  Under 
Felttoget  i  Tydskland  1813,  da  Hertugen  af  Vicenza  be- 
sørgede Kejserens  diplomatiske  Korrespondance,  havde  Kap- 
tain  Laval  faaet  Lejlighed  til  at  vise  ham  flere  væsenlige  Tje- 
nester ved  Besørgelsen  af  Kurerer,  og  Hertugen  havde  fra 
den   Tid   af  bevaret  ham   i   venlig  Erindring. 

„Her  er  Præsentation  vel  overflødig,"  sagde  Madame 
de  Cochelet  smilende  til  Hertugen,  da  de  stod  foran  Laval. 
„Dem  Generalinde  har  jeg  en  lille  pikant  Anekdote  om  Prin- 
sesse Pouline  at  betro."  Med  disse  Ord  tog  hun  Fru  Walters- 
dorf ved  Haanden  og  fjernede  sig  med  hende. 

Laval  hilste  ærbødigt  paa  Hertugen  af  Vicenza,  hvis 
noble  Væsen  i  Sammenligning  med  mange  af  dem,  Napoleon 

havde  løftet  op  til  Samfundets  Tinder,  røbede  den  fødte 
Adelsmand. 

Hertugen  trykkede  Laval  i  Haanden,  udtalte  sin  Glæde 
over  Gensynet  og  spurgte,  om  han  ikke  igen  vilde  stille  sin 
Kaarde  til  Kejserens  Raadighed. 

„Monseigneur,"  svarede  Laval,  „jeg  har  nok  forvundet 
Kvæstelsen  i  Slaget  ved  Gross-Gorschen,  dog  ikke  saaledes,  at 
jeg  vilde  kunne  udholde  et  Felttogs  Besværligheder." 

„Kejseren  vilde  sætte  Pris  paa  at  have  en  Officer  som 
Dem   i  sin  Tjeneste." 

„Skulde  min  Beundring  for  Napoleon  være  det  ene  af- 
gørende, Monseigneur,  tøvede  jeg  ikke  et  Øjeblik  med  at  ile 
under  hans  Faner.  Men  Kejseren  trænger  aldeles  ikke  til  en 
Ubetydelighed  som  mig ;  i  sit  militære  Geni  vil  han  finde 
Midler  til   at   overvinde   alle   Hindringer." 

„Men  den  numeriske  Overmagt  kan  blive  altfor  stor," 
yttrede  Hertugen  med  en  mørk  Mine.  Han  strøg  sig  derefter 
med  Haanden  over  Panden,  slog  ind  i  en  anden  Toneart  og 
spurgte  med  en  vis  Livlighed  Laval,  om  han  havde  i  Sinde 
at  forblive  i  Paris. 

Kaptainen  fortalte,  at  han  var  paa  Gennemrejse  til  Dan- 
mark. 

„Da  skal  De  have  et  Pas  fra  mig,"  sagde  Hertugen  af  Vi- 
cenza.    „  Vi  ses  altsaa  i  Udenrigsministeriet  forinden  Deres  Afrejse. " 

I  dette  Øjeblik  satte  Madam  de  Cochelet  sig  til  Klaveret 
og  sang  Dronning  Hortense's  Komposition  „Partant  pour  la 
Syrie".      Hele  Cerclen  samledes  lyttende  om  hende. 


Et  Par  Dage  efter  afhentede  Kaptain  Laval  sit  Pas  i 
Udenrigsministeriet.  Under  hans  Audiens  hos  Hertugen  af 
Vicenza  talte  denne  med  Sympathi  om  Danmark,  der  selv 
efter  Katastrofen  i  Rusland  1812  havde  fornyet  sin  Alliance 
med  Napoleon.  Kejseren  vilde  altid  med  Erkendtlighed  mindes 
Kong   Frederik   den  Sjette. 

„Vil  De,  Monseigneur,  beære  mig  med  et  særligt  Hverv 
i  Kjøbenhavn  ?"    spurgte   Laval. 

„Træffer  De,  Kaptain  Laval,  Statsminister  Kaas,  saa  fortæl 
ham,  at  jeg  ofte  tænker  paa  de  behagelige  Timer,  jeg  1813 
tilbragte  sammen   med   ham   i   Dresden." 

Forinden  Kaptain  Laval  forlod  Paris,  var  han  den  1ste 
Juni  paa  Marsmarken  Vidne  til  det  ejendommelige  Skuespil, 
med  hvilket  Napoleon  indviede  sit  konstitutionelle  Regimente, 
der  dog  aldrig  skulde   blive  til   Virkelighed. 

Napoleon,  der  bar  en  hvid  Silkekappe,  broderet  med 
Guldbier,  over  Uniformen,  aflagde  her  i  Overværelse  af  50,000 
Mand  Tropper  og  en  stor  Menneskemængde  Ed  paa  den  nye 
Forfatning.  Da  han  derefter,  kun  iført  den  verdensberømte 
Gardegrenaderuniform,  viste  sig  paa  en  ophøjet  Throne,  ud- 
delte Faner  til  Tropperne  og  Nationalgarden  og  lod  dem 
sværge,  at  de  vilde  dø  for  Fædrelandet  og  Thronen,  da  lød 
der  fra  alle  disse  Tusinder  begejstrede  Leveraab  for  Impera- 
toren. 

Men  det  forekom  Armand  Laval,  at  det  var  som  en 
mægtig  Torden,  der  døde  hen  i  Ørkenen,  uden  at  der  blev 
nogen  Efterklang  tilbage  i  Hjerterne.  Han  havde  en  Følelse 
af,  at  det  hele  Skuespil  havde  været  ligesom  en  i  prægtige 
Farver  spillende  Form  uden  virkelig  Kærne.  Gennem  Jublen 
lød  for  ham  en  Stemme,  der  hviskede:  Imperatorens  Throne 
er  bygget  paa  Sand  og  vil  bortvejres  i  den  første  Storm. 

Med  disse  Tanker  gik  han  hjem  til  Hotellet  i  Rue 
Richelieu.      Han   traf  Forberedelser  til   Afrejse   næste   Dag. 


Det  var  de  lyse  Nætters  og  den  milde  Foraarsvarmes 
Tid.  Lavals  Rejse  til  Strassborg  foregik  gennem  Troppemasser, 
der  vare  under  Opmarsch  til  den  belgiske  Grænse,  hvor  Napo- 
leon vilde  tage  Kommandoen  over  dem.  Adskillige  Gange 
kneb    det    med    at   faa   Postbefordring,    men   Laval   var    heldig, 

og  naaede  Østgrænsen  hurtigere,  end  han  havde  troet.  Hin- 
sides Rhinen  maatte  han  bevæge  sig  frem  mellem  østerrigske 
Troppemasser,  der  under  Schwarzenberg  som  Generalissimus 
skulde  falde  ind  i  Frankrig.  I  Mainz  og  Frankfurt,  hvor  han 
kun  opholdt  sig  kort,  kom  Befolkningen  ligefrem  i  Raseri  ved 
Tanken  om,  at  det  franske  Herredømme  over  Tydskland 
mulig  kunde  blive  genoprettet.  Da  Laval  naaede  Kassel  fik 
han  et  øjensynligt  Bevis  for,  at  den  hessiske  Regering  havde 
gjort  det  af  med  Minderne  fra  Kejsertiden;  thi  her  gik  Mili- 
tæret igen  med  Haarpisk  og  Pudder.  Laval  svarede  stadig 
meget  forsigtigt,  naar  man  afæskede  ham  en  Mening  om  Dags- 
begivenhederne.  Hvor  han  kunde  komme  til  det,  betonede 
han,  at  han  var  Schweizer,  og  deri  handlede  han  klogt,  især 
i  Hamborg,  hvor  det  franske  Herredømme  mere  end  andet 
Steds  havde  afsat  Bitterhed  i  Sindene. 

Armand  Laval  aandede  lettere,  da  han  satte  Foden  paa 
det  danske  Monarkis  Grund,  skønt  han  vidste,  at  Kongen  af 
Danmark  var  Medlem   af  Koalitionen   mod   Napoleon. 

Fra  Hamborg  rejste  Laval  over  Neumunster  til  Kiel. 
Skønt  han  var  vant  til  den  storartede  Bjergnatur  omkring 
Genfersøen,  fandt  han  dog  Landskabet  i  det  nordøstlige  Holsten 
med  dets  rige  Afvexling  af  Bakker,  Enge,  Kornmarker,  Skove 
og  Indsøer  henrivende.  I  Tanken  glædede  han  sig  nu  dobbelt 
til  at  se   Kjøbenhavns   Omegn   og  Øresundet. 

Efter  Ankomsten  til  Postgaarden  i  Kiel,  erfarede  han, 
at  Paketbaaden  „Prins  Frederik",  Kaptain  Marker,  først  af- 
gik til  Kjøbenhavn  Kl.  10  Aften,  hvis  Vinden  tillod  det.  Da 
det  var  kønt  Vejr,  besluttede  Laval  at  se  sig  om  i  Byen, 
der  havde  en  smuk  Beliggenhed  ved  Fjorden  og  blandt 
mærkelige  Bygninger  talte  et  kongeligt  Slot  og  et  Universitet. 

Han  foretog  en  Spadseretur  langs  med  Fjordens  inderste 
Vestside;  i  Skygge  af  den  store,  dejlige  Lindealle  betragtede 
han   Skibene  og  Livet  i   Fiskerlejerne   paa   den   modsatte  Bred. 

Laval,  der  følte  sig  saa  stærkt  tiltalt  af  Stedet,  ønskede 
nogle  Oplysninger  om  det. 

En  lille  mager  Herre,  meget  soigneret  i  sin  Klædedragt 
og  med  et  sirligt  Kalvekryds,  kom  gaaende  ham  imøde.  Det 
var  Lektoren   i   Fransk  ved  Universitetet,  Brassier  de  St.  Simon. 

Laval,  der  under  Felttoget  1813  havde  lært  en  Smule 
Tydsk,  spurgte  ham  med  lidt  Vanskelighed,  hvem  der  havde 
anlagt  denne  storartede  Lindealle.  Lektoren  hørte  øjeblikkelig 
paa   Dialekten   at   han   ikke   havde   en  Tydsker   for  sig. 

„De  er   Franskmand,   min   Herre?" 

„Nej,   min   Herre,   fransk  Schweizer'1. 

Laval  præsenterede  sig  som  Ingeniør  fra  Lausanne. 
Lektoren  sagde,  hvem  han  var.  Øjeblikkelig  kom  Konver- 
sationen i  livlig  Gang,  idet  Laval  vendte  om,  forsikrende,  at 
han  vilde  være  særdeles  glad  ved  at  have  en  saa  fortræffelig 
Guide  paa  Tilbagevejen. 

„Alleen  her",  sagde  Brassier  de  St.  Simon,  „er  anlagt 
af  Hertuginde  Frederikke  Amalie,  den  danske  Kong  Frederik 
den   Tredies  Datter". 

„Naar  levede  hun?" 

„Paa  Ludvig  den  Fjortendes  Tid."  Medens  Lektoren 
talte  om  det  holsten-gottorpske  Fyrstehus,  kom  de  forbi 
Slotshaven,   ind   i   hvilken   de  kunde  se  gennem   Træstakittet. 

To  Officerer,  af  hvilke  den  ene  bar  Generalsuniform, 
den  anden  Oberstuniform,  gik  med  hurtige  Skridt,  fordybede  i 
Samtale,   frem  og  tilbage  paa  Stien   foran  Slottets  Havetrappe. 

„Det  er  Chefen  for  Auxiliærkorpset,  Prins  Frederik  af 
Hessen,  og  hans  Stabschef,   Oberst  Lesser,"   sagde  St.  Simon. 

„Prins   Frederik  af  Hessen?" 

„Ja,  Kong  Frederik  den  Sjettes  Svoger.  Han  har  for 
Øjeblikket  sit  Hovedkvarter  her  paa  Slottet.  Auxiliærkorpset  er 
bestemt  til   at  tage   Del   i   Kampen   mod  Napoleon." 

Armand  Laval  fik  Øje  paa  et  Konditorskilt,  hvorpaa  der 
med  store  Bogstaver  stod    „Zur  Ostsee". 

„Det  er  varmt,  Hr.  Lektor.  Maaske  jeg  maa  have  den 
Ære    at    drikke    et  Glas  afkølet  mousserende  Vin  med  Dem." 

Brassier    de    St.    Simon    nikkede    bifaldende.      Kort    efter 

sad    de    to   Herrer    i    en    lille   Have    foran  Konditoriet.      Laval 
fortalte  om  sit  Besøg  i   Paris. 


Om  Aftenen  Kl.  10  gik  Laval  om  Bord  i  Paketbaaden, 
der  havde  nogenlunde  heldig  Vind.  Først  da  den  var  kom- 
men ud  af  Kielerfjord,  fik  den  rigtig  Vind  i  Sejlene,  og  nu 
gik  det  med  en  jævn  Fart  hen  gennem  Østersøen,  hvis  Bøl- 
ger spillede  om  dens  Boug.  Rejseselskabet  var  ikke  stort, 
men  det  var  notabelt.  Det  bestod  af  en  af  Landgrevinde 
Louises  Hofdamer,  et  Par  Klosterfrøkener  fra  Preetz,  to  Ober- 
ster og  en  Gejstlig.  Henimod  Morgenstunden  tog  Blæsten  til, 
Paketbaaden  duvede  stærkt  og  Passagererne,  særlig  de  kvinde- 
lige, bleve  mere  eller  mindre  angrebne  af  et  Ildebefindende. 
Hofdamen,  der  ikke  kunde  taale  at  være  nede  i  Kahytten, 
lod  sig  af  sin  Lakaj  lede  op  paa  Dækket,  hvor  han  fik 
hende  anbragt  paa  en  lille  Bænk  og  lagde  en  Kaabe  af 
Nirtsch  om  hende,   til  Beskyttelse  mod  den  kolde  Vind. 

Hofdamen  var  en  Type  paa  en  ægte  dansk  Kvinde:  hun 
var  blond,  blaaøjet  og  velvoxen,  men  som  en  Følge  af  Sø- 
sygen var  Rødmen  forsvunden  fra  Kinderne,  og  hun  saa 
noget  lidende  ud ;  men  selv  i  den  Tilstand  bevarede  hun  sin 
Ynde. 

Armand  Laval,  der  stod  ved  Rælingen  i  nogen  Afstand, 
betragtede  hende,  naar  hun  lukkede  Øjnene,  med  Interesse. 
„Hun  er  altsaa  en  Repræsentant  for  Damerne  i  de  danske 
Hof  kredse,"  tænkte  han  i  sit  stille  Sind.  Skibets  Bevægelser 
forstyrrede  ikke  Laval  i  hans  Reflexioner;  han  var  under  sine 
mangfoldige  Sejlture   paa   Genfersøen   bleven   søstærk. 

Synet  af  Møens  Kridtbjerge  i  den  nedgaaende  Sols  Be- 
lysning var  et  storartet  Naturskuespil,  der  vakte  hans  Be- 
undring. Da  Dagen  atter  gryede,  begyndte  Kjøbenhavn  med 
sine  Taarne  og  Palæer  at  tone  frem  i  det  fjerne.  Da  Om- 
ridset af  Bygningerne  blev  tydeligere,    satte  Laval  en  Kikkert 

for  Øjnene.  Han  saa  Ruinerne  af  Kristiansborg  Slot  og  Frue 
Kirke. 

Han  spurgte  Kaptain  Marker,  som  just  gik  forbi  ham, 
hvorledes  det  forholdt  sig  med  disse  Bygninger.  Kaptainen 
fortalte  ham,  hvorledes  det  kongelige  Residensslot  var  brændt 
17  94,  og  hvorledes  Frue  Kirke  var  bleven  skudt  ned  under 
det  engelske  Bombardement    1807. 

Op  ad  Dagen  naaede  Paketbaaden  Kjøbenhavn,  den 
blev  fortøjet  ved  nordre  Toldbods  Bolværk. 

Armand  Laval  kørte  i  en  Fiacre  til  „Hotel  du  grand 
Nord"   paa  Kongens  Nytorv. 


IV. 

Fra  Hotellet  bragtes  Lavals  Pas  til  Politikamret,  hvor 
det  skulde  viseres.  En  halv  Time  efter  indfandt  en  Politi- 
funktionær sig  hos  ham.  Han  overbragte  Kaptain  Laval  en 
Opfordring  fra  Politidirektøren,  Justitsraad  Hvidberg,  om  at 
komme  til   ham   i   hans  Bureau. 

Laval   fulgte   forundret  med  Politifunktionæren. 

Justitsraad  Hvidberg  hilste  venligt,  men  noget  afmaalt 
paa  Laval,  og  anmodede  ham  om  at  tage  Sæde. 

„Maaske  De,  Hr.  Kaptain  Laval,  er  rejst  her  til  Danmark 
i   et  eller  andet  presserende   Familieanliggende?" 

„Formaalet  for  mit  Besøg,  Hr.  Politidirektør,  bestaar  i 
en  privat  Familiesendelse,  og  for  Resten  har  jeg  i  Sinde  at 
stifte  Bekendtskab  med  Nordsjællands  skønne  Natur." 

„Det  kan  ikke  tillades,   Hr.   Kaptain." 

„Ikke?"  spurgte  Laval,  der  med  Forbauselse  i  sine  Miner 
saa  paa  Politidirektøren. 

„Nej.  Under  sidst  afvigte  14.  April  har  Hs.  Majestæt 
Kongen  resolveret,  at  Ingen,  der  medbringer  et  i  Napoleon 
Bonapartes  Navn  udstedt  Pas,  maa  faa  Adgang  til  den  danske 
Stat." 

„Men  saa  burde  man  jo  have  nægtet  mig  at  betræde 
Hertugdømmet   Holsteens  Territorium  ?"    sagde  Laval. 

„Ganske  rigtigt,"  yttrede  Hvidberg,  „det  er  Autoriteter- 
nes Forsømmelse,  naar  dette  ikke  er  sket.  Men  Forholdene  i 
Holsteen  have  jo  i  de  sidste  halvandet  Aar,  mens  de  russiske 
Tropper  laa  der,  været  temmelig  abnorme,  og  Administrationen 
er  vel  endnu  ikke  kommen  ind  i  den  rette  Gænge." 

„Jeg  maa  altsaa  sporenstregs  forlade  den  danske  Stat, 
Hr.   Politidirektør?" 

„Der  er  næppe  Andet  at  gøre,"  svarede  Hvidberg. 
„Havde  De  ved  Reskriptes  Udstedelse  været  her  i  Landet, 
kunde  De  have  faaet  Tilladelse  til  at  forblive  her,  hvis  De 
til  Politimesteren  afgav  en  Erklæring  om,  at  De  ikke  aner- 
kendte anden  Regering  i  Frankrig  end  Kong  Ludvig  den 
Attendes." 

Det  vilde  jeg  som  tidligere  kejserlig  Officer  aldrig  have 
gjort,  tænkte  Laval  ved  sig  selv  idet  han  rejste  sig. 

„Hr.  Politidirektøren  tillader  vel,  at  jeg  forinden  Afrej- 
sen overbringer  Statsminister  Kaas  en  Hilsen  fra  den  franske 
Udenrigsminister.      I   Paris  paatog  jeg  mig  dette   Hverv." 

„De  kan  trygt,  Kaptain  Laval,  begive  Dem  til  Hs.  Excel- 
lence. Mulig  vil  han  som  Justitsminister  kunne  udvirke  Hs. 
Majestæts  særlige  Tilladelse  til,  at  De  maa  opholde  Dem 
nogle  Dage  her.  I  modsat  Fald  vil  Deres  Afrejse  være  nød- 
vendig i  Morgen;  thi  da  gaar  den  agende  Post  til  Hamborg." 

Laval  hilste  med  militær  Holdning  paa  Politidirektøren, 
der  besvarede  Hilsenen  høfligt,  men  med  en  vis  bureaukratisk 
Kulde. 

Paa  Vejen  til  Hotellet  kunde  Armand  Laval  ikke  und- 
lade at  tænke  paa  de  mærkelige  Omskiftelser,  man  oplevede 
i  Tilværelsen:  Napoleon,  hvem  Kontinentet  for  nogle  Aar 
siden  beundrede,  ja  forgudede,  blev  nu  betragtet  som  en 
Fredløs   og  en   Røver. 

Ved  Ankomsten    til   Hotellet    erfarede   Laval,    at    der    hos 

Portneren    var    stationeret     to    civilklædte    Politibetjente,     som 
skulde  holde  Øje  med  ham. 

Han  gik  op  paa  sit  Værelse,  hvor  han  iførte  sig  en 
elegant  sort  Dragt :  Kjole,  Knæbenklæder  og  Silkestrømper. 
Han  tog  en  let  lysegraa  Overfrakke  paa  og  satte  en  lille  tre- 
kantet Hat  paa  sit  Hoved.  Derefter  steg  han  ind  i  en  Fiacre 
og  kørte  til  Statsminister  Kaas. 


Paa  en  stor  og  elegant  udstyret  Førstesal  i  Amalie- 
gade boede  Hs.  Excellence  Gehejmestats-  og  Justitsminister 
Kaas.  Han  hørte  til  de  Mænd,  der  hele  Livet  igennem  van- 
dre hen  ad  en  solbeskinnet  Vej,  hvortil  her  den  kongelige  Naade 
væsentlig  havde  bidraget.  Kaas  havde  et  smukt  Udseende,  et 
hurtigt  Nemme  og  et  stort  Selskabstalent,  der  i  Faderens, 
Admiralens  Hus  var  bleven  omhyggelig  udviklet.  Han  var 
baade  akademisk  og  militært  uddannet.  Var  end  den  Bal- 
last, han  i  begge  Retninger  førte,  af  en  let  Beskaffenhed,  saa 
havde  han  dog  som  Ingeniør  forstaaet  at  imponere  Frederik 
den  Sjette  saaledes,  at  Kongen  stadig  omtalte  ham  som 
„Vores"  Kaas.  I  dette  lille  Ord  ligger  Nøglen  til  Forklarin- 
gen af  hans  glimrende  Embedsbane.  Reflexionen  var  ikke 
den  stærke  Side  hos  Kaas,  men  da  han  vilde  indgaa  et  Ægte- 
skab, viste  han  dog,  at  han  kunde  tage  Følelsen  fangen  i 
Forstandens  Tjeneste,  og  gjorde  et  glimrende  Fornuftparti 
med  en  rig  Enke.  Officielt  havde  Kaas  naaet,  hvad  der 
kunde  være  Maalet  for   den    menneskelige   Ærgærrighed. 

Hs.  Excellence  var  nu  i  Slutningen  af  Halvtreserne,  men 
der  var  en  yngre  Mands  Vivacitet  i  ham,  og  hans  Følelse 
for  det  smukke  Køn  havde  bevaret  sin  Glød.  Han  var  i 
Dag  staaet  tidlig  op  og  havde  iført  sig  sin  Gaiauniform,  da 
han  skulde  til  Privataudiens  hos  Dronning  Marie  og  derefter 
i  Visit  hos  den   sachsiske  Gesandt,   Kammerherre  von  Gersdorff. 

Han  traadte    hen    foran  Spejlet   og    betragtede    sig    selv : 

der  stod  Hs.  Excellence  i  den  røde  Kjole  med  mørkeblaa 
Krave,  Rabatter  og  Opslag,  rigt  guldbroderede,  med  Elefant- 
ordenens Baand  og  Stjerne ;  den  venstre  Haand  støttede  han 
til  Kaardefæstet,  i  den  højre  holdt  han  en  trekantet  Hat  med 
Kordon.  Han  syntes  om  sig  selv,  at  han  tog  sig  brillant  ud, 
og  havde  hans  intime  Veninde ,  Solodanserinden  Madame 
Schall,   været   til   Stede,    havde   hun   været    af   samme  Mening. 

Hs.  Excellence  havde  netop  fuldført  nogle  Attituder  i 
den  højere  Anstand  foran  Spejlet,  da  Tjeneren  meldte  Kaptain 
Armand   Laval. 

„Før  ham  ind  i  det  blaa  Kabinet  og  bed  ham  tage 
Plads  der,"   sagde  Ministeren. 

Laval  traadte  ind  i  et  Kabinet,  der  var  højst  elegant 
meubleret,  halvt  i  Empirestil,  halvt  i  Rokoko.  Paa  Væggen 
hang  Malerier  af  Kaas'  Stedbørn.  Særlig  Opmærksomhed  til- 
drog sig  et  legemstort  Billede  af  Dronning  Juliane  Marie. 
Hs.   Excellence  havde  været  Page  hos  hende. 

Laval  var  just  i  Færd  med  at  betragte  Billedet,  da  Mini- 
steren viste  sig.  Han  vendte  sig  hurtigt  om  mod  Hs.  Excel- 
lence, rettede  sig  og  bukkede  derefter  dybt. 

„Mit  Navn  er  Armand  Laval,  tidligere  Kaptain  i  den 
franske  Hær.  Jeg  har  sikkert  den  Ære  at  staa  overfor  Hr. 
Gehejmestatsminister  Kaas?" 

Hs.  Excellence  bekræftede  det  og  indbød  med  en  Haand- 
bevægelse  Laval  til  at  tage    Plads  i  en  Lænestol. 

„Jeg  har  faaet  det  Hverv  at  overbringe  Deres  Excellence 
en  Hilsen  fra  den  franske  Udenrigsminister,  Hertugen  af 
Vicenza." 

„Jeg  takker  for  en  Hilsen  fra  Hertugen  som  Personlig- 
hed,  men  Frankrigs  Udenrigsminister  er  han  ikke." 

„Ikke?"      Laval  saa   forundret   paa  Kaas. 

„Nej,  fransk  Udenrigsminister  er  kun  Hr.  de  Jaucourt. 
Han  er  udnævnt  af  Hs.  Majestæt  Kong  Ludvig  den  Attende, 
hos  hvem  han  opholder   sig  i  Gent." 

„Men  Kejser  Napoleon  er  dog  Frankrigs  Souveræn, 
Deres  Excellence." 

„Kongen,  min  ophøjede  Herre,  kender  ingen  anden 
fransk  Souveræn  end  Ludvig  den  Attende.  Usurpatoren 
Bonaparte,  over  hvem  Europa  har  brudt  Staven,  er  et  Slags 
„brigand",   som   vi   helst  undgaar  at  nævne." 

Da  Kaas  udtalte  Bonapartes  Navn,  var  det  med  en 
haanlig  Betoning.  Laval  blev  harmfuld,  men  han  beher- 
skede sig. 

„Hertugen  af  Vicenza  mindedes  med  stort  Behag  de 
Dage,  han  havde  været  sammen  med  Deres  Excellence  for  et 
Par  Aar  siden." 

„De  personlige  Erindringer  ere  ogsaa  mig  behagelige, 
Kaptain  Laval;  men  det  Samme  kan  jeg  ikke  sige  om  de 
politiske.  De  Forhandlinger,  jeg  den  Gang  førte  efter  Hs. 
Majestæts  Befaling,  bleve  et  Led  i  Danmarks  Ulykker.  Bona- 
parte behandlede  os  med  skaanselsløs   Egoisme." 

Disse  sidste  Ord  virkede  som  et  Naalestik  paa  Laval. 
„Jeg  er  fransk  Officer,"  sagde  Laval  køligt;  „Politiken  har 
ikke  interesseret  mig.  løvrigt  er  jeg  Schweizer.  Jeg  er  fra 
Lausanne." 

„Hvad  hører  jeg,"  udbrød  Kaas  med  en  livlig  Mine. 
„Saa  har  De,  Hr  Kaptain,  muligt  besøgt  Madame  de  Staél 
Holstein,  den  berømte  Forfatterinde,  paa  Slottet  Coppet  ved 
Genfersøen  ?" 

„Mange  Gange,  Deres  Excellence,  jeg  blev  introduceret 
der  af  den  franske  Historiker  Sismondi,  en  Ven  af  min  Fader. 
Madame  de  Staél  viste   mig   megen   Venlighed." 

„Ja  saa !  Den  herværende  franske  Gesandt,  Marquis  de 
Bonnay,  er  for  et  Par  Uger  siden  vendt  tilbage  fra  en  Ud- 
flugt til  Schweiz  tilligemed  sin  Forlovede,  Frøken  Katharine 
O'Neill  og  dennes  Søster,  Generalinde  Oxholm.  De  havde 
tilbragt  en  Uge  paa  Coppet  og  var  henrykte  over  Madame 
de  Staél   Holsteins  Gæstfrihed  og  Elskværdighed." 

„Marquis   de  Bonnay,"    udbrød   Laval.    „han    var  jo    en 


Tid  Præsident  for  den  konstituerende  Nationalforsamling  under 
Revolutionen." 

„Rigtigt,  Hr.  Kaptain,  men  han  ynder  ikke  at  tale  der- 
om. Revolutionen  og  Kejserdømmet  er  ham  en  Pest.  Nu  er 
han   ligitimistisk  sindet  til  det  yderste." 

„Han  burde  ikke  sammen  med  Emigranterne  have  baaret 
Vaaben  mod  sit  eget  Fædreland." 

Laval  saa  stift  paa  Kaas,  medens  han  sagde  disse  Ord. 
Hs.  Excellence  blev  forlegen,  men  han  slap  for  at  svare. 
Tjeneren  bankede  nemlig  i  det  samme  paa  Kabinettets  Dør, 
aabnede  denne  og  raabte  med  stærk  Stemme:  „Hs.  Højhed 
Prins   Ferdinand!" 

Den  kongelige  Persons  Ankomst  udøvede  en  elektrise- 
rende Virkning  paa  Gehejmestatsministeren ;  han  blev  urolig, 
og  hvor  meget  han  end  bestræbte  sig  for  det,  kunde  han  ved 
Bevægelser  og  Minespil  alligevel  ikke  skjule,  at  han  nu  sna- 
rest ønskede  at  blive   Laval   kvit. 

Kaptainen  gennemskuede  ham.  Da  han  gjorde  Tegn  til 
at  rejse  sig,  lagde  Ministeren  ikke  noget  Baand  paa  ham, 
men   rejste   sig  selv. 

„Jeg  meddeler  da  Hertugen  af  Vicenza,  at  jeg  har  bragt 
Deres   Excellence   hans   Hilsen,"    sagde   Laval. 

„Vil  De,  Hr.  Kaptain,  venligst  sende  ham  .  .  .  Hertugen 
.  .  min   Kompliment.      løvrigt  takker  jeg  Dem  for     Besøget." 

Gehejmestatsministeren  trak  i  en  Klokkestreng,  hvorefter 
Tjeneren  lukkede  Døren  op  udenfra.  Hs.  Excellence  rakte 
med  en  Hofmands  Smil  Laval  Haanden  og  fulgte  ham  ud  i 
Forværelset. 

Medens  Tjeneren  aabnede  den  ydre  Dør  for  Kaptainen, 
vendte  Kaas  sig  dybt  bukkende  mod  Prins  Ferdinand.  Han 
bad  Hs.  Højhed  om  at  træde  ind  i  Kabinettet,  hvis  Dør  han 
selv  slog  til   Side   og  derpaa   forsigtigt  trak   til. 

Da  Prinsen  og  Ministeren  havde  taget  Plads,  saa  Sidst- 
nævnte  med   et  spørgende,   noget  ængsteligt  Ansigtsudtryk  paa 

hin.  En  Sten  faldt  ham  fra  Hjertet,  da  han  hørte,  at  Hs. 
Højhed  ikke  kom  i  pekuniært  Øjemed. 

Visiten  var  iøvrigt  kun  ganske  kort,  thi  da  Prinsen  hørte, 
at  Kaas  skulde  til  Audiens  hos  Dronningen,  gik  han  efter  et 
lille   Kvarters  Forløb. 

„Deres  Excellence,"  sagde  han  med  et  veltilfreds  Smil 
ved  Bortgangen,  „maa  endelig  snarest  muligt  se  ind  til  mig 
i  det  gule  Palais  i  Amaliegade.  Jeg  har  konstrueret  en 
ny  Rottefælde  og  kunde  nok  have  Lyst  til  at  høre  Deres 
Mening  om   den." 


V. 

Efter  Tilbagekomsten  til  Hotellet  nød  Kaptain  Laval 
med  Appetit  sin  Frokost  og  drak  en  halv  Flaske  Rødvin.  Han 
tænkte  paa  Kaas,  i  hvem  han  langtfra  havde  fundet  Behag; 
Excellencen  var  forekommen  ham  som  en  borgerlig  Parvenue, 
der  var  opfyldt  af  Bevidstheden  om  egen  Fortræffelighed  og 
nu  nedladende  betragtede  dem,  han  tidligere  ærbødigst  havde 
set  op  til.  Kaptainen  havde  egentlig  følt  sig  frastødt  af 
Kaas,  og  han  havde  derfor  ikke  villet  bede  denne  qua  Justits- 
minister om  at  udvirke  Kongens  Tilladelse  for  ham  til  et 
forlænget  Ophold   i   Danmark. 

Kaptain  Laval  tændte  efter  Frokosten  en  Cigaret,  tog 
sin  Hat  og  spaserede  ud  i  Byen.  Det  var  en  dejlig  klar  og 
meget  varm  Junidag.  Han  gik  ned  langs  Holmens .  Kanal, 
drejede  om  ad  Gammel  Strand,  hvor  han  stansede  og  stod 
en  Tid  lang  fortabt  i  Beskuelsen  af  Kristiansborgs  Slotsruin, 
paa  hvis  Genopførelse  Arbejdet  var  i  Gang-  Han  vandrede 
over  Højbroplads  og  op  ad  Købmagergade,  hvor  han  endnu 
saa  Spor  af  det  ødelæggende  engelske  Bombardement  1807. 
Laval  blev  vemodig  stemt  ved  Synet  af  alt  dette  Han 
vendte  om,  og  da  han  atter  kom  til  Højbroplads,  fik  han 
Lyst  til  at  gaa  gennem  Østergade.      Han  spurgte  paa  Tydsk, 

saa  godt  han  kunde,  en  Mand,  om  den  Gade  førte  til  Kon- 
gens Nytorv.      „Freilich,    freilich,"    var  Svaret. 

Paa  Østergade  passerede  han  forbi  Pedrins  Schweizer- 
konditori, hvortil  Døren  stod  aaben.  Han  læste  Indskriften 
paa  Skiltet,  hvilken  han  forstod,  og  da  han  tittede  ind,  saa 
han  bag  Buffeten  en  Mand  med  et  sydlandsk  Fysiognomi, 
det  var  Pedrin   selv. 

Laval  trængte  til  en  Forfriskning.  Han  gik  ind  i  Sa- 
lonen  og  bestilte  et  Glas  Citronlimonade  med  Is. 

Pedrin  blev  ganske  glad  ved  at  se  en  Landsmand ;  thi 
han  kunde  paa  Dialekten  høre,  at  Laval  var  Schweizer.  Med 
den  yderste  Forekommenhed  bragte  han  Limonaden  og  be- 
nyttede Lejligheden  til  at  knytte  en  lille  Samtale  med  Laval. 
Der  var  nemlig  i  dette  Øjeblik  ikke  andre  Gæster  i  Salonen. 

Medens  deres  Konversation  om  Schweiz  begyndte  at  gaa 
ret  livligt,  hørte  de  i  Billardværelset  ved  Siden  af  Udbrud  af 
Latter,  der  efterfulgtes  af  en  misfornøjet  Knurren.  Det  var 
Kaptain  Holstein  i  Fodgarden,  en  af  Kjøbenhavns  mest  re- 
nommerede Billardspillere,  der  bankede  Ritmester  v.  Riitzow 
af  i  „Kegler".  For  hver  glimrende  Bal,  Holstein  gjorde, 
skænkede  han  leende  Sauterne  op  i  to  Glas  og  klinkede 
med   den  besejrede  brummende  Riitzow. 

Endelig  lod  de  Queuerne  hvile  nogle  Øjeblikke  og  satte  sig 
i  Taushed,  mens  de  kredensede  Glassene.  De  hørte  nu,  at 
der  taltes  Fransk  inde  i  Salonen.  En  Herrestemme  spurgte, 
hvor  den  franske  Gesandt,  Marquis  de  Bonnay,  boede.  Det 
var  Laval ,  der  kom  til  at  tænke  paa  Kaas's  Skildring  af 
Bonnay  og  fandt,  at  det  kunde  være  ganske  interessant  at 
tale  med  ham. 

„i  Store  Kongensgade",  svarede  Pedrin  og  tilbød  Laval, 
der  havde  sagt  den  høflige  Vært  sit  Xavn  og  sin  Stilling,  at 
lade  en    „Garcon"    følge  ham  derud. 

Kaptain  Holstein  havde  et  stort  Ry  som  Billardspiller, 
men  ved  Siden  deraf  havde  han  vundet  et  Navn  som  fransk 
Parleur.      Han  havde  erhvervet  sig  denne  lingvistiske  Færdig- 

hed  ovre  i  Holsten,  hvor  han  under  hyppige  Ophold  i  Altona 
havde  havt  Lejlighed  til  at  tale  med  Officerer  ved  de  franske 
Besætningstropper  i  Nordtydskland.  Det  var  bleven  ham  en 
Forfængelighedssag  at  tale  Fransk;  thi  han  vidste,  at  han 
blev  beundret  af  Omgivelserne,  og  han  greb  derfor  med  Be- 
gærlighed enhver  Lejlighed  til  at  producere  sig  i  sit  elegante 
Sprog. 

Da  Holstein  hørte  det  ovennævnte  Spørgsmaal  og  Svar, 
stak  han  Hovedet  ind  ad  Døren.  Han  traadte  derpaa  ind 
og  sagde  paa  flydende  Fransk,   med  Blikket  fæstet  paa  Laval: 

„Tilgivelse,  min  Herre,  jeg  har  ikke  kunnet  undgaa  at 
høre   Deres  Spørgsmaal  om  Marquis  de  Bonnays  Bolig." 

„Ja,  det  var  mig,  der  ønskede  at  vide,  hvor  den  er," 
svarede  Laval.  „Maa  jeg  være  saa  dristig  at  spørge,  hvem 
jeg  har  den  Ære  at  tale  med.  Jeg  er  Kaptain  Armand 
Laval   fra   Kanton  Waadt  i   Schweiz." 

„Det  er  mig  en  Ære  at  hilse  paa  Dem.  Jeg  er  Kap- 
tain  Holstein   i   den   kongelige   Fodgarde." 

Laval,  der  havde  rejst  sig,  vexlede  Haandtryk  med  Holstein. 

„Den  franske  Gesandt,  Marquis  de  Bonnay,  er  for  Tiden 
ikke  her  i  Kjøbenhavn,"  yttrede  Holstein.  „Efter  Kon- 
gens Indbydelse  overværer  han  og  den  russiske  Gesandt  en 
Troppeøvelse,  som  Hs.  Majestæt  afholder  i  Omegnen  af  Holbæk." 

„Jeg  takker  Dem  for  Oplysningen,  Hr.  Kaptain."  Laharpes 
Rekommendation   er  mig  saaledes   unyttig,   tænkte   Laval. 

„Men  Marquiens  Damer  vil  De  kunne  træffe,  Hr.  Kap- 
tain Laval,"  sagde  Holstein  med  en  elegant  Haandbevægelse 
og  et  Smil.  „Det  er  hans  Forlovede,  Frøken  Katharine  O'Neill, 
og  hendes  Søster,  Generalinde  Oxholm.  De  er  begge  Vest- 
indianerinder;  højst  elskværdige  Damer.  Jeg  ved,  at  de 
interesserer  dem   for  Schweizere." 

Ritmester  v.  Riitzow  rømmede  sig  i  dette  Øjeblik  stærkt 
inde  i  Billardværelset. 

Kaptain  Holstein  forstod  Signalet.  Han  rakte  Laval 
Haanden.     „Adieu,   Monsieur,"   sagde  han,   „vous  serez  bientot 

mis  entre  deux  feux."  Dette  sidste  var  en  Hentydning  til 
Lavals  forestaaende  Møde  med  de  to  Damer. 

Da  Holstein  var  kommen  tilbage  til  Billardet,  foreslog 
v.  Riitzow,   at  de  nu  skulle  spille  et  Parti    „Caroline". 

„Marquis  de  Bonnay"  er  fraværende,  tænkte  Laval  ved  sig 
selv;  „men  hans  Damer  kan  jeg  træffe.  Nu  vel,  jeg  vil  søge 
Audiens  hos  dem.  Mulig  kan  det  blive  en  interessant  lille 
Episode  i  mit  efemere  Ophold  her  i  Danmark." 

Laval  vilde  have  taget  en  Vogn,  men  Pedrin  bemær- 
kede, at  Distancen  kun  var  ganske  kort.  Garconen  ledsagede 
ham  til  Bestemmelsesstedet. 


Kaptain  Armand  Laval  modtoges  i  Gesandtens  Bolig  af 
en  fransk  Tjener,  en  lille  vever  Person  fra  Provence.  Da 
Kaptajnen  havde  sagt,  hvem  han  var  og  udtalt,  at  han  ønskede 
at  gøre  Frøken  O'Neill  og  Generalinde  Oxholm  sin  Opvart- 
ning, førte  Tjeneren  ham  ind  i  Gesandtens  Modtagelsessalon 
og  forsvandt,  idet  han  ytrede,  at  han  skulde  have  den  Ære 
at  melde  Kaptainen  til  den  naadige   Frue  og  Frøken. 

Laval  tog  Plads  i  en  Lænestol  og  saa  sig  om  i  Salonen, 
hvor  Alt  mindede  om  Tiden  før  Revolutionen.  Loftet  med 
sit  Stuk,  det  lyseblaa  Tapet  og  det  hvidmalede  Panel,  med 
de  dekorerede  Felter,  vare  vel  ikke  i  Rokokostil,  hvilket  der- 
mod  var  Tilfældet  med  hele  den  rige  og  elegante  Montering. 
Lysekronen,  Lampetterne,  Kandelaberne,  Speilene,  Konsolerne, 
Uhret,  Vaserne,  Gueridonerne,  Borde,  Stole  og  Sofaer  erindrede 
fuldstændig  om  det  snirklede,  forgyldte  og  indlagte  Meublement 
i  en  fransk  Aristokrats  Hus  i  Begyndelsen  af  Ludvig  den 
Sextendes  Regering.  Paa  Væggene  hang  Portræter  af  den 
ulykkelige  Konge  og  hans  Families  Medlemmer.  Paa  en 
Piedestal  stod  en  Buste  af  Kong  Ludvig  den  Attende,  om 
hvis  Hoved  der  var  lagt  en  Laurbærkrans.  De  historiske 
Billeder    fremstillede    alle     Episoder    af     det     forrevolutionære 

Frankrigs  politiske  og  militære  Historie ;  der  fandtes  hverken 
noget  Maleri  eller  Kobberstik,  som  gengav  Revolutionens  eller 
Kejserdømmets  epokegørende  Begivenheder.  I  Marquis  de 
Bonnays  Hjem  skulde  Intet  minde  om  Revolutionen  og  Napo- 
leon. Han  vilde  paa  sin  Vis  stryge  dem  ud  af  Frankrigs 
Historie,  ligesom  Ludvig  den  Attende  havde  gjort  det  i  sin 
Proklamation  ved  Thronbestigelsen,  hvori  han  talte  om  sin 
Regerings    „nittende  Aar". 

Blandt  Billederne  var  der  i  Nærheden  af  Kaminen  en 
Akvarel,  som  Laval  tilfældig  fik  Øje  paa.  Han  rejste  sig 
og  gik  hen  for  at  betragte  den  nærmere.  Det  var  et  Billede 
af  en  Episode  fra  Invasionskrigen  17  92,  da  franske  Emigran- 
ter sammen  med  den  preussiske  Hær  faldt  ind  i  Frankrig. 
Handlingen  foregik  i  Verdun,  hvor  Ludvig  den  Sextendes 
Brødre,  Greverne  af  Provence  og  af  Artois,  havde  opslaaet 
deres  Hovedkvarter.  I  Baggrunden  holdt  de  to  Prinser  til 
Hest;  i  Spidsen  for  en  Husareskadron,  bestaaende  af  emigre- 
rede franske  Adelsmænd,  red  Marquis  de  Bonnay  som  Officer 
forbi  dem,  idet  han  saluterede  med  Sablen. 

„Sørgelige  Minder,"  sagde  Laval  ved  sig  selv.  Hans 
Blik  faldt  derefter  paa  et  aabent  Etui,  der  var  hensat  paa  en 
Gueridon  tæt  ved.  Det  indeholdt  Portræter  af  Kong  Frederik 
den  Sjette  og  Dronning  Marie,  syede  med  sort  Silke  paa 
hvid  Grund.  Det  var  et  overordentlig  fint  Arbejde,  og  Lig- 
heden var  slaaende.  Laval  tog  Etuiet,  der  var  i  Saffiansbind. 
Udenpaa  stod  med  gyldne  Bogstaver:  „Marquis  de  Bonnay  fra 
Kronprinsesse   Karoline  af  Danmark." 

„En  Gave  fra  Kronprinsessen,"  tænkte  Laval;  „Marquien 
maa  være  meget  yndet  af  Kongefamilien." 

Armand  Laval  havde  igen  indtaget  sit  Sæde,  da  Døren 
til  et  tilstødende  Værelse  gik  op,  og  to  Damer  traadte  ind.  Det 
var  Generalinde  Oxholm  og  Frøken  O'Neill. 

Begge  Damer  vare  hvidklædte ;  de  havde  et  meget  mørk- 
ladent Teint ,  hvad  der  vidnede  om  deres  tropiske  Hjem ; 
deres   Haar   var    sort;    de    havde   smukke    brune    Øjne    og   et 

indlagende  Smil.  Laval  følte  sig  ved  første  Øjekast  tiltalt 
af  begge  Damerne. 

„Hr.  Kaptajn  Laval,"  sagde  Generalinden,  efter  at  hun 
havde  præsenteret  sig  selv  for  ham,  „maa  jeg  forestille  Dem 
for  min  Søster,  Frøken  Katharine  O'Neill.  Behag  at  tage 
Plads. " 

Damerne  satte  sig  i  to  Lænestole,    ligeoverfor  ham. 

„Frøken  O'Neill,"   yttrede  Laval  med  eftertænksom  Mine. 

„Ja,  Hr.  Kaptajn,"  udbrød  Frøkenen  smilende,  „jeg  er 
af  irsk  Oprindelse.  Som  Franskmand  kender  De  ganske 
sikkert  min   Families  Navn." 

„Visselig,  visselig,  min  naadige  Frøken!  Jeg  er  iøvrigt 
ikke  Franskmand,  men  fransk  Schweizer  fra  Lausanne." 

„Hvor  interessant!"   lød  det  samtidig  fra  begge  Damerne. 

„Vi  har  for  nylig,"  sagde  Generalinden  „været  i  Kanton 
Waadt  sammen  med  Marquis  de  Bonnay,  min  Søsters  For- 
lovede.     Vi  besøgte   Fru  Staél  Holstein  paa  Coppet." 

„Jeg  ved  det  fra  Gehejmestatsminister  Kaas,"  bemærkede 
Laval. 

„Kender  Kaptajnen  ham?"   spurgte  Frøkenen. 

„Jeg  havde  en  Hilsen  at  bringe  ham  fra  den  franske 
Udenrigsminister,   Hertugen  af  Vicenza." 

Begge  Damerne  taug. 

„I  Samtalens  Løb  meddelte  Hs.  Excellence  mig,"  ved- 
blev Laval,  „at  Marquien  i  Forening  med  mine  naadige 
Damer  havde  aflagt  en  Visit  i  min   Hjemstavn." 

„Marquien  er  desværre  fraværende,"  yttrede  General- 
inden, „han  er  i  disse  Dage  Hs.  Majestæt  Kong  Frederik 
den  Sjettes  Gæst." 

„Jeg  ved  det,"  sagde  Laval,  „men  da  jeg  smigrer  mig 
med  at  være  velseet  paa  Coppet  hos  Fru  Madame  de  Staél 
Holstein,  Damernes  Veninde,  saa  har  jeg  paa  det  fælles  Be- 
kendskabs  Konto  tilladt  mig  at  søge  denne  Audiens." 

„Kaptajnen  kunde  ikke  vælge  Dem  en  bedre  Ægide  her 

i  Marquiens  Hus  end  Madame  de  Staél  Holsteins  Navn," 
udbrød   Frøkenen   livligt. 

„Har  Kaptajnen  tidligere  været  i  Danmark?''  spurgte 
Generalinden. 

„Nej,   Deres  Naade,"   svarede  La  val. 

„Saa  bør  De  blive  her  i  længere  Tid.  De  maa  bese 
flere  Egne  her  i  Sjælland." 

„Nu  staar  Naturen  i  sin  friskeste  Sommerpragt,"  sagde 
Frøkenen,   med  Betoning  af  de  sidste  Ord. 

„Det  havde  været  min  Hensigt,"  svarede  Laval,  „men 
jeg  er  desværre  tvungen  til  at  forlade  Danmark  allerede 
imorgen." 

Han  fortalte  derefter  om  sit  Pas  og  sin  Samtale  med 
Politidirektøren.  Derefter  meddelte  han,  at  han  fra  General 
Falkenskjold  i  Lausanne  havde  en  særlig  Mission  til  hans 
Broder  Obersten  .... 

„Falkenskjold  paa  Sofienberg!"  faldt  begge  Damerne 
ind;  de  havde  med  spændt  Opmærksomhed  lyttet  til  Lavals 
Fortælling. 

„Ja,  men  nu  er  jeg  desværre  forhindret  fra  at  kunne 
udføre  min  Sendelse  personlig." 

„Det  er  De,  Hr.  Kaptajn,"  sagde  Generalinden  med  en 
vis  Deltagelse. 

„Nej,  De  skal  selv  overbringe  Deres  Budskab,"  tog 
Frøken  O'Neill  til  Orde  og  fortsatte  med  stigende  Varme : 
„I  Spørgsmaalet  Napoleon  eller  Bourbonnerne  tænker  og  føler 
jeg  ligesom  Marquien,  min  tilkommende  Ægtefælle,  jeg  er 
legitimistisk"  .  .  . 

„Jeg  ogsaa,"   udbrød  Generalinden. 

„Men,  Kaptajn  Laval,  som  Ven  af  Madame  de  Staél  er 
De  os  trods  Deres  Pas  en  velkommen  Gæst.  Vi  kende 
særdeles  godt  Oberst  Falkenskjold  paa  Sofienberg.  Hans 
Hustru   er  min   Veninde." 

„Ja,  vi  sætter  overordenlig  stor  Pris  paa  hende!"  ud- 
brød Generalinden. 

„Men  det  Hele  begynder  jo  at  blive  et  Eventyr," 
ytrede  Laval  med  et  glad  Smil. 

„Hør  mig  nu,"  vedblev  Frøkenen,  „og  ret  Dem,  Hr. 
Kaptajn ,  efter  min  Forskrift.  De  skal  ikke  forlade  Dan- 
mark imorgen.  Begivenhederne  skifte  i  denne  forvirrede 
Tid  hurtigt.  Forordningen  om  de  franske  Pas  kan  maaske 
snart   blive  taget  tilbage"  .... 

„Det  skal  Du  ikke  sige,  Katharina,"  bemærkede  General- 
inden. Laval  saa  paa  hende,  men  vendte  sig  hurtigt  igen 
mod   Frøkenen,  der  øjensynligt  interesserede  ham  stærkt. 

„Jeg  skriver,  Hr.  Kaptajn,  en  Billet  til  Oberstinde 
Falkenskjold.  Lad  Deres  Bagage  bringe  fra  Hotellet 
herud.  I  Aften  stiger  De,  her  i  vor  Port,  i  Marquiens  luk- 
kede Vogn,  der  kører  Dem  ud  til  Sofienberg.  Imorgen  er 
De  forsvunden   fra  Kjøbenhavn." 

Generalinden  betragtede  sin  Søster  med  forbavsede  Blikke. 
Laval  fandt,  med  en  napoleonsk  Officers  Frejdighed,  Planen 
fortræffelig. 

„Min  Tak,  naadige  Frøken,  jeg  bøjer  mig  for  Deres 
Villie  .  .  . 

„Kan  De  Engelsk?"    spurgte  Frøkenen. 

„Jeg  taler  det  nogenlunde  taaleligt,"  svarede  Laval. 
Frøkenen   forlod  Salonen. 

Efter  nogen  Taushed  sagde  Laval  til  Generalinden: 
„Deres   Naade   er   fra  Vestindien?" 

„Ja,  jeg  er  født  paa  St.   Croix." 

„Afdøde  Kejserinde  Josefine  var  ogsaa  Vestindianerinde." 

„Min  Fader  saa  hende  som  ganske  ung  Pige  paa  Mar- 
tinique." 

Frøken  O'Neill  traadte  i  dette  Øjeblik  ind  i  Salonen 
med  et  Brev,  som  hun  overrakte  Laval.  „De  vil,  Hr.  Kap- 
tajn, behage  at  levere  Oberstinde  Falkenskjold  dette.  Jeg 
har,"  tilføjede  hun  leende,  „givet  Dem  et  Inkognito.  De 
gaar  under  Navnet  Sekretær  Clarke,  en  engelsk  Slægtning  af 
Obersten,  paa  Spindesiden."    — 

„Tak,  min  naadige  Frøken,  det  er  baade  mystisk  og 
romantisk,"    udbrød  Laval  med  et  straalende  Blik. 

Generalinden  var  maalløs  af  Forbauselse  over  sin 
Søsters  Dristighed  og  Opfindsomhed. 

Et  Bud,  hvis  Taushedsløfte  Laval  betalte  godt,  befordrede 
Bagagen  til  Gesandtens  Bolig  i  St.  Kongensgade,  hvor  den 
modtoges  af  Tjeneren. 

Om  Aftenen  kørte  en  Kalesche  med  nedlukket  Vindu 
ud  af  Marquis  de  Bonnays  Port.  Laval  sad  i  den  under 
Navn  af  Sekretær  Clarke.  Afsted  gik  det  til  Sofienberg. 
Den  følgende  Dag  sendte  Politidirektør  Hvidberg  en  Betjent 
til   „Hotel   du   grand  Nord"    for  at   forhøre  sig  om   Laval. 

„Den  franske  Herre,"  lød  Svaret,  „er  forsvunden; 
Ingen  ved,  hvor  han  er  bleven  af." 

Men  til  Oberst  Falkenskjolds  Fødselsdag  kom  Laval 
ikke  tidsnok. 

VI. 

Kudsken  kørte  ad  Vejen  gennem  Lyngby  og  Hirsch- 
holm  til  Rungsted,  hvor  der  bededes  i  Kroen.  Det  var  stille 
og  maaneklart;  man  kunde  ikke  tænke  sig  nogen  skønnere 
Juninat.  Laval  slog  Vinduet  op.  Han  beundrede  den  fro- 
dige sjællandske  Natur  i  den  magiske  Belysning.  Varmen 
var  vegen  for  en  mild  Kjølighed,  der  velgjørende  strømmede 
ind  paa  ham.  Han  følte  sig  som  en  Følge  af  Dagens  An- 
strengelser træt,  han  satte  sig  ind  i  Kaleschens  Hjørne  og 
faldt  i  Søvn.  I  Drømme  forekom  det  ham,  at  han  sammen 
med  General  Falkenskjold  spaserede  ved  Genfersøens  Bred. 
Et  Stød  i  Vognen,  der  netop  kørte  over  en  lille  Sten,  væk- 
kede ham;  det  var  lige  i  Nærheden  af  Rungsted.  Med  For- 
bauselse saa  han,  for  hvem  Drømmebilledet  af  Genfersøen 
endnu  stod  levende,  det  mørkeblaa  Øresund  med  den  bagved 
liggende    svenske   Kyst,    hvor   Daggryet    begyndte    at    vise    sig. 

I   Rungsted   Kro,    Opholdet    varede    en  Time,    drak   Laval 

med  ypperlig  Appetit  Kaffe;  tændte  derfter  en  Cigaret  og 
vandrede  op  paa  den  tæt  ved  liggende  Høj,  den  senere  saa- 
kaldte  Evaldshøj.  I  tidlig  Morgenbelysning  laa  Øresundet 
og  dets  smilende  Kyst  med  dens  Skovpartier  til  begge  Sider 
for  ham.  Han  mindedes  General  Falkenskjolds  Lovtale  over 
Nordsjællands  Naturskønhed  og  istemte  den   fuldstændig. 

Efter  Lavals  Ønske  tilbagelagdes  den  sidste  korte  Stræk- 
ning til  Sofienberg  ganske  langsomt.  Han  vilde  have  et 
stærkt  og  fyldigt  Indtryk  af  Egnen. 

Efter  Ankomsten  til  Sofienberg,  hvor  han  meldte  sig 
paa  Tydsk  som  Sekretær  Clarke  til  Tjeneren,  førtes  han  af 
denne  ind  i   Dagligstuen. 

Oberst  Falkenskjold  og  hans  Frue  viste  sig  nogle  Øje- 
blikke efter. 

Laval  hilste  dem  paa  Fransk,  hvad  der  forundrede  dem, 
da  de  efter  Tjenerens  Beskrivelse  havde  ventet  at  finde  en 
Tydsker.  Inden  de  fik  sagt  noget,  spurgte  han,  om  han 
ikke  havde  den  Ære  at  staa  foran  Oberst  og  Oberstinde 
Falkenskjold. 

Paa  det  bekræftende  Svar  overrakte  Laval  Oberstinden 
Frøken    O'Neill's,    Obersten    General    Falkenskjolds    Skrivelse. 

Næppe  havde  de  læst  Brevene,  før  de  begge  hjerteligt 
bød  Armand  Laval  Velkommen. 

Oberstinden  erklærede,  at  han  skulde  faa  et  sikkert  Op- 
holdssted hos  dem.  De  skulde  af  al  Evne  værne  om  hans 
Inkognito. 

„Min  Fødselsdag  er  overstaaet, "  sagde  Obersten.  „Men 
De  maa,  Kaptajn  Laval,  blive  hos  os  mindst  i  otte  Dage, 
Hvor  det  skal  glæde  mig  at  høre  noget  Nærmere  om  min 
Broders  Forhold  og  hele  Levevis  der  nede  i  Lausanne. 
Han  har  været  saa  sparsom  paa  Meddelelser  i  sine  faa  Skri- 
velser til  mig." 

„Skulde  De  tilfældig,  Kaptajn  Laval  siden  De  er  fra 
Lausanne,  altsaa  ikke  langt  fra  Coppet,"  spurgte  Oberstinden, 
„kende  noget  til  Madame    de  Staél  Holstein?      Min  Veninde, 


43 

Frøken  O'Neill,  har  fortalt  mig  saa  meget  Interessant  om 
hende." 

„Jeg  tør  kalde  Madame  de  Staél  min  Veninde,"  yttrede 
Laval. 

„O,  saa  er  der  nogle  Ting  angaaende  hendes  Liv  jeg 
gerne  vil  konversere  med  Dem  om,"  udbrød  Oberstinde 
Falkenskjold  med  en  livlig  Mine. 

Obersten  gik  forinden  Frokosten  en  Tur  med  Laval  i 
Haven.  Han  var  vel  tilfreds  med  at  faa  sit  Fransk  opfrisket ; 
sine  Kundskaber  i  den  Retning  skyldte  han  væsenlig  sin 
Moder,  en   født  Schack. 

Ved  Frokostbordet,  hvor  Oberstinden  beskedent  gjorde 
Undskyldning  for  det  tarvelige  landlige  Køkken,  kompli- 
menterede Laval  hende  i  Anledning  af  de  dejlige  stegte  Rød- 
spætter. Da  han  paa  Spørgsmaalet,  hvor  den  Fisk  fangedes, 
fik  Svaret,  at  det  var  ved  Snekkersten  paa  Øresundskysten, 
erklærede  han,  at  Genfersøen  havde  ikke  nogen  Fisk,  der  i 
Velsmag  kunde  stilles  ved  Siden  af  den. 

Da  Frokosten  var  til  Ende,  sagde  Oberstinden  med  en 
skemtende  Betoning:  „Hr.  Sekretær  Clarke,  Deres  Værelse  er 
færdigt." 

„Maa  jeg  følge  Hr.  Sekretæren  derind,"  sagde  Falken- 
skjold  leende. 

Laval  fik  anvist  et  rummeligt  Værelse  med  Alkove  i 
Bygningens  nordlige  Ende.  Det  var  tarveligt,  men  net 
møbleret;  Væggene  vare  behængte  med  Kobberstik,  Sil- 
houetter  og  et  Par  Portræter  i  Oliefarve.  I  en  Reol  stod 
nogle  af  den  klassiske  engelske  og  franske  Litteraturs  Værker. 

Det  ene  af  Portræterne,  Billedet  af  en  gammel  Militær 
vakte  Lavals  Opmærksomhed. 

„Det   Fysiognomi   interesserer  mig,"    sagde   Laval. 

„Det  er  General  Evald,"  svarede  Falkenskjold.  „Han 
havde  sit  Hovedkvarter  her,  da  Kongen  havde  samlet  Tropper 
langs  Kysten  for  over  Isen  at  gjøre  et  Indfald  i  Skaane, 
men  Tøveir    hindrede    det.       Han    forærede    mig    dette    Billede 

som  en  Erindring.  Han  er  iøvrigt  død  for  et  Par  Aar 
siden." 

„Han  gjør  Indtryk  af  at  have  været  en  intelligent  Officer, 
Hr.   Oberst." 

„Napoleon  dekorerede  ham   med  Æreslegionen." 

Kaptain  Laval  foretog  kun  Udflugter  tidlig  Morgen  og  hen- 
imod  Solnedgang.  Paa  de  første  var  han  i  Reglen  til  Hest 
og  ledsagedes  altid  af  Falkenskjold.  De  talte  da  om  Gene- 
ralen i  Lausanne.  En  Dag  kom  Konversationen  til  at  dreje 
sig  om  Marquis  de  Bonnay. 

„Han  er  skildret  mig  som  en  streng  Legitimist,"  sagde 
Laval. 

„Han  elsker  Bourbonnerne,  men  hader  Napoleon,"  udbrød 
Falkenskjold.  Efter  et  Øjebliks  Taushed,  under  hvilket  han 
rettede  noget  paa  Hestens  Hovedtøj,  tilføjede  han:  „Jeg  skal 
fortælle  Dem  et  lille  Træk  af  ham." 

„Det  skal  interessere  mig  at  høre  det,   Hr.   Oberst." 

„Den  nuværende  Udenrigsminister,  Hertugen  af  Vi- 
cenza"  .... 

Laval   lyttede  spændt. 

.  .  .  oversendte  med  en  Kureer  Marquien  en  Portefeuille. 
Men  hvad  gjorde  Marquien?  Han  nægtede  at  modtage 
den.  Han  offenliggjorde  Sagen  i  „Statstidenden".  „Hs.  aller- 
kristelige Majestæts  overordenlige  Gesandt,"  hed  det,  „var 
dybt  fornærmet  over,  at  en  Undergiven  af  en  Høvding  for 
Oprørere  turde  vove  at  henvende  sig  til  ham." 

„Gid  han  havde  været  ligesaa  fintfølende  overfor  sit 
Fædreland,  da  Emigranterne  opfordrede  ham  til  at  træde  ind 
i   deres  Hær,"    sagde  Laval  med  undertrykt  Vrede. 

I  Haven  var  et  rummeligt  Lysthus,  hvis  Løvværk  bestod 
af  Caprifolier.  Om  et  firkantet  Bord  stod  der  magelige  Træ- 
stole med  Ryg.  I  Skyggen  og  Køligheden  der  plejede  Oberst- 
inde  Falkenskjold  at  tilbringe  et  Par  Eftermiddagstimer  i  den 
hede  Sommertid.      Enten  læste  eller  skrev  hun. 

I  dette  Lysthus  havde  hun  mangen  Samtale  med  Laval. 

Hun  erkyndigede  sig  om  Madame  de  Stail  Holsteins  Rejseliv. 
Kaptajnen  fortalte,  hvad  han  vidste,  om  den  berømte  For- 
fatterindes Besøg  i  Moskov,  St.   Petersborg  og  Stockholm. 

„Ak,"  udbrød  Oberstinden  med  et  Suk,  „hendes  skrække- 
lige Skæbne  paa  det  sidste  Sted  kender  jeg:  hun  mistede  sin 
Søn  i  en  Duel.  Jeg  bliver  opbragt  paa  Napoleon  hver 
Gang  jeg  tænker  paa,  hvorledes  han  har  forfulgt  denne 
Kvinde." 

„Jeg  forsvarer  ikke  Kejseren  i  det  Punkt.  Men  en- 
hver stor  Mand  har  jo  sin  smaalige  Side."  Derpaa  ledede 
han  Samtalen  hen  paa  Generalinde  Waltersdorf. 

Laval  indtog  ikke  sine  Maaltider  ved  Familiens  Bord, 
men  spiste  paa  sit  Værelse.  Derved  undgik  han  de  Be- 
søgendes nysgerrige  Spørgsmaal. 

Jomfru  Nathalie  Wissing  opvartede  ham  og  holdt  i  det 
Hele  hans  Værelse  i  Orden.  Hun  talte,  saa  godt  hun  for- 
maaede  det,  Engelsk  med  ham.  Hun  følte  sig  tiltalt  af 
hans  venlige  Væsen,  og  han  fandt  Behag  i  hendes  Kvikhed 
og  Venlighed.  Som  oftest  var  Nathalie  smilende,  men 
stundom  bar  hendes  Ansigtsudtryk  Præget  af  Sorg.  Kaptajn 
Laval  lagde  nøje  Mærke  dertil,  men  foreløbig  vilde  han  ikke 
gjøre  hende  noget  Spørgsmaal  i  den  Anledning.  Dertil 
var  han  for  fintfølende,  og  han  antog  ogsaa,  at  hun  endnu 
vilde  være  for  indesluttet  og  tilbageholdende  til  at  be- 
svare det. 

En  Dag  mødte  Oberst  Falkenskjold  Birkedommeren  i 
Hirschholm,  Krejdal.  Denne  stansede  sin  Hest  og  sagde  med 
et  inkvisitorisk  Blik:  „Efter  Rygtet  har  nok  Hr.  Obersten 
Besøg  af  en   Fremmed?" 

„Ja,  Marquis  de  Bonnay's  franske  Tjener  har  opholdt 
et  Par  Dage  paa  Sofienberg  i  sit  Herskabs  Ærinde,"  svarede 
Falkenskjold. 

„Naa  saaledes.  Ja  jeg  har  faat  Tilhold  om  at  ind- 
sende til  Kancelliet  en  Fortegnelse  over  alle  Fremmede  her 
paa  Egnen."      Birkedommeren  hilste  og  red   videre. 

I  Nærheden  af  Sofienberg  var  der  en  lille  Skov,  der 
udøvede  stærk  Tiltrækning  paa  Laval.  En  bred  Sti  løb 
igennem  den  i  nordlig  Retning.  Til  Højre  for  den  stod  en 
stor  Gruppe  Hasseltræer,  der  for  den  Forbigaaende  skjulte 
nogle  Elme  bag  ved.  Hvor  Stammen  af  en  disse  spaltede 
sig  i  to  tykke  Grene,  havde  Laval  med  teknisk  Dygtighed 
indrettet  sig  et  Sæde  af  Grene  og  Løv.  Han  havde  tømret 
sig  en  let  Stige,  ad  hvilken  han  steg  op  i  sit  Højsæde, 
hvorefter  han  trak  den  op  til  sig.  Der  sad  han  trygt  og 
saa  ud  over  Øresundets  solbelyste  Flade.  I  Reglen  havde 
han  en  Bog  med  sig.  Af  og  til  læste  han  nogle  Sider  i 
Madame  Staél  Holsteins  „Delphine",  som  Oberstinden  havde 
laant   ham. 

Paa  Vejen  til  Skoven  havde  Laval  flere  Gange  mødt 
Jomfru  Nathalie,  der  var  ledsaget  af  „Hektor",  som  havde 
sluttet  sig  til  hende.  En  Dag  var  det  tydeligt  at  se,  at 
hun  havde  grædt.  Hendes  venlige  Smil  tilskyndede  Laval 
til  at  udspørge  hende. 

„Mademoiselle  Wissing,"  sagde  han,  „der  er  noget, 
der  piner  Dem.  Kan  jeg  bidrage  til  at  lindre  eller  fjerne 
Deres  Sorg,  skal  det  være  mig  en  Glæde.  De  har  vist 
mig  saa  mange  Tjenester.  Jeg  ønsker  at  kunne  gjøre  Dem 
Gengæld." 

„Gengæld,  Hr.  Sekretær  Clarke!  derpaa  kunde  jeg 
aldrig  tænke.     Jeg  har  kun  opfyldt  min   Pligt." 

„Nu  vel,  men  De  vil  ikke  afvise  Tilbudet  om  min 
Hjælp?     Mulig  kunde  jeg  være   Dem  til  Nytte?" 

„Det  formaaar  De  vist  ikke,  Hr.  Sekretær.  Men 
siden  De  viser  mig  Deltagelse,  skal  jeg  ikke  skjule  for  Dem, 
hvorfor   jeg   er  bedrøvet." 

Nathalie  Wissing  fortalte  nu,  at  hun  fra  sin  Forlovede, 
Frederik  Stilling,  der  havde  gjort  Tjeneste  ombord  i  de 
franske  Orlogsskibe  paa  Schelde,  ikke  havde  hørt  noget  i  et 
Aar.       „Jeg    er  bange    for,"    tilføjede   hun,    idet    hun    brast    i 

Graad,  „at  der  er  tilstødt  ham  en  Ulykke  eller,  at  han 
er  død." 

„Hvorfra  skrev   han   sidst?"    spurgte   Laval. 

„Fra  Brest.  Han  havde  faaet  en  Stilling  ved  Arse- 
nalet der." 

„Paa  Tilbagerejsen  herfra,"  sagde  Laval,  „kommer  jeg 
til  Paris  og  opholder  mig  der  i  længere  Tid.  Jeg  skal  se, 
om  jeg  kan  komme  paa  Spor  efter  ham ,  og  De  skal  da 
faa   Brev   fra  mig." 

„Jeg  vil  være  Dem  overordenlig  forbunden,  Hr.  Se- 
kretær Clarke." 

„Min  Adresse  bør  De  kende,  Mademoiselle  Wissing. 
Kanske  var  der  et  eller  andet  Spørgsmaal,  De  vilde  gjøre 
mig.  Jeg  skal  give  Dem  min  Adresse  i  en  forseglet 
Konvolut." 

„Jeg  takker,    Hr.   Sekretæren,   hjerteligt." 

Han  tog  Nathalie  Wissings  Haand  og  trykkede  den. 
Hun  saa  paa  ham  med  et  erkendligt  Blik  og  nejede  rød- 
mende. Derpaa  gik  Laval  til  sit  Højsæde  i  Elmetræet.  I 
den  stille,  smukke  Sommerdag,  saa  han  først  længe  ud  over 
Sundet,  hvorefter  han  begyndte  at  læse  i  Saint  Pierres 
„Paul   et  Virginie." 

En  Dag  traadte  Obersten  hurtigt  ind  til  Laval ;  hans 
Ansigtsudtryk  tydede  paa,  at  han  kom  med  et  eller  andet 
særdeles  vigtigt  Budskab.  Laval  saa  med  et  vist  uroligt, 
spørgende  Blik   paa   ham. 

„Det  er  sikkert  ude  med  Napoleon,"  udbrød  Falken- 
skjold.  Ved  Waterloo  i  Belgien  har  Englænderne  under 
Wellington  og  Preusserne  under  Blucher  tilføjet  ham  et 
stort  Nederlag." 

„Ved  Waterloo?" 

„Ja,  i  Nærheden  af  Bryssel.  Det  staar  her  i  „Stats- 
tidenden". Da  Efterretningen  kom  til  Kjøbenhavn,  illumi- 
nerede   de     fremmede    Diplomater.       Jeg    ser,     at    Mængden 

gjorde  Spektakler  udenfor  den  engelske  Gesandts  Bolig  og 
slog   Ruderne  ind." 

„Folket  lader  til  at  være  kejserligsindet,"  bemærkede 
Laval. 

„Man  skulde  tro  det,"  yttrede  Falkenskjold.  „Men  det 
har  Intet  at   betyde,   Regeringen   er  med   Bourbonnerne." 

Obersten  holdt  Laval  å  jour  med  Begivenhederne  i 
Frankrig,  men  Efterretningerne  om  dem  indtraf  kun  sparsomt. 
Kaptajnen  fik  dog  at  vide,  at  den  overvundne  Kejser  havde 
frasagt  sig  Thronen  til  Fordel  for  sin  Søn,  og  at  han  ved 
Rochefort  var  gaaet  om  Bord  i  et  engelsk  Krigsskib. 

Laval  kom  til  at  tænke  paa  det  store  Skuespil,  han 
havde  overværet  paa  Marsmarken ;  han  havde  den  Gang  en 
Fornemmelse  af,  at  Napoleons  genoprejste  Throne  hvilede 
paa  et  Fundament,   der  snart  vilde  falde  sammen. 

Laval  higede  efter  at  komme  til  Frankrig  for  personlig 
at  være  Vidne  til  det  store  Drama,  som  opførtes  der. 
Obersten  skaffede  sig  Oplysning  om,  at  der  ved  Helsingborg 
laa  en  svensk  Skonnert,  som  skulde  afgaa  til  Travemunde, 
og  Kaptajnen  var  villig  til  at  tage  Passagerer  med.  Laval 
besluttede  da  at  rejse. 

Sit  Løfte  til  Jomfru  Wissing  holdt  han.  Han  gav 
hende  sin  Adresse  i  Paris,  idet  han  udtalte  Haabet  om,  at 
det  snart  skulde  kunne  lykkes  ham  at  sende  hende  Med- 
delelse om  Frederik  Stilling.  „Mademoisellen  kan  være  over- 
bevist om,  at  jeg  i  denne  Sag  skal  gjøre,  hvad  jeg  kan," 
vare  hans  sidste  Ord  til  hende. 

Forinden  Afrejsen  bad  han  Oberstinden  om  velvilligst 
at  sørge  for,  at  en  Takkeskrivelse  fra  ham  til  Frøken  Ka- 
tharina O'Neill  kom   Adressaten  i  Hænde. 

Den  sidste  Aften  Laval  tilbragte  paa  Sofienberg  var  han 
samlet  til  en  elegant  lille  Souper  med  Obersten  og  dennes 
Frue.  Han  berømmede  i  de  varmeste  Udtryk  disses  Gæst- 
frihed og  Elskværdighed  imod  ham,  og  tilbageholdt  ikke  et 
Udbrud    af    erkendlig    Forbauselse,    da    der  ved    Bordet    blev 

serveret  med  Yvorne,  Waadts  bedste  Vinsort.  Falkenskjold 
havde  faat  den    fra    et    anseet  Vinhandlerfirma   i   Kjøbenhavn. 

Laval  beklagede  ved  Afskeden  med  Oberstinde  Falken- 
skjold,  at  han  ikke  var  i  Besiddelse  af  nogen  Souvenir. 
Men  han  udbad  sig  Tilladelse  til  at  maatte  sende  hende  en 
fra  Paris.     Fruen  takkede  med  et  Smil   for  Opmærksomheden. 

Oberst  Falkenskjold  kørte  med  sin  Gæst  til  Helsingør. 
Han  udtalte  sin  Glæde  over  at  have  stiftet  Bekendtskab 
med  Laval  og  meddelte,  at  han  i  en  Skrivelse  til  sin  Broder 
i  Lausanne  havde  takket  denne,  fordi  han  havde  givet  Kap- 
tajnen  den  omtalte  Mission. 

Laval  steg  ned  i  en  Baad,  der  hurtigt  førte  ham  over 
til  Skonnerten  ved  Helsingborg.  Han  tilvinkede  Falkenskjold, 
der  i  nogen  Tid   blev  staaende  paa  Broen,   flere   Hilsener. 

Den  følgende  Morgen  gik  Skonnerten  for  fulde  Sejl 
Syd  paa.  Laval  dvælede  ved  Sejladsen  forbi  Sofienberg 
med  en  vis  vemodig  Glæde  ved  Mindet  om  sit  Ophold  der 
og  ved  Erindringen  om  sine  Udflugter  derfra  til  de  skønne 
Punkter  i  Omegnen. 

Han  gensaa  paa  Farten  ned  gennem  Øresund  med 
Interesse  de  samme  Kystpartier,  der  havde  fængslet  hans 
Opmærksomhed  under  Udrejsen. 


VIL 

Højsædet  i  den  store  Elm  stod  nu  ledigt;  men  en  Gang 
imellem  steg  Nathalie  Wissing  op  i  det,  særlig  naar  hun  var 
mørk  i  Sindet;  hun  fandt  da  en  vis  Vederkvægelse  i  den 
skønne  Udsigt. 

En  tidlig  Formiddag,  kort  efter  at  Laval  havde  forladt 
Sofienberg,  kom  en  Lakai  kørende  i  en  lille  Enspænder- 
vogn. Han  bragte  det  Budskab,  at  Hs.  Højhed  Prins  Ferdi- 
nand og  Hs.  Durchlauchtighed  Prins  Vilhelm  af  Hessen- 
Filipsthal  vilde    indtræffe  ved   Tolvtiden.      Lakaien    medførte  i 

Vognmagasinet  nogle  Rekvisiter,  som  de  to  høje  Herrer  vilde 
benytte  under  deres  Besøg  hos  Falkenskjold,  der  højst  vilde 
komme  til  at  strække  sig  ud  over  tre  Dage. 

Alt  stod  rede  til  Prinsernes  Modtagelse;  „det  historiske 
Kabinet"  og  de  to  tilstødende  Værelser,  der  vare  indrettede 
til  Sovegemakker,  ventede  blot  paa  de  fornemme  Gæster. 
Obersten  havde  anlagt  Uniform;  hans  Hustru  var  iført  en 
graa  Silkekjole  med  en  Halskrave  etter  det  syttende  Aar- 
hundredes  Mode. 

Paa  den  nævnte  Tid  saas  to  Herrer  komme  ridende 
paa  Vejen  mellem  Rungsted  og  Sofienberg.  Det  var  de 
fyrstelige  Svogre.  De  var  begge  iførte  Kjole  med  gyldne 
Knapper,  hvid  Vest  og  snævre  lysegraa  Pantalons  med  Ride- 
støvler; paa  Hovedet  bar  de  Cylinderhat.  I  nogen  Afstand  bag 
dem  red  en  Underofficer  ved  Husarregimentet.  De  kom  fra 
Eremitagen,  hvor  de  havde  opholdt  sig  nogle  Dage  i  An- 
ledning af  en  Troppemønstring  i  Omegnen. 

Prins  Ferdinand,  Chef  for  det  efter  ham  benævnte 
Dragonregiment,  var  en  tre  og  tyveaarig  Mand.  Han  havde 
spillende  mørke  Øjne,  brunt  krøllet  Haar,  en  god  Figur,  men 
var  temmelig  lille  af  Væxt.  Han  havde  et  livligt  Tempera- 
ment, der  dels  gav  sig  Udslag  i  vittige  Bemærkninger  af 
overfladisk  Natur,  dels  yttrede  sig  i  hans  hurtige  Opblussen 
overfor  det  smukke  Køn.  Han  hørte  gennemgaaende  til  det 
lette  Kavalleri. 

Hans  Ledsager  og  Svoger  var  Prins  Vilhelm  af  Hessen- 
Filipsthal-Barchfeld,  hvis  Oprindelse  var  en  Gaade  for  det 
danske  Folk,  Genealogerne  undtagne.  I  Aaret  1812  havde 
han  som  Major  i  Husarregimentet  ægtet  Prins  Ferdinands 
Søster,  den  fireogtyveaarige  Prinsesse  Juliane,  og  som  Led 
af  den  kongelige  Familie  steg  han  strax  til  Oberstløjtnant  og 
Elefantridder.  Skønt  Husarofficer,  var  Prins  Vilhelm  uden 
Erotik;  han  gik  fuldstændig  op  i  militære  Interesser.  Han 
havde  med  Beundring  været  Vidne  til,  hvorledes  Prins  Ben- 
theim,   Major  i  Livregimentet,   for  et  Par  Aar  siden   var  traadt 

i  østerrigsk  Tjeneste  for  at  bekæmpe  Napoleon.  Nu  havde 
han  fulgt  Exemplet.  Han  var  bleven  Chef  for  et  østerrigsk 
Ulanregiment  og  befandt  sig  for  Øjeblikket  i  Besøg  her  i 
Danmark  hos  sin  Gemalinde  i   Familieanliggender. 

Prins  Ferdinand  havde  paa  Rideturen  gennem  Vedbæk 
og  Rungsted  stadig  havt  sin  Opmærksomhed  henvendt  paa 
den  barbenede,  yderst  tarvelig  klædte  kvindelige  Befolkning. 
Svogeren  var  fordybet  i  taktiske  Betragtninger. 

„Hvad  tænker  Durchlauchtigheden  paa?"  spurgte  Ferdi- 
nand spøgende. 

„Paa  en  Disput,  jeg  havde  iforgaars  med  General  Basse- 
witz  om  de  preussiske  Kavallerigeneraler  Ziethen  og  Seydlitz. 
Han  holdt  paa  den  førstes,  jeg  paa  den  sidstes  Taktik." 

„Sikke  krigsvidenskabelige  Materier,"  udbrød  Prinsen, 
der  stirrede  efter  en  velskabt  Bondetøs,  der  svang  sig  over 
et  Led   og  løb   ind   i  Skoven. 

„Og  hvad  tænker  Højheden  paa?"  sagde  Filipsthal  med 
et  lunt  Smil. 

„Jeg  sammenlignede  Fruentimmerne  paa  Fyen  med  dem 
her  ved  Øresundskysten.  Paa  Hvedholm  hos  Fru  Bille 
Brahe  fik  jeg  Lejlighed  til  at  studere  de  første.  De  er 
kraftige,  men  massive.  Disse  her  er  ogsaa  muskelstærke, 
men  de  er  slanke.  Hvad  kan  Aarsagen  til  den  Forskel 
være?" 

„Det  véd  jeg  virkelig  ikke,"  svarede  Filipsthal  leende. 
„Spørg  Etatsraad   Holten  derom." 

„Jeg  sætter  det  i  Forbindelse  med  Levemaaden,"  be- 
mærkede Hs.  Højhed.  „Paa  Fyen  lever  Bønderpigerne  mest 
af  Boghvedegrød,    men  her  af  Fisk." 

„Der  har  vi  Sofienberg,"  udbrød  Filipsthal,  idet  han 
pegede  paa  Bygningen,  der  viste  sig  for  dem,  efter  at  de 
havde  passeret  en  Gruppe  Træer. 

Oberst  Falkenskjold  og  hans  Frue  modtog  ved  Foden 
af  Stentrappen   de   to   Prinser. 

„Jeg    tillader     mig    at     byde    Deres    Højhed     og    Deres 

Durchlauchtighed  et  underdanigt  Velkommen  paa  egne  og 
Hustrus  Vegne,"  sagde  Obersten,  der  først  bukkede  sig  dybt 
og  derefter  indtog  en  stram  militær  Holdning.  Oberstinden 
neiede  med  en  graciøs  Haandbevægelse. 

„Tak,  Hr.  Oberst,"  svarede  Prins  Ferdinand.  „Det  skal 
glæde  os  overordenlig  at  tilbringe  et  Par  Dage  hos  Oberst- 
inden og  Dem.  Min  Svoger  der  kan  fortælle  Dem,  hvad 
der  er  Grunden  til,  at  vi  netop  nu  lægger  Beslag  paa  Deres 
Gæstfrihed." 

„Hs.  Majestæt,"  tog  Filipsthal  til  Orde,  „har  i  April,  hvad 
Obersten  naturligvis  véd,  allernaadigst  bevilget  mig  Afsked 
og  tilladt  mig  at  træde  i  østerrigsk  Tjeneste." 

„I  et  Selskab  hos  Konferensraad  Wendt  for  nogen  Tid 
siden  beklagede  vi  alle,  at  Deres  Durchlauchtighed  vilde  for- 
lade den  danske  Hær." 

Prins  Vilhelm   svarede  Obersten   med   et   forbindligt  Smil. 

Jomfru  Nathalie  Wissing  tittede  fra  et  Vindu  lige  ved 
Gavlen  ud  paa  de  fyrstelige  Gæster.  Da  Prins  Ferdinand 
fik  Øje  paa  hende,  hvis  Apparition  han  fandt  højst  tiltalende, 
trak  hun  sig  hurtigt  tilbage. 

„Rejser  Deres  Durchlauchtigheds  Gemalinde,  Hds.  Høj- 
hed  Prinsesse  Juliane  med  Dem?"   spurgte  Oberstinden. 

„Nej,   hun   forbliver  her   hos   sine  Sødskende." 

Jomfru  Wissing  kiggede  igen  ud  af  Vinduet.  Prins 
Ferdinand,  der  lod  som  om  han  fulgte  Ordskiftet,  men  i 
Virkeligheden  hele  Tiden  havde  havt  Opmærksomheden  hen- 
vendt paa  hint  Vindu,  missede  med  Øjnene  til  hende.  Strax 
forsvandt   hun. 

„Min  Svoger  der  har  lovet  mig  at  tage  sig  af  Prin- 
sessens Sager,  og  hun  kunde  næppe  faa  nogen  bedre  Værge 
i   min   Fraværelse." 

„Næppe,"  udbrød  Obersten  og  hans  Frue  enstemmigt, 
med  Blikket  henvendt  paa  Prins  Ferdinand. 

„Ah,  charmant,"  yttrede  han  —  han  tænkte  paa  Jomfru 
Wissing.      Han    havde    ikke    lagt    Mærke   til,    hvad    der    blev 

sagt.  Adspredt,  yttrede  han  med  et  Buk  og  et  Nik :  „Meget 
obligeret."  Mon  det  passede  til  Situationen,  sagde  han  ved 
sig  selv.     Men  fra  nu  af  fulgte  han   med. 

„Forinden  jeg  definitivt  begiver  mig  til  Østerrig,  har  jeg 
aftalt  med  min  Svoger,  at  vi  sammen  skulde  se  det  „hi- 
storiske Kabinet"    her  paa  Sofienberg,"    yttrede   Filipsthal. 

„Det  staar  rede  til  at  modtage  de  høje  Herrers  Besøg," 
sagde  Fru  Falkenskjold. 

„Maa  jeg  have  den  Ære  at  følge  de  høje  Gæster  dertil?" 
spurgte   Obersten. 

Han  og  de  to  fyrstelige  Personer  steg  op  ad  Trappen. 
Ved  Indgangen  til  Kabinettet  forlod  Falkenskjold  dem. 

Det  „historiske  Kabinet"  paa  Sofienberg  var  helliget  Er- 
indringen om  de  Optrin  i  Arveprins  Frederiks  Liv,  der  stod  i 
Forbindelse  med  Hofrevolutionen  17  72,  og  der  fandtes  ogsaa 
der  Portræter  af  Dronning  Juliane  Marie  og  hendes  nærmeste 
Slægt,  Kabinettets  Vindu  vendte  ud  mod  Øresund.  Paa 
Væggen  til  Højre  for  hint  hang  et  stort  Billede  af  Dron- 
ningen, der  sad  med  sin  lille  Søn,  Prins  Frederik  paa 
Skødet.  Den  fireogtyveaarige  Dronning  saa  ud  mod  Be- 
skueren med  et  Blik,  fra  hvilket  der  lyste  Stolthed  og  Glæde 
over  Barnet.  Ved  Siden  af  Dronningen  stod  en  Piedestal 
med  Frederik  den  Femtes  Buste.  Paa  den  modsatte  Væg 
saas  et  stort  Maleri,  forestillende  Arveprins  Frederiks  For- 
mæling med  Prinsesse  Sofie  Frederikke  af  Mecklenborg- 
Schwerin  i  Kristiansborgs  Slotskirke.  Billedet,  der  var  ud- 
ført af  en  tysk  Kunstner,  fremviste  en  Samling  veltrufne 
Portræter  af  de  daværende  Statsministre  og  Hofdignitarer. 
Paa  et  mindre  Maleri  nedenunder  saa  man  et  Gehejmestats- 
raadsmøde  under  Arveprinsens  Forsæde.  Der  fandtes  paa 
Bagvæggen  Portræter  af  Ove  Høgh  Guldberg  og  Grev  Otto 
Thott.  Et  allegorisk  Maleri  over  Indgangsdøren,  der  i  Fan- 
tasiskikkelser viste  Dydens  og  Sandhedens  Sejr  over  Lasten 
og  Hykleriet,  var  en  Hentydning  til  Omstyrteisen  af  Struen- 
sees    Regimente   og    Enkedronningens    Overtagelse    af   Magten. 

Ved  Væggene  stod  en  Kanapee  med  højryggede  Stole.  Midt 
paa  Gulvet  var  Arveprinsens  Mahogniskrivebord  anbragt  og 
foran  dette  en  Armstol;  de  indtoge  den  samme  Plads,  som 
da  han  forlod  dem  for  sidste  Gang  for  over  ti  Aar  siden. 
Paa  Skrivebordet  var  opstillet  Akvareller  af  Sorgenfri  og 
Jægerspris,  og  i  et  rødt  Fløilsetui  fandtes  Medailloner  med 
Pastelbilleder  af  Børnene:  Prinserne  Kristian  og  Ferdinand, 
Prinsesserne  Juliane  og  Charlotte.  Aabnede  man  en  Mappe  med 
Ruslæders  Bind  fandtes  deri  Begyndelsen  til  et  Brev,  Arve- 
prinsen havde  villet  sende  sin  Svoger,  Hertug  Frederik  Franz 
af  Mecklenborg-Schwerin.  To  store  Broncearmstager,  der 
stod  i  Skrivebordets  Hjørner,  var  en  Gave,  som  den  afdøde 
Arveprinsesse  havde  skænket  sin  Gemal  paa  Tiaarsdagen  fol- 
deres Bryllup. 

Det  stærke  Sollys,  der  faldt  ind  i  Kabinettet,  dæmpedes 
af  en  Markise.  Til  Venstre  for  den  Indtrædende  førte  en 
Dør  ind  til  et  lille  Værelse,  bag  hvilket  der  laa  et  andet 
og  større.  De  vare  indrettede  til  Toilet-  og  Sovekamre  for 
de   to  Prinser.      Det  inderste  var  bestemt  for  Prins  Ferdinand. 

Medens  Prins  Vilhelm  af  Hessen-Filipsthal  strax  tog 
Plads  i  Armstolen  og  opmærksomt  betragtede  sin  Svigerfaders 
Moder,  Dronning  Juliane  Marie,  var  hans  Svoger  beskæftiget 
med  at  se  sig  om  i  de  to  Værelser.  Han  fandt  det  hele 
Arrangement  derinde  sublimt.  Da  han  kom  ind  til  Filipsthal, 
holdt  han  en  Lovtale  over  de  dejlige,  bløde  Senge.  Idet  en 
Stump  af  hans  stærkt  begrænsede  mythologiske  Viden  faldt 
ham  ind,  erklærede  han,  at  selv  Argos  vilde  falde  i  Søvn, 
hvis  han  lagdes  i  dem. 

Filipsthal  smilte  flygtigt;  derpaa  sagde  han  med  et  al- 
vorligt Udtryk  i  Ansigtet:  „Jeg  er  ganske  vemodig  stemt  ved 
Tanken  om,  at  jeg  ikke  før  end  ad  Aare  vil  faa  dette  Ka- 
binet at  se  igen.  Jeg  befinder  mig  saa  vel  ved  at  gen- 
opfriske de  Minder ,  som  Billederne  og  Genstandene  her 
vække." 

„Bliver  ikke  min  kære  Svoger,   Ulanen,  poetisk,"   udbrød 

Prins  Ferdinand.  „Nu  vel,  tilføjede  han,  det  skal  Du  have 
Lov  til."  Han  satte  sig  paa  Kanapeen,  kastede  Blikket  paa 
det  store  Billede  af  Arveprinsparrets  Formæling  og  pegende 
paa  det,  sagde  han:  „Papa  og  Mama  var  dog  to  nydelige 
Mennesker." 

„Svigerpapa  var  saa  hjertensgod,"  yttrede  Filipsthal, 
.,Svigermama  var  et  glimrende   Hoved." 

„Ja,  hun  havde  de  gode  Indfald,"  bemærkede  Hs. 
Højhed.      „Det  havde  Kristian   den   Syvende   ogsaa." 

„Naar  den  højsalige  Konge  befandt  sig  i  et  af  sine  lyse 
Øjeblikke,"   tilføjede  Filipsthal. 

„Hs.  Højsalighed  var  komisk  ved  mine  Forældres  For- 
mæling. I  samme  Øjeblik  Biskoppen  sagde  Amen,  kom 
gamle  Grev  Otto  Thott  til  at  nyse.  Kongen  bemærkede  det 
og  raabte  med  skingrende  Stemme  til  ham :  Prosit.  I  For- 
samlingen saa  man  forbauset  paa  hinanden;  man  troede,  at 
Hs.  Majestæts   (Jdraab  var    møntet    paa    Bispens  Velsignelse." 

„Landgrev  Karl  af  Hessen  har  fortalt  mig  om  dette  bi- 
zarre Optrin,"   sagde  Filipsthal. 

Prins  Ferdinand  lænede  sig  tilbage  i  Kanapeen  og  stirrede 
hen  paa  Høgh-Guldbergs  Portræt.  Efter  nogle  Øjeblikkes  Taus- 
hed  udbrød  han:  „Det  var  mine  Forældres  sande  Ven.  Kun 
tretten  Aar  gammel  stod  jeg  forældreløs ;  fra  det  Tidspunkt 
raadede  han  ogsåa  mig  som  en  faderlig  Ven  indtil  sin  Død. 
Desværre  fulgte  jeg  ikke  hans  Formaninger,  „tilføjede  Prin- 
sen med  alvorsfuld  Betoning. 

Filipsthal  betragtede  ham  et  Øjeblik,  derpaa  aabnede 
han  Mappen  og  begyndte  at  læse,  da  han  pludselig  for- 
styrredes. 

Det  var  Hs.  Højhed,  der  fløjtede  Melodien  til  en  af 
Todes  Drikkeviser. 

Falkenskjolds  Tjener  indfandt  sig,  klædt  i  splinternyt 
Livre,  og  spurgte  fra  Herskabet,  om  det  vilde  være  de  to 
høje  Herrer  belejligt  at  spise  til  Middag  Kl.  2.  Svaret  lød 
bekræftende. 

Hs.  Højhed  og  Grev  Filipsthal  begav  sig  til  deres  respek- 
tive Toiletværelser,  hvor  de  ved  Lakaiens  Hjælp  skiftede 
Dragt.  Iførte  sort  Kjole,  Knæbenklæder,  Silkestrømper  og 
Sko  med  Sølvspænder,  begav  de  sig  ned  i  Dagligstuen,  hvor 
Obersten  og  hans  Frue  kom  dem  i  Møde.  Paa  hendes  Op- 
fordring spadserede  man  nogle  Gange  frem  og  tilbage  i  en 
skyggefuld  Allé  i  Haven. 

Obersten  konverserede  med  Prinsen  af  Hessen-Filipsthal 
om  Slaget  ved  Waterloo.  Hs.  Durchlauchtighed  omtalte  med 
levende  Interesse  det  voldsomme  Sammenstød  mellem  det 
engelske  og  det  franske  Kavalleri  ved  Mont  St.  Jean. 

Prins  Ferdinand  underholdt  Oberstinden  med  en  Frem- 
stilling af  Festlighederne  paa  Augustenborg  i  Maj  i  Anledning 
af  Broderens,  Prins  Kristians  Bryllup  med  Prinsesse  Karoline 
Amalie.  Hs.  Højhed  gav  en  livlig  Skildring  af  en  stor  Ma- 
skerade paa  Slottet  nogle  Dage  efter  Formælingen.  Med  et 
vist  Selvbehag  meddelte  han,  at  han  kostumeret  som  Poli- 
chinel  havde  gjort  megen  Lykke  hos  Damerne. 

„Hs  Majestæt  besøgte  paa  sin  Tilbagerejse  fra  Wien 
Augustenborg,"    bemærkede   Fru  Falkenskjold. 

„Ganske  rigtig.  Oberstinden  skulde  havde  set  den  pragt- 
fulde Illumination." 

Fra  et  Sted  i  Allen  præsenterede  Sofienbergs  Bygning  sig 
i  hele  sin  Længde.  Hver  Gang  Prinsen,  med  Fruen  ved  sin 
Side,  passerede  det,  kastede  han  et  stjaalent  Blik  op  til  det 
Vindu,  i  hvilket  Nathalie  Wissing  havde  vist  sig. 

Tjeneren  meldte,  at  der  var  serveret ;  Herskaberne  begav 
sig  til  Spisesalen,  hvis  Vægge  vare  smykkede  med  malede 
Portræter  af  Kristian  den  Sjette  og  Sofia  Magdalena,  af  Fre- 
derik den  Sjette  og  Dronning  Marie.  Prins  Ferdinand  førte 
Oberstinde  Falkenskjold  til  Bords.  Ligesom  Selskabet  havde 
taget  Plads,  meddelte  Oberst  Falkenskjold  Prinserne,  at  der  i 
enhver  Retning   var   sørget   for   Underofficerens    Indkvartering. 

Medens  Herskaberne  ved  Taflet  konverserede  om,  hvad 
der   i    den   senere   Tid    særlig    havde    vakt   Opmærksomhed    i 

high  life,  gav  Underofficeren  paa  en  jævn  og  grovkornet 
Maade  Jomfruen  en  Skildring  af  Prins  Ferdinands  Egenskaber; 
Filipsthal  kendte  han  ikke  nærmere  til.  Den  høje  Herre  er 
noget  vidtløftig,  tænkte  Jomfruen  i  sit  stille  Sind. 

I  Spisesalen  var  Kong  Ludvig  den  Attendes  Indtog  i 
Paris  og  Napoleons  Ankomst  til  Plymouths  Rhed  om  Bord  i 
den  engelske   Fregat   „Bellerofon"   Samtaleemnet. 

„Forhaabenlig  vil  Fastlandet  nu  for  bestandig  være  for- 
skaanet  for  denne  evindelige  Fredsforstyrrer,"  yttrede  Filipsthal. 

„Det  er  vistnok  alle  Nationers  Forventning,"  udbrød 
Fruen. 

„Jeg  skammer  mig  ved  at  tilstaa  det,  Deres  Durch- 
lauchtighed,"  sagde  Obersten,  „men  det  er  mig  ubekendt, 
hvor  nært  Slægtskabet  er  mellem  Dem  og  den  Prins  af 
Hessen-Filipsthal,  der  forsvarede  Ga'ita  saa  glimrende  mod 
Franskmændene  under  Messina." 

„Han  hørte  til  en  anden  Linie  end  jeg,  Hr.  Oberst 
Falkenskjold." 

Prins  Ferdinand  berømmede  Skildpadden,  der  just  var 
bleven  serveret.  Fruen  takkede  i  sin  Egenskab  af  Husmoder. 
Alle  Herrerne  løftede  Glasset  med  den  iskænkede  Madeira  og 
tømte  det  med  Blikket  henvendt  paa  hende. 

Prins  Ferdinand  fortalte  derefter  et  Par  Anekdoter  fra 
Slutningen  af  Vintersaisonen  i  Kjøbenhavn.  Han  havde  havt 
fransk  Komedie  i  sit  Palais  i  Amaliegade.  Blandt  Aktricerne 
fremhævede  han  især  Generalinde  Biilow,  der  havde  spillet 
en  Pariser-Poissarde  med  en  Kaadhed  og  et  saa  overgivent 
Lune,  at  hun  henrev  Tilskuerne  til  den  ene  Lattersalve  efter 
den  anden. 

„Jeg  vidste  ikke,  at  Generalinden  havde  dramatisk  Ta- 
lent,"   bemærkede  Oberstinden. 

„Det  har  hun  rigtignok,"  sagde  Prins  Ferdinand.  „Theater- 
direktøren,  Kammerherre  Holstein  saa  hende,  og  han  morede 
sig.  Han  fandt  kun,  at  hun  snarere  havde  taget  sin  Type 
fra  Gammelstrand  end  fra   „Les  Halles"   i  Paris." 

Holsteins  Udtalelse  vakte  almindelig  Munterhed  ved 
Bordet.       Oberstinden    betegnede    den    som    ualmindelig  vittig. 

Prins  Ferdinand  var  derefter  en  kort  Tid  taus.  Imedens 
konverserede  Falkenskjold  med  Durchlauchtigheden  om  Konge- 
parrets forestaaende  Kroning  i  Frederiksborg  Slotskirke.  En 
Pause   indtraadte.      Hs.    Højhed   afbrød   den   med  Udbrudet: 

„Jeg  føler  en  uimodstaaelig  Trang  til  at  komme  til 
Frankrig!" 

„Hvad    er    Grunden    dertil,    Svoger?"     spurgte    Filipsthal. 

„Svoger,"  tog  Hs.  Højhed  til  Orde,  „naar  man  i  syv  Aar 
som  jeg  har  prøvet  Feltlivets  Besværligheder,  er  det  da  let 
forklarligt,  at  man  ønsker  at  hvile  ud  nogen  Tid  i  et  saa 
interessant  Land  som 'Frankrig. " 

„Ja,  det  er  sandt,"  yttrede  Filipsthal ;  et  let  ironisk  Smil 
spillede  om   hans  Læber. 

Da  Taflet  var  hævet,  foreslog  Prinsen  af  Hessen-Filipsthal, 
at  Obersten  og  hans  Frue  skulde  tage  dem  en  Siesta.  Han 
vilde  imidlertid  begive  sig  til  det  „historiske  Kabinet",  hvis 
Minder  var  ham  kære.  Hs.  Højhed  anbefalede  Forslaget. 
Man   skiltes  da   for  at   mødes   igen   om   et  Par  Timer. 

Prinsen  af  Hessen-Filipsthal  satte  sig  efter  sin  Indtræden 
i  Kabinettet  i  Armstolen  foran  Skrivebordet  og  begyndte  at 
undersøge  Mappen.  Prins  Ferdinand  tændte  sig  en  Cigar  og 
tog  sin  Hat.  „Medens  Du,  Svoger,"  sagde  han,  „er  beskæftiget 
med  Fortiden,  vil  jeg  leve  for  Nuet.  Jeg  gaar  mig  en  Tur 
i  Skoven  tæt  herved." 

„Gjør  Du  det,  Svoger."  Hs.  Durchlauchtighed  skænkede 
kun  Prins  Ferdinands  Yttringer  en  flygtig  Opmærksomhed ; 
thi  i  Mappen  fandt  han  mellem  to  Blade,  der  vare  sammen- 
klæbede i  Hjørnerne,  et  Brev,  der  var  undertegnet:  Seneka 
Otto  Falkenskjold.  Skrivelsen,  der  var  adresseret  til  Hs.  kgl. 
Højhed  Arveprins  Frederik,  indeholdt  en  bitter  Klage  over 
den  hensynsløse  Maade,  hvorpaa  man  havde  behandlet  ham, 
Falkenskjold,    ved  Struensees    Fald.      Han    erklærede,    at  han 

overfor    General   Eichstedt    og    Oberst   Køller    nok    skulde    for 
staa  at  skaffe  sig  Satisfaktion   ved   sin   Kaarde. 

Prinsen  af  Hessen-Filipsthal  stak  Brevet  ind  i  Gemmet. 
Derpaa  rejste  han  sig  og  gik  frem  og  tilbage  i  Kabinettet. 
Han  genkaldte  sig  i  Tankerne,  hvad  hans  Svigerfader  havde 
fortalt  ham  om  Katastrofen  i  Januarnatten  1772.  Han  satte 
sig  i  Armstolen  og  lod  Blikket  hvile  paa  Billedet  af  Sviger- 
forældrenes Formæling.  „Elskede  Par,"  sagde  han  hos  sig 
selv,    „Eder  skylder  jeg  min   ejegode  Juliane." 

Imidlertid  var  Prins  Ferdinand  kommen  ind  i  Skoven, 
og  her  havde  han  til  sin  Overraskelse  og  Glæde  mødt  Na- 
thalie Wissing,  der  var  ledsaget  af  „Hektor".  Hun  var  iført 
en  lysegrøn  Kjole,  hendes  smukt  formede  Bryst  saas  tydelig 
gennem  Chemisetten  og  et  hvidt  lakeret  Bælte  om  Livet  lod 
hendes  kønne  Figur  træde  tydeligere  frem.  Paa  Hovedet  bar 
hun  en  bredskygget  Straahat.  Da  Nathalie  saa  Prinsen, 
hvem  hun  nu  kendte  nøjere  gennem  Husarunderofflcerens 
Skildring,  blev  hun  noget  ængstelig,  men  hun  fattede  sig  hurtigt. 

Hs.  Højhed  standsede  og  spurgte  hende,  om  hun  havde 
Plads  hos  Falkenskjolds.  Hun  nejede  og  svarede  bekræf- 
tende. „Hektor",  der  saa  nogle  Krager  paa  Marken  udenfor 
Skoven,  satte  i  et  Spring  over  Grøften  ved  Udkanten  og  løb 
hen  imod  dem. 

„Hvad   hedder  I?"    spurgte   Prinsen. 

„Nathalie  Wissing."  For  at  foregribe  yderligere  Spørgs- 
maal  tilføjede  hun,  hvad  hun  var  hos  Falkenskjolds,  hvem 
hendes  Fader  var,  og  hvor  hun  stammede  fra.  Hun  gjorde 
øjensynligt  et   fristende  Indtryk  paa   Hs.   Højhed. 

„Kender  I   mig,   Jomfru   Wissing?" 

Hun  svarede  undvigende,  at  han  jo  var  en  af  de  to 
fornemme  Gæster,  som  i  Dag  besøgte  Sofienberg. 

Prinsen  nikkede  til  hende  med  et  Smil,  lagde  sin  Haand 
paa  hendes  Skulder,  saa  hende  ind  i  Øjnene  og  sagde  med 
Eftertryk:    „Jeg  er  Greven  af  Falster.      Hører  I?" 

„Greven  af  Falster,"  gentog  hun  rødmende,  idet  hun 
unddrog  sig   hans  Berøring. 

„Her  er  vel  en  Bænk  i  Skoven,  Jomfru  Wissing?"  Hun 
bejaede   det. 

„Den   maa  I  vise  mig." 

„Meget  gerne,  Hr.  Greve."  Jomfruen  førte  ham  hen 
til  en  Bænk  i  Nærheden  af  Lavals  Elm. 

Hs.  Højhed  satte  sig,  og  paa  hans  Opfordring  tog  hun 
ogsaa  Plads,  men  saa  langt  fra  ham  som  muligt.  Han  kom 
til  at   se   hendes   Fødder  og  Ankler. 

„I  har  en  smuk  Fod,  Jomfru  Wissing.  I  danser  vist 
nok   udmærket." 

„Jeg  ved  det  ikke,   Hr.   Greve." 

„I  maa  jo  have  erfaret  det  paa  Maskerader  og  Baller." 

„Jeg  har  aldrig  været  paa  Maskerade  eller  Bal,  men 
nok  til  Dans. " 

„Aldrig  paa  Maskerade  eller  Bal.  Det  lyder  næsten 
utroligt.  Kan  man  virkelig  leve  uden  sligt."  Hun  saa  for- 
undret paa  ham. 

„Til  Efteraaret  begynder  Maskeraderne  i  Kjøbenhavn, 
Bjørns  Maskerader  paa  Hoftheatret;  de  er  saa  morsomme,  og 
I  vil  nok  gaa  sammen  med  mig  paa  en  af  dem,  Jomfru 
Wissing." 

„Nej,  ellers  Tak,  Hr.  Greve."  Hun  følte  sig  ikke  tiltalt 
af,  at  han  rykkede  hende  nærmere. 

„Hør,  lille  Nathalie,"  spurgte  han  med  en  egen  blød 
Klangfarve  i  Stemmen;  „kan  I  kniple?"  Svaret  var  benæg- 
tende. 

„Det  maa  I  lære;  det  skal  betale  sig  saa  udmærket. 
Tag  ind  til  Kjøbenhavn,  læg  Jer  ind  hos  en  enlig  Enke ; 
jeg  skal  betale  for  Jer." 

„Greven  skal  have  Tak  for  Deres  Velvilje;  men  jeg  vil 
hellere  blive  her  hos  Falkenskjolds."  Idet  hun  sagde  disse 
Ord,  faldt  en  Solstraale  gennem  Løvet  ned  paa  hendes  smukke 
hvide  Skulderparti.      Hs.    Højhed    blev    henrykt.      Han    greb    i 

Lommen,  tog  en  Silkepung,  der  indeholdt  nogle  Frederiks- 
dorer,  satte  sig  tæt  op  ad  hende,  lagde  Armen  om  hendes 
Liv,  trykkede  hende  ømt  og  hviskede:  „Der  har  I,  søde  Na- 
thalie, til  et  Silkeshawl."  Han  kastede  med  venstre  Haand 
Pengepungen  i  hendes  Skød.  Nathalie  Wissing  blev  blussende 
rød,  stak  Pungen  ind  i  hans  Kalvekryds,  rev  sig  løs  fra  ham 
og  løb  ind  blandt  Hasseltræerne.  Prinsen,  hvis  Lidenskab 
var  kommen  i  Glød,  ilede  efter  hende.  Men  da  han  gjorde 
en  lille  Omvej  omkring  Hasselgruppen,  naaede  han  hende 
først,  idet  hun  satte  sig  paa  Pladsen  i  Elmetræet.  Hun  trak 
leende  Stigen  op  til  sig,  netop  i  samme  Øjeblik,  som  han 
var  ved  at  gribe  efter  den.  Man  hørte  „Hektor"  gø  stærkt 
ude  paa  Marken. 

Prinsen,  der  var  forpustet,  stod  en  kort  Tid  stille.  „Der 
gik  Nimrod  glip  af  sit  Bytte,"  udbrød  han  med  en  høj 
Latter. 

„Hr.  Ferdinand  Nimrod,"  raabte  Nathalie  skelmsk  og 
klappede  i    Hænderne. 

„Nuvel  Jomfru,"  sagde  Prinsen,  „I  er  virkelig  dydziret; 
thi  I   modstaar  Fristelser.      Det  respekterer  jeg  dybt." 

Hs.  Højhed  traadte  nogle  Skridt  tilbage,  saa  op  mod 
hende  og  raabte  med  Eftertryk :  „Skulde  I  en  Gang,  Jomfru 
Wissing,  trænge  til  en  Gunstbevisning,  saa  henvend  Jer  trygt 
til  Prins  Ferdinand  af  Danmark.  Jeg  forsikkrer  Jer,  at  han 
vil  gøre   for  Jer,   hvad   han  kan." 

„Hvis  Hr.  Greven  vilde  interessere  sig  for  mig,  naar  jeg 
faaer  en   hjælpende  Haand   behov,   takker  jeg  paa  Forhaand." 

Hs.  Højhed  fjernede  sig.  Paa  Stien  kom  „Hektor"  imod 
ham.  Han  stak  Silkepungen  ind  under  dens  Halsbaand  og 
gik  tilbage  til  Sorienberg.  Hunden  sprang  nogle  Øjeblikke 
efter  gøende  op  ad  Elmetræet,  fra  hvilket  Nathalie  Wissing 
nu  steg  ned. 

Om  Eftermiddagen  kørte  Falkenskjolds  i  Kalesche  med 
deres  to  Gæster  ad  Strandvejen  til  Humlebæk.  Oberstinden 
sad  paa  Bagsædet  ved   Siden   af  Prins  Ferdinand.      Herskabet 

Kusken  kørte  til  Kroen.  De  tog  Plads  paa  en  Bænk,  hvor- 
fra der  var  fri  Udsigt  over  Sundet  til  den  svenske  Kyst. 
Falkenskjolds  Tjener  kom  med  en  Bakke,  hvorpaa  der  stod 
Glas  og  en  Flaske  Vin  med  Etiketten  „St.  Laurent."  Oberst- 
inden  tillod  sig  at  berømme  Vinen;  det  var  en  Provencedrue 
og  en  Gave  til  hende  fra  Marquis  de  Bonnay.  Prinserne 
fandt  den  excellent. 

Samtalen  kom  til  at  dreje  sig  om  Prins  Filipsthals  fore- 
staaende  Afrejse  til  Wien  og  hans  Tjeneste  i  Ulanregimentet 
Schwarzenberg. 

„Det  var  ham,"  bemærkede  Oberstinden,  „der  som  Ge- 
sandt i  Paris  oplevede  den  store  Ulykke  for  fem  Aar  siden." 

„Ja,"  svarede  Filipsthal,  „hans  Svigerinde,  Fyrstinde 
Pauline,  omkom  i  Flammerne,  da  der  gik  Ild  i  Balsalen 
under  Gesandtens  Fest  i  Anledning  af  Napoleons  Formæling 
med   Erkehertuginden." 

„Lad  os  ikke  dvæle  ved  slige  rædselsfulde  Minder,"  ud- 
brød Falkenskjold.  „Lad  os  heller  tænke  paa,  hvorledes 
Schwarzenberg  ifjor  som  Højstkommanderende  over  den  allie- 
rede Hær  forherligedes  af  Europas  Monarker.  Hs.  Majestæt 
gjorde   ham   til   Elefantridder." 

„Ja,  og  ved  den  store  Militær  fest  i  Wien  paa  Aarsdagen 
efter  Leipzigerslaget,"  sagde  Filipsthal,  „udmærkedes  han  paa 
den  mest  smigrende  Maade  af  Kejser  Alexander.  Jeg  er 
stolt  af  at  komme  til  at  tjene  under  ham." 

Prins  Ferdinand  havde  kun  med  spredt  Opmærksomhed 
fulgt  dette  Ordskifte.  Naar  han  drejede  sig  om  paa  Bænken, 
kunde  han  gennem  en  Aabning  mellem  Træerne  se  ud  over 
en  af  Herregaarden  Krogerups  Marker,  hvor  Køerne  græssede. 
Malkepigerne  var  nu  netop  i  Færd  med  at  udøve  deres  Ger- 
ning,  og   dette  Syn   fængslede   Prinsen. 

Oberstinde  Falkenskjold  vendte  sig  mod  ham  med  det 
Spørgsmaal:  „Deres  Højhed  veed,  at  vi  sidder  her  paa  histo- 
risk  Grund?" 

„Hvad  mener  Fruen?"    var  det   noget  forlegne  Svar. 

„Det  var  jo  her,  at  den  svenske  Hær  under  Karl  den 
Tolvte  gjorde   Landgang    1700." 

„Ja  vist,  ja  vist,"  tog  Prinsen  hastigt  til  Orde,  „men  der 
er  enkelte  Ting  ved  den  Landgang,  som  ikke  er  mig  præ- 
sente. Kong  Karl  skal  nok  have  staaet  kommanderende 
med  dragen  Klinge  paa  den  store  Sten ,  vi  see  der  ved 
Strandkanten,"    tilføjede   han   med   et  lunt  Smil. 

„Virkelig,"    sagde  Oberstinden   med   en   troskyldig  Mine. 

Hs.  Højhed  ønskede  at  spadsere  et  Stykke  hen  ad  Strand- 
vejen. Han  rejste  sig  og  gik  med  Oberstinden  ved  sin  Side  ud 
paa  Vejen.  Hun  fortsatte  Fortællingen  om  Svenskernes  Land- 
gang ;  han  hørte  nogenlunde  efter,  idet  han  af  og  til  faldt 
ind  med  en  Interjektion.  Prins  Filipsthal  og  Obersten  fulgte 
dem,   stadig  konverserende  om   Fyrst  Schwarzenberg. 

Henved  Solnedgang  vendte  Herskaberne  tilbage  til  Sofien- 
berg.  Efter  Souperen  skiltes  de  fra  hinanden.  Prins  Filips- 
thai  begav  sig  til  „det  historiske  Kabinet",  hvor  Lysene  i  Bronce- 
stagerne  vare  tændte.  Hs.  Durchlauchtighed  fremtog  af  sit 
Rejsechatol  et  Ark  Papir  og  skrev  et  Brev  til  Prins  Frederik 
af  Hessen  i  Rendsborg,  Kongens  Svoger.  Da  dette  var  gjort, 
slukkede  Lakajen  Lysene  og  fulgte  Durchlauchtigheden  til  Sove- 
kabinettet.      Døren    til    Prins    Ferdinands   Værelse    var    lukket. 

„Jeg  har  ikke  hørt  noget  til  Hs.  Højhed,"  sagde  Filips- 
thai.  „Han  er  ikke  gaaet  til  Ro;  thi  ellers  havde  han  sagt 
Godnat  til   mig." 

„Hs.  Højhed,"  svarede  Lakajen  med  et  svedent  Træk 
ved   Læben,    „er  gaaet  ud   for  at  kigge  Stjerner." 

„Det  er  første  Gang  jeg  hører,  at  min  Svoger  interes- 
serer sig   for  Astronomi,"    bemærkede   Filipsthal. 

Sandheden  var  den,  at  Hs.  Højhed  var  til  Dans  i  Rung- 
sted Kro.  Lakajen,  der  ikke  dristede  sig  til  at  røbe  noget, 
havde  maattet  skaffe  ham  en  Bondedragt  fra  Forkarlen  paa 
Sofienberg  til  Laans.  Prinsen  medbragte  i  sin  Kuffert  en 
blond   Paryk   med   et   Par  Bakkenbarter  af  samme  Farve.     Han 

iførte  sig  Dragten  og  paasatte  sig  Haaret.  I  det  Kostume 
hed  han  Forvalter  Kukkerup.  Da  han  kunde  tale  sjællandsk 
Bondedialekt  ret  godt,  spillede  han  Rollen  skuffende.  For- 
karlen, der  fik  et  Par  Specier,  ledsagede  Forvalteren  til  Kroen, 
hvor  han  svang  sig  nok  saa  lystigt  i  Valsen. 

Pigerne  i  Rungsted  og  Omegn  vare  alle  enige  om,  at 
Forvalter  Kukkerup  var  en  Fandens  Karl  til  at  danse  Reel 
og  Sextur. 

Da  Solen  kastede  sin  første  Straaler  ind  i  Prins  Ferdi- 
nands Sovekammer  paa  Sofienberg,  laa  Hs.  Højhed  i  en  blid 
Slummer.  Han  drømte  om  Nattens  bevægede  Liv  i  Kroen ; 
ogsaa  Nathalie  Wissing  saa  han  der;  han  rakte  Haanden 
frem  for  at  føre  hende  til  Dans;  men  i  det  samme  vaag- 
nede  han. 

Efter  at  de  to  Prinser  havde  indtaget  en  varm  Frokost 
hos  Falkenskjold,  forlod  de  ved  Ettiden  Sofienberg.  Ved 
Afskeden  overrakte  Prins  Ferdinand  paa  sin  Svogers  og  sine 
egne  Vegne  Fruen   et  brillantbesat  Armbaand. 

Obersten  og  Oberstinden  stod  ærbødigt  hilsende  paa 
Stentrappen,  da  Prinserne  red  ud  af  Gaarden.  Disse  til- 
vinkede dem  med  Haanden  et  sidste  Farvel.  Hs.  Højhed 
kastede  et  flygtigt  Blik  til  det  tidligere  omtalte  Vindu,  for 
om   muligt  at  faa  et   Glimt  af  Nathalie  at  se. 

Om  Eftermiddagen  kom  Jomfru  Wissing  til  Oberstinden 
og  meddelte  hende,  at  hun  i  Skoven  havde  fundet  en  Silke- 
pung med  Penge  i.  Den  laa  paa  en  Sti,  Prins  Ferdinand 
havde  passeret  den  foregaaende  Dag,  hvad  hun  selv  havde 
været  Øjenvidne  til.  Der  kunde  næppe  være  Tvivl  om,  at 
Pungen   var  hans. 

Oberstinden,  der  undersøgte  Pungen  og  talte  Pengene, 
kom   til   det  samme   Resultat. 

Oberst  Falkenskjold  svøbte  Pungen  ind  og  vedlagde  en 
Skrivelse.  Tjeneren  afleverede  denne  samt  den  lille  Pakke 
i  Palæet  i  Amaliegade. 

Hs.   Højheds  Agtelse  for  Nathalie  Wissing  steg. 

VIII. 

I  sit  Arbejdskabinet  paa  Frederiksberg  Slot  sad  Kong 
Frederik  den  Sjette,  der  nu  var  en  Mand  i  det  otte  og  fyrre- 
tyvende Aar,  men  han  havde  i  det  Tidsrum  oplevet  dobbelt 
saa  mange  Omvæltninger  og  Omskiftelser,  som  man  ellers 
under  almindelige  Konjunkturer  bliver  Vidne  til.  Kongen 
var  iført  en  langskødet  mørkeblaa  Militærfrakke  og  bar  hvid 
Vest  med  sort  Halsbind. 

Den  hvidhaarede,  lille,  magre  Monarks  klare  blaa  Øjne 
hvilede  paa  en  diplomatisk  Note,  hvis  Indhold  synlig  inter- 
esserede ham  ;  det  var  en  Indberetning  fra  Gesandten  i  Paris, 
General  Waltersdorf,  hvori  den  overvundne  Kejsers  Skæbne 
og  Kong  Ludvig  den  Attendes  anden  Tilbagekomst  til  sine 
Forfædres  Throne  skildredes  kort  og  simpelt. 

Kongen  lagde  efter  Gennemlæsningen  Noten  paa  det 
tarvelige  Skrivebord,  lænede  sig  eftertænksomt  tilbage  i  Stolen, 
rejste  sig,  og  gik  med  hurtige,  faste  Skridt  frem  og  tilbage 
i   Kabinettet. 

„Forhaabenlig  kan  vi  nu  faa  en  langvarig  Fred  efter  al 
den  Forstyrrelse  og  hele  det  Bulder,"  tænkte  han;  „Fred 
baade  i  det  store  Hus  og  det  lille  Hus."  Ved  det  første 
forstod  Kongen   Europa,  ved  det  andet  Danmark. 

I  det  lille  Hus  havde  Monarken  ved  Siden  af  politiske 
Bryderier  i  den  allersidste  Tid  havt  en  Ærgrelse  af  en  ejen- 
dommelig Art.  Medens  han  deltog  i  Kongressen  i  Wien  og 
der  i  Lighed  med  de  andre  Souveræner  indgik  en  Liaison, 
var  hans  danske  Veninde ,  Fru  Bente  Frederikke  Danne- 
mand, saa  dristig  at  tage  sig  den  videstgaaende  Frihed.  Det 
var  en  statelig  svensk  Kavalleriofficer,  der  blev  begunstiget. 
Men  det  Hemmelighedens  Slør,  der  skulde  hvile  over  dette 
Elskovseventyr,  blev  løftet  for  Kongen.  Hs.  Majestæt  var 
harmfuld,  men  det  lykkedes  hans  Yndling,  General  Biilow, 
at  stille  hans  Vrede  og  faa  det  tidligere  Forhold  til  Dannemand 

genoprettet.  Hver  Gang  Kongen  kom  til  at  mindes  Fruens 
Amourette,  fik  han  dog  et  Anfald  af  Vrede.  Det  gjorde  han 
netop  i  dette  Øjeblik,  og  derfor  stansede  han  og  stampede  i 
Gulvet. 

Adjudanten  meldte  Overhofmarskal  Hauch.  Hs.  Excel- 
lence traadte  ind  med  en  Portefeuille  under  Armen,  den 
indeholdt  Ceremoniellet  ved  den  forestaaende  Salving  og 
Kroning.  Han  bukkede  dybt  for  Kongen,  der  indbød  ham 
til  at  tage  Plads  ved  Skrivebordet  i  en  Stol  ved  Siden  af 
sig.  Hauch  aabnede  Portefeuillen.  Hs.  Majestæt  gennem- 
bladede  Indholdet. 

„Det  har  været  et  stort  Arbejde  for  Dem  og  Over- 
ceremonimester von  Buchwald." 

„Efter  Deres  Majestæts  Befaling  bliver  Dagen  altsaa 
den   31.   Juli." 

„Ja,  det  ønsker  Dronningen,  og  det  er  rigtigt,  det  er 
vor  Sølvbryllupsdag." 

„En  betydningsfuldere  Dag  kunde  ikke  vælges,"  be- 
mærkede  Hauch. 

„Og  ved  at  slaa  de  to  Højtider  sammen  spare  vi  Penge, 
min  gode   Hofmarskal.      Haa,  haa,  haa!" 

Med  minutiøs  Opmærksomhed  gennemgik  Kongen  For- 
tegnelsen over  dem,  der  skulde  benaades  med  Ordener  og 
Titler.  Han  stansede  et  Øjeblik  ved  den  syttenaarige  Hertug 
Kristian  af  Augustenborg,  der  skulde  være  Elefantridder.  „Gid 
han  altid,"  tænkte  Kongen  i  sit  stille  Sind,  „vilde  paaskønne 
denne  Udmærkelse." 

„Jeg  er  færdig  med  Listen,"  udbrød  Hs.  Majestæt  efter 
Gennemlæsningen;  „den  har  virkelig  Kabinetssekretær  v.  Jessen 
og  De,   Overhofmarskal,  Ære  af,  ja  megen  Ære  af." 

„Deres  Majestæt  er  altfor  naadig,"  yttrede  Hauch,  idet 
han  bøjede  sig  forover. 

„De  Gyldenstykkes  Bispekaaber  samt  Messeskjorterne  er 
vel    sendte    Munter,    Balle    og  Generalsuperintendant    Adler?" 

spurgte   Kongen,    idet    han    læste    videre    i    Texten.       Overhof- 
marskallen  bejaede  det. 

„Her    følger  Processionen    gennem    den    indre  Slotsgaard 
til  Kirken,"    sagde  Kongen  livligt.      „Fortræffelig  ordnet,    for- 
træffelig.     Deres    Frue,    Overhofmarskal,    bærer    altsaa    i    For- 
ening med  Kammerfrøken   von  der  Maase  Dronningens  Slæb." 
„Hun  har  udbedt  sig  den  Naade,  Deres  Majestæt." 
„Den  er  hende  hjertelig  gerne  forundt." 
„Finder  Deres  Majestæt,  at  jeg  har  været  heldig  i  Valget 
af  de  Personer,    der    skal    opvarte    ved    det    kongelige    og  det 
fyrstelige  Taffel." 

„De  har  valgt  med  et  rigtig  godt  Blik,  Overhofmarskal. 
At  De  har  tilforordnet  Prins  Kristian  Kammerherre  Schøller, 
og  Prins  Ferdinand  Kammerjunker  Thestrup,  er  min  Sandten 
brillant  gjort.      Haa,   haa,   haa!" 

„Ceremoniellet  har  altsaa  Deres  Majestæts  allerhøjeste 
Approbation." 

„Fuldstændig."  Hs.  Excellence  rejste  sig  og  bukkede  dybt. 
Kongen  tog  sig  et  Øjeblik  til  Panden.  „Jeg  husker  ikke," 
udbrød  han,  „om  Kaptain  von  Dormeyer  er  blandt  de  Officerer, 
der  skal  bære  Retterne  fra  Køkkenet  til  det  kgl.  Taffel."  „Jo, 
han  er,"  sagde  Hauch;  „har  Deres  Majestæt  noget  særligt  at 
bemærke   i   den  Anledning?" 

„Kun  det,  min  gode  Overhofmarskal,  at  det  vilde  have 
smertet  Kaptain  von  Dormeyer  dybt,  hvis  han  var  bleven 
forbigaaet. " 

Hs.  Majestæt  rejste  sig,  rakte  Hauch  Haanden  og  nik- 
kede. Hs.  Excellence  fjernede  sig  med  Portefeuillen  under 
Armen. 

Kongen  ringede.  Den  indtrædende  Lakai  fik  Befaling 
til  at  aabne  et  Vindu  og  bringe  en  Karaffel  frisk  Vand  fra 
Kilden  i  Frederiksberg  Have. 

Hs.  Majestæt  traadte  hen  foran  Vinduet,  indaandede 
den  milde  Sommerluft  og  lyttede  til  Spurvenes  Kviddren.  „De 
smaa   Fugle,    tænkte  han,    har    det  saamænd  langt  bedre  end 

baade  jeg  selv  og  mine  Officerer  og  Underofficerer."  Med 
hurtige  Skridt  gik  han  hen  til  Skrivebordet,  satte  sig  i 
Armstolen  og  aabnede  en  Skuffe.  Han  trak  nogle  Doku- 
menter frem  og  foldede  dem  ud:  det  var  Ansøgninger  fra 
forskjellige  Officerer  om  Gratialer  eller  Eftergivelse  af  Forskud 
paa  Gagen.  Hs.  Majestæt  læste  dem  med  Deltagelse.  Han 
greb  en  Fjerpen  og  skrev  paa  dem:  „Allernaadigst  af  vor 
egen  Kasse  bevilget."  Han  kunde  godt  lide,  at  hans  Officerer 
saaledes  paakaldte  hans  Hjælp. 

Lakaien  bragte  det  kolde,  krystalklare  Vand  og  skænkede 
et  Glas,  som  han  rakte  Kongen,  der  drak  det  med  synligt 
Velbehag. 

Hs.  Majestæt  aabnede  flere  andre  Dokumenter :  det  var 
Bønskrifter  fra  Underofficerer  eller  fra  Enkerne  efter  saadanne. 
Hine  ansøgte  om  en  lille  Ansættelse  ved  Toldvæsnet  eller 
Postvæsnet;  disse  bad  om  en  Pengeunderstøttelse  til  Anskaf- 
felse af  Sko  og  Linned  til  deres  Børn.  De  gjorde  indtil  de 
mindste  Enkeltheder  Rede  for  deres  usle  Kaar  og  Kongen 
læste  det  hele  samvittighedsfuldt  igennem.  En  stakkels  Enke 
meddelte,  hvor  mange  Gange  hendes  Drenges  Fodtøj  var 
bleven  lappet  og  forsynet  med  Stød.  Kongen  lod  sig  det 
ikke  være  ligegyldigt.  Han  var  just  fordybet  i  Studiet  af 
slige  Smaating,  da  Gehejmestatsminister  Grev  Schimmelmann 
blev  meldt.  Hs.  Majestæt  lagde  ilsomt  Dokumenterne  ned  i 
Skuffen,  rejste  sig  og  gik  hen  midt  paa  Gulvet,  hvor  han 
indtog  en  afventende  stiv,  militær  Holdning. 

Hs.  Excellence,  Gehejmestatsminister  Schimmelmann,  en 
lille  bleg  Herre  paa  henved  halvfjerdssindstyve  Aar,  viste  sig 
i   Døren.      Han  bøjede  sig  dybt  ved  Synet  af  Monarken. 

Grev  Schimmelmann,  Schillers,  Baggesens  og  Øhlen- 
schlægers Ven,  var  en  Beskytter  af  Kunst  og  Videnskab. 
Det  var  hans  første  Gemalinde,  som  Pram  havde  forherliget 
i  Digtet  „Emilies  Kilde."  Hans  anden  Hustru  var  den  be- 
gavede Charlotte  Schubart,  der  var  en  halv  Snes  Aar  yngre 
end  han. 

Schimmelmann  var  alt  andet  end  populær,  da  Mængden 
plejede  at  kaste  en  Del  af  Skylden  for  den  saakaldte  Stats- 
bankerot for  et  Par  Aar  siden  over  paa  ham,  der  den  Gang  var 
Finansminister.  I  Virkeligheden  havde  han  misbilliget  Re- 
geringens finansielle  Operationer,  men  som  lydig  Undersaat 
bøjede  han  sig  for  den  kongelige  Villie. 

Hs.  Majestæt  rakte  ham  Haanden.  „Jeg  har  kun 
flygtigt  havt  Lejlighed  til  at  takke  Dem,  Grev  Schimmelmann, 
for  den  udmærkede  Tjeneste,  De  gjorde  som  Udenrigsminister, 
mens  jeg  var  i  Wien.  Men  nu  bevidner  jeg  Dem  igen  min 
Taknemmelighed;   nu   vil  jeg   rigtig  tale  med  Dem." 

„Deres  Majestæt  overvurderer  i  Deres  Naade  min  Le- 
delse  af  Departementet." 

„Aldeles  ikke."  Kongen  greb  hans  Haand  og  rystede 
den.  „Dronningen  og  Rosenkrans  er  af  samme  Mening."  Hs. 
Majestæt  begyndte  at  gaa  frem  og  tilbage,  med  Schimmel- 
mann ved  sin  Side.  „Hvorledes  kom  De  ud  af  det  med  den 
svenske  Gesandt,   Baron  Tawast?" 

„Han  er,  som  Deres  Majestæt  har  erfaret,  mistroisk 
overfor  os.  Det  er  hans  Overbevisning,  at  Prins  Kristians 
Optræden  i  Norge  ifjor  skyldtes  Deres  Majestæts  hemmelige 
Tilskyndelse." 

„Hvilken  Taabelighed!  Haa,  haa,  haa !  Ja,  Prinsen 
voldte  mig  mange  Bryderier  ved  at  lade  sig  gjøre  til  Regent 
og  Konge." 

„Jeg  tror  dog,  at  jeg  endelig  fik  overtydet  Baron  Ta- 
wast om   Deres  Majestæts  fuldstændige  Loyalitet." 

„Meget  godt,  Schimmelmann,  meget  godt.  Vi  mærkede 
tydelig  i  Wien,  at  Svenskerne  ogsaa  der  var  os  paa  Nakken. 
Endelig  bragtes  da  Kævlet  om  Forpommern  og  Rugen  til 
en  Ende;  vi  fik  af  Preussen  de  Penge,  Sverrig  skyldte  os, 
samt  Lauenborg  i  Stedet  for  hine  Lande." 

„Deres  Majestæt  vandt  da  endelig  nogle  Sjæle,"  be- 
mærkede Schimmelmann  med  polisk  Smil. 

Denne   Yttring  bragte  Kongen  til  at  lee.      Han  stansede, 

satte  sig  i  en  Lænestol  ved  Vinduet  og  indbød  Schimmel- 
raann  til  at  tage  Plads  lige  overfor  sig. 

„I  Wien,"  yttrede  Kongen,  „sagde  Kejser  Alexander  til 
mig:"  „De  har  vundet  Alles  Hjerter."  „Maaske  Hjerter,  sva- 
rede jeg,  men  ikke  en  eneste  Sjæl." 

„Glimrende  Svar,  Deres  Majestæt;  lykkelig  Inspiration," 
udbrød  Schimmelmann. 

„Kejser  Alexander  var  os  ikke  velsindet,"  sagde  Kongen 
med  en  mørk  Mine;  „derimod  begunstigede  han  Kronprinsen 
af  Sverrig,  ham  Pontecorvo;"  et  bittert  Smil  spillede  om 
Hs.   Majestæts   Læber. 

„Kejser  Frans  var  i  Modsætning  til  Czaren  Velvillien  selv 
mod  os,"    bemærkede  Schimmelmann. 

„Han  er  min  Ven,"  sagde  Kongen.  „De  Værelser,  jeg  be- 
boede i  Hofburg  havde  han  ladet  møblere  ganske  i  Stil  med 
mine  Gemakker  paa  Amalienborg,  for  at  jeg  skulde  føle  mig 
hjemme.  Paa  Væggen  hang  Billeder  af  Slottet  her  og  et 
Parti   af  Søndermarken." 

„Den  unge  Kejserinde  Marie  Louise  af  Østerrig  er  over- 
ordenlig   elskværdig;    finder  Deres  Majestæt   ikke  ogsaa  det?" 

„Det  er  baade  en  smuk  og  begavet  Italienerinde.  Jeg 
er  hende  højst  forbindlig  for  den  smukke  Fest,  hun  foran- 
staltede i  Anledning  af  Dronningens  og  min  Datters,  Karo- 
lines Fødselsdag." 

„Rosenkrans  gav  mig  en  Skildring  deraf  i  en  Depesche," 
yttrede  Schimmelmann. 

„De  skulde  have  hørt,  hvor  kønt  hun  udbragte  Dron- 
ningens og  Prinsessens  Skaal.  De  kan  tro,  hun  er  skaaren 
for  Tungebaandet.      Haa,   haa,   haa!" 

„Deres  Majestæt  havde  mange  Konferencer  med  Kejser 
Frans." 

„Ja,  og  jeg  stiftede  rigtig  Bekendskab  med  hans  Grund- 
sætninger; de  er  fortræffelige.  Han  kan  ikke  med  de  nye 
Ideer;  han  holder  paa  det  Gamle.  Da  vore  Forfædre  be- 
fandt sig  vel  derved,  sagde  han  stadig  til  mig,  kan  vi  ogsaa 

gjøre  det.  Min  Ven  har  fuldstændig  Ret,"  tilføjede  Kongen 
med  stærk  Betoning. 

,,De  politiske  Revolutionsideers  Periode  er  forhaabenlig 
afsluttet,"    sagde    Schimmelmann    idet    han    saa    hen    for    sig. 

„Hvorledes  har  iovrigt  Grevinden  det?"  spurgte  Kongen, 
idet  han  slog  om  i  en  anden  Tone. 

„Jeg  takker,  særdeles  godt,  Deres  Majestæt.  Hendes 
Tanker  er  optagne  af  den   forestaaende  Salvingsfest." 

„Det  vilde  glæde  Dronningen  at  se  Grevinden  før  Festen." 
Kongen  nikkede  og  rejste  sig ;  Audiensen  var  til  Ende. 
Hs.   Excellence  forlod  Kabinettet. 

Ligesom  Gehejmestatsministeren  var  gaaet,  overbragte  en 
Lakai  Kongen  et  Brev.  Det  var  en  Skrivelse  fra  Prins  Fer- 
dinand. Hs.  Højhed  bad  deri  om  Hs.  Majestæts  Tilladelse 
til  at  maatte  foretage  en  Rejse  til  Paris. 

„Derfor  er  der  vel  Intet  til  Hinder,"  sagde  Kongen  ved 
sig  selv,    „jeg  vil  dog  høre  Biilows  Mening." 


IX. 

Lige  i  Begyndelsen  af  August  holdt  Prins  Ferdinand 
Aftencercle  med  musikalsk  og  mimisk  Underholdning  i  sit 
Palais  i  Amaliegade.  Vel  var  det  i  Sommersaisonen,  men 
Salvingen  og  Kroningen  i  Frederiksborg  havde  kaldt  Spidserne 
af  Aristokratiet  og  Embedshierarkiet,  foruden  en  Mængde 
Notabiliteter  af  forskellig  Art  til  Hovedstaden,  hvor  der  følgelig 
herskede  et  ellers  paa  denne  Aarstid  usædvanligt  Liv.  Hs. 
Højhed,  der  havde  faaet  den  ansøgte  Rejsetilladelse  af  Kongen 
og  higede  efter  snarest  muligt  at  komme  afsted,  vilde  nu 
benytte  Lejligheden  til  at  samle  et  distingveret  Selskab  om 
sig,  hvilket  han  forinden  Souperen  vilde  divertere  med  en 
lille  Koncert  og  en  mimisk  Forestilling.  Han  vilde  holde  et 
Slags  Afskedsfest.  Prinsens  Hofchef,  Kammerherre  v.  Barden- 
fleth, havde  med  en  anerkendelsesværdig  Energi  og  Hurtighed 


12 

udstedt  Indbydelserne.  Han  havde  havt  det  store  Held,  at 
kun  nogle  enkelte  af  de  Indbudte  vare  forhindrede  fra  at 
komme  til  Stede.  Da  Overmarskal  Hauch  erfarede  dette,  ud- 
brød han:  „Bardenfleth  er  født  under  en  heldig  Kon- 
stellation ! " 

Den  fastsatte  Aften  indfandt  der  sig  i  Palaiet  et  glimrende 
Selskab.  Damerne  var  i  lyse,  smagfulde  Toiletter;  Herrerne 
bar  Civildragter,  saaledes  som  Indbydelsen  udtrykkelig  havde 
lydt  paa.  Men  Uniformernes  Guld-  eller  Sølvbroderi  erstat- 
tedes her  af  Ordensdekorationerne,  hvis  Stjerner  i  Forening 
med  Damernes  Brillantsmykker  reflekterede  Lysekronernes 
Straaler.  Efterhaanden  fyldtes  Salonen  og  Prinsens  Daglig- 
stue i  Palaiets  første  Salsetage  af  det  notable  Selskab.  Hs. 
Højhed  havde  med  Søsteren  Prinsesse  Juliane  ved  sin  Side 
budt  Alle  Velkommen.  Damernes  førtes  til  Kanapeerne  og 
Stolene  langs  Væggene,  hvorefter  deres  Kavalerer  gik  frem 
paa  Gulvet  og  vexlede  Hilsener  med  hverandre.  Snart  var 
Konversationen,  der  for  de  fremmede  Gæsters  Vedkommende 
førtes  paa  Fransk,  i   fuld   Gang. 

Prins  Ferdinand  underholdt  sig  længe  med  Enkehertug- 
inde Karoline  af  Brunsvig-Bevern,  der  havde  overværet  Sal- 
vings- og  Kroningsfesten.  Hs.  Højhed  havde  flere  Gange 
besøgt   Hertuginden   paa   Glucksborg. 

Prinsesse  Juliane  konverserede  en  Tid  lang  med  Prins 
Ludvig  af  Sayn-Wittgenstein-Berleburg.  Hs.  Durchlauchtighed 
—  denne  Oplysning  vil  maaskee  ikke  være  overflødig  —  var 
dansk  Major.  Hds.  Højhed  havde  en  Gang  under  en  Rejse 
til  Køln  besøgt  Slottet  Berleburg,  og  det  interesserede  hende 
at  tale  om  det  og  dets  storartede  Skovomgivelser.  Prins 
Wittgenstein  spurgte  om  Nyt  fra  Hds.  Højheds  Gemal,  Prins 
Vilhelm  af  Hessen-Filipsthal,   der  jo  var  i  østerrigsk  Tjeneste. 

Majestæterne  og  Kronprinsesse  Karoline  vare  ved  en 
pludselig  Indisposition  blevne  forhindrede  fra  at  kunne  be- 
ære  Sammenkomsten    med    deres   Tilstedeværelse.       Hds.    kgl. 

Højhed  Enkehertuginde  Louise  Augusta  af  Augustenborg-  havde 
med   sine  to   Sønner   begivet  sig  til  Als. 

Tilbage  var  da  Prins  Kristian  med  Gemalinde  og  Land- 
grevinde Charlotte.  Sidstnævnte  Højhed  var  ene,  thi  hendes 
Gemal,  Landgrev  Vilhelm,  befandt  sig  med  det  saakaldte 
Auxiliærkorps  paa  Marschen  til  Frankrig.  Hun  besvarede 
enhver  af  de  Indtrædendes  Hilsen  med  et  yndefuldt  Smil ; 
men  var  ellers  hele  Tiden  fordybet  i  Konversation  med  Kom- 
tesse Siegfriede  Knuth. 

Prinseparret  Kristian  havde  tilligemed  Konferensraad 
Brun  og  dennes  Frue,  Skønaanden  og  Digterinden,  taget 
Plads  i  Dagligstuen.  Overfor  dem  hang  et  Maleri  af  van 
de  Velde :  et  Landskab  med  Kvæg.  Prinsen  beundrede 
Dygtigheden  i  Gengivelsen  af  Dyreformerne;  Konferensraad- 
inden,  der  rev  Prinsesse  Karoline  Amalie  med  sig,  var  be- 
gejstret over  den  fine  Behandling  af  Skyformationerne.  Kon- 
ferensraad Brun,  en  praktisk  anlagt  Natur,  tænkte  i  sit  stille 
Sind:  havde  jeg  mange  saadanne  Køer,  vilde  Ostefabrika- 
tionen paa   Falkensteen  kaste   endnu  mere  af  sig. 

I  Salonen  stansede  Gehejmestatsminister  Schimmelmann 
foran  Oberst  Falkenskjold.  „Det  er  længe  siden,  jeg  har  havt 
den   Fornøjelse  at  se  Obersten." 

„Jeg  havde  den  Ære  at  hilse  paa  Deres  Excellence  ved 
det  kgl.   Landhusholdningsselskabs  sidste  Aarsmøde." 

„Hver  Gang  jeg  træffer  Obersten  henledes  min  Tanke 
paa  Lausanne.  Der  lever  vel  Deres  Broder  endnu.  I  Lau- 
sanne studerede  jeg  Cameralia.  Mit  Ophold  der  hører  til 
mine  kæreste  Ungdomserindringer." 

„Jeg  har  nylig  hørt  fra  min  Broder,  Deres  Excellence. 
Jeg  kan  fortælle  Dem  lidt  Nyt  fra  Lausanne."  De  traadte 
ind   i   en   Vinduesfordybning. 

I  Nærheden  sad  Konferensraadinde  Wendt.  Den  svenske 
Gesandt,  Baron  Tavvast,  kendte  hende  fra  Prinsesse  Sofie 
Albertines  Hof  i  Stockholm.  Han  blev  glad  ved  Synet  af 
sin   Landsmandinde  og   hilste  hende   sympatetisk.       Hun   reiste 

sig  og  besvarede  hans  Hilsen  med  et  velment  Smil.  Baron 
Tawast  mødte  ellers  kun  en  kølig  Venlighed  i  de  kjøben- 
havnske  Kredse. 

„Konferensraadinden  mindes  sikkert  Grev  Karl  Løven- 
hjelm?"   spurgte  Tawast. 

„Hans  Moder   var   min   Veninde,   Hr.    Baron." 

„Jeg  seer  hende  endnu  i  hendes  Ungdomsfriskhed," 
udbrød  Tawast;  „det  var  den  skønne  Augusta  von  Fersen, 
en  af  de  tre  Gratier,  som  Kellgren  har  besunget." 

„Er  Grev  Løvenhjelm  her  i  Staden?"  spurgte  Konferens- 
raadinden. 

„Ja,  han  er  lige  vendt  tilbage  fra  Wienerkongressen. 
Han  vil  vistnok  tillade  sig  at  aflægge  Dem  en  Visit  i  Ved- 
bæk  for  at  hilse 'paa   en   Landsmandinde." 

„Baronen  viser  os  nok  den  Ære  at  besøge  os  sammen 
med  ham." 

„Jeg  takker  for  Indbydelsen.  Det  bliver  en  af  de 
første  Dage;  thi  Løvenhjelms  Tilbagekomst  til  Stockholm  imøde- 
sees  med  Længsel." 

„Greven  er  en  højst  interessant  Mand,"  bemærkede 
Konferensraadinde  Wendt,  „jeg  glemmer  aldrig  de  morsomme 
Historier,  han  i  en  Aftencercle  hos  Dronning  Frederikke  for- 
talte os,  fra  den  Tid  han  var  Legationssekretær  i  Konstan- 
tinopel." 

Marquis  de  Bonnay  traadte  ind.  Da  han  havde  kompli- 
menteret Prinsen  og  Prinsesse  Juliane  og  veget  Pladsen  for 
en  Anden,  fik  han  Øje  paa  den  østerrigske  Gesandt,  Grev 
de  Bombelles,  der  netop  vendte  sig  om  fra  Beskuelsen  af  et 
lille  Basrelief  af  Thorvaldsen. 

„Vel  mødt,  Hr.  Greve!"  udbrød  Marquien.  „Hver  Gang 
jeg  samles  med  Dem,  kommer  jeg  til  at  tænke  paa  Deres 
herlige  Fader,  min  gamle  Ven,  Marquis  de  Bombelles. 
Jeg  stiftede  Bekendskab  med  ham,  da  han  var  fransk  Ge- 
sandt i  Venedig." 

„Min   Faders    diplomatiske  Løbebane  i   fransk  Tjeneste," 

sagde  Greven,  ,,kender  jeg  ikke  synderlig  til.  Jeg  var  kun  et 
sexaarigt  Barn,  da  han  emigrerede  i  Revolutionens  Begyndelse." 

„Jeg  gensaa  ham,  da  han  som  Officer  i  Condés  Emigrant- 
korps i  Forening  med  den  østerrigske  Hær  faldt  ind  i  Frankrig." 

„Østerrig  blev  mit  og  mine  to  Brødres  Fædreland," 
yttrede  Grev  de  Bombelles.  „Kejser  Frans,  min  ophøjede 
Herre,  har  overøst  os  med  Naadesbevisninger." 

Da  Greven  havde  udtalt  disse  Ord,  saa  han  hen  til  Da- 
mernes Kreds.  Han  bemærkede,  at  Frøken  Ida  Brun  var  i 
livlig  Samtale  med  Grev  Frederik  Ahlefeldt-Laurvig.  Bom- 
belles, der  var  forelsket  i  den  tyveaarige  Frøken,  blev  fra- 
værende. Marquis  de  Bonnay  afbrød  derfor  Samtalen  med 
den  Yttring,  at  han  nødvendigvis  maatte  vexle  nogle  Ord 
med  den  russiske  Gesandt,  Lisakewitsch,  som  netop  viste  sig 
i  Indgangen  til  Prinsens  Dagligstue. 

„Maa  jeg  takke  Dem,  Frøken  Brun,  for  den  overordenlige 
Nydelse,  De  beredte  mig  forleden  Aften  paa  Sofienholm," 
sagde  Grev  Ahlefeldt. 

„Det  smigrer  mig  overordenlig  at  høre  en  saadan  Dom 
af  Dem,   Hr.  Greve." 

„Baade  Deres  Afrodite  og  Deres  Hebe  var  mimisk- 
plastiske Præstationer  af  første  Rang." 

„Hebe  er  en  Figur,  jeg  selv  har  skabt  Hr.  Greve. 
Til  Fremstillingen  af  Afrodite  har  jeg  laant  Momenter  fra 
Madame   Håndel-Schutz." 

„Hende  har  jeg  seet  i  Dresden,   Frøken." 

„Men  maa  jeg  nu  tillade  mig  at  komplimentere  Greven. 
Deres  Foredrag  af  de  to  Mozartske  Arier  for  nylig  hos  Grev 
Moltkes  var  ganske  ypperligt,  og  vi  beundrede  Alle  Deres 
Fremsigelse  af  Fragmenter  af  Schillers   „Don  Karlos."" 

Frøken  Katharine  O'Neill  udtalte  sig  overfor  Botanikeren, 
Grev  Råben  til  Kristiansholm,  med  Beundring  om  nogle  Myrte- 
træer, hun  havde  seet  i  et  af  Rosenborgs  Drivhuse. 

„Er  Frøkenen  inde  i  Botaniken?"  spurgte  Greven  med 
en  pedantisk  Mine. 

„Blomster  og  Planter  er  mit  Sværmeri,"    var  Svaret. 

„Frøkenen  ved  da  vel,  til  hvilken  Blomsterklasse  Myrten 
horer?" 

„Nej,  det  ved  jeg  virkelig  ikke  Grev  Råben,"  sagde  den 
unge   Dame   smilende. 

„Men  det  er  jo  forbausende!  Myrten  hører  til  de 
Bægerblomstrede,  til  Femtalsplanterne,  af  hvilke  de  fleste 
have  en  Pælerod." 

„En  Pælerod!"  udbrød  Frøken  O'Neill,  hun  havde  van- 
skelig ved  at  tilbageholde  et  Latterudbrud.  Greven  fandt 
slet  ikke,   at  denne  botaniske  terminus  var  morsom. 

„Men  veed  Greven  hvem  Myrten  er  helliget?"  spurgte  Frø- 
kenen.     Han  gjorde  en    benægtende  Bevægelse  med  Hovedet. 

„Myrten   er  indviet  til  Venus.      Jeg  kan   min  Mythologi." 

„Jeg  kjender  ikke  de  Forlovedes  symbolske  Sprog,"  be- 
mærkede  Grev   Råben  tørt. 

Generalinde  Bulow  var  utrættelig  i  at  udspørge  Admiral 
Lindholm  om  Wienerkongressens  Feter,  Damer  og  galante  Even- 
tyr, og  Svarene  blev  af  og  til  givne  med  sømandsagtig  Djærvhed. 

„Var  virkelig  Grevinde  Elise  Bernstorf  en  af  Kongres- 
sens "Skønheder,  Admiral?" 

„Ingenlunde,  men  hun  var  ved  sin  unge,  imposante  Skik- 
kelse Kongressens  Juno." 

„Den  russiske  Fyrstinde  Bagration  da?" 

„Jeg  skulde  være  tilbøjelig  til  at  foretrække  den  engelske 
Admiral  Sir  Sidney  Smiths  yngste  Datter.  Endnu  lyder  det 
i  mine  Øren :  Ladyen  har  en  Hud  som  hvidt  Fløil,  paa 
hvilken  Morgenrøden  gløder,  Tænder  som  Perler,  Læber  som 
Rosenblade,  Øjne  af  uimodstaaelig  Tiltrækningskraft,  Fødder 
som  en  Pariserinde" 

„Naa,  stans  nu,  Lindholm,  De  bliver  altfor  poetisk.  For 
at  gaa  over  til  et  andet  Æmne,  De  saa  og  talte  naturligvis 
med    den  gamle  Fyrste  af  Ligne?" 

„Jeg  havde  nær  sagt,  hvem  kunde  undgaa  det.  Han 
optraadte    som    Kongressens    vittige    Hoved.       Han    var    altid 

sjusket  i  sin  Klædedragt.  Ved  en  Kur  hos  Kejserinden  be- 
mærkede en  Kammerherre,  at  der  sad  et  vist  lille  Insekt  paa 
Fyrstens  hvide  Uniform.  Han  knipsede  det  bort,  men  Ligne 
vendte  sig  om  mod  ham  og  sagde  i  en  bebrejdende  Tone: 
„Fi  done,  c'était  justement  mon  pou  favori." 

„Det  var  der  dog  noget  vittigt  i,"  bemærkede  General- 
inde Biilow  leende,  „hvorimod  det  Morsomme,  jeg  har  hørt 
om  Czarens  Broder,  Storfyrst  Konstantin,  denne  uslikkede 
Bjørn,   kun   er  plumpt." 

„Ah,  Generalinden  mener  hans  Udbrud  ved  Synet  af 
den  tykke  Kong  Frederik  af  Wurttemberg:  Le  derriére  de 
Sa  Majesté  ressemble  au  mont  Blocksberg!"  Generalinden 
holdt  sit  Lommetørklæde  for  Munden. 

Oberstinde  Falkenskjold  drøftede  et  genealogisk  Spørgs- 
maal  med  Udenrigsministerens  Frue,  Gehejmeraadinde  Rosen- 
krans. Denne  yndefulde  Dame,  der  nu  var  i  Begyndelsen 
af  Fyrrerne,  hørte  til  de  ældste  Slægter  i  Rusland.  Hun 
var  Datter  af  Fyrst  Alexander  Viazemski  og  Helene  Trubetzkoi 
Fru  Falkenskjold  havde  en  Forestilling  om,  at  Slægten  var  gam- 
mel og  navnkundig.  Og  det  interesserede  hende  nu  at  erfare, 
at  Familien  Viazemski  nedstammede  fra  Rurik  i  lige  Mandslinie. 

Grevinde  Charlotte  Schimmelmann  underholdt  sig  med 
Dronningens  første  Hofdame,  Frøken  van  der  Maase,  og  med 
Overhofmarskalkinde  Hauch  om  Salvings-  og  Kroningsfesten. 
De  to  Damer  havde  baaret  Hds.  Majestæts  Slæb  under  Proces- 
sionen til  og  fra  Kirken.  Grevinden  berømmede  den  kvinde- 
lige Ynde,  der  havde  været  udbredt  over  Dronningen.  Frø- 
kenen og  Overhofmarskalinden  samstemmede  deri.  De  med- 
delte, at  Dronningen  den  Dag  trods  al  ydre  Højhed  havde 
været  besjælet  af  en  ydmyg  Tænkemaade.  Hun  havde  langt 
mere  tænkt  paa  sin  Sølvbryllupsdag   end    paa  Kroningsfesten. 

I  Nærheden  af  disse  Damer  drøftede  Konferensraad 
Wendt  og  den  kgl.  Konfessionarius,  Biskop  Balle,  ligeledes 
Højtideligheden  i  Frederiksborg  med  hinanden;  det  var  dens 
dybere  Betydning,   der  her  især  var  Samtaleæmnet. 

„Efter  Wienerkongressen,  Deres  Højvelbaarenhed,"  sagde 
Wendt,  „er  der  indtraadt  en  ny  Periode  i  Kongens  Regering; 
den  burde  naturligvis  indvies  med  en  saadan  hellig  Handling.'" 

„Krigsbegivenhederne",  svarede  Balle,  „hindrede  Hs.  Maje- 
stæt fra  i  Lighed  med  Forgængerne  at  foretage  dette  Skridt 
kort  efter  Thronbestigelsen." 

„Ja,   det  var  en  ulykkelig  Tid,"   yttrede  Wendt. 

„Nu  var  der  dobbelt  Grund  til  at  give  Kongedømmet 
en  religiøs  Konsekration;  thi  den  guddommelige  Legitimitets 
Principer  har  afløst  Revolutionens  Theorier.  I  Samklang  her- 
med stod  der  ogsaa  paa  Thronhimmelen :  Magten  kommer 
fra  Gud." 

Her  foldede  Konferensraad  Wendt  sine  Hænder  og 
sagde  sagte:  Amen! 

Prins  Ferdinand  gik  hen  til  Gehejmeraad  Rosenkrans, 
der  spurgte  ham,    om  han  havde  lagt  nogen   Rejseplan. 

„Endnu  ikke  i  Enkelthederne,  Deres  Excellence.  Hs. 
Majestæt  var  meget  naadig  mod  mig,  da  jeg  takkede  ham 
for  Rejsetilladelsen.  Kongen  gav  mig  det  Hverv,  naar  jeg 
kom  til  Paris,  at  overbringe  Ludvig  den  Attende  en  Haand- 
skrivelse  fra  ham    og   at  hilse   paa  Hertugen  af  Wellington." 

„Saaledes  forbinder  Deres  Højhed  en  interessant  Sen- 
delse  med  Rejsen.  Maa  det  tillades,  at  Overadjudant,  Major 
v.  Bauditz  medtager  Depescher  til  Gesandten,  General  Wal- 
tersdorf?" 

„Med  den  største  Fornøjelse,   Deres  Excellence." 

Hofchefen,  Kammerherre  Bardenfleth,  meddelte  nu  Prin- 
sen, at  Koncertgiverne  vare  rede.  Hs.  Højhed  opfordrede 
Selskabet  til  at  træde  ind  i  Salonen,  hvor  Lakajer  hurtigt 
henstillede  de  nødvendige  Stole.  Da  hele  den  glimrende  For- 
samling havde  indtaget  de  anviste  Pladser,  vendt  mod  Prinsens 
Kabinet,  aabnedes  Døren  til  dette.  En  Kvartet  af  det  kgl. 
Theaters  Operapersonale,  deriblandt  to  Damestemmer,  stod 
i  Baggrunden.  Til  Klaverakkompagnement  af  Kuhlau  fore- 
drog den,   med  kunstnerisk  Finhed,   melodiøse  Numre  af  Schall 

og  Kunzen,  af  Isouard  og  Cherubini.  Selskabet  hilste  disse 
Ydelser  med   stærkt   Bifald. 

Efter  Koncerten  erklærede  Hs.  Højhed  med  en  jovial 
Mine,  at  Forsamlingen  nu  maatte  forberede  sig  paa  en 
mimisk-dramatisk  Nydelse,   arrangeret  af  Bauditz. 

Hofmarskallen  meldte,  at  Alt  i  Dagligstuen  var  rede  til 
det  høje  Selskabs  Modtagelse. 

Dørene,  der  havde  været  lukkede  under  Koncerten,  gik  op, 
Forsamlingen  tog  Plads  paa  de  henstillede  Stolerækker  og  be- 
fandt sig  foran  et  i  Bibliotheksværelset  improviseret  Theater. 
Orkestret  var  anbragt  bag  Scenen.  De  levende  Tableauer,  der 
skulde  forevises,  vare  arrangerede  af  Balletmester  Galeotti.  De 
Agerende  vare,  med  Undtagelse  af  en  af  Ballettens  kvindelige 
Koryfæer,  Officerer,  der  tidligere  havde  lagt  mimisk  Talent 
for  Dagen. 

En  Fanfare  tilkendegav  Forestillingens  Begyndelse.  I 
samme  •  Ojeblik  dæmpedes  Belysningen  i  Tilskuerrummet, 
medens  det  forstærkedes  paa  Theatret.  En  Sejrshymne  af 
Méhul  spilledes.  Midt  under  den  gik  Tæppet  op.  Det  første 
Billede  forestillede  Wellington  og  Bliicher,  der  lykønskede 
hinanden  i  Anledning  af  Sejren  ved  Waterloo.  I  Baggrunden 
var  der  Udsigt  over  en  aaben,  bakket  Mark;  til  Højre  saas 
en  Gruppe  Træer,  til  Venstre  Forpagtergaarden  Belle  Alliance. 
Under  Skyerne  svævede  to  Genier,  holdende  en  Laurbærkrans 
over  de  to  Feltherrer.  Den  frembragte  Portrætlighed  blev  almin- 
delig beundret.      Efter  faa  Minuters  Forløb   faldt  Tæppet. 

Nu  spilledes  en  effektfuld  Marsch,  der  havde  Jydt  ved 
Bourbonnernes  andet  Indtog  i  Paris,  hvorpaa  Musiken  antog 
en  svag,  melodramatisk  Karakter.  Tæppet  løftede  sig  for 
det  andet  Billede :  Kong  Ludvig  den  Attende  i  sit  Arbejds- 
kabinet.  Det  var  som  om  man  saa  Kongen  i  egen  høje 
Person  for  sig.  Der  sad  Frankrigs  legitime  Monark,  i  sit 
Embonpoint,  med  de  røde  Fløilsstøvler,  fodrede  med  Pelsværk, 
men  med  et  klogt  Blik  og  et  nobelt  Fysiognomi,  der  bragte 
Tilskuerne  til  at  glemme  hans  legemlige  Skrøbelighed.      Kabi- 

nettets  Vægge  var  hvide,  det  gamle  Dynastis  Farve,  og  paa 
dem,  saavelsom  paa  Reoler  og  Møbler  straalede  det  franske 
Kongevaabens  gyldne  Lillier. 

Over  hele  dette  Interiør  hvilede  en  legitimistisk  Duft, 
der  satte  Tilskuerne  ret  i  Stemning  til  at  nyde  det  tredie 
Billede,  nemlig:  Den  engelske  Prinsregents  Velkomsthilsen  i 
Windsor  til  Kejser  Alexander  og  Kong  Frederik  Vilhelm  IIL 
Maskerne  udmærkede  sig  ved  slaaende  Lighed.  Prinsregentens 
Holdning  var  gentlemanlike,  Czarens  Skikkelse  chevaleresk, 
Kongens  Ydre  af  en  borgerlig-militær  Karakter,  ganske  som 
Originalen.  Gennem  en  Portal  i  Baggrunden  saas  i  svagt 
Omrids  Tower  i  London. 

Det  fjerde  og  sidste  Billede  var  skønt  og  virkningsfuldt. 
Danserinden,  Madame  Schall,  viste  sig  i  hvid,  antik  Kostume 
som  Irene,  Fredens  Gudinde.  Paa  Hovedet  bar  hun  et 
Diadem,  i  den  opløftede  højre  Haand  holdt  hun  en  Oliven- 
gren, den  venstre  Arm  støttede  hun  til  den  af  to  Slanger 
omsnoede  Fredsstav.  Den  ranke,  skøntbyggede  Skikkelse 
stod  der  som  en  Marmorstatue.  Baggrunden,  der  forestillede 
et  antikt  Tempel  i  en  Lund,  laante  Figuren  end  mere  Relief. 
Ved  Tæppets  Fald  lød  stærkt  Bifald. 

Hofmarskal  Bardenfleth  meddelte  derpaa  Forsamlingen, 
at  der  som  Slutningsnumer  vilde  blive  givet  en  burlesk  Scene, 
greben  ud  af  Folkelivet. 

Man  var  spændt  paa ,  hvad  der  nu  vilde  komme. 
Tæppet  gik  op.  Skuepladsen  fremstillede  en  Del  af  Dyre- 
havsbakken med  et  Par  Telte  og  Mester  Jakels  Theater. 
Orkestret  faldt  ind  med  en  bizar  Musik,  der  gengav  For- 
virringen og  Støjen  paa  Bakken  med  dens  Piber  og  Trommer. 
Selskabet  sattes  strax  i  en  oprømt  Stemning,  der  steg  under 
Opførelsen  af  „Pottekomedien"  :  Mester  Jakel  eller  „Sursteg  og 
Kærlighed." 

Marionetterne  lededes  af  Kammerjunkerne  Castonier  og 
Munthe  af  Morgenstierne,  der  begge  udmærkede  sig  ved 
at    kunne    tale    danske    Dialekter    paa    en    aldeles   skuffende 

Maade.  Morgenstierne  spillede  Manden,  Madamen  udførtes  af 
Castonier,  og  de  gave  disse  to  Roller  henholdsvis  med  jydsk 
og  fyensk  Dialekt.  Virkningen  var  ypperlig,  men  Komiken 
forhøjedes,  da  Morgenstierne  lod  Madamens  Kæreste  tale 
bredt  Sjællandsk,  medens  Castonier  gav  Jakel  med  et  for- 
sorent bornholmsk  Maal.  Gøglespillets  Plumpheder  serveredes 
af  de  to  Aktørs  med  en  vis  elskværdig  Djærvhed,  der  gjorde 
dem  akceptable  for  den  fine  Forsamling.  Det  vakte  stor- 
mende Munterhed,  da  Madamen  vilde  traktere  sin  Kjæreste 
med  en  Krukke  Potteærter,  stuvede  i  Lavendelsauce. 

Generalinde  Bulow  lo,  saa  Taarerne  stod  hende  i  Øjnene, 
og  hun  var  i  sin  overstadige  Lystighed  nær  faldet  om  Halsen 
paa  Grev  Råben,  der,  med  et  lunt  Smil  paa  Læben,  sad 
ved  hendes  Side. 

Efter  den  mimisk-dramatiske  Forestilling  begav  Selskabet 
sig  til  Prinsens  Spisestue.  I  denne  og  i  Forgemakket  ser- 
veredes en  staaende  Souper.  Under  denne  bragtes  der 
Munthe  af  Morgenstierne  og  Castonier  en  lille  Ovation;  de 
to  Kammerjunkere  var  ganske  stolte  af  deres  sceniske  Triumf. 

De  kgl.  Personer,  Prins  Ferdinand,  Prins  og  Prinsesse 
Kristian,  Prinsesserne  Juliane  og  Charlotte  samt  Enkehertug- 
inden af  Brunsvig-Bevern  trak  sig  efter  Souperen  tilbage  og 
kort   efter  opløstes  Selskabet. 

Det  var  den  enstemmige  Dom,  at  Sammenkomsten  havde 
været  særdeles  vellykket. 


Ved  Hjemkomsten  til  Sofienberg  forefandt  Oberst  Falken- 
skjold  en  lille  Pakke,  der  var  afsendt  fra  Paris.  Den  indeholdt 
en  Æske  og  et  Brev  til  ham  fra  Kaptain  Laval  foruden  en  lille 
Billet  til  Jomfru  Nathalie  Wissing.  I  Brevet  takkede  Laval 
i  de  varmeste  Udtryk  for  den  Gæstfrihed,  han  havde  mødt  i 
Oberstens  Hus,  og  han  bad  Oberstinden  om  at  modtage  med- 
følgende  Souvenir,    der    var    et    gammelt   Arvestykke    i    hans 

Familie.  Æsken  indeholdt  en  Brosene  med  en  Diamant. 
Gaven  var  ikke  blot  værdifuld,  men  den  var  i  teknisk  Hen- 
seende  et  Kunstværk.      Oberstinden   blev   henrykt  over  den. 

Da  Jomfru  Wissing  havde  modtaget  Billetten  af  sin 
Frues  Haand,  begav  hun  sig  til  sit  Kammer  med  den  og 
læste  med  den  største  Begærlighed  Indholdet,  da  hun  anede, 
at  det  handlede  om  hendes  Forlovede.  Før  Læsningen  var 
til  Ende,  brast  hun  i  heftig  Graad  og  sank,  efter  at  hun 
havde  stiftet  Bekendskab  med  det  Hele,  fortvivlet  om  paa 
en  Stol.  Laval  meddelte  hende  paa  Engelsk,  at  Frederik 
Stilling  var  bleven  ramt  af  en  skrækkelig  Skæbne.  Han 
havde  ifjor  Sommer  i  Brest  gjort  sig  skyldig  i  Insubordination 
og  forsøgt  Drab.  Han  var  af  en  Militærret  bleven  dødsdømt, 
men  Kong  Ludvig  den  Attende,  hvem  Sagen  som  en  Følge 
af  Begivenhederne  var  forelagt  seent,  havde  forandret  Dommen 
til  livsvarig  Tvangsarbejde  i  Bagnoet  i  Lorient  i  Bretagne. 
Laval  havde  skaffet  sig  denne  Oplysning  gennem  det  franske 
Marineministerium.  Han  selv  var  ude  af  Stand  til  at  kunne 
udrette  Noget  for  Stilling,  men  han  var  rede  til  at  vise  Jom- 
fru Wissing,  for  hvem  han  nærede  sand  Medfølelse,  alle  de 
Tjenester,  han  ellers  formaaede.  Kun  en  højtstaaende,  ind- 
flydelsesrig Mand  i  Danmark  vilde  maaske  kunne  udvirke 
yderligere  Benaadning  for  Frederik  Stilling.  Laval  udtalte 
de  hjerteligste  Ønsker  om,  at  Fremtiden  maatte  komme  til 
at  stille  sig  lys  for  Nathalie  Wissing  og  hendes  Forlovede. 
Til  Slutning  meddelte  han,  at  han  havde  skiftet  Bolig  og 
opgav  sit  Husnumer  i  Rue  d'Anjou. 

Jomfru  Nathalie  ilede  til  Oberstinden  og  lod  hende  læse 
Brevet. 

,,I  maa  være  fattet,"  sagde  hun  til  den  grædende 
Pige.  Hun  grundede  et  Øjeblik,  hvorpaa  hun  opfordrede 
Nathalie  til  at  klæde  sig  om  for  at  køre  til  Kjøbenhavn,  hvortil 
der  netop  skulde  gaa  Vogn.  Imidlertid  vilde  hun  tale  med 
Falkenskjold,   der  maatte  see  Brevet. 

Medens  Jomfru  Wissing  gjorde,  som  der  var  sagt,   begav 

Fruen  sig  til  Obersten  i  Kontoret.  Hun  fortalte  ham  i  Korthed 
om  Forlovelsen,  hvorom  han  ikke  havde  vidst  det  Mindste 
og  forelagde  ham  derefter  Skrivelsen. 

„Ja,"  sagde  Falkenskjold  efter  Gennemlæsningen,  „en 
højtstaaende,  indflydelsesrig  Mand  i  Danmark  vilde  maaske, 
som  Laval  skriver,  kunne  udvirke  Stillings  fuldstændige  Be- 
naadning.  Men  hvem  skulde  det  være?  Kunde  mulig  Ge- 
sandten  i   Paris,   General  Waltersdorf " 

„Ja,  han  skal  naturligvis  være  med,"  tog  Oberstinden 
til  Orde.      „Men   Hovedrollen  har  jeg  tiltænkt  en  Anden." 

„Lad   mig  høre,   jeg   bliver  ganske   nysgjerrig." 

„Hs.  Højhed  Prins  Ferdinand"  svarede  Fru  Falkenskjold, 
„han  rejser  jo  nu    til  Paris." 

„Prins  Ferdinand,"  udbrød  Obersten,  „ja  han  er  ganske 
vist  højtstaaende,   men  indflydelsesrig?" 

„Han  er  dansk  Prins,  Medlem  af  Kongefamilien,  og  i 
Udlandet  seer  man  paa  ham  med  andre  Øjne  end  her- 
hjemme." 

„Du   har   Ret,   min  kære   Elisabeth." 

„Du  maa  i  en  Skrivelse  anbefale  Jomfru  Wissing  til 
Prinsens  Bevaagenhed  og  bede  Hs.  Højhed,  om  han  under 
sit  Besøg  i  Paris  naadigst  vil  anvende  sin  Indflydelse  til  at 
faa  hendes  Forlovede,   Frederik  Stilling,  sat  paa  fri  Fod." 

„Det  skal  jeg  gjøre." 

„Skriv  Brevet  strax.  Jomfru  Wissing  tager  da  idag 
med  Vognen  ind  til  Byen  og  overbringer  Hs.  Højhed  Skri- 
velsen." 

Obersten  anbefalede  i  hjertelige  Ord  Nathalie  Wissing 
og  Frederik  Stilling  til  Hs.  Højheds  Naade  og  udtalte  sin 
Fortrøstning  til,  at  det  vilde  kunne  lykkes  Prinsen  at  udvirke 
sin  ulykkelige  Landsmands  Frigivelse.  Han  overrakte  Na- 
thalie Brevet  med  Ønsket  om,  at  Himlen  vilde  lægge  sin 
Velsignelse  til.  Hun  takkede  bevæget,  men  uden  Taarer. 
Hun  var  fuldkommen  fattet,  der  hvilede  et  forklaret  Skær 
over  hendes  Ansigt. 

6* 

„Konferensraadinde  Wendt  har  anmodet  mig  om  et  Par 
Aflæggere  af  de  sjeldne  Nerier  i  Salen,"  sagde  Oberstinden 
til  Jomfru  Wissing  lige  før  Afrejsen.  „Kudsken  lægger  Vejen 
om  ad  Vedbæk;  I  kan  da  bringe  hende  dem,  med  en  Hilsen 
fra   mig. " 

Nathalie  modtog  de  i  et  Hylster  indsvøbte  Aflæggere, 
steg  til  Vogns  og  kørte  efter  en  lille  Times  Forløb  op  foran 
Konferensraadens  Villa. 

Fru  Wendt  modtog  Jomfruen  med  megen  Venlighed  og 
blev  glad  over  Aflæggerne.  Hun  udspurgte  Nathalie  om 
Prinsernes  Ophold  paa  Sofienberg.  Det  forekom  Konferens- 
raadinden,  at  Jomfruen  svarede  med  en  vis  Beklemthed,  og 
at  hendes  Fysiognomi  havde  et  sørgmodigt  Præg. 

„Hvorledes  har  I  det  selv,  Jomfru  Wissing?"  sagde 
Konferensraadinden  i   en   deltagende  Tone. 

Nathalie  kunde  ikke  tilbageholde  sine  Taarer. 

„Følg  et  Øjeblik  med  mig  ud  i  Haven  og  lad  mig  vide, 
hvad  der  trykker  Jert  Sind.      I  har  jo   Fortrolighed  til  mig." 

De  gik  sammen  til  den  Bænk,  hvor  de  en  Gang  havde 
talt  med  hinanden  om  Drømmene.  Her  tog  de  Plads.  Na- 
thalie Wissing  fortalte  nu  om  Kaptain  Laval,  om  hendes 
Forlovedes  store  Ulykke  og  om  Falkenskjolds  Brev  til  Prins 
Ferdinand,  med  hvilket  hun  nu  var  paa  Vejen  til  denne. 
Af  og  til   var  Graaden  nær  ved  at  kvæle  hendes  Stemme. 

Konferensraadinden  tog  hendes  Haand,  trykkede  den  og 
udbrød  med  hjertelig  Betoning:  „Trøst  Jer,  min  kære  Jomfru 
Wissing,   Hs.   Højhed  vil  sikkert  udvirke,   hvad  I  ønsker." 

Hun  blev  derpaa  en  Stund  eftertænksom.  „Nu  aner 
jeg,"  udbrød  hun  med  en  vis  højtidelig  Mine,  „hvem  Hs. 
Højhed  var  i   min  Drøm   om   Paris." 

Konferensraadinden  erklærede  derefter,  at  Jomfruen 
skulde  nyde  en  lille  Forfriskning  før  hun  kørte;  men  hun 
burde  hurtigst  mulig  begive  sig  til   Hovedstaden. 

I  Prins  Ferdinands  Palais  i  Amaliegade  havde  der  i  de 
sidste  Dage  hersket  en  overordenlig  Travlhed.  Hofmarskal 
Bardenfleth  havde  udstedt  sine  Befalinger  i  Anledning  af 
Prinsens  forestaaende  Afrejse  til  Frankrig;  Foureren,  Lakaierne 
og  Karlene  havde  arbejdet  stærkt  med  at  faa  Kisterne,  Kuf- 
ferterne og  Kasserne  pakkede  og  anbragte  i  en  stor  holstensk 
Vogn,  hvor  der  til  Beskyttelse  mod  muligt  Regnvejr  blev 
trukken  en  Presenning  over  dem.  Aftenen  for  Prinsen  tog 
af   Sted    satte   Transportvognen    sig    i    Bevægelse    mod   Korsør. 

Hs.  Højhed  havde  i  Løbet  af  en  Uge  været  i  uafbrudt 
Aktivitet.  Hans  Interesser  havde  været  delte  mellem  en 
Skræder,   en   Danselærer,   en   Informator  og   en   Parleur. 

Skræderen  havde  syet  ham  en  Generalsuniform  og  en 
Hofuniform,  og  det  havde  kostet  en  Del  Arbejde,  inden  disse 
kom  til  at  sidde,  som  Prinsen  ønskede  det.  Hs.  Højhed  var 
med  Tanken  henvendt  paa  Paris's  Cercler  langt  vanskeligere, 
end  han  ellers  plejede  at  være;  men  det  viste  sig  ogsaa  her, 
at  Vat  i  en  smagfuld  Skræders  Haand  næsten  kan  gjøre 
Underværker. 

Da  Hs.  Højhed  paa  det  amusante  Omraade  var  en  frem- 
synet Herre,  undlod  han  ikke  at  tage  Undervisning  hos  Solo- 
danser Bournonville  i  nogle  af  de  Danse,  som  den  Gang  var 
komne  i  Mode  ved  Ludvig  den  Attendes  Hof.  Bournonville 
var  særdeles  tilfreds  med  Prinsens  Holdning  og  Plastik  i  Me- 
nuet å  la  reine,  og  han  indrømmede,  at  Hs.  Højhed  i  Numret 
Gavotte  å  la  Vestris  ypperlig  kunde  slaa  Gækken  løs  uden 
at  tabe  Gratien. 

Prinsens  historiske  Kundskaber  var  endnu  tyndere  end 
hans  genealogiske  Viden,  og  han  følte  derfor  Nødvendigheden 
af  at  faa  nogle  af  sine  mangfoldige  Lakuner  i  den  Retning 
udfyldte.  Men  hvem  skulde  han  vælge  til  sin  Informator, 
Udtrykket  brugt  med  Forbehold,  efterdi  han  ikke  vilde  lade 
en  ham  personlig  ubekendt  Professor  faa  Indblik  i  hans  De- 
fekter. Nogenlunde  afhjælpes  maatte  disse  imidlertid,  da 
man    ellers   let    kunde   komme   til    at    prostituere  sig  i  Paris's 

diplomatiske  Kredse.  Hs.  Højhed  viste  sig  her  opfindsom; 
han  indbød  den  kgl.  Historiograf,  Gehejmekonferensraad  Ove 
Malling  til  sig  og  souperede  med  ham  alene.  Prinsen  kon- 
verserede her  om  Høegh  Guldberg,  der  havde  været  Mallings 
Velynder,  hvad  Prinsen  vidste  fra  Udtalelser  af  den  afdøde 
Minister.  Hs.  Højhed  berømmede  Mallings  „Store  og  gode 
Handlinger,"  der  havde  været  hans  bedste  Læsning  i  hans 
Undervisningstid,  sagde  han.  Prinsen  vidste  tilfældig,  at  Bogen 
var  oversat  paa  Fransk,  og  han  forsikkrede,  at  Intet  skulde 
glæde  ham  mere  end  at  høre  den  omtale  i  Paris.  Hver 
Gang  Malling  var  hos  Hs.  Højhed,  henledede  denne  Samtalen 
paa  Oversættelsen,  hvorefter  han  drak  et  Glas  Sauterne  med 
sin  lærde  Gæst. 

Den  gamle  Gehejmekonferensraad  var  henrykt,  Taarer 
kom  ham  i  Øjnene,  og  han  lovpriste  den  Interesse,  Hs.  Høj- 
heds Fader  havde  havt  for  Fædrelandets  historiske  Minder. 
Arveprins  Frederiks  Følelse,  sagde  Malling  ved  sig  selv,  er 
gaaet  over  paa  Sønnen. 

Men  heri  tog  den  gamle  Excellence  fejl. 

Det  var  nemlig  kun  Hs.  Højhed  om  at  gjøre  at  faa  mund- 
lige og  praktiske  Oplysninger  om  den  franske  Kongefamilie. 
Og  Malling  kunde  rigtig  fortælle  om  den;  thi  han  fulgte  godt 
med  i  „Statstidenden",  „Altonaer  Merkur"  og  „Moniteur 
universel". 

Gehejmekonferensraad  Malling  gav  Karakteristiker  af  Kong 
Ludvig  den  Attende  og  dennes  Broder,  Greven  af  Artois, 
„Monsieur".  Han  roste  den  Førstes  politiske  Klogskab  og 
skildrede  med  Lune  den  Andens  Lyst  til  galante  Eventyr. 
Dette  sidste  interesserede  især  Prins  Ferdinand. 

„Bourbonnerne  er  vist  nok  fortræffelige  Mænd,"  sagde 
Hs.  Højhed,  „men  der  er  jo  Udsigt  til,  at  de  snart  kan  dø 
ud.      De  er  jo  gamle  og  barnløse." 

„Ja,  Deres  Højhed,  men  der  er  jo  Tale  om  et  Ægteskab 
mellem  Hertugen  af  Berry,  Artois's  Søn,  og  Prinsesse  Karo- 
line af  Neapel." 

„Det  er  jo  interessant,  Deres  Excellence.  Jeg  kender 
for  Resten  ikke  noget  til  Prinsessens  Familieforhold." 

„Hun  er  en  Datter  af  den  ulykkelige  Dronning  Marie 
Antoinettes  Søstersøn." 

Hs.  Højhed  gjorde  sig  Umage  for  at  erindre  alt,  hvad 
Malling  fortalte  ham  ikke  blot  om  det  franske  Kongehus, 
men  ogsaa  om  de  Personligheder,  som  for  Tiden  spillede  en 
stor  Rolle  i  Paris.  Prinsen  var  nok  et  temmelig  overfladisk 
Gemyt,  der  ikke  plejede  at  bebyrde  sin  ellers  gode  Hukom- 
melse længe,  men   i  dette  Tilfælde  afveg  han  fra  Reglen. 

Saaledes  var  Tiden  hengaaet  for  Prinsen  indtil  et  Par 
Dage  før  Afrejsen.  Forinden  han  forlod  Kjøbenhavn  vilde 
han,  der  havde  Lidenskab  for  Kortspil,  have  sig  et  Parti 
Whist.  Han  indbød  Prins  Ludvig  af  Sayn-Witgenstein  og 
et  Par  andre  Officerer  til  sig  og  satte  sig  med  stolte  For- 
ventninger til  Spillebordet.  Men  han  blev  bittert  skuffet, 
han  tabte  den  ene  Rubber  efter  den  anden ;  han  og  hans 
Makker  blev  gjort  baade  store  og  lille  Slem,  hvorfor  han 
forlod   Valpladsen   med   en   betydelig  lettet  Pengepung. 

Hs.  Højhed  gik  seent  til  Sengs  og  havde,  da  han 
ærgrede  sig  over  Nederlaget,  vanskelig  ved  at  falde  i  Søvn. 
Endelig  begyndte  han  at  blunde,  men  da  vækkedes  han  af 
en  irriterende  Larm :  det  var  Rotter,  der  gjorde  Spektakel 
bag  Panelet.  „Vogt  Jer  for  min  nye  Fælde,"  raabte  han, 
og  ved  Tanken  om  de  Triumfer,  han  vilde  vinde  over  Rot- 
terne,  sov   han   endelig  ret   fornøjet  ind. 

Den  følgende  Dag  konverserede  Prinsen  paa  Fransk 
med  sin  Adjudant,  Major  Bauditz.  Det  var  en  fortræffelig 
Øvelse  for  Hs.  Højhed;  thi  Adjutanten  var  en  dygtig  Par- 
leur.  I  den  sidste  Tid  havde  Prinsen  daglig  draget  Fordel 
deraf.  Desuden  spillede  Bauditz  godt  paa  Klaver  og  havde 
en  smuk  Sangstemme.  Fint  og  stemningsfuldt  foredrog  han 
ofte  franske  Arier  for  Prinsen,  der  fandt  saa  meget  Behag 
deri,  at  han   tilklappede  Adjudanten   Bifald.      Hs.    Højhed  gik 


derefter  over  til  et  Æmne  af  mindre  poetisk  Karakter:  han 
fastslog  definitivt  den  første  Halvdel  af  sin  Rejseplan. 

Bauditz  havde  endt  sin  Samtale  med  Hs.  Højhed  og 
havde  lige  forladt  ham,  da  han  igen  viste  sig  i  Kabinettet 
og  meldte,  at  der  ude  i  Forgemakket  ventede  et  audiens- 
søgende,  ungt   Fruentimmer   med   et  Brev. 

„Lad  hende  komme  ind,"  sagde  Prinsen.  Nathalie 
Wissing  traadte  ind,  nejede  dybt  og  overrakte  Hs.  Højhed 
Falkenskjolds  Skrivelse.  Prinsen  betragtede  hende  med  et 
Blik,  som  vidnede  om,  at  han  genkendte  hende.  Hun  saa 
fast  og  alvorligt  paa  ham.  Hs.  Højhed  brød  Brevet  og  læste 
det,  idet  han  støttede  sig  mod   Ryggen  af  en  Lænestol. 

„I  er,  Jomfru  Wissing,"  sagde  han  derpaa.  Jomfruen 
bekræftede   det  nejende. 

„Jeg  husker  Jer  fra  Sofienberg,  og  jeg  har  Agtelse  for 
Jer.  Den  Ulykke,  hvoraf  I  er  bleven  truffet,  gjør  mig  derfor 
dobbelt  ondt."  Næppe  havde  han  udtalt  disse  Ord,  før  Na- 
thalie  begyndte   at  græde   heftigt. 

„Rolig,  lille  Jomfru,"  sagde  Hs.  Højhed  med  fast  Be- 
toning, „jeg  skal  udrette  for  Frederik  Stilling,  hvad  jeg  kan. 
Han  fortjener  det,  thi  af  Falkenskjolds  Brev  seer  jeg,  at 
han  har  været  en  flink  Soldat  i  Krigen.  I  fortjener  det 
ogsaa   for  Jer  Ærbarheds  Skyld." 

„Jeg  takker,"  udbrød  Nathalie  i  dyb  Bevægelse,  „Deres 
Højhed   for  den   store   Naade." 

„Gid  jeg  maa  kunne  vinde  et  ulykkeligt  Pars  Erkend- 
lighed,"  sagde  Prinsen.  Derpaa  rakte  han  sin  Haand  til  Jom- 
fruen,  der  greb  og  kyssede  den. 

„Farvel,  lille  Nathalie  Wissing,  saa  snart  jeg  har  Bud- 
skab at  bringe,  skal  Oberst  Falkenskjold  høre  fra  mig." 

Hs.  Højhed  gjorde  en  Haandbevægelse.  Audiensen  var 
til  Ende.  Prinsen  gik  hurtig  ind  i  den  tilstødende  Salon. 
Kort  efter  indfandt  en  kongelig  Adjudant  sig.  Han  over- 
bragte   Hs.   Majestæts  Skrivelse  til   Ludvig  den  Attende. 

Den     følgende    Morgen     tiltraadte     Prinsen,     ledsaget    af 
Major  Bauditz,   Rejsen  til  Paris. 


XI. 

Vi  gaa  et  Aar  tilbage  i  Tiden  for  at  følge  Frederik 
Stilling  paa  hans  Livsbane  indtil  de  sidst  skildrede  Begiven- 
heder. 

Maanedsløjtnant  Frederik  Stilling  var,  som  tidligere  om- 
talt, traadt  i  den  franske  Marines  Tjeneste,  idet  han  havde 
faaet  Ansættelse  ved  Arsenalet  i  Brest.  Først  var  han  Assi- 
stent hos  Ekvipagemesteren,  derefter  blev  han  Værftsløjtnant. 
Han  udmærkede  sig  ved  Dygtighed,  Nøjagtighed  og  Flid. 
Han  var  derfor  velseet  af  sine  Overordnede.  Da  han  var 
en  brav  Kammerat,  yndedes  han  af  sine  Kolleger,  men  der 
var  dog  flere  af  disse,  der  saa  skævt  til  ham,  fordi  han  var 
en  Fremmed.  Frederik  Stilling  var  af  Naturen  godmodig, 
men  han  henreves  let  til  Hidsighed,  og  da  glemte  han  i  sin 
Lidenskab  sig  selv.  Han  var  bleven  Omgangsven  med  en 
tjenstledig  Underløjtnant  Blanqui,  men  denne  var  ham  i  Virke- 
ligheden en  falsk  Ven:  Han  spekulerede  nemlig  paa  at  ud- 
nytte Stillings  Temperament  til  sin  egen  Fordel,  da  han  saa 
gjorde  Regning  paa  at  kunne  komme  ind    i  hans  Post. 

I  Anledning  af  Hertugen  af  Angoulémes  Fødselsdag  — 
det  var  den  6.  August  1814  —  foranstaltede  Ekvipage- 
mesteren i  sit  Hjem  en  Banket,  thi  han  var  legitimistisk 
sindet.  Selskabet  bestod  udelukkende  af  Søofficerer;  blandt 
Gæsterne  var  Stilling  og  Blanqui. 

Ekvipagemesteren  udbragte  i  de  varmeste  Udtryk  en 
Skaal  for  det  genindsatte  bourbonske  Dynasti  og  ønskede 
Hs.  kgl.  Højhed  Hertugen  af  Angouléme,  Hs.  allerkristeligste 
Majestæts  Brodersøn,  samt  Hds.  kgl.  Højhed  Hertuginden  af 
Angouléme,  Kong  Ludvig  den  Sextendes  Datter,  en  lys  og 
straalende   Fremtid! 

Officererne,  der  havde  hørt  Talen  staaende,  udbrød  i 
begejstrede  Hurraraab  for  Hertugparret.  Stilling  tænkte  paa 
de  menneskelige  Tings  Omskiftelighed;  for  et  Aar  siden,  paa 
Napoleonsdagen,  havde  Officererne  jublende  hyldet  Kejseren, 
da  der  udbragtes  en  Toast  for  ham. 

Efter  Bordet  begav  Selskabet,  hvoraf  de  fleste  var  i  en 
animeret  Stemning,  sig  ud  i  en  stor  aaben  Veranda.  Denne 
vendte  ud  mod  Havnen,  hvorfra  en  frisk,  svag  Luftning  bar 
ind.  I  Verandaen  ombares  Kaffe  med  Chartreuse.  Sam- 
talen drejede  sig  om  den  amerikanske  Kommodore  Decaturs 
Sejr  over  Sørøverstaten  Algiers  Flaade  ud  for  Cartagena  i 
Spanien. 

En  Kaptain,  Jules  Quichard,  der  ikke  kunde  forsone 
sig  med,  at  der  var  fremmede  Elementer  i  den  franske  Ma- 
rine, havde  flere  Gange  sendt  Frederik  Stilling  et  uvilligt 
Blik.  Da  der  indtraadte  en  Pause  i  Konversationen,  gik  han 
hen  til  Stilling,  der  hurtigt  rejste  sig  med  militær  Holdning. 
„De  er  Løjtnant  i  den  danske  Marine,  Hr.  Stilling?" 
sagde   Quichard.      „Hr.   Blanqui   har   fortalt   mig  det." 

„Jeg  har  havt  den  Ære,  Hr.  Kaptain,  at  gjøre  Tjeneste 
i   det  berømmelige   danske  Søofficerskorps  " 

„Berømmelige,"  gentog  Quichard  med  en  sarkastisk  Mine; 
„ja,  dets  sidste  berømmelige  Daad  var,  at  det  lod  Englæn- 
derne løbe  med  hele  Flaaden." 

Stilling  blev  bleg  af  Harme  over  disse  Ord,  men  han 
beherskede  sig  og  svarede  blot,  dog  med  en  noget  dirrende 
Stemme,  at  Danmark  var  ikke  den  eneste  Magt,  over  hvilken 
England  havde  triumferet  til  Søs.  Deri  laa  middelbart  en 
Hentydning  til  den   franske  Flaades  Nederlag. 

„Forlader  De  os  snart,  Løjtnant  Stilling?"  spurgte 
Quichard. 

„Foreløbig  har  jeg  ikke  tænkt  derpaa,"  var  Svaret.  Kap- 
tainen  vendte  ham  med  et  afmaalt  Nik  Ryggen  og  begav  sig 
hen  til  en  gammel  Kommandør,  der  stod  i  Nærheden. 

De     mellem     Quichard     og    Stilling    vexlede    Ord     havde 

gjort  et  pinligt  Indtryk  paa  Forsamlingen.  Man  havde  van- 
skelig ved  at  faa  Samtalen  i  Gang  igen.  Kommandøren,  der 
var  en  jovial  Mand,  begyndte  i  det  Øjemed  at  konversere 
højt  med  Quichard  om  den  Fest,  Navigationsskolens  Direktion 
vilde  give  i  Hotel  de  Provence,  i  Anledning  af  Marineminister 
Malouets  forestaaende  Besøg.  Han  fortalte  livligt  om  det 
paatænkte  Arrangement  og  meddelte,  at  et  meget  stort  Antal 
Officerer  vilde  blive  indbudt.  Det  af  Kommandøren  frem- 
dragne Æmne   bragte  atter  Samtalen  paa   Gled. 

Blanqui  fulgte  paa  Hjemvejen  et  Stykke  med  Frederik 
Stilling,   der  i  sine  Yttringer  rasede   mod   Quichard. 

„Lad  ikke  hans  Ord  gaa  Dem  saa  nær  til  Hjerte, 
Løjtnant  Stilling,"    sagde  Blanqui. 

„Jeg  er  dybt  krænket  paa  mine  tappre  Landsmænds 
Vegne.  Jeg  har  point  d'honneur  ligesaa  fuldt  som  nogen 
Franskmand." 

„Kaptain  Quichard,"  fortalte  derefter  med  listig  Beregning 
Blanqui,  „antages  ikke  at  have  et  ganske  pletfrit  Skjold.  I 
Søslaget  ved  Quessant  17  94,  hvor  Engelskmanden  sejrede, 
var  Quichard  som  Officer  om  Bord  i  Fregatten  „Le  Vengeur". 
Skibet  fik  flere  Grundskud,  men  nægtede  at  stryge  Flag,  og 
hele  Besætningen  gik  til  Bunds,  syngende  Marseillaisen." 

„Hvor  heroisk,  hvor  skønt,"   udbrød  Stilling. 

„Kun  Quichard  gik  ikke  med,  han  fiskedes  op  af 
Engelskmændene  og  interneredes  i  Portsmouth." 

„Han   er  altsaa  en  Kryster,"    bemærkede  Frederik  Stilling. 

„Ja,"    yttrede    Blanqui,    „men    han    er   godt   protegeret." 

Et  Par  Uger  senere  inspicerede  Marineminister  Malouet 
Navigationsskolen  og  udtalte  sin  Tilfredshed  med,  hvad  han 
der  saa  og  hørte.  Til  Festen  var  der  foruden  de  højere 
Officerer  og  Notabiliteter  fra  Staden  og  Omegnen  ogsaa  ind- 
budt flere  Løjtnanter,  deriblandt  Frederik  Stilling,  der  skyldte 
Ekvipagemesterens  Yndest  sin  Invitation.  Efter  det  store 
Festmaaltid  promenerede  Selskabet  i  Hotellets  store  Have, 
Jer  var  oplyst  med  kulørte  Lamper. 

Lojtnant  Stilling  havde  taget  Plads  ved  et  rundt  Bord 
under  et  Lindetræ  og  betragtede  derfra  et  paa  Hotelbygningen 
anbragt  Transparent  med  Ludvig  den  Attendes  kronede  Navne- 
chiffer.  Som  han  sad  der  i  sine  stille  Betragtninger,  kom 
Kaptain  Quichard,  ledsaget  af  to  bretonske  Adelsmænd  af 
Slægten   Larochejacquelin,   lien   imod   ham 

„Der  sidder  en  dansk  Marineofficer,"  sagde  Kaptainen 
til   sine   Ledsagere   og  vilde  gaa  videre. 

„Det  skulde  interessere  mig  at  konversere  lidt  med 
ham,"  udbrød  den  ene  af  Adelsmændene,  „jeg  har  hørt  saa 
meget  om   Danmark." 

Quichard  maatte  af  Hoflighedshensyn  opfylde  dette  Ønske. 
Efter  at  han  havde  præsenteret  Adelsmændene  og  Stilling  for 
hinanden,  tog  de  alle  Plads  i  Havestolene  ved  Bordet. 

„Den  franske  Gesandt  i  Kjobenhavn,  Marquis  de  Bonnay," 
sagde  den  ene  Adelsmand,  „er  en  god  Ven  af  mig.  Jeg  talte 
med  ham  i  Juni  i  Paris.    De  kender  vel  Marquien,  Hr.  Løjtnant?" 

„Jeg  maa  tilstaa  nej,"  svarede  Stilling,  „det  er  nogle  Aar 
siden  jeg  forlod  Danmark,  og  den  Gang  havde  vi  en  kejserlig 
Gesandt." 

„Det  var  vel  Baron  Didelot"  bemærkede  den  anden 
Adelsmand  spørgende.     Stilling  bekræftede  det. 

„Marquis  de  Bonnay  omtalte  Kong  Frederik  den  Sjette 
i  de  mest  anerkendende  Udtryk,"  sagde  den  første  Adelsmand. 
„Han  lovpriste  ham  baade  som   Regent  og  Soldat." 

„Som  Soldat!"  udbrød  Kaptain  Quichard  og  slog  en  haan- 
lig  Skoggerlatter   op.      De   saa    alle  tre    forbausede    paa   ham. 

„Hvad  mener  De,  Hr.  Kaptain  med  den  Latter?"  spurgte 
Stilling. 

„Da  Englænderne  laa  foran  Kjøbenhavn  1807,"  svarede 
Quichard,  „løb  jo  Deres  daværende  Regent  sin  Vej  og  lod 
Hovedstaden  i  Stikken,  mens  han  selv  garderede  sig  bag  den 
regulære  Hær  hinsides  Vandet.    Ha,  ha,  ha,  det  var  modig  gjort." 

Frederik  Stilling,  der  var  Kongen  hengiven,  blev  for- 
bittret;  det  begyndte  at  koge  ham.     „Nej,   Regenten  løb  ingen- 

lunde,  Hr.  Kaptain,"  sagde  Stilling  med  lidenskabelig  Heftig- 
hed; „det  var  hans  Hensigt  personlig  at  føre  Hæren  til  Kjøben- 
havns Undsætning.  Nej,  min  høje  Herre  handlede  ikke  som 
Deres  høje  Herre,  Greven  af  Artois,  der  17  95  ved  Ouiberon 
rendte  borte,  medens  hans  Tropper  blev  nedhuggede.  „„Deres 
Broders  Fejghed  har  ødelagt  Alt,""  skrev  Vendéernes  Fører  til 
Kong  Ludvig." 

„Hs.  kgl.  Højhed  Greven  af  Artois,  Monsieur,  fejg!" 
Med  dette  enstemmige  Raab  foer  de  to  Adelsmænd  og 
Quichard   forfærdede  op   fra   deres  Pladser. 

„Nej,  Kong  Frederik  den  Sjette  var  en  fejg  Person!" 
skreg  Kaptainen. 

„Nej,  men  De,  Hr.  Kaptain,"  raabte  Stilling,  „var  en 
elendig  Kujon,  da  De  sprang  i  Søen  fra  „Le  Vengeur".  De 
forlod  som  en  Rotte  det  synkende  Vrag,  som  en  Rotte,  ha, 
ha,   ha!" 

„Usling!"  skreg  Quichard,  idet  han  greb  efter  sin  Dolk. 
Men  Stilling  havde  allerede  draget  sin  og  tilføjede,  ude  af 
sig  selv,  Kaptainen  et  dybt  Stik  i  Skuldren,  idet  han  ud- 
brød:    „Der,  Skurk!" 

En  skrækkelig  Larm  opstod.  Quichard  blev  af  Adels- 
mændene og  de  Tililende  baaret  ind  i  Hotelbygningen,  hvor 
en  øjeblikkelig  tilkaldt  Læge  forbandt  ham.  Stilling  førtes 
af  Gendarmer  til  Bagnoet,  hvor  han  foreløbig  indespærredes 
i  et  af  Marinekommissærens  Værelser,  foran  hvilket  der  stil- 
ledes Vagt.  Derpaa  hensattes  han  som  Fange  i  et  af  For- 
terne. * 

Krigsretten  kunde  ikke  dømme  i  Sagen,  før  Kaptain 
Quichard  var  i  Stand  til  at  kunne  afgive  sin  Forklaring, 
men  til  da  hengik  der  Uger.  Saaret  var  nemlig  farligt, 
i  nogle  Dage  havde  Kaptainen  en  betænkelig  Feber,  endelig 
indtraadte  Helbredelsen  langsomt.  Da  Forhørene  for  begge 
Parters  Vedkommende  vare  afsluttede,  faldt  Rettens  Kendelse: 
Løjtnant  Frederik  Stilling  dømtes   for  Insubordination,   forsøgt 

Drab  og  Fornærmelser  mod  Thronfølgeren,  Greven  af  Artois, 
til   Døden   ved   Skydning. 

Frederik  Stilling  hørte  med  Ro  og  Fatning  paa  Oplæs- 
ningen af  Dommen,  der  nu  skulde  stadfæstes  af  Kongen. 

Efter  at  han  var  ført  tilbage  til  Fængslet,  kastede  han 
sig  i  stærk  Bevægelse  paa  sit  Leje  og  udgød  en  Strøm  af 
Taarer:   han  tænkte  paa  sin  Nathalie. 

Men  Sagen  kom  at  hvile  i  lang  Tid.  Stilling  blev 
nemlig  angreben  af  Tyfus  og  førtes  til  Militærhospitalet. 
Sygdommen  og  Rekonvalescensen  medtog  Maaneder.  Derpaa 
bragtes  han  tilbage  til  Fængslet,  men  holdtes  stadig  uden 
Forbindelse  med  Omverdenen. 

Imidlertid  indtraadte  de  hundrede  Dages  Kejserdømme, 
Kongefamiliens  Flugt,  Rustningerne  og  Krigen.  I  Krisen  og 
Forvirringen  henlaa  Stillings  Proces  glemt.  Først  da  det 
bourbonske  Monarki  paa  ny  var  genoprettet,  blev  den  frem- 
dragen, og  Dommen  skulde  nu  forelægges  Hs.  Majestæt  til 
Stadfæstelse. 

Straffen  var  imidlertid,  hvad  vi  allerede  veed  fra  Lavals 
tidligere  omtalte  Billet  til  Nathalie,  bleven  forandret.  Det 
Følgende  vil  vise,  hvad  det  var  for  Kræfter,  som  her  havde 
været  i  Bevægelse. 

XII. 

Hertuginden  af  Rohan  holdt  hver  Uge  Salon,  i  hvilken 
en  Del  af  Aristokratiet  i  Paris's  Forstad  St.  Germain  sam- 
ledes. I  disse  selskabelige  Sammenkomster  deltog  hyppigt 
den  danske  Gesandt,  General  Waltersdorf  og  hans  Frue.  Her 
saa  man  nogle  af  Ministrene,  deriblandt  Politiministeren, 
Grev  Decazes,  Kong  Ludvigs  Yndling,  en  fin  og  elskværdig 
Personlighed,  som  feteredes  af  Alle. 

I  Hertugindens  Salon  møde  vi  den  her  omhandlede 
Aften  Enkehertuginde  Karoline  af  Brunsvig-Bevern.  Den 
høje    Dame,    der  var   i    Midten    af   Treserne,    men    havde    et 

langt  yngre  Udseende,  var  anden  Gang  Enke.  Hun  havde  i 
sit  første  Ægteskab  været  knyttet  til  Hertug  Frederik  af 
Gliicksborg,  den  sidste  af  Linien.  Efter  hans  Død  vedblev 
hun  at  residere  paa  Gliicksborg  Slot  og  var  en  i  Frederik 
den  Sjettes  Hofkredse  yndet  Personlighed.  Som  trediveaarig 
Enke  blev  hun  formælet  med  Prins  Ferdinand  af  Brunsvig 
Bevern,  dansk  Feltmarskal,  men  han  havde  nu  for  flere  Aar 
siden  omskiftet  det  Timelige  med  det  Evige.  Enkehertug- 
inden havde,  som  tidligere  berørt,  deltaget  i  det  danske 
Kongepars  Salvings-  og  Kroningsfest  i  Frederiksborg  og  havde 
derefter  opholdt  sig  nogle  Uger  i  Kjøbenhavn  hos  Prinsesse 
Juliane.  Derfra  var  hun  over  Gliicksborg  rejst  til  Paris,  hvor 
hun   boede   hos  sin   Søster,   Enkemarquise  de  Soyecourt. 

Selskabet  havde  delt  sig  i  konverserende  Grupper,  som 
drøftede  Dagens  forskellige  Æmner.  Nogle  talte  om  Greven 
af  Artois's  og  Hertuginden  af  Angoulémes,  „Madame's"  store 
Glæde  over  den  Sejr,  Ultraroyalisterne  havde  vundet  ved 
Valgene,  saa  at  de  nu  havde  Herredømmet  i  det  nye  De- 
puteretkammer. Andre  gav  deres  Harme  Luft  over  de  Røve- 
rier og  Umenneskeligheder,  hvori  de  preussiske  og  de  øster- 
rigske  Besætningstropper  gjorde  sig  skyldige  i  Departementerne. 
Atter  Andre  yttrede  deres  Forbittrelse  over,  at  de  allierede 
Militærautoriteter  berøvede  Paris  de  fremmede  Kunstværker, 
hvormed  det  var  bleven  smykket  under  Revolutionens  og 
Kejserdømmets  Krige.  Apollo  fra  Belvedere  og  de  venetianske 
Bronceheste   var  lige   blevne   bortførte. 

Hertuginden  af  Rohan  tog  Prinsessen  af  Tremouille  ved 
Haanden  og  gik  med  hende  hen  til  Maleren  Antoine  de 
Gros,  der  for  Øjeblikkket  stod  ligesom  fortabt  i  Beskuelsen 
af  Canovas  Statue  „Psyche",  hvis  Liv  og  Ynde  han  be- 
undrede. Gros,  der  havde  forherliget  Napoleons  Sejre  i  en 
Række  fortræffelige  Kunstværker ,  stillede  senere  sin  Pensel 
i  de  tilbagevendte  Bourbonners  Tjeneste.  Han  var  derfor 
en  velset  Gæst  i  St.   Germains  Cercler. 

Da   Hertuginden  og  Prinsessen  stod   ved  hans  Side,  slog 

de  deres  Vifter  ud.  Ved  Lyden  vaktes  Gros  pludselig  at 
sine  Reflexioner,  vendte  sig  om  og  bukkede  dybt  for  de  to 
Damer.  Hertuginden  forestillede  ham  for  Prinsessen,  der  ud- 
udtalte sin  Glæde  over  at  stifte  hans  personlige  Bekendskab. 
Hun  benyttede  tillige  Lejligheden  til  at  komplimentere  ham  i 
Anledning  af  hans  ypperlige  Portræt  af  Hertuginden  af 
Angouléme.  Rohan  berørte  derpaa,  idet  hun  pegede  paa 
Statuen,  den  store  Naade,  Canova  var  kommen  i  hos  Paven. 
Rygtet,  tilføjede  hun,  vilde  vide,  at  han  var  bleven  udnævnt 
til   Marquis  af  Ischia. 

I  nogen  Afstand  fra  denne  Gruppe  stod  Grev  Decazes  i 
livlig  Samtale  med  den  unge,  smukke  Frøken  Sainte  Aulaire, 
en  Datterdatter  af  Søsteren  til  Enkehertuginden  af  Brunsvig- 
Bevern.  Hs.  Excellence  følte  aabenbart  en  ganske  over- 
ordenlig stor  Interesse  for  hende;  derom  vidnede  hans 
Blikke  og  hans  Smil,  der  med  en  vis  Blyhed  besvaredes  fra 
hendes  Side. 

Enkehertuginden  af  Brunsvig-Bevern  tog  tilligemed  den 
danske  Gesandt,  General  Waltersdorf,  Plads  paa  en  Kanapé. 
De  havde  begge  et  alvorligt  Udseende.  Generalen  havde 
af  Kaptain  Armand  Laval  modtaget  nøjagtige  Meddelelser 
om  Løjtnant  Stillings  Skæbne  og  fortalte  nu  Hds.  Durch- 
lauchtighed  den  sørgelige  Begivenhed. 

„Han  er  dømt  til  Døden,  siger  De,   Hr.   General?" 

„Ja,  men  Deres  Durchlauchtighed  vil  sikkert  kunne  ud- 
virke en  Formildelse  af  Straffen." 

„Hvorledes  mener  De?"   spurgte  Enkehertuginden. 

General  Waltersdorf  pegede  med  en  talende  Mine  paa 
Politiministeren,  Grev  Decazes.  „Hs.  Excellence,"  sagde  Wal- 
tersdorf, „har  den  største  Indflydelse  hos  Kong  Ludvig.  Han 
er  forelsket  i  Deres  Durchlauchtigheds  unge  Slægtning;  det 
seer  man  jo  med  et  halvt  Øje.  Med  Frøken  Sainte  Aulaire's 
Understøttelse  vil  Straffens  Formildelse  vistnok  kunne  opnaas. 
Hvor  gerne  vil  man  dog  ikke  kunne  udrette  noget  for  sine 
Landsmænd,    især    naar   de  har  tjent  deres  Fædreland    godt." 

Enkehertuginden  taug  nogle  Øjeblikke,  idet  hun  tænkte 
sig  om.  Derpaa  yttrede  hun:  „Jeg  troer,  jeg  kjender  Grev 
Decazes  Planer.  Det  er  hans  Agt  at  ægte  min  unge  Slægt- 
ning. Ved  dette  Parti  vinder  han  ikke  blot  en  Formue; 
men  han  haaber  ogsaa,  at  han  ved  at  træde  i  Forbindelse 
med  den  gliicksborgske  Linie  paa  Kvindesiden,  skal  kunne 
faa  Kong  Frederik  den  Sjette  til  at  give  ham  Titlen  Hertug 
af  Gliicksborg." 

„Men  Deres  Durchlauchtighed  har  dog  en  vidunderlig 
Divinationsevne,"   sagde  Waltersdorf. 

„Aldeles  ikke,"  svarede  Enkehertuginden.  „Grev  Decazes 
har  overfor  min  Søster,  Marquisen,  ladet  Yttringer  falde,  der 
maatte  lede  til  den  Slutning." 

„Vil  Deres  Durchlauchtighed  anvende  Deres  Indflydelse 
hos  Kong  Frederik  i  den  Retning?"   spurgte  Gesandten. 

„Hos  Kongen  for  Decazes.  hos  Frøken  Sainte-Aulaire 
for  Stilling.« 

„Jeg  er  Deres  Durchlauchtighed  i  den  Anledning  inderlig 
forbunden.  Jeg  vil  ogsaa  selv  forsøge  at  indvirke  paa  Grev 
Decazes." 

I  dette  Øjeblik  nærmede  Hertuginden  af  Ecars  sig. 
General  Waltersdorf  rejste  sig  og  forlod  med  en  Reverens  og 
en  forhaabningsfuld  Mine  Enkehertuginden  af  Brunsvig-Bevern. 

Hds.  Durchlauchtigheds ,  Frøken  Sainte  Aulaires  og 
den  danske  Gesandts  forenede  Bestræbelser  overfor  Politi- 
ministeren, Grev  Decazes,  bevægede  denne  til  at  foretage  et 
energisk,  indtrængende  Skridt  hos  Kong  Ludvig  til  Fordel 
for  Frederik  Stilling. 

Hs.  allerkristeligste  Majestæt  lod  sig  bevæge  til  Naade; 
han  resolverede,  at  Frederik  Stilling  skulde  miste  sin  Charge 
og  hensættes  som  Fange  paa  Livstid  i  Bagnoet  i  Lorient. 


Frederik  Stilling   modtog   den   kongelige  Naadesbevisning 
uden  Tegn  paa  Glæde.      Han  vidste  fra  Brest,  hvorledes  Sla- 

verne  i  et  Bagno  henslæbte  deres  Tilværelse.  Da  Porten 
ind  til  Bagnoets  Gaard  i  Lorient  lukkede  sig  efter  ham,  fik 
han  en  stærk  Følelse  af,  at  den  store  Verden  udenfor  nu 
aldeles  ikke  mere  var  til  for  ham.  Han  tænkte  med  en  vis 
Tilfredsstillelse  paa,  at  han  skulde  arbejde,  da  det  vilde  yde 
hans  Sind  Adspredelse;  iøvrigt  vilde  Minderne  om  hans 
fjerne  Fædreland  og  om  Nathalie,  være  de  Solstraaler,  der 
lyste  op  i  hans  mørkt  stemte  Sjæl. 

Stilling  iførtes  Fangedragten :  rød  Trøje,  gule  Benklæder, 
jernbeslagne  Sko  og  en  grøn  ulden  Hue.  Han  arbejdede 
som  Rebslager.  Da  den  grove,  tarvelige  Kost  ikke  var  ham 
tilstrækkelig,  ja  stundom  gjorde  et  modbydeligt  Indtryk  paa 
ham,  fik  han  Tilladelse  til  at  købe  sig  bedre  Mad  for  de 
Penge,  han  tjente  ved  Privatarbejde  i  sin  Fritid.  Han  for- 
stod at  udskære  Figurer  af  Kokosnødskaller  og  lave  Tobaks- 
daaser.  Naar  han  om  Aftenen  lænkedes  i  den  store  Sovesal 
til  sin  Træbrix  og  laa  med  Hovedet  lænet  mod  en  Skraablok 
og  Tæppet  over  sig,  faldt  han  hurtig  i  Søvn,  og  forulæmpe- 
des  ikke  af  de  frem  og  tilbage  gaaende  Skildvagters  faste 
Trin. 

Stilling  var  gennemgaaende  fredsommelig  og  taalmodig; 
men  en  Dag  kom  han  til  at  forløbe  sig  overfor  Marine- 
kommissæren, idet  han  besvarede  en  skarp  Bemærkning  af 
denne  i  en  affejende  haanlig  Tone.  Dette  paadrog  ham  Straf. 
Han  blev  nogen  Tid  lænket  sammen  med  en  anden  Slave, 
en  raa  Person,  som  gentagne  Smuglerier  havde  bragt  i 
Bagnoet. 

Det  var  Stillings  værste  Tid.  Dobbelt  tungt  følte  han  sin 
skrækkelige  Skæbne.  En  Nat  drømte  han  efter  en  i  sjælelig 
Henseende  lidelsesfuld  Dag,  at  han  stod  i  Marienlyst  Park 
ved  Helsingør  med  Armen  slynget  om  Livet  paa  sin  Nathalie. 
Foran  dem  laa  Øresundet  spejlglat,  Solen  var  lige  gaaet  ned, 
de  første  Stjerner  begyndte  at  spejle  sig  i  Vandets  Flade. 
Han  saa  Nathalie  ind  i  Øjet,  hun  smilede  mod  ham,  han 
følte   sig   saa   lykkelig    og  løftet  —  da   vækkedes    han    af  en 

stærk  Støj ;  det  var  nogle  af  Slaverne,  der  raslede  med  deres 
Lænker,  idet  de  vendte  sig  paa  Brixen.  Han  kaldtes  tilbage 
til  den  sørgelige  Virkelighed;  en  beplumret  Luft  slog  ham 
imøde,  og  et  svagt  Dagsskær  faldt  gennem  de  tilgittrede  rund- 
buede Vinduer    oppe   under  Loftet. 

Et  Øjeblik  var  Frederik  Stilling  fortvivlet;  derefter  faldt 
han  hen  i  en  døsig  Tilstand.  Da  lød  Reveillen:  et  Kanon- 
skud; alle  Slaverne  foer  op,  et  Krus  Vand  med  et  Stykke 
sort  Brød   fortæredes;   afsted  gik  det  til  Arbejdet. 

Saaledes  henrandt  den  ene  Dag  efter  den  anden;  det  var 
Bagno-Slavens  ensformige,  nedtrykkende  Tilværelse,  et  Liv 
uden  andre  Solglimt  end  Drømmenes. 


XIII. 

Hs.  Højhed  Prins  Ferdinand  havde,  som  tidligere  berørt, 
ledsaget  af  sin  Adjudant,  Major  Bauditz,  forladt  den  danske 
Hovedstad  og  befandt  sig  paa  Rejsen  til  Paris.  I  klart, 
varmt  Vejr  gik  Touren  gennem  Sjælland,  over  Roskilde, 
Ringsted  og  Sorø,  til  Korsør.  Hs.  Højhed,  der  ikke  var  uføl- 
som for  Naturskønhed,  havde  glædet  sig  over  Skovene,  Engene 
og  de  med  Neg  besatte  Marker.  Det  var  endog  lykkedes 
Bauditz  at  vække  Interesse  hos  ham  for  Fuglesangen.  For 
Høstpigernes  og  Malkepigernes  Former  havde  han  derimod  en 
Sans,  der  ikke  behøvede  noget  Incitament.  Med  gunstig  Bør 
førtes  han  af  Kutteren  „Husum"  til  Nyborg,  hvorfra  Rejsen 
efter  nogle  Timers  Hvil  gik  til  Middelfart.  Ved  Snoghøj  be- 
traadte  Hs.  Højhed  Halvøen;  nu  først,  da  han  havde  baade 
store  og  lille  Belt  bag  sig,  følte  han  rigtig,  at  han  var  paa 
Rejse.  Ved  Tanken  om,  at  Paris  var  det  egentlige  Maal, 
blev  hans  Sind  ligesom  gennemsittret  af  en  usigelig  Glæde. 
Bauditz  kunde  læse  paa  hans  Fysiognomi,  hvad  der  bevægede 
sig  i   hans  Inderste. 

Hs.   Højhed    kunde  ikke  rejse    gennem  Slesvig,    uden  at 

han  i  det  mindste  af  konventionelle  Hensyn  maatte  besøge 
Statholderen,  Landgrev  Karl  af  Hessen,  der  var  gift  med 
hans    Tante,    Prinsesse    Louise,    Frederik    den    Femtes    Datter. 

Den  gamle  Statholder,  der  havde  sit  Sommerophold  paa 
det  yndige  Louisenlund  ved  Sliens  sydlige  Bred,  blev  altid, 
ligesom  hans  Gemalinde,  glad  ved  at  se  Prinsen.  Denne 
Gang  kunde  Durchlauchtigheden  indbyde  Hs.  Højhed  til  en 
Adspredelse,  som  sikkert  vilde  falde  fuldstændig  i  hans  Smag. 
Den  navnkundige  italienske  Taskenspiller,  Poppi,  gæstede  nem- 
lig samtidig  Slesvig  By  med  et  Selskab  af  mandlige  og  kvinde- 
lige Akrobater.  Han  skulde  netop  om  Aftenen  have  den 
Ære  at  give  en  Forestilling  paa  Louisenlund  for  Landgreven 
og  Hds.   kgl.   Højhed  samt  deres   Hof  i  Slottets  store  Sal. 

Prins  Ferdinand  morede  sig  kosteligt.  Han  beundrede 
den  Kraft,  hvormed  Poppi  kunde  kaste  Spillekort  langt  ud  i 
Rummet,  og  den  Færdighed,  hvormed  han  lod  et  Lomme- 
tørklæde forsvinde  mellem  Hænderne.  Landgrev  Karl,  der 
var  hengiven  til  Mysticisme,  blev  underlig  tilmode  ved  følgende 
magiske  Præstation.  Paa  Tribunen  i  Salens  Baggrund  havde 
Poppi  stillet  et  Bord,  mellem  hvis  fire  Been  Rummet  tilsyne- 
ladende var  ganske  tomt.  Medens  Tryllekunstneren  satte  en 
Hætte  paa  Bordet,  tog  en  i  sort  Flor  indhyllet  Dame  Plads 
ved  et  Klaver,  anbragt  i  det  ene  af  Salens  bageste  Hjørner. 
Hun  spillede  et  kort  Præludium  af  en  selsom  drømmende 
Karakter,  hvorpaa  Poppi  fjernede  Hætten,  og  nu  saas  til  For- 
samlingens Forbauselse  over  Bordpladen  et  ungt  kvindeligt 
Hoved  med  en  Blomsterkrans  om  det  mørke  Haar.  Til 
Klaveerakkompagnement  sang  Hovedet,  med  en  fremmed  Ac- 
cent, Evalds  smukke  Romance:  „Liden  Gunver."  Under 
stærke  Akkorder  satte  Poppi  Hætten  over  Hovedet,  og  da 
han  løftede  den  igen,   var  dette  forsvundet. 

„Et  excellent  Kunststykke!"  var  det  Udbrud,  som  hørtes 
fra  flere  Sider.  Poppi  vakte  gentagne  Gange  Beundring  ved 
sin  Behændighed,  der  sekunderedes  af  en  burlesk,  men  elsk- 
værdig Improvisation. 

Det  Nummer  i  Aftenunderholdningen,  som  særlig  morede 
Prinsen,  var  en  Dans  paa  Stylter,  udfort  af  to  Damer  og 
to  Herrer,  i  ungarske  Dragter,  til  Klavermusik.  De  dansede 
en  Csardas,  der  begyndte  langsomt  og  højtideligt,  men  gik 
over  i  et  stedse  hurtigere  Tempo,  indtil  den  til  Slutning 
endte  med  en  Pirouette.  En  Pirouette  paa  Stylter!  Hs. 
Højhed  blev  begejstret;  han  gav  sig  til  at  klappe  uden  at 
afvente  Statholderens  Signal,  men  greb  sig  hurtigt  i  denne 
Forseelse  mod  Etiketten. 

Prins  Ferdinand  fik  i  Louisenlund  at  vide,  at  Prins 
Frederik  af  Hessen,  Kongens  Svoger,  for  Øjeblikket  opholdt 
sig  paa  Friedrichshof,  et  lille  Herresæde  mellem  Slesvig  og 
Rendsborg.  Hs.  Durchlauchtighed,  der  var  Chef  for  det  saa- 
kaldte  Auxiliærkorps,  havde  været  paa  Marchen  til  Frankrig, 
men  da  de  Allieredes  Felttog  var  bleven  afgjort  ved  Napo- 
leons Nederlag  ved  Waterloo,  stansedes  Korpset  i  Bremen 
og  lagdes  i  Kantonnement  i  Omegnen,  indtil  det  nogen  Tid 
efter  førtes  tilbage  til  Holsten. 

Frederik  af  Hessen  havde  sit  Hovedkvarter  i  den  gamle 
Hansestad;  men  af  og  til  besøgte  han,  da  han  trættedes  af 
det  ensformige  Garnisonsliv  i  den  fremmede  By,  det  smukke 
Friedrichshof,  der  laa  omkranset  af  Skov  ved  Bistensee  i  Syd- 
slesvig. Det  var  dog  ikke  blot  den  idylliske  Natur,  som  her 
udøvede  Tiltrækningskraft  paa  ham,  men  der  var  en  usynlig 
Magt,  der  drog  ham  til  dette  Sted.  Her  boede  nemlig  hans 
Gemalinde,  Baronesse  Clarelia  v.  Lilliencron,  en  fin  og  ynde- 
fuld Dame,  som  nu  var  i  Midten  af  Tpediverne,  men  alligevel 
sprudlede  af  ungdommeligt  Lune.  Hendes  Ægteskab  med 
Prinsen  var  ikke  officielt;  det  var  en  offenlig  Hemmelighed; 
hun  var  aldrig  bleven  præsenteret  ved  Hoffet  som  hans 
Gemalinde. 

Prins  Frederik  af  Hessen  var  en  nobel  Karakter,  en 
dygtig  Officer  og  om  mulig  den  af  Frederik  den  Sjettes  Ge- 
neraler, der  var  udrustet  med  det  største  strategiske  Talent. 
Han    stod    som    „Sejrherren    ved    Sehested"    omstraalet   af   en 


102 

militær  Glorie,  og  med  Anerkendelse  hviskede  man  i  alle 
Kredse  om,  at  han  Aaret  forinden  havde  tilraadet  Kongen 
en  energisk  Offensivkrig  paa  Halvøen  overfor  den  svenske 
Kronprins   Karl  Johan. 

Baronesse  Clarelia  v.  Lilliencron,  Datter  af  Gehejmeraad 
v.  Brockdorf  til  Rohlsdorf  i  Holsten,  var  musikalsk  begavet 
og  besad  et  betydeligt  dramatisk  Talent,  der  støttedes  af  en 
velvoxen,  smukt  proportioneret  Personlighed,  store  livfulde 
Øjne  og  et  klangfuldt  Organ.  Det  var  særlig  det  tragiske 
Skuespil,  der  laa  for  hende.  Paa  Landgrev  Karls  Theater  i 
Slesvig  havde  hun  spillet  Clara  i  Goethes  „Egmont"  med  Fø- 
lelse og  træffende  Karakteristik.  Dog  havde  hun  ogsaa  havt 
Sukces  i  Lystspillet,  navnlig  i  kokette  Roller. 

Prins  Ferdinand  kom  uventet  til  Friedrichshof,  hvor 
Oberst  Leschly  kort  forinden  var  indtruffen  i  Visit.  Baronessen 
var  gaaet  ned  i  Parken,  hvor  hun  havde  sat  sig  paa  en  Bænk 
og  givet  sig  til  at  læse  i  Ingemanns   „Masaniello." 

Oberst  Leschly,  der  havde  udmærket  sig  under  Felttoget 
1813  ved  Bomnøved  og  Sehested,  var  Prins  Frederik  af 
Hessens  Yndling.  Hs.  Durchlauchtighed  kaldte  ham  „Ridderen 
uden  Frygt  og  Lyde."  Hver  Gang  de  kom  sammen,  disku- 
terede de   om   taktiske   og  strategiske   Spørgsmaal. 

Prinsen  havde  paa  Friedrichshof  et  lille  Værelse,  som 
han  kaldte  sit  Arbejdskabinet.  I  dette  førte  han  Leschly 
ind,  og  efter  at  de  havde  taget  Sæde,  udfoldede  han  et  Kort 
over  Valpladsen  ved  Waterloo  paa  Bordet.  De  havde  lige 
begyndt  at  drøfte  Napoleons  Slagplan,  da  en  Tjener  meldte 
Prins  Ferdinands  og  hans  Adjudants  Ankomst. 

Hs.  Durchlauchtighed  gik  ud  i  Vestibulen,  hvor  han 
tog  hjerteligt  mod  sin  Fætter  og  hilste  venligt  paa  Major 
Bauditz.  I  Dagligstuen  forestillede  han  ceremonielt  Oberst 
Leschly  for  Hs.  Højhed  og  Adjudanten.  Da  de  tre  Herrer 
kendte  hverandre  særdeles  godt,  vakte  den  højtidelige  Præsen- 
tation deres  Munterhed. 

„Hvor  er  Hendes  Naade?"   spurgte  Prins  Ferdinand. 

„Baronessen  er  i  Parken,"  svarede  Prins  Frederik.  „Jeg 
skal  sende  Bud  efter  hende;  træd  imidlertid  ind  i  Kabinettet. 
Vi  er  i  Færd   med   at  studere   Valpladsen  ved  Waterloo." 

„Jeg  vil,  med  min  kære  Fætters  Tilladelse,  hellere  selv 
opsøge  Hendes  Naade  strax,"    sagde  Hs.   Højhed. 

„Som  Du  vil,  Fætter.  Major  Bauditz  deltager  da  i  vor 
Konference?"  Adjudanten  bukkede.  Prins  Ferdinand  gik 
ned   i   Parken. 

De  tre  Officerer  drøftede  med  Benyttelse  af  Kortet  de 
indledende  Kampe  til  Waterloo-Slaget  og  Omvexlingerne  i  dette. 

Oberst  Leschly  pegede  paa  Quatrebras.  „Det  lykkedes 
ikke  Marskal  Ney  at  fordrive  Englænderne  fra  dette  vigtige 
Punkt,"   sagde  han. 

„Hans  gentagne  Angreb  svækkede  Franskmændenes 
Styrke  betydelig,"   yttrede  Frederik  af  Hessen. 

„Ved  Quatrebras  fandt  Hertug  Vilhelm  af  Brunsvig 
Heltedøden,"    bemærkede  Bauditz. 

„Efterretningen  herom  gjorde  et  smerteligt  Indtryk  paa 
mig,"  tog  Leschly  til  Orde.  „Jeg  lærte  ham  personlig  at 
kende  i  Ottensen,  hvor  hans  saarede  Fader  udaandede  efter 
Preussernes  Nederlag  ved  Jena  og  Auerstådt.  Han  hædrede 
mig  med  sit  Venskab." 

„Ney  gjorde  sig  ganske  vist  skyldig  i  et  Fejlgreb  ved 
Quatrebras,"  sagde  Hs.Durchlauchtighed;  „men  General Grouchy 
spillede  Napoleon  Sejren  ud  af  Hænde  ved  Waterloo.  Kej- 
seren havde,  efter  hvad  der  siges,  givet  ham  Ordre  til  at 
binde  Preusserne  saaledes,  at  de  ikke  kunde  marschere  Wel- 
lington til  Undsætning.  Grouchy  gjorde  det  ikke,  og  hele 
den  allierede  Hær  forenedes." 

„Det  er  endnu  et  af  Slagets  dunkle  Punkter,"  yttrede 
Bauditz.  Herom  udspandt  der  sig  en  livlig  Diskussion  mel- 
lem de  tre  Officerer. 

Imidlertid  havde  Prins  Ferdinand  fundet  Baronesse  v. 
Lilliencron  i  Parken.  Fordybet  som  hun  var  i  Ingemanns 
tragiske  Drama,   hørte  hun  ham   først,  da  han  var  hende  paa 

ganske  nært  Hold.  Hun  lukkede  hurtigt  Bogen,  rejste  sig 
og  nejede  dybt. 

„Det  er  jo  en  fuldstændig  Overraskelse  at  se  Deres 
Højhed!"    udbrød  hun. 

„Jeg  er  paa  Vejen  til  Paris,  Deres  Naade.  Jeg  skal 
overbringe   Kong  Ludvig  et  Brev  fra  Hs.   Majestæt." 

„Maa  jeg  bede  Deres  Højhed  tage  Plads  her  paa  Bænken." 
Efter  en  indbydende  Haandbevægelse  af  Prinsen  satte  hun 
sig  ogsaa. 

„Deres  Højhed  rejser  maaske  til  Paris  i  en  diplomatisk 
Mission?" 

„Nej,  Baronesse,  dertil  vilde  jeg,  oprigtig  talt,  næppe 
kvalificere  mig.  Jeg  skal  blot  se  mig  om.  Det  er  første 
Gang,  jeg  kommer  dertil.  Jeg  har  ikke  i  elleve  Aar  været 
i  Udlandet.  Min  sidste  Udflugt  var  sammen  med  min  af- 
døde Fader  til  Badet  i  Pyrmont." 

„Badet  i  Pyrmont,  Deres  Højhed?" 

„Ja,  det  var  en  vandet  Historie  for  et  tolvaarigt  Men- 
neske. Og  i  syv  Aar  har  man  ikke  kendt  andet  end  Garni- 
sonslivet." 

„Det  Soldatervæsen  lægger  ogsaa  fuldstændig  Beslag 
paa  Hs.  Durchlauchtighed.  Det  er  heldigt  han  kom  her  til 
Friedrichshof  igaar.  Der  indløb  netop  en  vigtig  Ansøgning 
til  ham  fra  Norge  ......" 

„Hvor   min   Hr.   Fætter  var  Statholder  i  tre  Aar." 

„Ja,  jeg  har  saa  mange  kære  Erindringer  fra  Kristiania," 
vedblev  Baronessen.  „Hs.  Durchlauchtighed  var  meget  yndet 
deroppe;  men  han  var  ogsaa  saa  god  mod  Befolkningen." 

„Broder  Kristian  har  fortalt  mig  derom." 

„Jeg  talte  om  en  Ansøgning.  Den  er  fra  en  Syjomfru 
i  Kristiania,  der  er  forlovet  med  en  Underofficer.  Han  har 
gjort  sig  skyldig  i  en  grov  Insubordination,  og  er  dømt  til 
nogle  Aars  Fæstningsarbejde " 

„Den  Historie   interesserer    mig,"    udbrød  Prinsen   livlig. 

Baronesse    v.    Lilliencron    saa    paa   ham    med    en    ufor- 

staaende  Mine.  „Jomfruen  beder  Hs.  Durchlauchtighed,  om 
han  ved  sin  personlige  Indflydelse  hos  Statholderen  deroppe, 
Grev  Essen,  vil  skaffe  Underofficeren  Benaadning  og  Frihed." 

„Ja  saa,"  sagde  Prins  Ferdinand  og  blev  ganske  aands- 
fraværende.  Han  tænkte  paa  Nathalie  Wissing  og  Frederik 
Stilling  samt  det   Hverv,   han   havde  paataget  sig  for  dem. 

„A  propos,  Deres  Højhed,"  tog  Baronessen  til  Orde, 
„siden  vi  taler  om  Kristiania  og  Paris,  kommer  jeg  til  at 
tænke  paa  Stiftamtmand  de  Thygeson  og  hans  Frue " 

„Tidligere  den  smukke  Louise  Ploen,"  sagde  Prinsen 
afbrydende.  „Min  Broder  Kristian,  erindrer  hende  med  Be- 
gejstring  fra  sit  Ophold   i  Kristiania" 

„De  Thygesons,"  fortsatte  Baronessen,  „har  siden  ifjor 
Foraar  opholdt  sig  paa  deres  Gaard,  Bygholm,  ved  Horsens. 
De  har  været  et  Par  Gange  i  Besøg  her  paa  Friedrichshof"  .... 

„Efter  hvad  der  fortaltes,"  faldt  Prinsen  ind,  „gjorde  nok 
Fru  de  Thygeson  i  sin  Tid  Lykke  ved  et  Bal  i  Tuilerierne"  .  .  . 

„Ganske  rigtig,  Deres  Højhed,"  yttrede  Baronessen  med 
et  talende  Smil,  „man  beundrede  hendes  Plastik.  Men  de 
Thygeson  og  hun  havde  ogsaa  ladet  sig  instruere  i  Gestus 
af  den  store  Skuespiller  Talma,  for  at  de  overfor  Napoleon 
kunde  optræde  med  den  rette  maintien  og  gråce." 

„Nej,   hvor  curiøst!"   udbrød  Prinsen  leende. 

I  dette  Øjeblik  kom  Frederik  af  Hessen  sammen  med 
Oberst  Leschly  og  Major  Bauditz  gaaende  paa  den  anden  Side 
af  Plænen  foran  Bænken.  Hs.  Højhed  og  Baronessen  rejste  sig 
og  sluttede  sig  til  dem.  Da  de  traadte  ind  i  Havestuen  paa 
Friedrichshof,   meldte  Tjeneren,   at  Frokosten  var  serveret. 

„Hvis  Deres  Højhed  har  lukulliske  Tilbøjeligheder,"  sagde 
Baronesse  Lilliencron,  „vil  De  finde  Bordet  yderst  tarveligt. 
Men  jeg  er  sikker  paa,  at  De  vil  nyde  den  kogte  Gjedde 
med   Velbehag." 

„Ja,  Gjedden  fra  Bisten  See,"  udbrød  Prins  Frederik  af 
Hessen,  „vilde  endog  faa  Lucullus's  Tænder  til  at  løbe  i  Vand." 

Den  følgende  Dag  fortsatte  Prins  Ferdinand  Rejsen  Syd 
paa  gennem  Holsten.  Vejen  gik  over  Rendsborg,  Itzeho  og 
Pinneberg  til  Altona,  hvor  Prinsen  tog  ind  i  en  Gæstgiver- 
gaard  i  Palmaillen.  Saa  snart  Befolkningen  fik  Efterretning 
om  Hs.  Højheds  Tilstedeværelse,  kom  den  i  stærk  Bevægelse. 
Gymnasiets  Elever  bragte  ham,  med  Musik  og  Sang,  en 
Hyldest.  Prinsen  gav  derefter  Kur  til  Gejstligheden  og  Hono- 
ratiores. Overpræsident  Blucher  foranstaltede  en  elegant 
Diner  for  ham.  Blucher,  der  havde  været  Hofmarskal  hos 
Enkedronning  Juliane  Marie ,  viste  hendes  Sønnesøn  særlig 
Égard. 

Da  Luneborger  Hede  i  Hannover  passeredes,  udtalte 
Bauditz  sig  med  Beundring  om  Baggesens  Skildring  af  den  i 
„Labyrinthen".  Hs.  Højhed  erklærede,  at  han  havde  ikke 
den   Fornøjelse   at  kende   dette  Værk. 

I  Bremen,  den  gamle  Hansestad,  forbausedes  Prinsen  især 
over  de  store  Vinfade  i  Raadhuskælderen.  Han  lo  højt,  da 
han  hørte,  at  man  kaldte  tolv  af  de  store  Vinfade  de  „12 
Apostle."  Hs.  Højhed  nød  med  Velbehag  et  Par  Glas 
„Hochheimer".  Smilende  lyttede  han  til  nogle  Studenter, 
der  i  et  af  de  hvælvede  Rum  i  Nærheden  istemte: 

Trinken!  sang  Anakreon, 
Trinken  !  sang  Horaz  : 
Darum  trink,  o  Musensohn, 
Denn  die  Vorwelt  that's. 

Paa  Rejsen  gennem  Holland  og  Belgien  stansede  Prins 
Ferdinand  et  Par  Dage  i  Bryssel.  Han  tog  Valpladsen  ved 
Waterloo  i  Øjesyn,  idet  han  opmærksomt  fulgte  Bauditzes 
Skildring  af  Slaget. 

Hs.  Højhed  spaserede  omkring  i  Parken  ved  Lystslottet 
Laeken,  hvor  den  hollandske  Kongefamilie  netop  opholdt  sig. 
Prinsen,  der  ønskede  at  være  incognito,  søgte  ikke  om  Audiens 
hos  Kong  Vilhelm  og  Dronning  Vilhelmine.  Han  mindedes 
denne   sidste,    da    hun    som    landflygtig  Arvestatholderinde    af 

Oranien  en  Tid  lang  opholdt  sig  i  Holsten.  Den  Gang  var 
Napoleon  Herre  over  Laeken,  og  det  var  her,  at  han  under- 
skrev Krigserklæringen  mod  Rusland,  der  i  sine  videre  Følger 
medførte  hans  Fald.  Bauditz  kendte  dette  interessante  Punkt 
i  Slottets   Historie  og  fortalte  Prinsen  det. 

En  Formiddag,  da  Vejret  var  mildt  og  Himlen  klar, 
gik  Hs.  Højhed  og  Major  Bauditz  en  Spaseretur  i  Parken  ved 
Laeken.  De  beundrede  de  høje,  smukke  Bøgetræer,  der  er- 
indrede dem  om  Bøgene  i  Sorgenfri.  De  tog  Plads  paa  en 
Havebænk  og  kom  i  Samtale  om,  at  Dronning  Maries  og 
Kronprinsesse  Karolines  Fødselsdag,  der  faldt  paa  samme 
Dag,    nærmede  sig  med  stærke  Skridt. 

„Det  var  et  storartet  Bal,  Hs.  Majestæt  gav  i  den  An- 
ledning ifjor  paa  Frederiksberg  Slot,"   sagde  Prinsen. 

„Det  var  magnifikt,"  udbrød  Bauditz.  „Deres  Højhed 
gjorde   ligefrem    Furore  som   Danser." 

„Jeg  har  sjeldent  truffet  en  Dame,  der  danser  saa  let 
og  graciøst  Wienervals  som  Frøken  von  Levetzow,"  sagde 
Prinsen  med   spillende  Øjne. 

„Mindes  Deres  Højhed  den  yndefulde  Grandezza,  hvor- 
med Kronprinsessen,  der  var  Deres  Vis-å- Vis  i  Menuetten,  førte 
sig.  Bournonville  talte  med  Begejstring  derom  paa  Ballet- 
skolen." 

„Jeg  husker  det  godt,  Bauditz,"  yttrede  Prinsen.  „Kron- 
prinsessen har  en  ypperlig  Figur;  men  det  er  just  ikke  i 
Balsalen,   hun  har  hjemme." 

„Hvad  siger  Deres  Højhed  om  Kronprinsessen  som  Ryt- 
terske; har  hun  ikke  et  storartet  Herredømme  over  Hesten?" 

„Ja  vist.  Men  det  er  dog  egenlig  kun  ved  Børne- 
fester og  Sligt,  at  hendes  Personlighed  kommer  til  sin  fulde 
Ret,"  sagde  Prinsen.  „Hvor  mageløs  er  hun  ikke  ved  Karo- 
lineskolens og  den  jødiske  Friskoles  Aarsfester." 

Efter  et  Øjebliks  Tavshed  bemærkede  Bauditz: 

„Der  henne  i  Alleen,    kommer   to  Damer.      En  kongelig 

Lakai  følger  dem.      Maaske  er  den  ene  af  Damerne  Dronning 
Vilhelmine?" 

„Nej,"    svarede  Prinsen;    „jeg  kender  Ingen   af  dem." 

Den  ene  af  Damerne  var  høj  og  slank.  Hun  var  en 
Snes  Aar  gammel,  havde  et  smukt  Ansigt,  et  fyldigt  mørkt 
Haar  og  udtryksfulde  blaa  Øjne.  Hun  var  iført  en  mørke- 
brun Fløjelskjole,  bar  om  Skuldrene  et  Silkeshawl  og  havde 
paa  Hovedet  en  lille  med  Zobel  kantet  Hue,  der  gjorde  hen- 
des Udseende  endnu  mere  pikant.  Ved  hendes  Side  gik  en 
ældre  Hofdame  med  flamsk  Embonpoint.  Begge  holdt  de  i 
Haanden  en  Vifte,  som  de  snart  slog  ud,  snart  sammen- 
foldede, medens  de  gik  i  en  livlig  fransk  Konversation  med 
hinanden. 

Da  Damerne  passerede  Bænken,  rejste  Hs.  Højhed  og 
Bauditz  sig  og  hilste  dem  ærbødigt ;  de  besvarede  venligt 
smilende  Herrernes  Hilsen. 

„Bauditz",  udbrød  Prinsen,  da  Damerne  havde  fjernet 
sig,  „hvor  var  hun,  den  unge  dog  henrivende  skøn?"  Han 
stirrede  betagen  efter  hende. 

„Det  var  virkelig  en  smuk  Dame,   Deres  Højhed." 

„Jeg  blev  saa  underlig  tilmode,  da  hun  fæstede  sit  Blik 
paa  mig;  det  var,  som  om  mit  Hjerte  blev  truffen  af  en  Pil." 

„Jeg  troer  sandelig,  at  Deres  Højhed  har  faaet  et  El 
skovstilfælde,''   sagde  Bauditz  leende. 

Prinsen  svarede  ikke  herpaa.  „De  maa  hurtigst  muligt 
skaffe  mig  at  vide,    hvem  den  unge  Dame  er,"    yttrede    han. 

En  kongelig  Forestier,  en  Tilsynsmand  i  Parken,  der  nylig 
var  gaaet  forbi  Damerne  i  Alleen  til  den  modsatte  Side,  nær- 
mede sig. 

Bauditz  bad  ham  om  godhedsfuldt  at  navngive  Damerne. 

„Den  unge,"  svarede  Tilsynsmanden,  „er  Hds.  kejserlige 
Højhed,  Storfyrstinde  Anna  af  Rusland.  Hun  er  i  denne 
Tid  i  Besøg  her  paa  Slottet.  Den  ældre  Dame  er  Baronesse 
van  Zuylen,  hendes  Hofdame." 

Bauditz  takkede  for  Oplysningen,  som  Prinsen  modtog 
med  den  største  Interesse. 

Forinden  sin  Afrejse  vilde  Hs.  Højhed  endnu  en  Gang 
besøge  Raadhuset  i  Bryssel  og  et  Par  af  Malerisamlingerne. 
Han  havde  ved  denne  Lejlighed  en  fortræffelig  Cicerone  i 
Chevalier  de  Bordeaux,  der  havde  været  nederlandsk  Repræsen- 
tant ved  det  danske  Hof.  Saa  snart  Chevalieren  erfarede  Hs. 
Højheds  Ankomst  til  Bryssel,  havde  han  strax  gjort  ham  sin 
Opvartning  i  hans  Bolig,   Hotel  de  Bellevue. 

Medens  Prinsen  om  Aftenen  var  beskæftiget  med  at 
skrive  Breve  til  Hs.  Majestæt  og  Prinsesse  Juliane,  under- 
holdt Major  Bauditz  sig  i  Konversationssalonen  med  den 
franske  Violinvirtuos  Baillot,  der  lige  var  kommen  fra  Paris. 
Denne  Musiker,  som  var  meget  feteret  af  fyrstelige  Personer 
og  ikke  forsømte  noget  Middel  til  at  gøre  sig  behagelig  for 
disse,  var  fortrolig  med  Hoffernes  intime  Historier  og  med 
deres  Chronique  scandaleuse. 

Bauditz  spurgte  ham,  om  han  vidste  noget  Nærmere  om 
Storfyrstinde  Anna,  der  just  var  i  Besøg  ved  det  nederlandske 
Hof.  Baillot  svarede,  at  Hds.  kejs.  Højhed  var  bleven  en 
celebre  Prinsesse.  Napoleon,  fortalte  han,  havde  i  sin  Tid 
friet  til  hende.  Senere  havde  Ludvig  den  Attende  ønsket,  at 
hun  skulde  gifte  sig  med  hans  Sønnesøn,  Hertugen  af  Berry. 
Men  det  Projekt  opgaves.  Hertugen  var  nu  forlovet  med  en 
neapolitansk  Prinsesse. 

Prins  Ferdinand  var  en  særdeles  opmærksom  Tilhører, 
da  Bauditz   refererede  ham  Baillots  Meddelelser. 

„Storfyrstinden  er  en  af  de  dejligste  Damer,  jeg  har  set," 
udbrød  Hs.  Højhed  med  stærk  Betoning.  „Gid  jeg  maatte 
møde  hende  igen  og  da  blive  forestillet  for  hende." 


XIV. 

Da    Prins    Ferdinand    ved    Fæstningen    Valenciennes    be- 
traadte  Frankrigs  Grund,  fik  han  strax  et  levende  Indtryk  af 

den  sidste  Krigs  Ødelæggelser  og  Vaabenlykkens  Omskiftelig- 
hed. En  Del  af  Staden  henlaa  i  Ruiner  som  en  Følge  af 
det  Bombardement,  et  nederlandsk  Beleiringskorps  for  nogle 
Maaneder  siden  havde  aabnet  mod  den.  Paa  Vejen  gennem 
det  nordøstlige  Frankrig,  fra  hvilket  den  napoleonske  Hær  i 
Forsommeren  var  marscheret  ud  med  Forhaabning  om  Sejr, 
saa  Hs.  Højhed  sig  omgiven  af  engelske  og  tydske  Okkupa- 
tionstropper. Befolkningens  Misfornøjelse  med  denne  Ind- 
kvartering kunde  ikke  undgaa  hans  Opmærksomhed,  og  det 
saa  meget  mere,  som  det  hist  og  her  kom  til  blodige  Sam- 
menstød  mellem   Bønderne   og  de   fremmede  Soldater. 

For  hver  Dag,  der  hengik  i  Frankrig,  lærte  Hs.  Højhed 
at  sætte  mere  og  mere  Pris  paa  sin  Adjudant  som  Rejseled- 
sager. Major  Bauditz  havde  nemlig  forberedt  sig  saa  godt 
til  Pariserrejsen,  at  han  for  Prinsen  var  et  historisk- geografisk 
Lexikon,  der  besvarede  Spørgsmaalene  gennem  det  levende 
Ord,  hvad  der  var  yderst  behageligt  for  en  lidet  læselysten 
Herre.  Hs.  Højhed  stansede  i  Compiégne,  hvor  han  tog  det 
berømte  Slot  i  Øjesyn.  Kastellanen  var  her  Cicerone.  Det 
vakte  Prinsens  Opmærksomhed,  at  en  lang  Allee  i  Parken 
var  molesteret.  Kastellanen  oplyste,  at  en  østerrigsk  Troppe- 
afdeling  havde  huseret  her  for  kort  Tid  siden  og  ladet  sit 
Barbari  gaa  ud  over  det  skønne  Parkanlæg.  I  Compiégne 
var  det,  at  Napoleon  havde  sit  første  Møde  med  sin  nye 
Gemalinde,  Erkehertuginde  Marie  Louise.  I  dette  Slot  resi- 
derede nogle  Aar  den  dethroniserede  Karl  den  Fjerde  at 
Spanien  med  sin  Dronning  og  dennes  Elsker,  Don  Manuel 
Godoy.  Prins  Ferdinand  nærede,  hvad  tidligere  er  fremhævet, 
kun  en  svag  Interesse  for  historiske  Minder;  men  ved  Synet 
af  de  Værelser,  hvori  disse  Personer  havde  været  ligesom 
fængslede,  blev  han  en  Stund  taus  og  henfaldt  i  Betragtninger. 
Bragte  den  spanske  Dronning  og  Don  Manuel  Godoy  ham  til 
at  tænke  paa  Karoline  Mathilde  og  Struensee? 

Paa  en  kølig  Graavejrsdag  henimod  Midten  af  Oktober 
kom  Prins  Ferdinand  til  Paris.    Gesandten,  General  Waltersdorf, 

havde  bestilt  Værelser  til  ham  i  Hotel  du  Nord,  Rue  de 
Richelieu.  Det  var,  som  man  vil  mindes,  der,  at  Kaptain 
Laval  havde  boet.  Endnu  var  Paris  og  Omegn  besat  af 
russiske,  engelske,  østerrigske  og  preussiske  Tropper.  Her- 
tugen af  Wellington  førte  den  højeste  Kommando  over  dem. 
I  de  indre  Stadkvarterer  gjorde  den  franske  Nationalgarde 
Tjeneste.  Den  preussiske  General  Miiffling,  en  barsk  Hugaf, 
var  Gouvernør  i  Paris. 

For  ganske  nylig  vare  de  tre  fremmede  Stormagts- 
Souveræner:  Kejser  Alexander  af  Rusland,  Kejser  Frans  af 
Østerrig  og  Kong  Frederik  Vilhelm  den  Tredie  af  Preussen 
dragne  bort,  efter  at  de  i  tre  Maaneder  havde  solet  sig  i 
Nydelsen  af  deres  Triumf.  Czaren  havde  resideret  i  Palais 
Elysée,  det  Slot,  hvor  hans  store  Modstander,  Napoleon, 
underskrev  sin  anden  Thronfrasigelse,  hvori  han  tillige  er- 
klærede, at  hans  politiske  Løbebane  var  endt.  Hs.  russiske 
Majestæt  havde  under  sit  Ophold  i  Elysée  spillet  den  ledende 
Rolle  i  Paris  baade  i  politisk  og  i  social  Henseende;  han 
havde  været  Centret,  mod  hvilket  Diplomaterne  og  det  franske 
Aristokratis  Damer  graviterede  hen.  Czaren  havde  den  stær- 
keste Affinitet  til  Kvinder;  den  danske  Gesandt,  General 
Waltersdorf,  bemærkede  ikke  uvittigt,  at  han  i  Paris  ikke 
havde  kunnet  faa  noget  mere  konvenabelt  Kvarteer  end  Ma- 
dame de  Pompadours  tidligere  Residens.  Kejser  Frans  og 
Kong  Frederik  Vilhelm  vare  hyppigt  Czarens  Gæster.  Naar 
de  spaserede  sammen  i  Elysées  Park,  talte  de  ofte  hoverende 
om,  hvorledes  Nemesis  nu  havde  ramt  den  fra  det  brede 
Samfund  opstegne  Imperator,  der  havde  besejret  og  ydmyget 
dem.  I  Parken  var  der  en  hvælvet  Grotte,  hvis  Granitvægge 
dækkedes  af  Efeu.  Paa  en  Bænk  i  den  tog  de  tre  Maje- 
stæter, naar  de  vare  sammen,  gerne  Sæde  og  plejede  da  at 
konversere  skæmtende  om  en  „Amor  triumphans",  en  Mar- 
morstatue af  Canova,   der  stod   paa  en   lille  Plæne   foran   dem. 

„Seer  De,  mine  Herrer  Brødre,"  sagde  Czaren  en  Dag  til 
Kejser    Frans    og    Kong    Frederik    Vilhelm,    idet    han    pegede 

paa  Statuen,  „denne  lille  Amor  er  dog  vor  Mester,  han 
knækkede  Jupiters  Tordenkile  og  søndertraadte  Mars's  Hjelm." 

De  to  Monarker  beundrede  Czarens  Aandrighed,  men 
troede  alligevel  ikke  rigtig  paa  dens  Ægthed. 

„Den  Bemærkning,"  yttrede  den  snusfornuftige  Kejser 
Frans  lidt  malitiøs,  „har  Deres  Majestæt  næppe  lært  af  Kal- 
mukerne." 

„Vistnok  heller  ikke  af  den  hellige  Fru  Kriidener,"  til- 
føjede den  tørre  Kong  Frederik  Vilhelm  med  et  Anstrøg  af 
Ironi. 

Kejser  Alexander  havde,  som  berørt,  forladt  Paris ;  men 
ved  sit  ridderlige  og  elskværdige  Væsen  havde  han  efterladt 
sig  et  venligt  Minde  hos  Befolkningen.  Nu  residerede  Her- 
tugen af  Wellington  i  Elysée.  Det  Bjerg  af  Virak,  der  var 
bleven  afbrændt  for  ham  i  Anledning  af  Sejren  ved  Waterloo, 
havde  ingenlunde  gjort  ham  fortumlet  i  Hovedet.  Hertugen 
var  den  samme  kolde,  lidenskabsløse  Natur  som  tidligere, 
men  overfor  Damer  var  han  overordenlig  galant.  Skønt  han 
var  en  adstadig  Ægtemand,  skyede  han  dog  ikke  ganske  et 
Eventyr.  Den  skønne  Sangerinde,  Josefine  Grassini,  fik  hans 
Hjerte  i  Glød;  den  samme  Virkning  havde  hun  gjort  paa 
Napoleon  og  Hertugen  af  Sussex.  løvrigt  optraadte  Welling- 
ton overfor  den  okkuperede  Hovedstads  Befolkning  med  Hu- 
manitet og  nød  som  en  Følge  deraf  en  vis  Yndest. 

Men  tilbage  til  Prins  Ferdinand  og  Major  Bauditz,  som 
vi  forlod  i  Hotel  du  Nord  i  Rue  de  Richelieu. 

Efter  at  Hs.  Højhed  havde  gjort  Toilette  og  nydt  en 
Forfriskning,  steg  han  med  Bauditz  ind  i  en  Fiakre  for  at  fore- 
tage sin  første  Udflugt  i  den  Stad,  der  i  henved  en  halv 
Menneskealder  havde  været  Verdens  Herskerinde.  Bauditz 
udtalte  sig  netop  herom,  da  et  preussisk  Gardegrenader-Regi- 
ment  kom  marscherende  med  fuld  Musik  gennem  Rue  de 
Richelieu.  Prinsen,  der  just  var  optagen  af  Forestillingen 
om  Napoleonstidens  Gloire,  afficeredes  meget  stærkt  af  dette 
Skuespil. 

„Hvilken  Modsætning  til  Situationen  efter  Slaget  ved 
Jena,"  udbrød  Bauditz:  „den  Gang  var  det  Franskmændene, 
der  kamperede  i  Berlin." 

Hs.  Højhed  syntes  fordybet  i  Betragtninger,  da  han  i 
Rue  de  Rivoli  passerede  forbi  Tuilerierne  og  Haven.  „Der 
residerer  Hs.  Majestæt,"  sagde  han,  idet  han  satte  en  lille 
Kikkert  for  Øjnene  og  betragtede  det  storartede  Slot  nøje. 

„Det  er  nu  tre  Maaneder  siden  Kong  Ludvig  den  Attende 
anden  Gang  holdt  sit  Indtog  i  Slottet,"  bemærkede  Bauditz. 
„Lykken  er  forgængelig,"   tilføjede  han  eftertænksomt. 

„Det  er  smukke  Smalbeen  desværre  ogsaa,"  udbrød 
Prinsen.  „Se,  se  Bauditz,  kan  man  tænke  sig  noget  mere 
fuldendt."  Han  pegede  paa  en  kraftig  blond  Pige  fra  Nor- 
mandiet,  der  i  en  kortskørtet  Dragt  netop  gik  forbi  paa 
Gaden  og  laante  ham  et  skelmsk  Blik.  I  en  saadan  flygtig 
erotisk  Stemning  havde  Hs.  Højhed  ikke  Sans  for  Historiens 
alvorlige  Lærdomme. 

I  Champs  Elysées  betragtede  Prinsen  og  Bauditz  hoved- 
rystende de  engelske  Troppers  Lejr.  „Hvor  underligt  gaar 
det  dog  ikke  til  her  i  Verden,"  yttrede  den  Sidste  med 
et  Suk. 

„Hvad  er  det  for  et  ufuldført  Monument,  som  staar 
der  langt  borte?"  spurgte  Hs.  Højhed,  han  saa  gennem 
Kikkerten. 

„Det  er  den  af  Napoleon  paatænkte  Triumfbue.  Men 
Arbejdet  paa  den  er  bleven  stanset." 

Prinsen  ønskede  at  se  Vendome  Pladsen  med  den  be- 
rømte Søjle.  Kudsken  kørte  ham  gennem  Faubourg  de  St. 
Honoré  derhen.  Men  han  blev  forundret,  da  der  paa  Søjlens 
Top  kun  vajede  en  hvid  Fane:  Kejserens  Statue  var  for- 
svunden.     Royalisterne  havde  borttaget  den. 

Hs.  Højhed  foretog  daglig  Køreture  i  Paris  og  blev  mere 
og  mere  henrykt  over  den  store  Stad  og  dens  Befolkning,  der, 
trods  den  fremmede  Okkupation  med  dens  forbigaaende  Riv- 
ninger, forstod  at  gøre  sit  medfødte  Vid  og  Lune  og  sit  alsi- 

dige  Arrangementstalent  gældende.  Prins  Ferdinand  delte  sin 
Tid  mellem  notable  Audienser  og  Besøg  i  monumentale  Byg- 
ninger, mellem  Theatrene  og  Koncerter,  mellem  Nydelser 
indenfor  Kredsene  af  la  haute  volée  og  Adspredelser  i  de 
brede  Samfundslag.  Da  han  havde  Imitationsevne,  blev  han 
snart  i  sin  ydre  Fremtræden  en  Pariser,  og  skortede  det  ham 
paa  franske  Gloser,  forstod  han  at  hjælpe  sig  ved  livlig  Mimik. 
Bauditz  lo  hjerteligt  i  sit  stille  Sind,  naar  han  saa  Hs.  Høj- 
hed spille   Rollen  som   Dandy. 

Havde  Prins  Ferdinand  ikke  havt  sin  Adjudant  til  Fører, 
vilde  han  næppe  have  faaet  saa  mange  af  de  historisk  be- 
rømte Punkter  i  Paris's  Omegn  at  see.  Naar  Hs.  Højhed 
havde  tilbragt  den  største  Del  af  Natten  i  „Coysée"  eller 
den  tyrkiske  Kafé  „Paphos",  var  han  just  ikke  den  følgende 
Formiddag  særlig  oplagt  til  at  hellige  historiske  Minder  sin 
Opmærksomhed.  Men  da  bad  Bauditz  ham  om  naadigst  at 
erindre,  at  Hs.  Majestæt  kun  havde  givet  sin  Generalmajor, 
Hs.  Højhed  Prins  Ferdinand,  et  Par  Maaneders  Orlov. 
Tiden  burde  derfor  udnyttes,  især  da  Hs.  Højhed  havde  i 
Sinde  paa  Tilbagerejsen  at  aflægge  Visiter  i  Kassel  og  paa 
Augustenborg. 

Prinsen  kom  til  at  tænke  paa,  hvorledes  han  som  tolv- 
aarig  Dreng  havde  hørt  sin  afdøde  Fader,  Arveprins  Frederik, 
med  dyb  Harme  omtale  Hertugen  af  Enghiens  Domfældelse 
og  Arquebusering  i  Vincennes.  „Saaledes  myrder  man  en 
Efterkommer  af  Ludvig  den  Hellige!"  havde  Hs.  kgl.  Højhed 
udbrudt  med  dirrende  Stemme.  Prinsesserne  Juliane  og 
Charlotte  græd;  de  bandt  en  Guirlande  af  Evighedsblomster, 
hvormed  de  omgav  Hertugens  Kobberstik,  der  hang  i 
Faderens  Kabinet. 

„Bauditz,"  sagde  Hs.  Højhed,  „vi  kunne  vel  faa  Vin- 
cennes  at   see?"      Svaret    var  bekræftende.      De  kørte  derud. 

Fæstningskommandanten  førte  dem  selv  omkring.  „Her 
blev   Hertugen    skudt,"    sagde   Kommandanten,    idet  han  stan- 

sede  ved  et  skummelt  Sted  i  Slotsgraven.  Prins  Ferdinand 
stod   et  Par  Minutter  stille,   tankefuld  stirrende. 

„Hertugen  var  en  Condé,  Hr.  Kommandant,"  sagde 
han. 

„En  Descendent  af  den  store  Condé,   Deres   Højhed." 

„Ja  saa,"  yttrede  Prinsen.  „Bauditz,  ham  maa  De  for- 
tælle  mig   Noget  om.      Han   er  mig  ikke   præsent." 

Hs.  Hojhed  besøgte  flere  mærkelige  Punkter  Vest  for 
Paris:  Han  besaa  Slottene  i  Versailles,  Saint  Germain,  Saint 
Cloud,  Neuilly  og  Malmaison.  Dette  sidste  vakte  særlig  hans 
Interesse.  Her  havde  Napoleon  opholdt  sig  for  nogle  Maa- 
neder  tilbage;  herfra  havde  han  tiltraadt  sin  sidste  Rejse, 
ikke  anende,  at  dens  Maal  skulde  blive  den  fjerne  0  St. 
Helena  i  Atlanterhavet.  I  Malmaison  havde  Kejserinde  Jo- 
sefine henlevet  sine  sidste  Aar.  Den  elskværdige,  men  for- 
fængelige Dame  havde  yndet  stærke  Parfumer;  endnu  duftede 
de  Saloner,  hun  havde  beboet,  af  Eau  de  Cologne.  Prins 
Ferdinand  blev  aldeles  forbauset,  da  han  af  Kastellanen 
hørte,  at  Hds.  Majestæt  havde  havt  firehundrede  Shavvler, 
hvoraf  nogle   var  til   tolv  tusinde   Francs   Stykket. 

„Det  skal  jeg  fortælle  min  sparsommelige  Søster,  Char- 
lotte,"   yttrede  han  leende  til  Bauditz. 

I  Porcellainsfabriken  i  Sévres  købte  Hs.  Højhed  nogle  min- 
dre Blomstervaser  og  en  større,  hvilken  sidste  han  efter  Hjem- 
komsten vilde  overrække   Dronning   Marie  som  Nytaarspresent. 

Kirken  i  St.  Denis,  tidligere  de  franske  Kongers  Hvile- 
sted, havde  Prinsen  ønsket  at  see,  skønt  Revolutionen  havde 
raset  der  med  sand  Vandalisme.  Men  et  ejendommeligt 
Incident  bragte  ham  til  at  frafalde  sit  Forsæt,  just  som  han 
stod  i  Begreb  med  at  realisere  det.  Da  han  nærmede  sig  Kirkens 
Hovedfacade,  saa  han,  at  der  ved  den  havde  samlet  sig  en 
stor  Menneskemængde,  som  var  i  stærk  Bevægelse.  To  gamle, 
fint  klædte  Damer  bares  ud  gennem  en  af  Portalerne,  hen  til 
den   Kareth,   hvori   de  vare   komne.       Det  var   Hertuginden   af 

8* 


116 

Fleury  og  Comtesse  de  Castrus.  der  vare  besvimede  inde  i 
Kirken  ved  Synet  af  de  sønderslagne  Helgenbilleder  og  lem- 
læstede Kongestatuer.  „I  Sandhed,"  raabte  en  Præst  blandt 
Mængden,  „Deres  Naader  have  følt  som  sande  Legitimister. 
Hvilke  ædle  Hjerter!"  Prins  Ferdinand  fandt  nu,  at  han  her 
i  det  Ydre  burde  vise  Legitimitetsprincipet  sin  Respekt  ved  at 
holde  sig  borte  fra  de  vanhelligede  Kongegrave. 

En  Dag  var  Hs.  Højhed  Vidne  til  et  storartet  militært 
Skuespil.  Det  var  Aarsdagen  for  Slaget  ved  Leipzig,  ved 
hvilket  Tydskland  frigjortes  fra  Napoleons  Herredømme.  I  den 
Anledning  holdt  Hertugen  af  Wellington,  omgiven  af  en  glim- 
rende Stab,  Revue  over  fyrretyve  tusinde  Mand  østerrigske, 
preussiske  og  hollandske  Tropper  paa  Marsmarken.  Det  var 
en  ny  Illustration  til  de  allierede  Magters  Sejr  over  Frankrig. 
Om  Aftenen  overværede  Hertugen  og  et  stort  Antal  fremmede 
højere  Officerer  i  Operaen  Opførelsen  af  „Semiramis",  i 
hvilket  Mademoiselle  Catalani  sang.  Prins  Ferdinand  og 
hans  Adjudant  vare  til  Stede.  De  beundrede  den  store 
Sangerindes  mægtige  Stemme,  især  hendes  uforlignelige 
Triller. 

Dagen  efter  betragtede  Prins  Ferdinand  en  anden  Troppe- 
mønstring,  der  i  endnu  højere  Grad  vakte  hans  Interesse. 
Han  saa  nemlig  i  Tuileriernes  Gaard  fire  Legioner  af  Paris's 
Nationalgarde  paradere  forbi  Kong  Ludvig  den  Attende.  Hs. 
Højhed,  hvem  Bauditz  gennem  Hofmarskalatet  havde  skaffet 
Adgang  til  selve  Slottet,  kunde  fra  et  Vindu  ubemærket  over- 
skue det  Hele  og  ved  Hjælp  af  Kikkerten  tydelig  see  alle 
Enkeltheder. 

Kong  Ludvig  den  Attende,  hvem  Fodgigt  hindrede  fra 
at  ride,  kørte  i  en  aaben  Vogn  ned  forbi  Nationalgardens 
Front.  Ved  hans  Side  sad  Hertuginden  af  Angouléme;  For- 
sædet indtoges  af  Hertuginden  af  Orleans  og  Hertugen  af 
Bourbon,  den  henrettede  d'Enghiens  Fader.  Bag  Vognen  red 
Kongens  Broder,  Greven  af  Artois,  mellem  sine  to  Sønner, 
Hertugen    af   Angouléme  og  Hertugen    af  Berry.      Efter   dem 

kom  Hertugen  af  Orleans  og  et  stort  Følge.  De  kongelige 
Personer  takkede  smilende  for  Nationalgardens  Hyldest;  kun 
Hertuginden   af  Angouléme  svarede   med   et  koldt   Nik. 

„Her  have  vi  da  hele  Huset  Frankrig,"  sagde  Prinsen 
til  Bauditz.  „Hjemme  ved  Hoffet  i  Kjøbenhavn,  har  man  i 
halvandet  Aar  næsten   ikke   bestilt  Andet  end  at  tale  om  dem." 

„Det  har  man  vel  gjort  i  hele  Europa,  Deres  Højhed," 
svarede  Bauditz. 

„Ja,  jeg  nærer  ogsaa  megen  Interesse  for  dem,  min  kære 
Major,  men  jeg  vilde  dog  have  sat  langt  mere  Pris  paa,  om 
jeg  havde  kunnet   faa  Napoleon   at   see." 

„Men  det  er  umuligt,  Deres  Højhed,  han  sidder  jo  som 
Fange  paa  St.   Helena." 

„Det  veed  jeg;     men   De   forstaar  vel,   hvad  jeg   mener." 

I  det  samme  begyndte  Nationalgarde-Legionernes  Defile- 
ring  forbi  Kongefamilien;  den  foregik  under  Hurraraab,  der 
kunde  have  været  kraftigere. 

Prins  Ferdinand  havde,  som  tidligere  berørt,  det  Hverv 
at  overrække  Ludvig  den  Attende  en  egenhændig  Skrivelse 
fra  Frederik  den  Sjette;  men  han  vilde  ikke  gøre  det,  før 
han  i  det  mindste  havde  stiftet  et  flygtigt  Bekendskab  med 
Paris.  Hs.  Højhed  mente,  at  han  da  vilde  være  mere  kon- 
versationsdygtig  i  de  franske  Hofkredse.  Prinsen  fandt,  at 
Tidspunktet  nu  var  kommet  til  at  søge  Audiens. 

Den  danske  Gesandt,  General  Waltersdorf,  havde  under- 

rettet  Udenrigsministeren,  Hertugen  af  Richelieu  om,  at  Hs. 
Højhed,  Prins  Ferdinand  af  Danmark,  var  ankommen  til  Pa- 
ris og  medbragte  en  egenhændig  Skrivelse  fra  Kong  Frederik 
den  Sjette  til  Hs.  allerkristeligste  Majestæt.  Hs.  Højhed  øn- 
skede selvfølgelig  en  Audiens  og  imødesaa  en  Meddelelse  om, 
naar  det  vilde  være  Kong  Ludvig  behageligt  at  modtage  ham. 
Hertugen  af  Richelieu  lovede  at  fremme  Sagen.  Han  tilføjede, 
at  de  svævende  Fredsunderhandlinger  lagde  stærkt  Beslag  paa 
hans  Tid. 

Samme  Dag,  som  Waltersdorf  var   i  Udenrigsministeriet, 

begav  Prins  Ferdinand  sig  til  Elysée  for  at  hilse  paa  Wel- 
lington. Han  erfarede  strax,  at  Hertugen  var  en  overorden- 
lig søgt  Mand;  thi  han  maatte  vente  en  halv  Time  i  hans 
Forgemak.  Dette  var  fuldt  af  højere  Militære;  Ordonnanser, 
der  bleve  expederede  af  Adjudanten,  kom  og  gik.  Lige  før 
Prinsen  fik  Foretræde,  traadte  Stabschefen,  General  Murray, 
ud  fra  Hertugen.  Sir  George  Murray  havde  1807  deltaget  i 
Expeditionen  mod  Danmark.  Da  Prins  Ferdinand  efter  Kjø- 
benhavns Cernering  forlod  Staden  med  et  Pas  fra  den  engelske 
Højstkommanderende,  havde  han  ved  Frederiksberg  Slot  havt 
en  Samtale  med  Murray.  Hs.  Højhed  genkendte  Generalen, 
men  foretog  dog  ikke  her  nogen  Tilnærmelse. 

Hs.  Højhed  blev  meldt.  Hertugen  af  Wellington 
kom  ham  venlig  imøde.  Efter  at  de  havde  taget  Sæde,  be- 
vidnede Hertugen  sin  Glæde  over  at  se  en  Slægtning  af  Hs. 
danske  Majestæt,  Kong  Georg  den  Tredies  Søstersøn.  Han 
spurgte,   om  Hs.   Højhed  havde  været  i   England. 

„Det  er  først  nu,  Deres  Naade,"  sagde  Prinsen,  „at  jeg 
har  kunnet  foretage  en  længere  Udenlandsrejse.  Jeg  er 
Generalmajor  ved  Kavalleriet  og  har  under  den  lange  Krig 
mellem  England  og  Danmark  gjort  Tjeneste  ved  mit  Regi- 
ment." 

„Den  Krig  beklagede  jeg  og  mange  af  mine  Kollegaer," 
sagde  Wellington. 

„Lad  os  ikke  dvæle  ved  Minderne  derom,  Deres  Naade. 
Nu   er  jeg  kommen  for  at  hilse  paa  Sejrherren  fra  Waterloo." 

Hertugen  bøjede  Hovedet  med  et  erkendtligt  Smil.  Ved 
Ordet  Waterloo  kom  han  til  at  tænke  paa  det  danske 
Auxiliærkorps,  der  havde  været  paa  Marschen  til  Belgien, 
men  var  blevet  stanset  i  Nordtydskland  ved  en  Kontraordre. 
Hertugen  erkyndigede  sig  om  Korpset  og  dettes  Chef,  Prins 
Frederik  af  Hessen.  Han  lyttede  med  Interesse  til  Hs.  Høj- 
hed, da  denne  paa  en  jævn  og  simpel  Maade  talte  om  Prins 
Frederiks  Sejr  ved  Sehested  i  Slesvig. 

Hs.   Højhed   modtog  fra  Wellington  en  Indbydelse  til  en 

Officersdiner  i  Elysée.  Her  traf  Prinsen  sammen  med  den 
preussiske  Gouvenør  i  Paris,  General  Miiffling,  og  med  den 
østerrigske  Kavallerianfører,  Fyrst  Moritz  Liechtenstein.  Blandt 
Dinerens  Deltagere  var  ogsaa  General  Murray,  hvem  Hertugen 
forestillede  for  Hs.  Højhed.  Prinsen  underholdt  sig  nogen  Tid 
med  Generalen.  Murray  spurgte,  hvorledes  General  Oxholm 
befandt  sig.  Med  en  Hentydning  til  Krigsbegivenhederne  paa 
Sjælland  1807  erklærede  han,  at  Oxholm  den  Gang  havde 
vist  sig  General  Castenskjold  overlegen  i  Henseende  til  strate- 
gisk Blik. 

Prins  Ferdinand  var  særdeles  vel  fornøjet  med  Selskabet 
hos  Hertugen  af  Welligton;  men  da  han  efter  Hjemkomsten 
til  Hotellet  fik  Uniformskjolen  ombyttet  med  en  magelig 
Frakke,  følte  han  sig  dog  langt  bedre  tilpas.  Han  tændte 
en  Cigar,  strakte  sig  i  en  Lænestol  og  nippede  til  et  lille 
Glas  af  Madame  Corazzas  Punsch.  Skønt  det  var  langt  ud 
paa  Natten,  gav  han  sig  til  at  spille  Piquet  med  Bauditz  og 
morede  sig  kosteligt  over,  at  han  vandt  nogle  Francs  fra 
denne. 

Efterat  Hertugen  af  Richelieu  i  en  Billet  havde  meddelt 
Waltersdorf  Dagen,  da  Hs.  Majestæt  glædede  sig  til  at  see 
Hs.  Højhed,  yttrede  denne  Ønsket  om,  at  Gesandten  vilde 
ledsage  ham.  Iførte  Hofdragt  kørte  de  sammen  til  Tuilerierne. 
De  steg  op  ad  Trappen  i  Pavillon  de  Flore.  Ved  Døren  til 
Forgemakket  stod  to  Schweizere  i  blaa  sølvbroderet  Dragt, 
pudret  Paryk,  Hat  med  Fjer  og  en  Hellebard  i  Haanden.  I 
selve  Gemakket,  hvis  Loft  og  Vægge  vare  smykkede  med 
Stuk,  modtoges  de  af  en  Kammerherre.  De  vexlede  nogle 
Ord  med  denne,  hvorpaa  han  meldte  dem  til  Kongen.  Kam- 
merherren aabnede  Døren  til  en  Salon  med  Silketapet  og  for- 
gyldte Møbler.  I  en  Lænestol  ved  Siden  af  et  Bord  med 
Marmorplade,  hvorpaa  der  stod  en  Broncefigur,  sad  Hs. 
Majestæt.  Podagraen  forhindrede  ham  fra  at  rejse  sig,  men 
hans  klare  blaa  Øjne  og  hans  livlige  Mimik  bragte  En  til  at 
glemme    hans    fysiske    Skrøbelighed.       Da    Gesandten    havde 

præsenteret  Prinsen  for  Kongen,  trak  han  sig  tilbage  til  For- 
gemakket, hvor  han  underholdt  sig  med  Kammerherren.  Hs. 
Højhed  overrakte  Monarken  Brevet  fra  sin  Souveræn  og  tog 
efter  Indbydelse  Plads  paa  en  med  Lilier  broderet  Stol. 

Medens  Kong  Ludvig  hurtigt  løb  Skrivelsen  igennem, 
kom  Prins  Ferdinand  ved  Synet  af  ham  i  en  højtidsfuld 
Stemning:  „Her  sidder  jeg  overfor  den  gamle  bourbonske 
Kongefamilies  Overhoved,"  tænkte  han  ved  sig  selv,  „overfor 
Ludvig  den  Sextendes  Broder."  Han  kastede  et  flygtigt 
Blik  paa  den  pragtfulde  Salon.  „Jeg  befinder  mig  i 
Tuilerierne  hos  Hs.  allerkristeligste  Majestæt,"  sagde  Prinsen 
i  sit  stille  Sind;  „her,  indenfor  disse  Vægge,  har  maaske 
den  skønne  Pouline  Bonaparte  bedaaret  baade  Mar- 
skaller og  Staldmestre;  Pouline,  Søster  til  Napoleon, 
for  fire  Aar  siden  Europas  Behersker,  nu  Fange  paa  St. 
Helena." 

Kong  Ludvig  lagde  Brevet  paa  Bordet.  „Det  har  gjort 
mig  ondt  for  Hs.  danske  Majestæt,  at  han  vendte  skuffet  til- 
bage fra  Wiener  Kongressen,"  sagde  Kongen  med  et  spør- 
gende Blik  paa  Prinsen. 

„Jeg  tilstaar,"  svarede  denne,  „at  jeg  ikke  beskæftiger 
mig  med  den  højere  Politik;  jeg  er  Militær  .  .  .  ." 

„Ja,  Generalmajor  i  Kavalleriet,  som  Hs.  Excellence, 
General  Waltersdorf  fortalte.  For  nogen  Tid  siden  sendte 
min  Gesandt,  Marquis  de  Bonnay,  mig  en  interessant  Skildring 
af  det  danske  Kongepars  Kroning.  Deres  Højhed  kender  vel 
Marquien  personlig?" 

„Vi  besøger  af  og  til  hinanden.  Marquien  er  nu  for- 
lovet med  en  ung  smuk  Dame,  en  Vestindianerinde,  en  Frøken 
O'Neill." 

„O'Neill,"   gentog  Kongen ;    „gammel  irsk  Adel  maaske?" 

„Netop,  Deres  Majestæt;  hun  er  skelmsk,  pikant,  hen- 
rivende! Hun  er  smuk  som  .  .  .  ."  Hs.  Højhed  vilde  her 
nævne  en  af  de  berømte  franske  Hofskønheder,  men  han 
kunde  i  Øjeblikket  ikke  huske  Navnet  paa  nogen  af  dem. 

„Maaske  som   Diana  af  Poitiers,"   udbrød  Kongen. 

„Deres  Majestæt  har  gættet  min  Tanke!  Ja,  Diana  af 
Poitiers!"  Kongen  smilte;  en  erotisk  Ungdomsreminiscens 
vaagnede  hos  ham;  han  strakte  det  højre  Ben  frem,  men  trak 
det  straks  til  sig  igen.  „Hvorledes  er  Deres  Højhed  i  Slægt 
med  Kristian  den  Syvende?" 

„Kongen  var  min  Onkel." 

„Jeg  mindes  ham  fra  hans  Besøg  her  i  Paris;  jeg  var 
den  Gang  et  ganske  ungt  Menneske." 

„Min  Onkel  kastede  nok  Louisdorer  i  Grams  til 
Mængden  ?" 

„Muligt;  men  det  er  kun  hans  aandrige  Svar,  der  har 
vedligeholdt  Mindet  om  ham  i  Hofkredsene." 

„Ah,  jeg  veed,  hvad  Deres  Majestæt  sigter  til;  det  er 
Anekdoten  om  Kongen  og  Hertugen  af  Choiseul's  Søster. 
Ludvig  den  Femtende  pegede  paa  Marquisen  af  Flavecourt, 
idet  han  spurgte  Kristian  den  Syvende:  „„Hvor  gammel 
tror  De,  denne  Dame  er?""  Kong  Ludvig  nikkede,  Prinsen 
vedblev:  „Da  Hs.  danske  Majestæt  hørte,  at  han  havde  an- 
slaaet  hende  til  at  være  tyve  Aar  yngre,  end  hun  var,  ud- 
brød han  til  Ludvig  XV:  „„Marquisen  beviser,  at  man  ikke 
ældes  ved  Deres  Majestæts  Hof.""      Det  var  sublimt." 

Kong  Ludvig  den  Attende  lo.  Prins  Ferdinand  istemte 
hans  Latter. 

Den  følgende  Dag  havde  Hs.  Højhed  Audiens  hos  „Mon- 
sieur", Thron følgeren.  For  denne  var  Danmark  et  hyper- 
boræisk  Land,  hvorom  han  savnede  al  Viden.  Han  talte 
kun  med  Prins  Ferdinand  om  Opholdet  i  Paris.  Hs.  Højhed, 
der  kendte  „Monsieur"  gennem  Waltersdorfs  Skildring,  undlod 
ikke  at  lovprise  „Café  Montpensier".  Hs.  kgl.  Højhed  trak, 
blinkende  med  Ojnene,  paa  Smilebaandet.  Nævnte  Café  var 
nemlig  le  rendez-vous  des  belles  å  bonne  fortune. 

Prins  Ferdinand  traadte  med  en  vis  Frygt  frem  for  Her- 
tuginden af  Angouléme,  Ludvig  den  Sextendes  Datter.     Hendes 

Ansigtsudtryk  var  sørgmodigt,  hendes  Blik  strengt,  hendes 
Holdning  stiv.  Hs.  Højhed  kom  til  at  tænke  paa,  at  Na- 
poleon havde  kaldt  Hertuginden  den  eneste  Mand  i  Familien. 
Men  Prinsen  mærkede  snart,  at  der  under  det  kolde  Ydre 
skjulte  sig  et  velvilligt  Sind  og  en  vis  Hjertensgodhed.  Hds. 
kgl.  Højhed  beklagede,  at  Danmark  var  hende  aldeles  fremmed. 
Der  var  dog  to  Danske,  hun  havde  lært  at  kende.  Hun  til- 
stod, at  hun  havde  glemt  deres  Navne,  men  i  Anledning  af 
Prinsens  bebudede  Ankomst  havde  hun  taget  sine  Optegnelser 
frem  og  fundet  dem. 

„Det  skal  interessere  mig  overordenlig  at  lære  disse 
Navne  at  kende,"    udbrød   Prins  Ferdinand. 

„Den  ene  var  Rosenkrans,  Gesandt  ved  det  russiske 
Hof." 

„Det  er  Danmarks  nuværende  Udenrigsminister,  Deres 
kgl.    Højhed." 

„Da  Hs.  Majestæt  Kong  Ludvig  residerede  i  Mitau  i 
Kurland,  havde  Gesandten  et  Par  Audienser  hos  ham  og  min 
Gemal.  Hertugen  besøgte  ham  i  St.  Petersborg.  Han  fandt 
meget  Behag  i  hans  Gemalinde,  en  russisk  Fyrstinde,  jeg 
husker  i  Øjeblikket  ikke,  hvad  hun  hed  .  .  .  ." 

„Gehejmeraadinde  Rosenkrans  er  en  født  Viasemski, 
Deres  kgl.   Højhed." 

„Rigtig,  af  ældgammel  russisk  Adel;  en  af  hendes  For- 
fædre havde  ledsaget  Storfyrstinde  Anna  til  Paris,  da  hun 
ægtede  Kong  Henrik  den  Første." 

„Deres  kgl.  Højhed  vil  naadigst  nævne  mig  den  anden 
Dansker,   De  har  stiftet  Bekendskab  med." 

„Medens  Hs.  Majestæt  havde  sin  Residens  i  Hartwell 
ved  London,  hvor  min  Gemal  og  jeg  ogsaa  boede,  besøgte 
jeg  ofte  den  elskværdige  Dronning  Charlotte  i  Kew.  Deres 
Højhed  har  nok  hørt  den  smukke  Have  og  de  storartede 
Drivhuse   der  omtale?" 

„Ja,    Grev  Råben  har  berømmet  dem  overfor  mig,"    ud- 

brød  Prinsen  med  en  livlig  Haandbevægelse.  „Tilgiv  mig, 
Deres  kgl.   Højhed,   at  jeg  faldt  Dem  i  Talen." 

„Hvor  morsomt,"  sagde  Hertuginden  af  Angouléme  leende, 
„det  var  netop  Grev  Råben,  jeg  flere  Gange  mødte  i  Kew. 
Han  var  en  udmærket  Botaniker.  Greven  ledsagede  Hds. 
Majestæt  og  mig  paa  en  Tour  omkring  i  Haven.  Han  viste 
os  de  sjeldne  Planter  og  fortalte  os  deres  Historie.  Det  var 
højst  interessant." 

„Ja,  saa.  Jeg  skal  meddele  Greven,  at  Deres  kgl.  Høj- 
hed  erindrer  ham;  det  vil  smigre  ham  overordenlig." 


XV. 

Prinsen  foretog  en  Udflugt  til  Rambouillet,  hvor  han 
med  Interesse  besaa  det  gamle  historisk  interessante  Slot  og 
Merino-Schæferiet.  Ved  Tilbagekomsten  til  Hotellet  i  Rue  de 
Richelieu  overraktes  der  ham  et  Brev  fra  Hofmarskalatet. 
Det  havde  følgende  Indhold:  „Le  roi  m'a  charge  d'inviter  a 
diner  avec  Sa  Majesté  Son  Altesse  Royale  le  Prince  Ferdinand 
de  Danemark  pour  demain  å  six  heures  précises.  J'ai  l'hon- 
neur  d'en  prévenir  Son  Altesse  Royale,  et  je  prie  d'agréer 
l'hommage  de  mon  profond  respect."  —  Le  Duc  de  Duras. 
Aux  Tuileries. 

Hs.  Højhed  glædede  sig  over  Indbydelsen,  da  han  nu 
vilde  komme  til  at  se  Ludvig  den  Attendes  Hof  paa  nær- 
meste Hold.     Et  tilfreds  Smil  spillede  om  hans  Læber. 

Adjudanten,  Major  Bauditz,  traadte  i  dette  Øjeblik  ind 
til  ham  og  meldte,  at  Hr.  Armand  Laval,  forhenværende  Kap- 
tain,   anmodede  Hs.   Højhed  om  en  Audiens. 

„Jeg  er  rede  til  at  modtage  Kaptainen,"    sagde  Prinsen. 

Laval,  der  bar  en  elegant  Civildragt,  førtes  ind  af  Adju- 
danten, der  forestillede  ham   for  Hs.   Højhed. 

„Der    er    to   Ting,"     tog   Laval    til   Orde,     „som    har   be- 

væget  mig  til  at  søge  om  en  Audiens  hos  Deres  kgl. 
Højhed." 

„Behag  at  tage  Plads,   Hr.   Kaptain." 

„Jeg  har  besøgt  Danmark  og  interesserer  mig  for  Landet. 
Da  jeg  gennem  den  danske  Gesandt,  General  Waltersdorf,  er- 
farede Deres  kgl.  Højheds  Ankomst  til  Paris,  attraaede  jeg 
den  Ære  at  hilse  paa  en  dansk  Officer." 

„Jeg  er  Dem  meget  forbunden,  Hr.  Kaptain  Laval.  Har 
De  været  i  Kjøbenhavn?" 

„Kun  ganske  kort.  Jeg  opholdt  mig  længst  paa  Sofien- 
berg"  .... 

„Paa  Sofienberg,  hos  Oberst  Falkenskjold?"  Laval  nik- 
kede. „Men  det  er  jo  interessant,"  vedblev  Prinsen;  „jeg 
kender  Obersten  særdeles  godt." 

„Jeg  kan  ikke  noksom  berømme  Oberstens  og  hans  Frues 
Gæstfrihed  og  Elskværdighed,"  sagde  Laval.  „Men  maa  jeg 
nu  tillade  mig  at  omtale  den  anden  Ting,  der  har  draget  mig 
til  Deres  kgl.   Højhed." 

„Jeg  er  lutter  Øre,   Hr.   Kaptain." 

„Paa  Sofienberg  traf  jeg  en  ung  Pige,  Demoiselle  Na- 
thalie Wissing" 

„Nathalie  Wissing!"  gentog  Prinsen  ivrigt.  Men  han 
fattede    sig  strax  og  fortsatte  roligt:    „Lad  mig  høre  videre." 

„Hun  var  meget  ulykkelig.  Hun  er  forlovet  med  en 
Løjtnant  Stilling,  der  som  Straf  for  en  grov  Subordinations- 
forseelse  hensidder  som  livsvarig  Fange  i  Bagnoet  i   Lorient." 

„Jeg  veed   det,   Hr.   Kaptain,   det  er  en  dansk  Mand." 

„Den  unge  Piges  og  hendes  Forlovedes  Skæbne  gjorde 
mig  ondt,  da  han  er  en  brav  Karl.  Jeg  lovede  hende  paa 
Sofienberg  at  udrette   for  ham,  hvad  jeg  formaaede"  .... 

„Det  fortjener  De  Anerkendelse  for,   Hr.   Kaptain." 

„Gennem  Gesandtens,  General  Waltersdorfs,  Forbindelser 
fik  vi  Kong  Ludvig  til  at  forandre  den  oprindelige  Dødsstraf 
til  livsvarigt  Fængsel." 

„Ja,  saa.  DeT  er  mig  ubekendt,"  udbrød  Prinsen  med 
en  alvorlig  Mine. 

„Jeg  skal  ikke  her  dvæle  ved  Sagens  Enkeltheder, 
de  er  et  overvundet  Standpunkt.  Men  jeg  har  en  ind- 
trængende Bøn  til  Deres  kgl.  Højhed.  Vil  De  ved  Deres 
Indflydelse  og  den  Vægt,  Deres  Rang  giver  Deres  Anmod- 
ninger, søge  at  bevæge  Hs.  Majestæt  til  at  lade  Frederik 
Stilling  blive  sat  paa  fri  Fod!" 

Hs.  Højhed  bøjede  sig  tilbage  i  Stolen  og  holdt  en  kort 
Tid  reflekterende  den  venstre  Haand  for  Panden.  Han  tænkte 
paa  Falkenskjolds  og  Nathalie  Wissings  Bøn  til  ham,  paa  sit 
Løfte  til  Jomfruen.  Nu  rettedes  der  her  i  Paris,  fra  Lavals 
Side,  den  samme  Henvendelse  til  ham.  Han  var  betænkelig 
ved,  at  Kongens  Naade  paa  ny  skulde  paakaldes.  Idet 
han  overvejede  dette,  rejste  han  sig  og  gik  et  Par  Gange 
taus  frem  og  tilbage.  Ikke  med  et  Ord  berørte  han  overfor 
Laval,  at  han  kun,  hvad  han  nu  erfarede,  kendte  Sagen  i 
dens  sidste  Stadium,  og  at  han  i  Kjøbenhavn  havde  givet 
Løfte  om  at  virke  til  Fordel  for  Stilling. 

Hs.  Højhed  stansede.  „Hr.  Kaptain,"  sagde  han,  „jeg 
er  indbudt  til  at  deltage  i  Dineren  hos  Kongen  imorgen.  Jeg 
skal  søge  at  faa  en  kort  Audiens  hos  Hs.  Majestæt  lige  før 
Taflet.  Jeg  skal  da  opfylde  Deres  Anmodning."  Han  rakte 
Laval  Haanden.  Kaptainen  greb  den  og  udbrød  glad  be- 
væget:   „Der  gør  Deres  kgl.  Højhed  en  stor  og  god  Gerning." 

„Iovermorgen  vil  De,  Hr.  Kaptain,  kunne  modtage  Ef- 
terretning her  gennem  min  Adjudant  om  Kongens  Svar." 
Prinsen  traadte  et.  Par  Skridt  tilbage.  Audiensen  var  til 
Ende. 

I  sin  Svarskrivelse  paa  Indbydelsen  anmodede  han  Her- 
tugen af  Duras  om  at  skaffe  sig  den  omtalte  Audiens  hos 
Kongen   før  Dineren. 

Hs.  Højhed  blev  hentet  til  Tuilerierne  i  en  kgl.  Ekvipage. 
Ludvig  den  Attende  modtog  ham  i  et  lille  Kabinet,  hvis 
Vindu  vendte  ud  mod  Carrousel  Pladsen.  Hs.  Majestæt,  der 
bar  St.  Ludvigsordenens  Baand  over  Kjolen,  sad  omgiven  af 
Familieerindringer.  De  pragtfulde  Gyldenlæders  Tapeter  vare 
næsten  skjulte  af  Portræter  og  historiske  Billeder.  Spejlet  og 
Marmorkonsolen  havde  Affektionsværdi,  thi  de  havde  prydet 
Dronning  Marie  Antoinettes  Boudoir.  Et  lille  Skrivebord, 
som  stod  ved  Væggen,  var  Snedkerarbejde  fra  Ludvig  den 
Sextendes  egen  Haand.  I  en  af  dets  Skuffer  laa  en  Skrive- 
bog, i  hvilken  den  lille,  senere  saa  ulykkelige  Dauphin  havde 
skrevet  Bogstaver  og  Ord.  Paa  Gueridoner  i  Hjørnerne  vare 
mangfoldige  kostbare  Nipsgenstande  henstillede.  Lysekronen 
under  det  ornamenterede  Gibsloft,  var  en  Gave  fra  Venedigs 
sidste  Doge,  Manin,  til  Kongen,  da  han  som  Emigrant  be- 
fandt sig  i  Exil.  Den  forgyldte,  damaskbetrukne  Lænestol,  i 
hvilken  Hs.  Majestæt  havde  taget  Plads,  havde  været  hans 
afdøde  Gemalindes,  den  sardinske  Prinsesse  Josefines  Ynd- 
lingsstol.  Paa  et  Pantherskind  under  Skrivebordet  laa'  hendes 
Yndlingshund,   en  lille  Moppe,   udstoppet. 

Da  Kongen  bemærkede,  at  Hs.  Højhed  følte  sig  særlig 
tiltrukket  af  Prinsesse  Josefines  interessante  Fysiognomi, 
hvis  Billede  hang  paa  Væggen,  yttrede  han:  „Deres  Højhed 
veed  maaske,  hvem  det  er?" 

„Jeg  maa  oprigtigt  svare  Nej,   Deres  Majestæt." 

„Det  er  Dronningen,  min  Gemalinde.  Snart  indtræder 
Femaarsdagen  for  hendes  Død  paa  Gosfield  Hall  i  Nærheden 
af  London,  hvor  vi  opholdt  os;  det  var  Hertugen  af  Bucking- 
hams  Slot." 

„Hds.  Majestæt  har  saa  milde  Øjne,"  sagde  Prins  Ferdi- 
nand,   „Godheden  lyser  ud  af  dem" 

„Dronningen,"  fortsatte  Kongen,  „havde  et  kærligt,  del- 
tagende Sind.  Havde  Nogen  tilføjet  hende  en  Krænkelse, 
vedblev  hun  aldrig  at  bære  Nag  til  Vedkommende;  hun  var 
stedse   rede   til  at  tilgive   og  glemme." 

„Saa  paakalder  jeg  hendes  Aand  i  Anledning  af,  hvad 
jeg  nu  har  at  bede  om,"  udbrød  Prins  Ferdinand;  „gid  den 
maa  komme  over  Deres  Majestæts  Hjerte,  der  i  Forvejen 
banker  saa  varmt   for  Ulykken." 

Prinsen  kom  i  Affekt.  „Det  afgjørende  Øjeblik  er  ind- 
traadt,"  tænkte  han,  „nu  maa  jeg  forsøge  at  udrette  Noget. 
Kongen  saa  paa  ham   med   en   forundret  Mine. 

„Jeg  beder  Deres  Majestæt,"  sagde  Prins  Ferdinand,  der 
ansporedes  af  en  vis  ærgerrig  Følelse,  „om  en  stor  Naades- 
bevisning.  I  Bagnoet  i  Lorient  hensidder  en  Landsmand  af 
mig,  Marineløjtnant  Stilling ,  som  Fange  paa  Livstid.  Nu 
anraaber  jeg,  en  dansk  Prins,  Deres  Majestæt  om  allernaadigst 
at  amnestere  ham   og  give   ham   Frihed!" 

„Løjtnant  Stilling,"  gentog  Kongen,  han  grundede  en 
kort  Tid.  „Jeg  har  havt  saa  mange  Kriminalsager,  saa  det 
maa  være  tilgiveligt,  om  en  enkelt  gaar  mig  af  Minde." 
Kongen  tænkte  atter  efter. 

„Deres  Majestæt  vil  tillade  mig  at  bemærke,  at  De  alle- 
rede  en   Gang  har  vist  Løjtnant  Stilling   en   stor  Naade." 

„Ah,"  udbrød  Ludvig  den  Attende,  „det  var  ham,  der 
havde  stemplet  min  Broder,  „Monsieur",  som  fejg.  Hvor  af- 
skyeligt, horribelt!"  Kongen  slog  Hænderne  sammen  og  lænede 
sig  rystende  paa   Hovedet  tilbage  i  Stolen. 

„Ganske  vist  en  uhyre  grov  Forseelse,  Deres  Majestæt. 
Men  den  franske  Marinekaptain  havde  først  udslynget  en 
lignende  Fornærmelse   mod  Kong   Frederik  den  Sjette." 

„Ja,  men,  Deres  Højhed,  at  karakterisere  min  ridder- 
lige Broder,  Henrik  den  Fjerdes  Descendent,  som  fejg!  det 
er  en  uhørt  Haan,  der  fortjener  den  haardeste  Straf,  og  dog 
har  jeg  vist  Naade!" 

„Et  Bevis  for  Deres  Majestæts  Højsind  og  ædle  Hjerte," 
sagde  Prins  Ferdinand  med  stærk  Betoning.  Der  indtraadte 
nogle  Minutters  Taushed.  Kongen  stottede  sit  Hoved  til 
Haanden.  Prinsen  begyndte  at  tvivle  om,  at  han  kunde  ud- 
rette   Noget     for     Frederik    Stilling.      .  Hans    Blik     faldt    paa 

Portrætet  af  en  gejstlig  Person,  hvis  Træk  havde  en  slaaende 
Lighed  med  Pastor  Mynsters  i  Kjøbenhavn.  I  Kraft  af  en 
Ideeassociation  kom  han  til  at  tænke  paa  flere  Yttringer, 
Mynster  havde  anvendt  paa  Sorgenfri  kort  før  Frederik  den 
Sjettes  Salvingsfest.  Prins  Kristian  havde  havt  et  lille  Sel- 
skab samlet  hos  sig.  Talen  drejede  sig  en  Stund  om  den 
forestaaende  Højtidelighed,  og  Mynster  havde  smukt  og  varmt, 
under  almindelig  Taushed,  udtalt  sig  om  Kongemagten  og 
Legitimiteten.  Prins  Ferdinand,  der  havde  en  god  Hukom- 
melse, erindrede  nogenlunde  tydelig,  hvad  Mynster  havde  sagt. 
„Nu  skal  Hs.  Velærværdighed  hjælpe  mig,"  tænkte  han  ved 
sig  selv. 

„Tillader,  Deres  Majestæt,  at  jeg  tager  Ordet?"  spurgte 
han  Ludvig  den  Attende. 

Kongen  ligesom  vaagnede  op  af  sine  Tanker.  Han 
nikkede,  idet  han  sagde:    „Tal,  Deres  Højhed." 

„En  ny  Legitimitetens  Æra  er  oprunden,"  yttrede  Prins 
Ferdinand  med  en  vis  Højtidelighed,  „Revolutionens  Hydra  er, 
Himlen  være  lovet,  dræbt." 

Ludvig  den  Attende  gjorde  en  bifaldende  Haandbevægelse. 

„Kongedømmet  er  det  jordiske  Afbillede  af  Guds  Myn- 
dighed hisset.  Kongen  er  Guds  Repræsentant,  han  er  hellig, 
ophøjet  over  alle  andre  Dødelige." 

„Deres  Højhed  har,  hvad  der  iøvrigt  er  naturligt  for  en 
Prins  af  Blodet,  den  rette  Opfattelse,"  bemærkede  Kong 
Ludvig. 

Hs.  Højhed  foretog  nu,  idet  han  her  væsenlig  talte  ud 
af  sit  Eget,  en  fiffig  Vending.  „En  Fornærmelse  mod  en 
Thronfølger,"  sagde  han,  „er  skrækkelig;  men  en  Forhaanelse 
af  Monarkens  guddommelige  Majestæt,  er  ligefrem  rædselsfuld." 

Ludvig  den  Attende  betragtede  Prinsen  opmærksomt. 

„Løjtnant  Stilling  krænkede  ganske  vist  Frankrigs  Thron- 
arving,  det  var  gyseligt.  Men  Kaptajn  Quichard  satte  en 
Skamplet  paa  Kong  Frederik  den  Sjettes  hellige  Majestæt,  det 
var  en  gruopvækkende  Brøde.      Løjtnant  Stilling  er  en  legiti- 

mistisk,    en    kongetro   Mand,    han    blev    rasende,    han    glemte 
sig  selv  .  .  .  ." 

„Det  var  Legitimitetsprincipet,  der  rev  ham  med  sig," 
yttrede  Kongen. 

„Som  dette  Princips  ædleste  Repræsentant  vil  Deres 
Majestæt  fuldt  ud  kunne  føle  med  ham.  Som  Kong  Frederik 
den  Sjettes  Kollega  og  Broder  vil  Deres  Majestæt  paa  en 
Maade  ogsaa  finde  Dem  selv  ramt  af  Kaptajnens  fornærmelige 
Udtalelser.  Mellem  Kongerne,  Guddommens  Repræsentanter 
paa  Jorden,  hersker  der  Solidaritet.  Deres  Majestæt  vil  i 
Naade  slaa  en  Streg  over  Løjtnants  Stillings  Forseelse." 

„Det  har  virkelig  glædet  mig  at  høre  Deres  Højhed  ud- 
tale Dem  saa  fornuftigt  om  Kongedømmet  i  denne  Forvir- 
ringens Tid.  Løjtnant  Stillings  overilede  og  forargelige  Op- 
træden er  altsaa  egentlig  udsprunget  af  et  ædelt  Motiv:  han 
vilde  ikke  tillade,  at  Kongeværdigheden  saaredes,  at  Konge- 
kronens Glans  overhovedet  plettedes." 

„Netop,  Deres  Majestæt,"    faldt  Prins  Ferdinand  ind. 

Kong  Ludvig  den  Attende  udstrakte  Armen  og  udtalte 
med  løftet  Stemme:  „Deres  Højhed,  Løjtnant  Stilling  er  fri. 
Kongen  af  Frankrig  og  Navarra  har  sagt  det!" 

„Himlen  velsigne  Deres  Majestæt,"  sagde  Prins  Ferdi- 
nand, idet  han  rejste  sig  og  bukkede  dybt.  „Min  Tak  er 
ubegrænset.  Kong  Ludvigs  Hjerte  vil  blive  beundret  i  Dan- 
mark." 

Hs.  Højhed  var  ganske  varm  af  Anstrengelse,  et  Par 
Sveddraaber  viste  sig  paa  hans  Pande.  Han  var  nærved  at 
beundre  sig  selv;  thi  han  kunde  i  Grunden  ikke  forstaa, 
hvorledes  han  havde  været  i  Stand  til  at  tale,  som  han 
havde  gjort.  „Jeg  var  lykkeligt  inspireret,"  sagde  han  i  sit 
stille  Sind;    „det  har  blandt  andet  hjulpet  paa  min  Appetit." 

Det  store  Ur  i  Pavillon  d'horloge  slog  Sex.  En  Dør 
skraas  overfor  Indgangen  til  Kabinettet  aabnede  sig.  Her- 
tugen af  Duras  viste  sig  i  den  og  meddelte  Hs.  Majestæt,  at 
Selskabet  var  samlet. 

Kongen  rejste  sig  og  gik  langsomt,  med  Prins  Ferdinand 
ved  sin  Side  og  Hertugen  foran,  gennem  et  større  Gemak  ind 
i  en  Salon,  hvor  de  i  Paris  tilstedeværende  fremmede  Diplo- 
mater stod  opstillede  en  haie.  I  den  stærkt  oplyste  Salon 
dannede  denne  notable  Forsamling  med  de  guldbroderede 
Uniformer  og  Ordensstjernerne  et  pragtfuldt  Skue.  De  franske 
Prinser,  Ministre  og  Hofdignitarer  vare  ogsaa  blandt  de  Ind- 
budne.  Der  hvilede  ligesom  en  Luftning  af  Aanden  fra 
l'ancien  regime  over  det  Hele. 

Venligt  hilsende  begav  Hs.  Majestæt  sig  sammen  med 
Prins  Ferdinand  ind  i  den  store  Spisesal,  Salon  bleu;  det 
notable  Selskab  fulgte  efter.  Prinserne  gik  efter  Rangordenen 
foran  de  fremmede  Diplomater,  derefter  kom  Ministrene  og 
Dignitarerne. 

Hs.  Højhed  Prins  Ferdinand  sad  ved  Kongens  venstre 
Side,    „Monsieur"   ved  hans  højre. 

Taffeldækningen,  Servicet  og  Bordopsatserne  gjorde  et  stor- 
artet Indtryk.  Menuen  var  saa  udsøgt  som  den  kunde  være. 
Lakaierne  overgik  sig  selv  i  hurtig  og  sikker  Betjening. 
Hs.  allerkristeligste  Majestæts  Kok  fejrede  en  kulinarisk 
Triumf. 

Efter  Taflet  begav  Kong  Ludvig  sig  ind  i  Salonen, 
hvor  han  tog  Plads  i  en  Lænestol.  Diplomaterne  forestilledes 
af  Hertugen  af  Richelieu  for  Hs.  Majestæt,  der  henvendte  et 
Par  Sætninger,  med  en  eller  anden  pikant  Pointe,  til  enhver 
af  dem.  Kongen  viste  dog  den  russiske  Gesandt,  Grev  Pozzo 
di  Borgo,  særlig  Égard,  og  han  hilste  den  engelske  Befuld- 
mægtigede, Lord  Castlereagh,  med  øjensynlig  Sympathi,  hvor- 
imod han  forholdt  sig  køligt  overfor  den  preussiske  Afsending, 
Fyrst  Hardenberg. 

Prins  Ferdinand  stod  imidlertid  i  et  Hjørne  af  Salonen 
i  Konversation  med  „Monsieur",  Thronfølgeren.  Hs.  Højhed, 
der  vidste,  at  „Monsieur"  af  Hjertet  var  en  Tilbeder  af  det 
smukke  Køn    og    for  Formens  Skyld    en    ivrig  Katholik,    talte 

ikke  blot  om  Operaens  henrivende  Danserinder,  men  ogsaa 
om  sine  Besøg  i  Notre  Damekirken  og  i  St.   Geneviéve. 

„Jeg  har  desværre,"  sagde  „Monsieur",  „aldrig  besøgt 
Hs.  danske  Majestæts  Stater.  Men  jeg  veed,  at  Norges  Natur 
skal  have  megen  Lighed  med  Skotlands,  hvis  Skønheder  jeg 
saa  paa  mine  Udflugter  fra  Holyrood.  Deres  Højhed  kender 
dette  Slot?" 

„Ja,  det  har  jo  et  berømt  Navn."  Prinsen  havde  ikke 
noget  som  helst  Begreb  om  Holyroods  Beliggenhed  eller  Be- 
tydning;   men   det  vilde   han   af  Ambitionshensyn   ikke  tilstaa. 

Med  et  polisk  Smil   fortsatte  Prins    Ferdinand: 

„Norge,  Deres  kgl.  Højhed,  hører  iøvrigt  ikke  mere  til 
Hs.  danske  Majestæts  Stater;  Frederik  den  Sjette  blev  tvungen 
til  at  afstaa  det  til   Kongen   af  Sverrig." 

„Ah,  ja,  Deres  Højhed !  det  vidste  jeg  jo.  Men  i 
denne  Omvæltningernes  Tid  kan  man  let  gjøre  sig  skyldig 
i   en   Hukommelsesfejl." 

„Deres  Højhed  har  vel  kendt  Kong  Gustav  den  Fjerde 
personlig?"    fortsatte    „Monsieur". 

„Kun  ved  en  enkelt  Lejlighed  har  jeg  været  sammen 
med  ham,"  svarede  Prins  Ferdinand.  „Jeg  var  den  Gang 
et  ganske  ungt  Menneske." 

„Min  Broder,  Kongen  og  jeg,"  yttrede  „Monsieur", 
„nære   den  største   Sympathi   for  den   ulykkelige   Monark." 

„Har  Deres  kgl.  Højhed  ikke  i  London  mødt  vor  tid- 
ligere Gesandt,   Grev  Wedel   Jarlsberg?" 

„Visselig,  ved  Aftencerclerne  hos  Prinsen  af  Wales  i 
Carlton  House.  Det  var  en  Diplomat  af  fortræffelige  konserva- 
tive Grundsætninger.     Han   havde  en  meget  smuk  Gemalinde." 

„Ja  det  var  en  Type  paa  norsk  Kvindeskønhed  !"  udbrød 
Prins   Ferdinand. 

„Det  interesserede  mig  meget,"  vedblev  „Monsieur",  „at 
tale  med  Greven  om  min  ifjor  afdøde  Svigerinde,  Dronning 
Karoline  af  Neapel.  Han  kendte  den  højsalige  Dronning  saa 
godt   fra  den  Tid,   han  var  Gesandt  ved  det  neapolitanske  Hof." 

„Greven  selv  har  jeg  ikke  været  i  personlig  Berøring  med, 
men  derimod  med  en  Søn  af  ham,  Grev  Herman  Wedel  Jarls- 
berg,  hvem  jeg  oprigtig  talt  ikke  ynder,"  sagde  Prins  Ferdinand. 

„Lever  Gesandten  endnu?"    spurgte   „Monsieur." 

„Nej,   Deres  kgl.  Højhed,  han  er  død  for  fire  Aar  siden." 

Pludselig  udbrød  „Monsieur:"  „Men  det  er  sandt,  jeg 
har  jo  havt  en  lille  Connaissance  til  en  Kjøbenhavnerinde !" 
Prins   Ferdinand   blev  umaadelig   nysgerrig. 

„Hos  Mademoiselle  Duthé,  saa  jeg  nogle  Gange  en 
meget  smuk  Danserinde  ved  den  store  Opera  i  Kjøbenhavn. 
Har  Deres  Højhed  hørt  Duthé  omtale?" 

„Det  maa  have  været  meget  flygtigt,  Deres  kgl.  Højhed, 
thi  jeg  mindes  det  ikke.  Danserinden  hed  maaske  Demoi- 
selle  Schleuter?" 

„Rigtigt,  det  var  Navnet,"  sagde  Monsieur  med  et  for- 
nøjet Smil. 

„Nu  hedder  hun  Madame  Schall,"  yttrede  Prins  Ferdi- 
nand. Hs.  Højhed  kom  til  at  tænke  paa  Danserinden  som 
Giulietta  i  Balletten ;  han  lo  indvendig  ved  Tanken  om,  at 
Justitsminister  Kaas  spillede  hendes  Romeo. 

Efter  at  de  to  Prinser  gensidig  havde  udtalt  deres  Glæde 
over  det  nu  stiftede  personlige  Bekendskab,  afbrødes  Sam- 
talen. 

Hertugen  af  Duras  præsenterede  den  engelske  Udenrigs- 
minister, Lord  Castlereagh,  for  Prins  Ferdinand.  Lorden  for- 
hørte sig  om  Kong  Frederik  den  Sjettes  Befindende.  Han 
spurgte,  om  Prinsen  ikke  havde  til  Hensigt  at  besøge  Prins- 
regentens Hol  i  London. 

Hs.  Højhed  svarede,  at  et  saadant  Besøg  var  udelukket 
fra  hans  Rejseplan  denne  Gang.  Som  Militær  havde  han 
Orlov  paa  bestemt  Tid.  Fra  Paris  maatte  han  begive  sig 
gennem   Nordtydskland   hjem. 

Lord  Castlereagh,  der  forinden  Præsentationen  havde  er- 
kyndiget sig  hos  Duras  om  Prinsens  Familieforhold,  ønskede  at 
vide,   hvorledes  Hs.  Højheds  Broder,  Prins  Kristian,  havde  det. 

„Lord  Marquien  vil  mindes,"  sagde  Prins  Ferdinand  til 
Castlereagh,  „at  min  Broder  havde  et  meget  brydsomt  Liv 
ifjor,   da  han  var  Konge   af  Norge." 

„Den  Krise  blev  jeg  selv  som  Udenrigsminister  indviklet 
i,  Deres  Højhed." 

„Men  i  Foraaret  giftede  han  sig  med  en  ung,  smuk 
Prinsesse,    med  Prinsesse  Karoline  Amalie    af  Augustenborg." 

„Jeg  er  ikke  saa  lykkelig  at  kende  Prinsessen,"  yttrede 
Castlereagh. 

„Da  er  hun  ellers  i  Familie  med  det  engelske  Hof," 
sagde  Prinsen.  „Hun  er  en  Datterdatter  af  Deres  ophøjede 
Souveræns  Søster." 

Prins  Ferdinand  vexlede  et  Par  Ord  med  hver  af  de 
franske  Ministre.  Med  Decazes  talte  han  om  sin  Audiens  hos 
Kong  Ludvig. 

Før  Hs.  Majestæt  trak  sig  tilbage  til  sine  Gemakker, 
bevidnede  Prins  Ferdinand  ham  sin  Ærefrygt  og  Hengivenhed. 

Efter  Hjemkomsten  til  Hotellet  skrev  Prins  Ferdinand 
straks  til  Oberst  Falkenskjold. 


I  Paris  levede  den  Gang  den  formuende  danske  Parti- 
kulier, Kammerjunker  Tønnes  Bruun  de  Neergaard.  Han 
havde  været  sjællandsk  og  slesvigsk  Godsejer,  men  efter  at 
han  havde  trukket  sig  tilbage  fra  den  praktiske  Landøkonomi, 
kastede  han  sig  over  Naturvidenskaben.  Kammerjunker  Bruun 
de  Neergaard,  der  var  akademisk  dannet,  havde  rejst  viden  om- 
kring og  skrevet  Afhandlinger  om  mangfoldige  Ting,  ligefra 
Køds  Nedsaltning  til  Thorvaldsens  plastiske  Værker.  I  Wien 
havde  Bruun  de  Neergaard  giftet  sig  med  en  nittenaarig  fyrig 
Spanierinde,  Baronesse  Therese  de  Monnagetha,  der  nu  var 
en  Dame  i  tredive  Aars  Alderen.  Kammerjunkeren  var  en 
halv  Snes  Aar  ældre.  Han  plejede  at  indbyde  danske  Nota- 
biliteter,   der    besøgte    Paris,    til   sit   smukke    og    komfortabelt 

indrettede  Hjem  i  Rue  St.  Honoré.  Værten  fortalte  kvikt 
om  sine  Rejser  og  Kunstnerbekendskaber ;  Værtinden  skildrede 
lunefuldt  det  galante  Liv  i  Faubourg  St.  Antoine;  Kokken 
løste  stedse  sin  Opgave  til  Alles  Tilfredshed. 

En  Dag,  da  Prins  Ferdinand  vendte  tilbage  til  Hotellet 
fra  en  Køretur  langs  ad  Boulevarderne,  overraskedes  han  af 
en  Meddelelse  om,  at  Grev  Bentheim  havde  meldt  sig  til 
Audiens  og  om  ganske  kort  Tid  vilde  indfinde  sig. 

Grev  Ludvig  af  Bentheim-Steinfurth,  hvis  Moder  var  en 
gliicksborgsk  Prinsesse,  havde  været  Major  i  dansk  Tjeneste, 
men  var  for  et  Par  Aar  siden  traadt  ind  i  den  østerrigske 
Hær,  i  hvilken  en  af  hans  Brødre  var  Officer.  Greven  brændte 
af  Begærlighed  efter  at  komme  til  at  kæmpe  mod  Napoleon, 
og  fra  det  Øjeblik  af  var  han,  politisk  talt,  ikke  Frederik  den 
Sjettes  Mand.  Grev  Bentheim  stod  nu  ved  det  østerrigske 
Okkupationskorps  i  Frankrig.  Han  var  med  Orlov  i  Paris, 
og  havde  under  en  Visit  hos  den  danske  Gesandt,  General 
Waltersdorf,  faaet  at  vide,  at  Prins  Ferdinand  boede  i  Hotel 
du   Nord. 

Hs.  Højhed  modtog  Greven  med  megen  Venlighed,  men 
dulgte  ikke ,  at  der  i  det  danske  Officerskorps  havde  hersket 
nogen  Misfornøjelse  med,  at  han  var  traadt  ud  af  dette. 
Grev  Bentheim  svarede,  at  han  ved  at  slutte  sig  til  Napo- 
leons Modstandere,  kun  havde  fulgt  sin  Samvittigheds  Stemme, 
og  det  ,  havde  han  ogsaa  gjort  gældende  overfor  Kong  Fre- 
derik den  Sjette.  Han  haabede,  at  han  fremdeles  kunde 
gjøre   Regning  paa  Hs.   Majestæts  Naade. 

„Forholdene  har  jo  nu  forandret  sig,"  sagde  Prins  Fer- 
dinand, „Napoleon  blev  sat  i  Ban  af  de  legitime  Fyrster,  og 
hans  Modstandere  betragtes   nu  som  disses  Meningsfæller." 

„Ja,  saaledes  er  det,  Deres  Højhed.  Forhaabenlig  kom- 
mer jeg  tilbage  til  Danmark,"   sagde  Bentheim. 

„Har  Greven  deltaget  i  noget  Slag?"  spurgte  Prins 
Ferdinand. 

„I    Slaget    ved  Leipzig,    Deres   Højhed,    og  i  flere  Fægt- 

ninger  under  Fremrykningen  mod  Paris  ifjor.  Jeg  blev  saaret 
i  Slaget  ved  Nangis  og  var  nær  bleven  taget  til  Fange." 

„Det  vil  interessere  Kong  Frederik  at  erfare  dette," 
yttrede  Prins   Ferdinand. 

Grev  Bentheim  fortalte  derefter  Prinsen,  hvorledes  han 
under  Wienerkongressen  flere  Gange  havde  havt  Lejlighed 
til  at  være  sammen  med  Hs.  danske  Majestæt.  Greven  gav 
i  begejstrede  Udtryk  en  Skildring  af  den  Diner,  den  øster- 
rigske  Kejserinde  Marie  Louise  havde  givet  paa  Hofburg  i 
Wien  den  28.  Oktober  1814  i  Anledning  af  Dronning  Maries 
og  Kronprinsesse   Karolines   Fødselsdag. 

„De  saa  vel,  Grev  Bentheim,  ved  Festerne  i  Wien  hyp- 
pig Grevinde  Bernstorf,  den  danske  Gesandts  Gemalinde?" 
spurgte  Prins  Ferdinand.  „Jeg  har  hørt  Statsminister  Kaas 
berømme  hendes  Yppighed." 

Denne  Yttring  bragte  Grev  Bentheim  til  at  lee  højt. 
„Admiral  Lindholm,"  sagde  Greven,  „der  var  med  Hs.  Maje- 
stæt i  Wien,  kaldte  hende  Kongressens  Juno." 

Major  Bauditz  meldte  i  dette  Øjeblik  Kammerjunker 
Bruun  de  Neergaard.  Grev  Bentheim  gjorde  Mine  til  at  ville 
gaa,  men  Prinsen  opfordrede  ham  til  at  blive.  „Lad  Kam- 
merjunkeren træde  herind,"   sagde  Hs.  Højhed  til  Adjudanten. 

Bruun  de  Neergaard  bukkede  dybt  for  Prinsen.  Han 
udtalte  sin  Glæde  over,  at  han  saaledes  fik  Lejlighed  til  at 
hilse  paa  et  Medlem  af  den  danske  Kongefamilie.  Hs.  Høj- 
hed svarede  med  et  Par  venlige  Ord.  Derpaa  præsenterede 
han  Kammerjunkeren  for  Grev  Bentheim.  Begge  satte  sig 
efter  Opfordring  af  Prinsen,   der  tog  Plads  ligeoverfor  dem. 

„Er  Kammerjunkeren  i  Familie  med  Bruun  de  Neergaard 
til  Svenstrup?"    spurgte  Prins  Ferdinand. 

„Det  er  min  Broder,  Deres  Højhed.  Paa  Svenstrup 
havde  jeg  den  Ære  at  blive  præsenteret  for  Dem,  da  Kong 
Frederik  den  Sjette  for  nogle  Aar  siden  afholdt  Høstmanøvrer 
i  Omegnen  og  beærede  min  Broder  med  et  Besøg." 

„Ja,  saa,"  yttrede  Prinsen.     „Hvad  Kammerjunkeren  der 

fortæller,  er  mig  just  ikke  præsent,  der  var  saa  mange  No- 
tabiliteter til  Stede,  paa  hvilke  jeg  hilste." 

„Deres  Højhed  husker  maaske  Køreturen  til  Spanager  i 
det  dejlige  Efteraarsvejr." 

„Jeg  maa  lee,  naar  De  minder  mig  om  den,  Kammer- 
junker Neergaard.  Det  var  paa  Spanager,  at  General  Biilow 
kurede  saa  ustyrlig  morsomt  paa  een  Gang  til  to  Stiftsfrøkner 
fra  Vallø,  men  han  gjorde  det  saa  snildt,  at  den  ene  ikke 
blev  skinsyg  paa  den  anden.      Ha,   ha,   ha!" 

„Ja,  i  den  Retning  har  General  v.  Biilow  et  stort  Ta- 
lent!"  udbrød  Bentheim. 

„Som  forhenværende  dansk  Officer  er  Hr.  Greven  mig 
naturligvis  bekendt,"  sagde  Neergaard,  vendende  sig  mod 
Bentheim ,  „og  for  et  Par  Aar  siden  traadte  jeg  i  nærmere 
Forbindelse  med  Deres  Families  Chef.  Paa  en  af  mine 
Rejser  besøgte  jeg  ham  i  det  kinesiske  Hus  i  Parken  ved 
Steinfurt " 

„I  det  saakaldte  Bagno ,  Hr.  Kammerjunker,"  udbrød 
Bentheim. 

„Ja  meget  rigtigt;  det  var  rigt,  men  just  ikke  ganske 
smagfuldt  udstyret.  løvrigt  beundrede  jeg  den  Færdighed, 
hvormed  Greven  spillede  paa  Fløjte." 

Derefter  drejede  Samtalen  sig  en  Tid  om  de  extraordi- 
nære  Forhold  i  Paris.  Neergaard  spurgte  nu  Prinsen,  om 
han  kunde  gjøre  Regning  paa  den  store  Ære  at  se  Hs.  Høj- 
hed til  en  Souper.  Et  lignende  Spørgsmaal  rettede  han  til 
Grev  Bentheim,    og    fra    begge  Sider   lød  Svaret    bekræftende. 

Et  Par  Dage  efter  besøgte  da  Prins  Ferdinand  og  Grev  Bent- 
heim Kammerjunker  Bruun  de  Neergaard  i  dennes  elegante 
Hjem  i  Rue  St.  Honoré,  i  hvilket  der  bl.  a.  fandtes  en  sjelden 
Samling  af  exotiske  Planter  og  udstoppede  Dyr.  Kammer- 
junkerinden ,  der  som  anført  var  af  den  spanske  Slægt 
Monnagetha,  havde  i  Tidens  Løb  erhvervet  en  Skat  af  Anti- 
kviteter fra  Filip  den  Andens  Tid,  der  var  henstillede  paa 
Konsoler,   Gueridoner  og  Etagerer.    Selskabssalonen  var  smyk- 

ket  med  Portræter  af  Herrens  og  Fruens  Slægtninge.  Blandt 
de  interessante  Genstande  i  Kammerjunkerindens  Kabinet 
nævne  vi  en  stor  Spilledaase  med  kostbart  indlagt  Arbejde; 
den  havde  tilhørt  Kong  Ferdinand  den  Sjette  af  Spanien,  og 
naar  Sangeren  Farinelli  ikke  var  til  Stede,  havde  den  ofte 
med  sine  Toner  mildnet  Kongens  Tungsind.  I  Kammerjunke- 
rens Arbejdsværelse  hang  en  Jagtbøsse  og  en  Hirschfænger, 
som   Frederik   den   Femte   havde   foræret  hans   Fader. 

Synet  af  de  sidstnævnte  Sager  foranledigede  en  Samtale 
mellem  Bruun  de  Neergaard  og  Bentheim  om  de  nylig  af- 
holdte Jagter  i  Parken  ved  Compiégne.  Grev  Bentheim  kom 
derved  til  at  tænke  paa  den  glimrende  Jagt,  han  under  Wiener- 
kongressen for  et  Aarstid  tilbage  havde  deltaget  i;  det  var 
en  i  Parken  ved  Luxemburg  afholdt  Heirejagt. 

„Kammerjunkeren  har  vel  hørt  den  omtale  ?"  spurgte 
Bentheim. 

„Ja,  det  var  den  store  Jagt,  hvori  Kejserinderne  af  Rus- 
land og  Østerrig,  Dronningen  afBaiern,  Storfyrstinderne  og  Hof- 
fets andre  Damer  deltoge  til  Hest,"  sagde  Bruun  de  Neergaard. 

„Et  superbt  Syn"  udbrød  Bentheim.  „Saasnart  Hundene 
havde  jaget  Heirerne  op  af  Sivene,  slap  de  fyrstelige  Damer 
Falkene  løs.  En  Kamp  paa  Liv  og  Død  begyndte  mellem 
Fuglene  højt  oppe  i  Luften." 

Da  Bruun  de  Neergaard  spurgte,  om  det  svage  Køn 
ogsaa  havde  deltaget  i  Parforcejagterne,  svarede  Bentheim  be- 
kræftende og  anførte  nogle  pikante  Exempler  fra  disse  Jagter. 

Kammerjunkerinden  havde  imidlertid  ført  Prins  Ferdi- 
nand ind  i  sit  Kabinet,  hvor  hun  viste  ham  Spilledaasen. 
Hun  trak  den  op;  det  første  Stykke,  den  spillede,  var  en 
iørefaldende  sentimental  Vals.  Hs.  Højhed  kendte  Melo- 
dien; han  havde  nogle  Gange  set  Madame  Schall  i  et  Solo- 
parti danse  efter  den.  I  Kraft  af  en  Ideeassociation  kom 
han  til  at  mindes  „Monsieurs"  Yttringer  om  denne  Danser- 
inde og  Mademoiselle  Duthé;  han  ønskede  at  vide  noget 
om  denne  sidste. 

„Kammerjunkerinden  kender  maaske  noget  til  det  gamle 
Kongehofs  pikante  Historier?"   spurgte  han. 

„Grevinde  de  Genlis  er  min  Veninde,  Deres  Højhed,  og 
hun  har  fortalt  mig   mangfoldige  galante   Smaatræk." 

„Hvem  var  Mademoiselle  Duthé?"  Prinsen  havde  næppe 
udtalt  Navnet,  før  Kammerjunkerinde  Bruun  de  Neergaard 
gav  sig  til  at  le.  „Behag  at  tage  Plads  her  i  Kanapeen, 
Deres  Højhed,"  sagde  hun,  idet  hun  selv  satte  sig,  saa  skal 
jeg  tilfredsstille  Deres  Højheds  Nysgerrighed." 

„Greven  af  Artois  var  gift  med  den  savojiske  Prinsesse 
Marie  Therese,"   vedblev  hun  .... 

„Jeg  veed  det,  en  Søster  til  Ludvig  den  Attendes  afdøde 
Gemalinde,"    faldt  Prinsen  ind. 

„Som  Deres  Højhed  siger.  Men  Mademoiselle  Duthé, 
der  boede  i  Palais  Royal,  blev  hans  Intime.  Pariservittig- 
heden fortalte  da,  at  Hs.  kgl.  Højhed  som  en  Følge  af  en 
Forstoppelse,  en  savojisk  Kage  havde  paaført  ham,  hver  Aften 
drak  The  (du  thé)  i  Palais  Royal." 

„Ypperligt,  Kammerjunkerinde,  ypperligt,"  udbrød  Prinsen. 
„Bedre  Calembourg  har  man  endnu  ikke  fortalt  mig  hjemme 
ved  Hoffet.      Den  vil  more  Grev  Yoldi." 

„Grev  Yoldi?"   spurgte  Kammerjunkerinden. 

„Ja,  den  tidligere  spanske  Gesandt  i  Kjøbenhavn.  Han 
har  Sans  for  slige  Pikanterier;  han  er  en  jævnlig  Gæst  hos 
mig. " 

Hs.  Højhed  var  i  Færd  med  at  bese  en  Samling  Sil- 
houetter,  da  en  Tjener  meldte,  at  Souperen  var  anrettet. 
Han  bød  Kammerjunkerinden  Armen  og  gik  fulgt  af  Bruun 
de  Neergaard  og   Grev  Bentheim  ind  i  Spisesalonen. 

Her  var  Bordet  det  Centrale  ogsaa  i  den  Forstand,  at 
det  allerede  ved  den  smagfulde  Anretning  maatte  bortlede 
Opmærksomheden  fra  Væggenes  yderst  sparsomme  Dekoration. 
Denne  bestod  af  en  indrammet  Sortkridtstegning  af  Kornelius 
Højer,  forestillende  Trimalchions  Gæstebud.  Nedenunder  hang 
„Carte  gastronomique  de  la   France". 

Prins  Ferdinand  kastede,  idet  han  satte  sig,  et  flygtigt 
Blik  paa  Tegningen,  hvorimod  Kortet  strax  fængslede  hans 
Interesse. 

„Det  var  en  morsom  Idee,  Kammerjunkerinde,"  sagde 
han  leende. 

„Jeg  tilstaar,  Deres  Højhed,  at  jeg  ikke  har  synderlig 
Sans    for  det  Slags   Cartografi." 

„Man  har  paa  en  Maade  en  Text  til  Kortet,"  yttrede 
Bruun  de  Neergaard,  „det  er  „Voyage  gastronomique"  af 
Richard.  Deres  Højhed  kan  tro,  at  den  er  Yndlingslekture 
for  mangfoldige,   der  just  ikke  er  Gourmander." 

„Ah,  den  gamle  Fyrste  af  Ligne  omtalte  det  interes- 
sante Værk  for  mig  i  Wien,"  bemærkede  Grev  Bentheim. 
„Fyrsten  sagde  iøvrigt  sarkastisk,  at  Kogekunsten  var  den 
Kunst,   der  trivedes  bedst  i  Kejser  Frans's  Stad." 

Der  serveredes  først  Østers  fra  Cancale  i  Bretagne  med 
Chablis.  Kammerjunker  Bruun  de  Neergaard  løftede  sit  Glas, 
bød  de  to  høje  Herrer  Velkommen  og  udtalte,  at  han  og 
hans  Ægtefælle  følte  sig  stolte  af  at  see  to  Notabiliteter  i 
deres  Hjem,  af  hvilke  den  ene  endog  var  en  Slægtning  af 
Kong  Frederik  den  Sjette. 

Det  Bruun-Neergaardske  Hus  udmærkede  sig  altid  ved 
et  Bord  med  udsøgte  Retter,  og  denne  Aften  var  det  værdigt 
til  le  grand  prix  d'honneur.  Kalkunen  fra  Loire-Departe- 
mentet  nød  Prins  Ferdinand  og  Grev  Bentheim  ikke  blot  med 
en  storartet  Appetit,  men  ogsaa  med  en  Festivitas,  der 
gjorde  det  glædeligste  og  højtideligste  Indtryk  paa  Vært  og 
Værtinde. 

Da  man  i  Menuen  var  naaet  til  Osten  og  paa  den  be- 
hageligste Maade  følte  Ganen  kildret  af  den,  kunde  Grev 
Bentheim  ikke  andet  end  spørge,  hvor  denne  Delikatesse  skrev 
sig  fra. 

„Det  er  Sassenage-Ost,  Hr.  Greve,  den  er  fra  Grenoble," 
svarede  Kammerjunkeren. 

„Den  minder  i  Smagen  om  Konferensraad  Bruns  Oste 
fra  Antvorskov,"   udbrød  Bentheim. 

„Ja,  de  maaler  sig  oprigtig  talt  fuldstændig  med  denne 
Sassenage,"  yttrede  Prins  Ferdinand.  „Maa  man  ikke  føle 
sig  stolt  af  Danmark?" 

Desserten  bestod  af  Citrontærte.  Da  denne  blev  an- 
rettet, gav  Kammerjunkeren  et  Tegn  til  Tjeneren.  Et  Øje- 
blik efter  aabnede  denne  en  Dør  i  Salonens  Baggrund.  En 
graahaaret  Mand  i  Lakajdragt  viste  sig,  bærende  en  Sølv- 
bakke,  hvorpaa  der  stod  en  Karaffel  Madeira.  Han  satte 
den  med  en  højtidelig  Mine  paa  Bordet,  ved  Siden  af  Bruun 
de  Neergaard.  Da  Vinen  var  skænket  i  Glassene,  rejste 
Kammerjunkeren  sig. 

„Deres  Højhed,  Hr.  Greve!"  sagde  han  med  et  Blik  til 
de  to  Gæster,  „den  Madeira,  jeg  her  tillader  mig  at  servere 
for  Dem,  har  en  Historie." 

„En  Historie,"  gentog  Bentheim  halvhøjt.  Prinsen  saa 
paa  denne  med  en  tyssende  Haandbevægelse. 

„Da  min  salig  Fader,  Etatsraaden,  blev  ophøjet  i  Adels- 
standen, var  der  paa  Svenstrup  en  stor  Fest,  i  hvilken  Om- 
egnens Aristokrati,  deriblandt  den  ærværdige  Grev  Adam 
Gotlob  Moltke  fra  Bregentved,  deltog.  Ved  den  Lejlighed 
forærede  Kontreadmiral  Bille  min  Fader  en  halv  Pibe  Madeira, 
som  han  selv  under  et  af  sine  Orlogstogter  havde  hjembragt. 
Vinen  blev  aftappet  og  lagt  ned  i  Svenstrups  Kælder,  hvor  den 
hvilede  til  min  Faders  Død,  hvorefter  den  ifølge  testamenta- 
risk Bestemmelse  fordeltes  blandt  Flere.  Deres  Højhed!  Hr. 
Greve!  Siden  denne  Madeira  holdt  sit  Indtog  paa  Svenstrup 
er  fem  og  tredive  Aar  henrundne;  den  har,  medens  en  hel 
Generation  gik  hen  over  Jorden,  anvendt  sin  Tid  til  at  for- 
ædle sig.  Den  har  frigjort  sig  for  alle  plebeiiske  Elementer. 
Derfor  byder  jeg  tryg  Deres  Højhed  og  De.m,-  Hr.  Greve, 
denne  Vin,  der  har  det  tilfælles  med  Adelen,  at  jo  ældre 
den  er,   desto  finere  er  den.     Kammerjunkerinden  og  jeg  ud 

bede  os  den  udmærkede  Ære  at  maatte  tømme  et  Glas  med 
vore  høje  Gæster !" 

Denne  Tale  gjorde  et  stærkt  Indtryk  paa  Prins  Ferdi- 
nand og  Grev  Bentheim.  Hs.  Højhed  besvarede  strax 
Skaalen. 

„Jeg  er,"  sagde  han,  „ikke  Ordets,  men  Handlingens 
Mand,  og  det  er  jo  i  Reglen  Tilfældet  med  Soldater.  Paa 
egne  og  Grevens  Vegne  bringer  jeg  Dem  og  Kammerjunker- 
inden  en  Tak  for  Indbydelsen  og  den  elskværdige  Modtagelse. 
Jeg  skal  nævne  Dem  for  Hs.   Majestæt." 

Prinsen  saa  paa  Bruun  de  Neergaards  Bryst  og  tømte 
Glasset.  Kammerjunkerinden  lagde  mere  Mærke  til  dette  Blik 
end  hendes  Gemal. 

Efter  Bordet  spillede  Selskabet  nogle  Partier  Reversi. 
Hs.  Højhed  fortalte,  at  dette  Spil  var  Dronning  Maries  Ynd- 
lingsspil, hvorfor  det  var  kommen  i  Mode  paa  alle  Herre- 
sæder i  Danmark.  Prins  Ferdinand  havde  denne  Aften, 
hvad  der  hørte  til  de  sjeldne  Undtagelser,  Held  med  sig. 
Han  forlod  derfor  Bruun  de  Neergaards  Hus  i  en  oprømt 
Stemning. 

XVI. 

Den  følgende  Formiddag  skrev  Prins  Ferdinand  et  Brev 
til  Kurfyrst  Vilhelm  den  Første  af  Hessen,  der  var  gift  med 
hans  Tante,  Prinsesse  Karoline,  Frederik  den  Femtes  Datter. 
Prinsen  underrettede  Hs.  kgl.  Højhed  om,  at  hans  tidligere 
anmeldte  Besøg  ved  Hoffet  i  Kassel  vilde  finde  Sted  efter 
Midten  af  November.  Hs.  Højhed  fremhævede,  at  han  ikke 
havde  set  sin  Onkel  siden  1807  i  Holsten,  hvorfor  han  efter 
saa  mange  Aars  Forløb  glædede  sig  overordenlig  til  Gen- 
synet. 

Netop  som  han  havde  sammenlagt  og  forseglet  Brevet, 
meldte  Adjudanten ,    at    den    forhenværende    danske   Maaneds- 

løjtnant  Frederik  Stilling,  om  hvem  Hs.  Højhed  saa  tidt  havde 
talt,  var  i  Forværelset  og  søgte  Audiens. 

„Frederik  Stilling!"  udbrød  Prins  Ferdinand  baade  stolt 
og  glad;   „lad  ham  blot  komme." 

Stilling,  der  havde  et  afmagret  Udseende  og  var  iført 
en  tarvelig  marineblaa  Dragt,  traadte  ind  og  blev  efter  en 
ærbødig  Hilsen  staaende  ved  Døren. 

Prinsen  betragtede  ham  et  Par  Minutter  opmærksomt; 
derpaa  sagde  han  med  en  vis  Blidhed  i  Stemmen:  „De  er 
Løjtnant  Stilling." 

„Ja,  Deres  Højhed,  og  paa  mine  Knæ  burde  jeg  takke 
Deres  Højhed  for  Deres  Naade  mod  mig" 

„Vist  ikke,"  yttrede  Prinsen  afbrydende,  „lad  mig  trykke 
Deres  Haand.  De  har  været  en  brav  Karl  i  Søkrigen 
med  England.  Heldigvis  lykkedes  det  ogsaa  mig  at  kunne 
udrette  noget  for  Dem  hos  Kongen  af  Frankrig." 

„Deres  Højhed  har  ved  Deres  store  Indflydelse  skaffet 
mig  Friheden;  evig  skal  jeg  være  Deres  Højhed  dybt  tak- 
nemmelig og  hjertelig  hengiven  derfor." 

„Det  skal  ogsaa  være  min  bedste  og  eneste  Belønning," 
sagde  Prinsen. 

„Deres  Højhed,  uforglemmelig  vil  det  Øjeblik  altid  være 
mig,  da  Marinekommissæren  i  Bagnoet  i  Lorient  traadte  hen 
til  mig  og  sagde:  „Stilling,  Hs.  Majestæt  har  benaadet  Dem, 
De  har  Deres  Frihed."  Jeg  gennemzittredes  af  Glæde;  disse 
Ord  gjorde  paa  mig  samme  Virkning  som  en  Solstraale  paa 
Mørket ! " 

„Hvor  vil  Deres  Forlovede,  Jomfru  Wissing,  fryde  sig," 
yttrede   Prinsen   med   et  tilfreds  Smil. 

„Ja,  min  elskede  Nathalie,"  udbrød  Stilling,  „hende  skal 
jeg  nu  atter  gense.  O,  Tak,  Deres  Højhed,  tusinde  Gange 
Tak!" 

„Tal  ikke  mere  om  min  Fortjeneste,"  sagde  Prins  Fer- 
dinand;   „ved  at  hjælpe  en  Landsmand  har  jeg  kun  gjort  min 

Pligt.      Det    er    vel    hos   Gesandten,    General   Waltersdorf,    at 
De  har  hørt  om  min  Henvendelse  til   Hs.   Majestæt?" 

„Ja,  Deres  Højhed.  Hr.  Generalen  tog  saa  velvillig 
imod  mig." 

„Gesandten  talte  vel  ogsaa  om  den  levende  Interesse, 
hvormed  Kaptain  Laval  har  taget  sig  af  Deres  Sag.  Har 
De  været  hos  ham?" 

„Endnu  ikke  Deres  Højhed,  men  min  første  Gang  herfra 
er  til   ham,   der  sandelig  har  vist  sig  som   min  Velgjører." 

„Naar  har  De  i  Sinde  at  rejse  hjem  til  Danmark,  Løjt- 
nant Stilling?" 

„Saasnart  det  bliver  mig  muligt,  Deres  Højhed.  Jeg 
maa  se  at  faa  Hyre  paa  et  Skib,  der  gaar  fra  Havre  paa 
Hjemtur  enten  til  Kjøbenhavn  eller  til   Hamborg." 

„Hvorledes  forholder  det  sig  med  Pengene,  Løjtnant?" 
spurgte  Prinsen,   der  her  ikke  kunde   tilbageholde   et  Smil. 

Frederik  Stilling  svarede  noget  forlegen:  „Jeg  kniber 
mig  vel  igennem,   Deres   Højhed." 

„Jeg  skal  rykke  Dem  til  Undsætning."  Prinsen  gik  hen 
og  aabnede  et  lille  Rejsechatol.  Han  slog  Pulten  op  og  trak 
et  Par  Smaaskuffer  ud.  Hvor  forbausedes  han  ikke,  da  han 
i  den  ene  af  disse  fandt  den  lille  grønne  Pung,  han  i  sin 
Tid  paa  Sofienberg  havde  stukket  ind  under  „Hektors"  Hals- 
baand.  Han  havde  i  Tanker  lagt  den  i  Rejsechatolet  og 
havde  glemt  den.  Pengene  i  den,  der  oprindelig  havde 
været  tiltænkt  Jomfru  Wissing,  kunde  nu  passende,  som  ved 
et  Spil  af  Skæbnen,  leveres  hendes  Forlovede.  Saa  fik  de 
da  en  smuk  Anvendelse.  „Denne  Pung  er  Deres,  Løjtnant 
Stilling,"    sagde   Prinsen,   idet  han   rakte   ham   den. 

„Deres  Højheds  Gavmildhed  gjør  mig  næsten  skamfuld." 

„Besøg  mig  i  Kjøbenhavn.  Det  skal  interessere  mig 
at  høre,  hvorledes  det  er  gaaet  Dem  ...  og  Deres  Forlovede," 
føjede  Hs.  Højhed  til  med  en  vis  Livlighed.  Prinsen  gav 
Stilling    et    Haandtryk.       Idet    Løjtnanten    vendte    sig    om    for 

at  gaa,  bragte  en  Tjener  et  Brev  til  Hs.  Højhed.  Det  var 
den  russiske  Gesandts,  Grev  Pozzo  di  Borgos  Tjener,  der 
overrakte  Prinsen  en  Indbydelse  til  en  Soirée  med  Koncert 
og  Dans  hos  Hs.   Excellence. 

Ved  Besøget  hos  Laval  hilste  denne  paa  Stilling,  som 
om  de  kunde  have  været  Kammerater.  Den  brave  Schweizer 
glædede  sig  inderlig  over,  at  hans  varme  Ønskers  Maal 
nu  endelig  var  naaet.  Han  bød  Stilling  hen  paa  en  Restau- 
ration ved  Boulevard  de  la  Madeleine.  Her  drak  Kap- 
tainen  et  Glas  paa  sin  danske  Vens  Velgaaende  og  spiste  en 
god  Diner  sammen  med  ham.  Under  Maaltidet  fortalte  Laval 
om  sit  Ophold  paa  Sofienberg  hos  Oberst  Falkenskjolds,  om 
sit  Møde  med  Nathalie  Wissing,  kort  sagt  om  alt,  hvad  der 
var  sket.  Flere  Gange  lagde  Stilling  Kniv  og  Gaffel  fra  sig 
og  hørte  paa  Fortællingen;  selve  dens  Kendsgerninger  udøvede 
en  stærkt  betagende  Magt  over  ham.  Her  altsaa,  gennem 
Laval,    fik  Stilling  sin  Forlovedes  Adresse  at  vide. 

Med  hvilke  Følelser  Frederik  Stilling  skiltes  fra  Kaptain 
Laval,  behøve  vi  ikke  her  at  udmale:  Taknemlighedens  Sprog 
talte  i  hans  Hjerte  dybere  og  varmere,  end  Pennen  formaar 
at  skildre  det. 

Saasnart  Frederik  Stilling  var  traadt  ind  i  sit  lille  be- 
skedne Værelse  i  et  Hotel  garni,  satte  han  sig  hen  og  skrev 
et  langt,  langt  Brev  til  Nathalie  om  sin  Skæbne  siden  Som- 
meren 1814,  om  Laval,  Waltersdorf  og  Prins  Ferdinand. 
Stilling  meddelte,  at  han  vilde  søge  at  vende  hjem  ad  Sø- 
vejen fra  Le  Havre.  Saasnart  han  var  kommen  til  nævnte 
By,  skulde  Nathalie  atter  høre  fra  ham. 

Et  Par  Dage  efter  forlod  Frederik  Stilling  Paris  og  be- 
gav sig  til  Le  Havre  de  Grace  i  Normandiet. 


XVII. 

Prins    Ferdinand    og   hans   Adjudant   Major   Bauditz    til- 
bragte Eftermiddagen  hos  den  danske  Gesandt,  General  Wal- 

tersdorf.  Da  Bauditz  første  Gang  traadte  ind  i  dette  Hus, 
var  det  som  Overbringer  af  de  tidligere  omtalte  Depescher 
fra  Udenrigsminister  Rosenkrans  til  Gesandten.  Det  var  en 
Selvfølge,  at  Hs.  Højhed  som  Medlem  af  Kongefamilien  blev 
indbudt  til  Hs.  danske  Majestæts  Repræsentant,  og  man  satte 
iøvrigt  Pris  paa  ham  personlig  for  hans  Jovialitets  Skyld. 
Men  Gesandten  og  hans  Frue,  en  Vestindianeiinde,  hvis  Navn 
var  Sara  Cortwright ,  følte  sig  dog  særlig  i  højeste  Grad 
tiltalt  af  Bauditz. 

Waltersdorf  var  en  næsten  alsidig  uddannet  Mand :  han 
var  nemlig  juridisk  Kandidat  og  Officer,  han  havde  været  ved 
Toldvæsnet  og  ved  Postvæsnet,  han  havde  beklædt  Stillingen 
som  Gouvernør  i  Vestindien  og  var  senere  bleven  Direktør 
for  det  kgl.  Theater.  Endelig  gik  han  fra  denne  mange- 
artede Virksomhed  over  i  Diplomatiets  Tjeneste  og  sad  nu 
paa  femte  Aar  som  Gesandt  i  Paris.  De  store  historiske 
Omskiftelser,  hvortil  han  paa  denne  Post  havde  været  Vidne, 
havde  udviklet  ham  stærkt  i  psykologisk  Henseende,  hvad 
der  ogsaa  gjaldt  om  hans  Hustru,  der  havde  været  knyttet 
til  ham  i  henved  tredive  Aar. 

Waltersdorf  og  Bauditz  havde  et  interessant  Berørings- 
punkt med  hinanden  i  Fællesbekendskabet  til  Rahbek  og 
Thorvaldsen.  Naar  deres  Konversation  drejede  sig  om  den 
første,  var  det  især  det  selskabelige  Liv  paa  Bakkehuset,  de 
dvælede  ved.  Begge  var  de  begejstrede  over  Kamma.  For 
Rahbek  som  Forfatter  havde  Waltersdorf  meget  anerkendende 
Udtalelser,  hvorimod  han  skarpt  kritiserede  hans  Virksomhed 
som  Theaterdirektør.  Længe  kunde  Gesandten  og  Bauditz 
underholde  sig  med  hinanden  om  Thorvaldsen,  i  hvem  de 
begge  saa  Tidens  største  bildende  Kunstner.  Rygtet  om,  at 
Billedhuggeren  i  Rom  havde  udført  et  nyt  Mesterværk:  Re- 
liefet  „Natten'-  ,  var  lige  kommet  til  Paris.  Waltersdorf 
havde  hørt  fortælle,  hvorledes  Motivet  var  fremstillet.  Han 
yttrede  sig  derom  med  en  vis  Stolthed  paa  Danmarks  Vegne 
•og  hans  Enthusiasme   deltes  af  Bauditz. 

Sidstnævnte  tiltalte  ved  sin  musikalske  Dannelse  og  sit 
smagfulde  Klaverspil  Generalinde  Waltersdorf,  der  sang  meget 
smukt.  Skønt  hun  nærmede  sig  de  halvtreds,  havde  hendes 
Stemme  dog  bevaret  en  mærkelig  Friskhed.  Generalinden 
glimrede  især  ved  sit  Foredrag  af  Aninas  Arier  i  „Cendrillon", 
i  hvilket  Syngespil  hun  iøvrigt  havde  hørt  Madame  Zinck. 

Prins  Ferdinand  mødtes  hos  General  Waltersdorf  med 
Grev  Danneskjold  Samsø,  der  sammen  med  sin  Gemalinde,  en 
født  Kaas,  befandt  sig  paa  Tilbagerejsen  fra  Italien,  hvor  de 
i  nogle  Maaneder  havde  opholdt  sig  paa  Reviera'en  ved  Genua. 
Grevinde  Valentine  Danneskjold  Samsø  var  en  intelligent  Dame, 
med  levende  Sans  for  Naturskønhed.  Det  var  dog  ikke  om 
et  didhen  hørende  Æmne,  at  Hs.  Højhed  underholdt  sig  med 
hende.  Han  konverserede  med  Grevinden  om  hendes  Slægt- 
ning Statsminister  Kaas,  der,  som  vi  vide,  var  Prinsens  Ven 
og  Tillidsmand,  selv  i  Spørgsmaalet  om  Rottefælder. 

Med  Glæde  genhilste  Prins  Ferdinand  Gesandtens  Søn, 
Kammerjunker  Kristian  Cortwright  Waltersdorf.  Han  var  et 
Par  Aar  ældre  end  Hs.  Højhed  og  forstod  saa  ypperligt  at 
gaa  ind  i  Prinsens  Tankegang.  De  havde  ofte  i  Forening 
besøgt  Kunstkamret  i  Kjobenhavn  og  moret  sig  over  mang- 
foldige af  dets  Kuriositeter.  Her  i  Gesandtens  Salon  kom 
de  ved  Gensynet  strax  til  at  tænke  paa  hine  Besøg  og  gen- 
kaldte skemtende   nogle  Smaatræk   fra   dem   i  Erindringen. 

„Mindes,  Deres  Højhed,  det  prægtige  Natstykke,  fore- 
stillende Venus,  som  lader  sine  Ben  vaske?  Næppe  havde  De 
rost  det  for  Oberst  Flindt,  før  alle  Dragonregimentets  Officerer 
skulde  hen  og  betragte  det."  Kammerjunkeren  og  Prinsen 
lo  begge  ved  Tanken  derom. 

„De  husker  nok,  Waltersdorf,  Geltons  kuriøse  Billede 
af  en  nøgen  Kvinde,  der  sidder  i  en  Grotte  og  piller  sine 
Tæer?" 

„Ja,  jeg  erindrer  det  meget  tydeligt." 

„Jeg  fortalte  den  devote  og  snerpede  Stiftsfrøken  Eppinger, 
De    veed,    hende    der    kommer    til    Prinsesse   Juliane   —    at 

Kunstkamret  havde  et  vidunderligt  Kunstværk,  et  mesterligt 
Billede  af  den  kyske  Susanne " 

,, Deres  Højhed  forstaar  sandelig  at  spøge  paa  en  mor- 
som  Maade!"    udbrød   Kammerjunkeren. 

„„Detmaa  jeg  virkelig  se,""  sagde  Stiftsfrøkenen  ivrigt, 
„Jeg  opgav  hende  Numret,"  vedblev  Prinsen.  „Hun  gik  derop 
og  havde  nær  faaet  et  Tilfælde.  Forvalter  Spengler  maatte 
anbringe  hende  paa  en  Stol." 

Efter  at  Hs.  Højhed  og  Major  Bauditz  havde  drukket 
Eftermiddags-The  hos  Gesandten,  tog  De  Afsked  med  Selskabet. 


Den  russiske  Gesandt,  Grev  Pozzo  di  Bargo,  spillede  en 
overordentlig  stor  Rolle  ved  det  franske  Hof.  Han  var  Korsi- 
kaner ligesom  Napoleon,  men  nærede  et  glødende  Had  til 
denne,  hvorimod  han  med  en  urokkelig  Hengivenhed  sluttede 
sig  til  Bourbonnerne.  Han  vandt  Kejser  Alexanders  Yndest, 
traadte  lige  i  Aarhundredets  Begyndelse  i  det  russiske  Diplo- 
matis Tjeneste  og  intrigerede  stadig  mod  Imperatoren.  For 
Pozzo  di  Borgo  oprandt  den  gyldne  Tid  efter  den  franske 
Storarmees  Undergang  i  Rusland.  Med  Glæde  og  Stolthed 
betragtede  Greven  Ludvig  den  Attendes  Indtog  i  Paris  1814; 
thi  han  hævdede,  at  denne  Begivenhed  for  en  væsenlig  Del 
var  hans  Værk.  Da  Kong  Ludvig  som  Flygtning  gik  til 
Gent,  ved  Napoleons  Tilbagekomst  fra  Elba,  fulgte  Pozzo  di 
Borgo  som  russisk  Gesandt  med  ham.  Nu  da  den  bourbonske 
Monark  igen  var  sat  paa  Frankrigs  Throne  og  Napoleon 
lænket  til  den  fjerne  Klippeø  i  Verdenshavet,  forekom  en  ny, 
lykkelig  og  lysende  Æra  ham  at  være  oprunden  for  Europa. 
Kamptiden  med  dens  Kanontorden  og  Blodstrømme  skulde 
afløses  af  en  Fredsperiode,  helliget  Livets  fine  Nydelser  og 
Adspredelser.  Grev  Pozzo  di  Borgo  besluttede  i  den  Retning 
at  gaa  i  Spidsen  for  Diplomaterne.  I  hans  Hotel  afholdtes 
den  ene  Fest  efter  den  anden:  Dinerer  og  Soireer,  Koncerter 

og  Baller.  Da  Greven  var  ugift,  gjorde  en  af  hans  kvinde- 
lige Slægtninge,   Hertuginden  af  Crillon,  Honnør  som  Værtinde. 

Gesandtskabshotellet  i  Rue  du  Faubourg  Saint  Honoré 
var  straalende  oplyst,  og  Selskabet,  der  samledes  her  var  saa 
distingveret  som  muligt.  Russiske,  engelske,  østerrigske  og 
preussiske  Militæruniformer  afvexlede  med  franske.  Fremmede 
Diplomater  i  guldbroderede  Dragter  med  Knæbenklæder  og 
Silkestrømper  bevægede  sig  med  lette  sirlige  Skridt  henover 
det  bonede  Gulv.  Efterhaanden  som  de  Indtrædende  havde 
hilst  paa  Hertuginden  af  Crillon,  der  mere  udmærkede  sig 
ved  Ynde  end  ved  Skønhed,  fordelte  de  sig  i  Salonerne. 
Sjelden  havde  man  set  en  mere  glimrende  Forsamling  af 
Baldamer  i  hvide  Kjoler,  sømmede  med  Lilieguirlander,  med 
Halsbaand  af  Perler  eller  Brillanter  og  med  Blomster  i  Haaret. 
Disse  sidste  bar  naturligvis  kun  Ungdommen,  thi  de  ældre 
Damer  havde  russisk  Toque,  som  just  var  kommen  i  Mode. 
Konversationen,  der  udelukkende  førtes  paa  Fransk,  var  i 
livlig  Gang,  hvad  en  stærk  Summen,  Damernes  spillende 
Øjne,  deres  smaa  Latterudbrud  og  deres  kokette  Bevægelser 
med  Viften  vidnede  om.  Hist  og  her  dannede  sig  større  eller 
mindre  Grupper,  blandt  hvilke  den  var  særlig  notabel,  som 
havde  samlet  sig  om  Fyrstinderne  Galitzin  og  Volkonski  og 
Hertuginden  af  Dino,  Talleyrands  Niece.  De  to  første  vare 
Typer  paa  russisk  Kvindeskønhed,  den  sidste,  der  havde  et 
pikant  Udseende  og  et  sprudlende  Lune,  var  bleven  besunget 
af  Byron. 

Af  og  til  forstummede  Konversationen,  —  det  var  naar 
Opmærksomheden  blev  henledet  paa  en  eller  anden  Nota- 
bilitet. 

Gennem  Rækkerne  gik  „Monsieur"  med  sine  to  Sønner, 
Hertugerne  af  Angouléme  og  Berry.  Grev  Pozzo  di  Borgo 
førte  dem  til  en  lille  Salon  umiddelbart  foran  Balsalen,  hvor 
de  tog  Plads  i  forgyldte  Fløjlslænestole.  Paa  Væggen  hang 
Portræter  af  den  russiske  Kejserinde  Anna  Ivanovna  og  hendes 
Yndling  Biron,    Hertugen   af  Kurland.      ..Monsieur"    betragtede 

dette  sidste  opmærksomt.  Han  kom  til  at  tænke  paa,  hvor- 
ledes han  i  sin  Emigrationstid  havde  besøgt  Sidstnævntes 
Søn,  Hertug  Peter,  paa  hans  Slot  i  Sagan  i  Schlesien.  For- 
leden Aften  havde  „Monsieur"  og  hans  Sønner  deltaget  i  en 
Souper  hos  Hertugens  Enke,  en  smuk  og  begavet  Dame,  der 
levede  og  førte  et  stort  Hus  i  Paris.  Hendes  Datter  var  den 
ovenfor  omtalte  Hertuginde  af  Dino,  der  som  sædvanlig  ogsaa 
ved  hin  Sammenkomst  havde  glimret  ved  sin  vittige  Konver- 
sation. „Monsieur"  mindede  spøgende  sine  Sønner  om  det 
Skarpsind,  hvormed  den  unge  Hertuginde  havde  defineret 
Forskellen  mellem  la  beauté  coquette  og  la  beauté   du  diable. 

De  tre  høje  Herrer  gav  sig  til  at  le,  men  deres  Latter 
afbrødes,  da  Grev  Pozzo  di  Borgo,  førende  Storfyrstinde 
Anna  af  Rusland,  traadte  ind  i  Salonen.  Hun  var  klædt  i 
hvidt  Silketyl,  paa  Hovedet  bar  hun  et  Diadem,  og  om  hendes 
Hals  funklede  et  Baand  af  smaa  Diamanter.  Storfyrstinden 
gjorde  ved  sin  smukke  Figur,  sine  fine  Ansigtstræk  og  sit 
venlige,  naturlige  Væsen  et  særdeles  tiltalende  Udtryk. 

Om  Præsentation  var  der  her  ikke  Tale;  thi  hun  havde 
opholdt  sig  en  Uge  i  Paris  som  Hertuginden  af  Angoulémes 
Gæst  og  var  allerede  en  celebre  Personlighed  ved  det  konge- 
lige Hof  og  i  Pavillon  de  Marsan. 

Hds.  kejserlige  Højhed  interesserede  sig  levende  for  dra- 
matisk Kunst  og  Musik,  hvorfor  hun  flittigt  besøgte  Théåtre 
francais  og  Operaen.  Hun  sværmede  for  Boieldieu,  hvem  hun 
personlig  havde  lært  at  kende  i  St.  Petersborg,  da  han  var 
hendes  Broders,  Czarens,  Kapelmester.  Storfyrstinden  havde 
den  foregaaende  Aften  været  i  Opera  comique  og  glædet  sig 
over  „Les  voitures  versées,"  hvormed  Boieldieu  i  sin  Tid  havde 
henrykt  det  russiske  Hof.  Storfyrstinden  vexlede  nogle  Ord 
med  „Monsieur"  og  Hertugen  af  Angouléme.  Derefter  vendte 
hun  sig  til  Hertugen  af  Berry.  Hun  begyndte  at  tale  med 
denne  om  Boieldieu.  Men  hun  mærkede  snart,  at  Hs.  kgl. 
Højhed     havde     langt    mere    Sans     for    Komponistens    Kone, 

Danserinden  Clotilde  Mafleuroy,  end  for  hans  musikalske 
Værker. 

Hds.  kejserlige  Højhed  trak  sig  øjeblikkelig  ud  af  Kon- 
versationen da  Prinsen  af  Oranien  viste  sig.  Efter  at  han 
af  Pozzo  di  Borgo  var  bleven  forestillet  for  „Monsieur"  og 
dennes  Sønner,  hilste  han  paa  Storfyrstinden,  der  var  ham 
bekendt  fra  Laeken.  Prinsen  var  en  udpræget  Ynder  af 
Planter  og  Blomster,  og  denne  Passion  tiltalte  det  smukke 
Køn.  Han  havde  derfor  altid  Stof  til  Samtale  med  Damerne. 
Hds.  kejserlige  Højhed  underholdt  sig  med  ham  om  den 
storartede  Bøgeskov  ved  Haarlem  og  om  de  prægtige  Tuli- 
paner, hun   havde  set  der. 

„Hs.  Højhed  Prins  Ferdinand  af  Danmark!"  sagde  Pozzo 
di  Borgo  med  løftet  Stemme.  Alle  vendte  deres  Blikke  mod 
Prinsen,  der  traadte  ind  ved  Gesandtens  Side.  Han  havde 
vakt  almindelig  Opmærksomhed ,  da  han  passerede  gennem 
det  talrige  Selskab  i  de  forreste  Saloner.  Hs.  Højhed  tog 
sig  særdeles  godt  ud  i  sin  Kavalleriuniform ,  rød  Kjole,  sort 
Rabat  og  hvide  Pantalons.  Alle  vilde  vide  noget  nærmere 
om  denne  lille  Prins  fra  det  hyperboræiske  Norden ;  de  maatte 
lade  sig  nøje  med  den  Forklaring,  at  han  var  Hs.  danske 
Majestæts  Fætter  og  var  nok  ellers  i  Familie  med  Huset 
Mecklenborg. 

Prins  Ferdinand  udtalte  overfor  „Monsieur"  og  Hertugerne 
sin  Glæde  over  Gensynet.  Grev  Pozzo  di  Borgo  forestillede 
ham  for  Storfyrstinden.  Hs.  Højhed  blev  synlig  meget  be- 
hagelig berørt  af  at  mødes  med  hende ;  det  stille  Ønske, 
han  længe  havde  næret,  blev  jo  nu  ved  et  Spil  af  Skæbnen 
opfyldt.  Storfyrstinden  kom  uvilkaarlig  til  at  se  paa  ham 
med  et  spørgende  Blik,  hun  syntes,  at  hans  Træk  vare 
hende    bekendte. 

Prinsen  kunde  læse  i  hendes  Øje,  hvad  hun  tænkte. 
„Deres  kejserlige  Højhed,"  sagde  han,  „det  er  ikke  første 
Gang,  jeg  har  den  Ære  at  hilse  paa  Dem." 

„Jeg  mindes,  oprigtig  talt,  ikke,  hvor  jeg  tidligere  har 
truffet  Deres  Højhed." 

„I  Parken  ved  Laeken  havde  jeg  for  et  Par  Uger  siden 
den  Ære  at  hilse  paa  Deres  Kejserlige  Højhed,  da  De  sam- 
men med   Hofdame  van   Zuylen  promenerede  der." 

„Jeg  erindrer  det,"  sagde  Storfyrstinden  idet  en  let  Rødme 
farvede  hendes  Kinder. 

Pozzo  di  Borgo  havde  lige  præsenteret  Prins  Ferdinand 
og  Prinsen  af  Oranien  for  hinanden,  da  der  i  Salonerne 
foran  dem  opstod  en  stærk  Bevægelse. 

Det  var  Hertugen  af  Wellington,  Sejrherren  ved  Wa- 
terloo, der  kom. 

Gesandten,  Grev  Pozzo  di  Borgo,  gik  ham  hurtigt  imøde 
og  førte  ham  ind  i  den  lille  Salon,  til  de  fyrstelige  Personer. 
Hertugen  bøjede  sig  dybt  for  Storfyrstinden.  „Monsieur",  Her- 
tugerne og  Prinserne  samlede  sig  derpaa  om  den  berømte 
General,  idet  hver  af  dem  havde  en  Kompliment  til  ham. 

Paa  et  af  Greven  givet  Tegn  aabnedes  Dørene  til  Bal- 
salen. Hertuginden  af  Crillon  gik  ind  til  „Monsieur",  nejede 
for  ham,  hvorefter  han  bød  hende  Armen  og  førte  hende  ind 
i  Salen.  Gesandten  var  Storfyrstindens  Kavaler.  „Monsieur" 
og  hun  aabnede  Processionen,  efter  at  denne  var  bleven 
ordnet  af  en  Marskal,  som  havde  præsenteret  hver  Herre  for 
den  Dame,  der  var  bleven  bestemt  for  ham.  Generalinde 
Waltersdorf  havde  Prins  Ferdinand  til  Ledsager. 

Koncerten  bestod  af  Vocal-  og  Instrumentalmusik,  udført 
af  Kunstnere  og  Kunstnerinder  fra  Théåtre  Feydeau.  Violo- 
nisten  Kreutzer  og  Pianisten  Reicha  foredrog  med  stor  Vir- 
tuositet et  Par  af  deres  egne  Kompositioner.  De  vakte  Be- 
undring og  lønnedes  med  stærkt  Bifald.  Men  Selskabet  hen- 
reves ligefrem  af  den  italienske  Sangerinde,  Josefine  Grassini, 
der  denne  Aften  fordunklede  sine  franske  Kunstfæller.  Da  hun 
dybt  nejende  hilste  paa  Forsamlingen,  sendte  hun  Hertugen 
af  Wellington  et  særligt  Blik.  „Jernhertugen",  der  ikke  havde 
tabt    sin    Ro    og   Koldblodighed    paa   det    mest    kritiske    Tids- 

punkt  under  Slaget  ved  Waterloo,  blev  synligt  afficeret  af 
Grassinis  skælmske  Smil   og   slog  noget  forlegen  Øjnene  ned. 

Efter  Koncerten  serveredes  i  de  tre  Saloner  en  let 
staaende  Souper.  Kl.  10  begyndte  Ballet  i  den  store  smag- 
fuldt dekorerede  og  stærkt  oplyste  Sal.  „Monsieur"  aabnede 
det  med  Hertuginden  af  Crillon;  den  første  Dans  var  en 
Polonaise.  I  Menuet  å  la  reine  var  Storfyrstinde  Anna  af 
Rusland  Prins  Ferdinands  Dame.  Hs.  Højhed  dansede  med 
en  Værdighed  og  Elegance,  der  fremkaldte  bifaldende  Smil 
hos  de  nærmeste  Damer.  Storfyrstinden,  hvis  Apparition  for- 
tryllede Prinsen,  var  paa  sin  Side  ganske  indtagen  i  ham 
som  Balkavaler.  Selv  „Monsieur"  blev  opmærksom  og  yttrede 
et  Par  Gange  til  Fyrstinde  Galitzin:  „Hvor  Prinsen  af  Dan- 
mark danser  stilfuldt." 

Under  Pausen  konverserede  Prins  Ferdinand  og  Storfyrst- 
inde Anna  med  hinanden  i  den  lille  Salon.  Hun  lyttede  til 
ham  med  Interesse,  da  han  fortalte,  at  han  som  ganske  ung 
havde  set  hendes  Søster,  Arvestorhertuginde  Marie  af  Sachsen- 
Weimar,  paa  Slottet  i  Kiel  som  Gæst  hos  den  daværende 
Kronprins- Regent. 

„Deres  Højhed,"  sagde  Storfyrstinden,  „maa  tilgive,  at  jeg 
veed  saa  uendelig  lidt  om  Danmark.  Den  russiske  Gesandt 
i  Kjøbenhavn,  Lisakevitsch,  har  dog  ved  et  Hofbal  i  St. 
Petersborg  meddelt  mig  noget  om  Dronning  Marie." 

„Hds.  Majestæt  sværmer  for  Historie  og  Genealogi," 
yttrede  Prinsen. 

„Det  gjør,  Deres  Højhed,  maaske  ogsaa?"  spurgte  Stor- 
fyrstinden. 

„Jeg  er  egenlig  mere  passioneret  for  Hippologien,"  sagde 
Prins   Ferdinand   med   et  Smil. 

„Ja,  saa,"  udbrød  Storfyrstinden  leende;  „maaske  kan 
der  blive  en  Kosak-Hetman   af  Dem." 

„Hvem  veed,  Deres  kejs.  Højhed,  men  jeg  tror  det  op- 
rigtig talt  ikke." 

„De    er  jo    Kavallerigeneral,"    bemærkede  Storfyrstinden. 

„Ganske  rigtigt,  Deres  kejserlige  Højhed!  Men  maa  jeg 
ikke  tillade  mig  et  Spørgsmaal?  Kunne  Deres  kejserlige  Høj- 
hed ikke  ønske  at  høre  noget  om  de  russiske  Prinser  og 
Prinsesser  i  Horsens,  som  min  Bedstemoder,  Dronning  Juliane 
Marie,   tog  sig  af?" 

„Ah,  et  Blad  af  det  russiske  Hofs  Historie;  det  vil 
naturligvis  interessere  mig  i  højeste  Grad.(< 

Storfyrstinden  lyttede  med  spændt  Opmærksomhed  til 
Prinsens  Fortælling,  der  netop  var  til  Ende,  da  Pausen  op- 
hørte. „Deres  Højhed  burde  aflægge  en  Visit  i  St.  Peters- 
borg inden  Vintersaisonens  Ophør,"  sagde  Storfyrstinden, 
idet  hun   rejste  sig. 

Den  næste  Dans,  som  Hds.  kejs.  Højhed  dansede,  var 
en  Vals,  i  hvilken  Prinsen  af  Oranien  var  hendes  Kavaler. 
Prins  Ferdinand  fulgte  med  opmærksomt  Øje  det  høje  Par. 
Det  forekom  ham ,  at  de  smilte  sympatetisk  til  hinanden. 
Han  blev  skinsyg;  det  var  den  Følelse,  hvormed  han  forlod 
Ballet. 


Den  følgende  Dag  gik  Prins  Ferdinand  tankefuld  frem 
og  tilbage  i  sin  Modtagelsessalon  i  Hotellet.  Efter  at  han 
havde  grundet  nogen  Tid,  satte  han  sig  i  en  Armstol.  I 
det  samme   traadte  Bauditz  ind. 

„Deres  Højhed  ser  saa  spekulativ  ud,"  sagde  Adju- 
danten. 

„Kære  Bauditz,  tag  Plads  her  paa  Tabouretten  lige  for 
mig.  Jeg  maa  aabne  mit  Hjerte  for  Dem;  jeg  har  Fortrolig- 
hed til   Dem;   De   er  min   Ven." 

Adjudanten  satte  sig  og  afventede  nysgerrig,  hvad  der 
nu  vilde  komme.     Prinsen  saa  med  et  fast  Blik  paa  ham. 

„Fra  Parken  ved  Slottet  Laeken  husker  De  Storfyrstinde 
Anna  af  Rusland,  Bauditz?" 

„Ja,    Deres  Højhed   betegnede   hende  som  en  af  de  dej- 

ligste  Damer,  De  havde  set.  De  ønskede  at  møde  hende 
igen  og  blive  præsenteret  for  hende." 

„Det  skete  igaar  ved  Soireen  hos  Grev  Pozzo  di  Borgo. 
Storfyrstinden  var  i  Menuette  å  la  reine  min  Baldame." 

„Det  er  jo  højst  interessant,  Deres  Højhed!"  udbrød 
Adjudanten. 

„Jeg  konverserede  med  hende  under  hele  den  første 
Pause.      Hun  er  smuk,  hun  er  indtagende  .  .  .  ." 

„Ja,  en  yndefuld  Skikkelse,"  sagde  Bauditz,  da  Hs.  Høj- 
hed stansede  nogle  Øjeblikke. 

„Jeg  tilstaar,"  tog  Prinsen  til  Orde,  idet  hans  Kinder 
farvedes  af  et  Purpurskær,  „at  jeg  virkelig  er  forelsket  i 
hende." 

„Men  Deres  Højheds  Kendskab  til  Storfyrstinden  er  jo 
kun  ganske  flygtigt." 

„Rigtig,  men  alligevel  har  jeg  paa  Følelsen,  at  hun 
vilde  gjøre  mig  lykkelig.  Hvad  har  jeg,  ærlig  talt,  hidtil 
levet  for?  For  Heste,  Officerer,  Fruentimmer  og  Kortspil; 
det  var  det  hele." 

Her  rejste  Prinsen  sig  hurtigt  og  gik  et  Par  Gange  op 
og  ned  ad  Gulvet.  Adjudanten  fulgte  ham  i  Taushed  med 
Øjnene. 

Prins  Ferdinand  stod  pludselig  stille.  „Jeg  formaar 
ikke  at  udtrykke  mig,  som  jeg  kunde  ønske.  Men  jeg  føler 
Bauditz,  at  med  en  Prinsesse  som  Storfyrstinde  Anna  til 
Gemalinde  vilde  jeg  stige  i  min  egen  Agtelse  .  .  .  jeg  .  .  .ja, 
hvad  skal  jeg  sige  .  .  .jeg  vilde  faa  højere  Interesser,  Livet 
vilde  faa  langt  mere  Værd  for  mig.      Forstaar  De,  Bauditz?" 

„Jeg  forstaar  det  fuldt  ud,  Deres  Højhed.  Men  veed 
De,   om   Storfyrstinden  gengælder  Deres  Følelser." 

„Det  er  jeg  ikke  sikker  paa.  Men  det  skal  jeg  skaffe 
mig  Vished  om,   naar  jeg  genser  hende  i  St.  Petersborg." 

„I  St.  Petersborg!  Skal  Deres  Højhed  tiltræde  en  Rejse 
dertil?" 

„Jqg-   vil,    med    Kongens   Tilladelse,    besøge    det   russiske 

Hof.  Nu  har  jeg  skriftet  for  Dem,  Bauditz:  det  maatte  ud 
af  mig;  jeg  stoler  paa  Deres  Taushed." 

Prinsen  rakte  Adjudanten  Haanden.  „Sørg  for  Heste," 
sagde  Hs.  Højhed,  „lad  os  tage  ud  i  den  friske  Luft  i 
Boulogneskoven. " 

Prins  Ferdinand  og  Major  Bauditz  foretog  derefter  en 
Ridetur,  der  varede  en  Timestid.  Paa  Tilbagevejen  steg  de 
af  ved  Beauvilliers  berømte  Restauration.   —   — 

Hs.  Højhed  havde  tilendebragt  sin  Mission  i  Paris  og 
set,  hvad  han  vilde  Han  gjorde  i  Forening  med  Bauditz  alt 
færdigt  til  Opbrud. 

Da  Kong  Ludvig  den  Attende  just  havde  et  stærkt  An- 
fald af  Podagra,  kunde  han  ikke  modtage  Prinsen  personlig, 
hvorfor  Afskeden  blev  skriftlig.  Derimod  aflagde  Hs.  Højhed 
Visiter  hos  „Monsieur",  Hertugparret  Angouléme,  Hertugen  af 
Berry,  Ministrene,  Wellington  og  Grev  Pozzo  di  Borgo.  Gen- 
nem Gesandten,  General  Waltersdorf,  lod  han  Storfyrstinde 
Anna  komplimentere. 

Ved  Afskeden  med  Generalinden  spurgte  Major  Bauditz, 
tilsyneladende  aldeles  uinteresseret,  om  Storfyrstinde  Anna 
vendte  direkte  tilbage  til  St.  Petersborg. 

„Hds.  kejserlige  Højhed  begiver  sig  sikkert  først  til 
Haag,"  svarede  Generalinden ;  „der  ymtes  nemlig  om  en  For- 
lovelse mellem  hende  og  Prinsen  af  Oranien." 

I  Midten  af  November  forlod  Prins  Ferdinand  og  Major 
Bauditz  Paris.      Over  Kassel   gik  Rejsen  tilbage   til  Danmark. 


XVIII. 

Oktober  Maaned  havde  her  hjemme  udmærket  sig  ved 
et  mildt  og  klart  Vejr,  hvad  der  naturligvis  havde  de  gavn- 
ligste Virkninger  for  Vegetationen.  Oberstinde  Falkenskjold 
paa  Sofienberg  kunde  derfor  tilbringe  flere  Timer  om  Dagen 
i    Lysthuset  i  Haven,  hvor  hun  var  beskæftiget  med  Udarbei- 

delsen  af  en  Stamtavle  over  den  interessante  Familie  Urne. 
Naar  hun  rejste  sig  og  gik  om  mellem  Bedene,  frydede  det 
hendes  Øje  at  se,  hvor  frisk  og  duftende  Levkøjer  og  Reseda 
endnu  stod,  hvor  dejligt  Violerne  og  Stedmoderblomsterne 
tog  sig  ud.  Oberstinden  vendte  tilbage  til  Lysthuset.  Hun 
kælede  lidt  for  en  stor  graa  Kat,  der  havde  lagt  sig  paa 
Bænken.  Derefter  fremtog  hun  af  en  Mappe  et  Par  gamle 
Pergamentsblade,  som  indeholdt  genealogiske  Notitser.  Oberst- 
inden glædede  sig  ved  Tanken  om,  at  hun  skulde  vise  Dron- 
ning Marie  sit  nye  Arbejde;  hun  greb  Pennen  og  begyndte 
igen  at  skrive  under  Afbenyttelse  af  Pergamenterne. 

Oberst  Falkenskjold  sad  imidlertid  ved  sit  Skrivebord  og 
bladede  i  nogle  Papirer,  som  han  havde  taget  ud  af  en 
hemmelig  Skuffe.  Det  var  nogle  Optegnelser  af  hans  norske 
Ven,  Oberst  Nikolai  Tidemand,  som  denne  ved  sin  Afrejse 
til  Kristiania  havde  overleveret  ham  med  Anmodning  om,  at 
han  foreløbig  vilde  opbevare  dem.  Optegnelserne  handlede 
om  Begivenhederne  i  Danmark  i  Aarene  1813  og  1814;  de 
vare  skrevne  i  et  skarpt  Sprog,  og  Synspunktet  var  sarkastisk 
anlagt.  Paa  Falkenskjold,  der  overfor  Kongen  var  en  loyal 
Mand,  gjorde  de  et  meget  stærkt  Indtryk.  Han  tændte  sin  lange 
Pibe,  tog  Plads  i  en  Lænestol  og  læste  af  og  til  hovedrystende, 
hvad  hans  Ven  havde  skrevet.  Tidemand  spottede  over,  at 
Frederik  den  Sjette  havde  troet,  at  han  ved  at  indtage  en 
„imponerende  Stilling  paa  Fyen"  kunde  hindre  den  svenske 
Kronprins  Karl  Johan  fra  at  rykke  frem  paa  den  jydske 
Halvø.  Optegnelserne  mindede  bifaldende  om,  hvorledes 
Skuespiller  Frydendal  efter  Norges  Tab  ved  Freden  i  Kiel 
havde  latterliggjort  Kongens  Adjudantregimente  ved  at  tage 
Typen  for  sin  Fremstilling  af  Jakob  von  Tybo  fra  Adjudant- 
staben. Fremdeles  morede  Tidemand  sig  kostelig  over  den 
Text,  Folkevittigheden  havde  underlagt  de  enkelte  Bogstaver 
i  Møntindskriften:  „Rigsbanktegn  for  3  Skilling."  Bogstaverne 
fortolkedes  som  Initialer  til  følgende  Ord:  Riget  i  Gæld,  Sa- 
tan Banken  annamme,  naar  Kongen  til  England  giver  Norge  ; 

Friboe,  Oppeln,  Rømeling,  3  slige  Kæltringer  i  Landet  love 
ikke  noget  godt. 

Falkenskjold  gentog  uvilkaarlig  denne  Omtydning  af 
Indskriften  højt.  Da  han  greb  sig  i  det,  saa  han  sig  æng- 
stelig om  i  Værelset,  som  om  han  frygtede  for,  at  Nogen 
havde  hørt  ham.  Han  samlede  derpaa  hurtigt  Optegnelserne 
og  lagde  dem  ned  i  Skuffen.  Tjeneren  bragte  i  dette  Øje- 
blik Obersten  et  Brev,  hvis  Segl  bar  et  kongeligt  Vaaben. 

Falkenskjold  saa,  at  Brevet  var  fra  Paris,  det  var  den 
Skrivelse,  Prins  Ferdinand  havde  afsendt  efter  Audiensen 
hos  Ludvig  den  Attende.  Obersten  modtog  Efterretningen 
om,  at  Hs.  Højhed  havde  udvirket  Løjtnant  Stillings  Fri- 
givelse med  sand  Glæde.  Han  ilede  ned  i  Haven  til  sin 
Frue  for  at  bringe  hende  Budskabet.  Oberstinden  blev  hen- 
rykt over,  at  hendes  Plan  havde  ført  til  et  saa  lykkeligt  Re- 
sultat.     Baade  hun  og  Falkenskjold  lovpriste  Prins  Ferdinand. 

Men  hvem  formaar  at  skildre  Jomfru  Nathalie  Wissings 
Stemning!  Hun  var  som  ude  af  sig  selv  af  Henrykkelse, 
hun  fældede  Glædestaarer  og  velsignede  den  ejegode  Højhed. 
Hun  brændte  af  Begærlighed  efter  at  høre  fra  sin  For- 
lovede. Dagene  forekom  hende,  under  hendes  Længsel,  at 
være  dobbelt  saa  lange. 

Endelig  opfyldtes  hendes  Ønske,  da  Stillings  Brev  ind- 
traf. Hun  læste  det  atter  og  atter;  med  Spænding  erfarede 
hun  nu  alle  Omskiftelserne  i  hans  Skæbne;  Skildringen  fyldte 
hende  skiftevis  med  Sorg  og  Rædsel,  men  til  Slutning  vakte 
den  dog  en  jublende  Glæde  i  hendes  Sind.  Nathalie  lod 
Oberstinden  og  Obersten  læse  Brevet,  de  skulde  begge  vide, 
hvorledes  det  var  gaaet  hendes  Forlovede  i  Frankrig. 

Men  naar  kunde  han  komme  tilbage?  Det  var  det 
Spørgsmaal,  der  optog  Jomfruens  Tanker.  Nu  ventede  hun 
Brev   fra   Le   Havre   i   Normandiet. 

Frederik  Stilling  var  imidlertid  i  den  nævnte  Byes 
Havn  gaaet  ombord  i  en  dansk  Bark  ved  Navn  „St.  Thomas", 
der  tilhørte  et  kjøbenhavnsk  Handelshus.     Den  var  paa  Hjem- 

turen  fragtet  med  Ankerkæder,  Sejldug  og  Tov.  Da  Skibets 
Besætning  var  fuldtallig,  kunde  han  ikke  faa  Hyre,  men 
Kaptainen  medtog  ham  som  Passager  for  en  moderat  Betaling. 
Stilling  skrev  til  Nathalie,  at  hun  kunde  vente  at  se  ham 
om  en  halv  Snes  Dage  i  Helsingør,  som  Barken  midlertidig 
skulde  anløbe. 

„St.  Thomas"  lettede  i  Slutningen  af  Oktober.  I  Begyn- 
delsen, indtil  Strædet  ved  Caiais  var  passeret,  viste  Vinden 
sig  saa  gunstig  som  mulig.  Da  Skibets  Fører,  Kaptain  Faa- 
borg, var  en  meget  loyal  Mand,  blev  den  28.  Oktober 
Dronning  Maries  og  Kronprinsesse  Karolines  Fødselsdag  fejret 
om  Bord  med  en  lille  Fest.  Mandskabet  fik  Extraforplejning 
og  om  Aftenen  Punsch.  I  Kahytten  udbragte  Kaptainen  de 
kongelige  Damers  Skaal  i  Champagne;  paa  Dækket,  overfor 
Matroserne,  havde  Stilling  senere  Ordet  i  samme  Øjemed. 

Kaptain  Faaborg  og  Stilling  underholdt  sig  daglig  med 
hinanden  om  Begivenhederne  i  den  sidste  Søkrig  mellem 
England  og  Danmark.  Faaborg  havde  et  Par  Aar  været 
Fører  for  en  Kaper,  men  ved  Sjællands  Odde  var  han  kom- 
men i  Kamp  med  en  engelsk  Kutter,  og  det  var  kun  lyk- 
kedes ham  og  Besætningen  at  undkomme  ved  at  sætte 
Skuden  paa  Grund  og  svømme  i  Land.  Stilling  fortalte  om 
sine  Bedrifter,  især  om  sin  Deltagelse  i  Erobringen  af  den 
engelske  Orlogsbrig   „the  Minx"    udfor  Skagen    1809. 

I  Nordsøen  blev  Vejret  efterhaanden  uroligere  og  Vin- 
den kontrær,  hvad  der  svækkede  Kaptainens  gode  Humør,  og 
det  saa  meget  mere  som  Turens  Begyndelse  havde  været 
saadan,  at  den  havde  vakt  Forhaabninger  hos  ham  om  en 
hurtig  Overfart.  En  Aften,  da  der  blæste  en  stærk  Kuling, 
sad  han  og  Stilling  i  Kahytten,  hver  rygende  af  en  Kridt- 
pibe.    Gamle  Minder  var  Samtaleæmnet. 

„Jeg  har  saamænd  drømt  i  Nat,"  sagde  Faaborg,  „om 
mit  Ophold  i  Livorno  for  sexten  Aar  siden;  det  var  lystige 
Dage.     Sikken  en  Befolkning  og  sikke  Piger!  .  .  .  ." 

„De  havde  maaske  nær  gjort  Deres  Lykke  paa  Mon- 
tenero,  Kaptain,"    bemærkede   Stilling  spøgende. 

Faaborg  saa  forbauset  paa  ham.  „Paa  Montenero  uden- 
for Byen,"  udbrød  han,  „rigtigt;  der  kom  jeg  flere  Gange  i  et 
Osterie  og  nød  min  Maraschino.  Jeg  nægter  ikke,  at  jeg 
havde  et  godt  Øje  til  en  lille  Donna  der.  Har  De  været  i 
Livorno?" 

„Som  anden  Styrmand  paa  en  af  Agent  Hviids  Barker 
har  jeg  været  i  denne  Havn.  En  Sømand  fra  Marseille 
har   ellers    ofte    omtalt   Montenero    for    mig,"     sagde    Stilling. 

„Hvad  jeg  forresten  særlig  tænker  paa,"  vedblev  Faaborg, 
„var  den  sørgelige  Begivenhed  paa  Hjemturen,  som  De  natur- 
ligvis kender:   Fregatten   „Hvide  Ørns"   Undergang." 

„Ja,"   yttrede  Stilling,    „man  troer  den  brændte." 

„Det  er  kun  en  Gisning,"  sagde  Faaborg.  „Fregatten 
konvojerede  os  og  flere  andre  Skibe  fra  Livorno.  Men  Vest 
for  Korsika  kom  den  os  i  et  rasende  Uvejr  om  Natten  ud  af 
Sigte;  man  hørte  senere  ikke  noget  om  den.  „Hvide  Ørn" 
var  sporløst  forsvunden." 

„Fred  være  med  den  brave  Besætnings  Minde!"  sagde 
Stilling,  idet  han  saa  hen  for  sig. 

Der  var  gaaet  omtrent  en  Uge,  siden  „St.  Thomas" 
havde  forladt  Havre.  Da  overfaldtes  Barken  af  en  voldsom 
vestlig  Storm,  der  satte  den  ud  af  Kurs  og  drev  den  over 
mod  Jyllands  Vestkyst.  Det  saa  ud,  som  om  Skibet  skulde 
blive  kastet  ind  paa  den  yderste  Sandrevle ;  der  var  den 
alvorligste  Fare  paa  Færde;  Stemningen  hos  hele  Besætningen 
var  mørk.  Men  da  tog  Frederik  Stilling  med  Kaptainens 
Samtykke  Styr  og  Kommando.  Det  lykkedes  ham  at  bringe 
Fartøjet  ud  af  den  farlige  Situation. 

Den  øvrige  Del  af  Rejsen  forløb  heldigt.  Efter  en  Fart, 
der  i  det  hele  havde  varet  fjorten  Dage,  kastede  „St.  Thomas" 
foreløbig  Anker  ved   Helsingør. 

Imidlertid  havde  Nathalie  Wissing  et  Par  Dage  efter 
Modtagelsen  af  Stillings  sidste  Brev  begivet  sig  fra  Sofienberg 


160 

til  Helsingør,  hvor  hun  tog  ind  hos  en  kvindelig  Slægtning. 
Med  stigende  Længsel  imødesaa  hun  naturligvis  Stillings  An- 
komst. Endelig  fik  hun  nede  ved  Havnen  Underretning  om, 
at  „St.  Thomas"  var  i  Sigte  fra  Kronborg;  en  halv  Times 
Tid  efter  kom  det.  Hun  bad  en  af  Toldfunktionærerne,  der 
skulde  ud  til  Skibet,  om  at  hilse  hendes  Forlovede,  Passageren 
Stilling,  og  sige,  at  hun  ventede  ham  paa  Landgangsbroen. 

Kort  efter  omfavnede  og  kyssede  Stilling  sin  Nathalie; 
det  var  et  Gensyn,  hvor  to  Hjerter  slog  hinanden  imøde  i  en 
stærkt  bevæget  og  løftet  Stemning,  over  hvilken  de  mellem- 
liggende Begivenheder  kastede  den  inderligste  Glædes  Skær. 

I  den  lille  beskedne  Bolig,  hvor  Nathalie  opholdt  sig  i 
Helsingør,  hengik  de  nærmeste  Dage  med  Samtaler,  Spørgs- 
maal  og  Svar  i  det  Uendelige. 

Hverken  Frederik  Stilling  eller  Nathalie  Wissing  ejede 
noget;  dog  følte  de  sig  i  dette  Øjeblik  rige.  De  syntes,  at 
Livet  nu  stod  saa  lyst  og  straalende  for  dem,  —  en  herlig 
Dag  var  brudt  frem  efter  en  skrækkelig  Nat! 


XIX. 

Prins  Ferdinand  og  Major  Bauditz  vare  rejste  gennem 
det  østlige  Frankrig,  over  Verdun  og  Metz  til  Saarbriicken. 
Derfra  gik  Turen  med  korte  Ophold  over  Mainz,  Frankfurt 
og  Gessen  til  Kassel,  Kurfyrstendømmet  Hessens  Hovedstad. 
Hs.  Højhed  tog  ind  i  Hotel  Schirmer  ved  Konigsplatz.  Da 
han  og  Adjudanten  var  trætte  af  Rejsen,  gik  de  begge  strax  til 
Hvile.  Den  følgende  Formiddag  meldte  Bauditz  Kurfyrstens 
Generaladjudant,  General  Thiimmel,  at  Prins  Ferdinand,  Kur- 
fyrstens høje  Slægtning,  var  ankommen  til  Kassel.  Paa 
Hjemvejen  til  Hotellet  i  Konigsstrasse  mødte  Bauditz  en  Af- 
deling af  den  hessiske  Garde.  Det  morede  ham  at  se  Sol- 
daternes pudrede  Haar  og  Piske,  hvorom  han  havde  hørt 
Prinsen  af  Hessen-Filipsthal  tale  i  Kjøbenhavn.      Disse  Haar- 

piske  var  nemlig  symbolske  for  den  da  herskende  Situation 
i  Hessen. 

I  syv  Aar  havde  Hs.  kgl.  Højhed  Kurfyrst  Vilhelm  den 
Første  været  landflygtig;  det  var  i  det  Tidsrum,  Hessen  var 
en  Provins  af  Kongeriget  Westfalen,  og  Kassel  Residens  for 
Kong  Jerome  Napoleon.  Under  sit  Exil  opholdt  Kurfyrst  Vil- 
helm sig  først  i  Holsten,  derefter  i  Prag.  Sin  Landflygtighed 
betegnede  den  to  og  halvfjersaarige  Herre  som  sin  Sovetid; 
Kong  Jerome  havde  været  Midtpunktet  i  hans  forbittrede 
Drømme.  Hs.  kgl.  Højhed  rasede  mod  Alt,  hvad  der  min- 
dede om  det  franske  Herredomme,  idet  han  simpelt  hen  slog 
en  Streg  over  det,  hverken  respekterende  Kontrakter  eller 
Personer.  Udviklingen  skulde  skrues  tilbage  til  det  Trin, 
hvorpaa  den  befandt  sig,  da  han  blev  fordreven  fra  Landet; 
den  Tid,  der  havde  sine  karakteristiske  Mærker  i  Haarpisken 
og  Pudderet,  skulde  genindføres.  Hs.  kgl.  Højhed  regerede 
uden  at  bekymre  sig  om  Landets  Forfatning  og  var  frem  for 
alt  betænkt  paa  Forøgelsen  af  sin  Formue  og  sine  Aarsind- 
tægter,  og  havde  i  den  første  Retning  en  udmærket  Medhjæl- 
per i   Bankierhuset  Rothschild. 

Kurfyrstens  Gemalinde,  Louise,  en  Datter  af  Frederik 
den  Femte,  var  nu  lige  i  Slutningen  af  Treserne.  Hun  var 
godmodig,  men  ubetydelig,  hvorfor  hun  kun  spillede  en  ren 
dekorativ  Rolle.  Den  Dame,  som  udøvede  den  afgjørende 
Indflydelse  paa  Hs.  kgl.  Højhed  var  Grevinden  af  Hessenstein, 
hans  maitrese  en  titre,  der  var  Moder  til  fem  Børn.  Grev- 
inden var  overordenlig  afholdt  og  søgte  at  berolige  Folke- 
stemningen ,  som  Kurfyrsten  ophidsede  ved  sit  vilkaarlige 
Regimente. 

Kurfyrst  Vilhelm  var  i  dette  Øjeblik  ikke  den  eneste 
originale  Personlighed  ved  Hoffet ;  der  fandtes  ogsaa  en  anden, 
hans  Datter,  Hertuginde  Frederikke  af  Anhalt  Bernburg,  der 
just  var  i  Besøg  hos  Faderen.  Hertuginden  var  lunefuld, 
heftig  og  egensindig  og  plagede  sin  Gemal,  en  autokratisk 
Herre,   med  sin  Skinsyge.      Under   en  af  de  Udenlandsrejser, 

hun  foretog  mod  Hertugens  Villie,  havde  hun  besteget  Mont- 
blanc,  hvad  hun  dog  ikke  kom  godt  fra,  eftersom  hun  bræk- 
kede Benet. 

Kurfyrsten  holdt  Gaiataffel  til  Ære  for  Prins  Ferdinand, 
der  her  samledes  med  Kurprinsen  og  dennes  Gemalinde,  en 
Søster  til  den  preussiske  Konge,  Frederik  Vilhelm  III.  Hs.  Højhed 
havde  i  sin  Tid  i  Holsteen  set  et  Glimt  af  det  hessiske 
Thron  følgerpar. 

Dagen  efter  overværede  Prins  Ferdinand  en  Militærparade 
paa  den  saakaldte  „Forst".  Kurfyrsten  var  i  Lighed  med  Fre- 
derik den  Sjette  en  stor  Ynder  af  Revuer  og  Manøvrer  og 
fordybede  sig  med  levende  Interesse  i  alle  Gamachetjenestens 
Enkeltheder.  Nærværende  ved  Paraden  var  til  Glæde  for 
Prins  Ferdinand,  Svogeren  Prins  Vilhelm  af  Hessen-Filipsthal, 
der  lige  var  indtruffen  i  Visit.  Sammen  med  Kurprinsen  be- 
søgte Hs.  Højhed  og  Filipsthal  Wilhelmshohe  og  Lowenburg, 
der  begge  vare  opførte  af  Kurfyrsten.  Major  Bauditz,  der 
ledsagede  Prinserne,  fandt  det  sidste  lille  Slot,  der  er  bygget, 
indrettet  og  monteret  i  Stil  med  en  middelalderlig  Borg, 
ganske  overordentlig  interessant.  Han  var  der  med  Hs.  Høj- 
heds Tilladelse  flere  Gange  og  kunde  ikke  blive  træt  af  at 
betragte  Riddersalen,  Kapellet,  Rustkamret  og  Møblementet. 
Lowenburg  var  et  Stykke  Middelalder,  som  Kurfyrsten  havde 
sat  ind   midt  i   den   franske   Revolutionstid. 

Prins  Ferdinand  aflagde,  da  han  vidste,  at  Kurfyrsten 
satte  Pris  paa  det,  et  Besøg  hos  Grevinden  af  Hessenstein. 
Hds.  Naade  modtog  Prinsen  med  den  mest  vindende  Elskværdig- 
hed. Grevinden  var  henved  de  halvtres  Aar,  men  hun  syntes 
at  være  en  halv  Snes  Aar  yngre.  Hun  spurgte  med  en 
Ligefremhed,  der  slog  Prins  Ferdinand,  om  Fru  Dannemands 
Befindende. 

Glanspunktet  i  Prins  Ferdinands  Ophold  i  Kassel  dan- 
nede et  storartet  Bal,  som  gaves  af  Landgrev  Frederik,  Kur- 
fyrstens Broder.  Landgreven,  der  havde  været  hollandsk  Gene- 
ral, var  formælet   med  Prinsesse  Karoline    af  Nassau-Usingen,. 

Ved  hende  var  han  Fader  til  Prins  Ferdinands  Svoger,  Land- 
grev  Vilhelm.  Hs.  Højhed  var  saaledes  nærmere  knyttet  til 
Landgrev  Frederik.  Han  opførte  Ballet  med  Landgrevinde 
Karoline  og  gjorde  megen  Lykke  hos  det  hessiske  Aristokratis 
Damer. 

Kurfyrstparret  tog  en  kørt  Tid  Del  i  Ballet,  idet  de  dan- 
sede med  i  Menuetten.  Kurfyrst  Vilhelm  førte  med  en  stiv 
militær  Holdning  Landgrevinden.  Prins  Ferdinand  var  Kur- 
fyrstindens Kavaler,  og  han  gjorde  sine  Pas  med  en  Gran- 
dezza,  der  imponerede  Ceremonimesteren   fuldstændig. 

Efter  Hjemkomsten  fra  Ballet  dvælede  Hs.  Højhed  i 
Tanken  særlig  ved  en  Komtesse  Løwenstein,  der  under  en 
Vals  havde  set  ind  i  hans  Øjne  med  et  Smil,  som  var  be- 
daarende.  Men  snart  fortrængtes  hendes  Skikkelse  af  Stor- 
fyrstinde Annas  Billede;  hun  stod  for  ham,  skøn  og  yndefuld, 
saaledes  som  hun  havde  vist  sig  paa  Soiréen  hos  Pozzo  di 
Borgo.  Prinsen  lænede  sig  tilbage  i  Stolen,  førte  Haanden 
til  Panden  og  fordybede  sig  i  Mindet  om  Hds.  kejserlige 
Højhed.  Men  nu  kom  Trætheden  over  ham,  og  han  faldt  i 
Søvn.  I  Drømme  forekom  det  ham,  at  han  var  til  Troppe- 
manøvre  ved  Eremitagen ;  han  saa  Prins  Vilhelm  af  Hessen- 
Filipsthal  i  en  harlekinsagtig  Rytteruniform  paradere  forbi 
Frederik  den  Sjette ;  endelig  overraskedes  han  af  en  tilsløret 
Dame,  der  med  et  Glædesskrig  styrtede  sig  frem  fra  et  Krat 
og  vilde  falde  ham  om  Halsen  ....  det  gav  et  Sæt  i 
Prinsen,  han  vaagnede.  Han  begav  sig  til  Sengs  og  faldt 
i   en   Søvn,   der  ikke   atter  foruroligedes  af  Drømmesyner. 

Da  Hs.  Højhed  om  Formiddagen  gik  ned  ad  Hotellets 
Trappe  for  sammen  med  Bauditz  at  spasere  hen  gennem  den 
stærkt  befærdede  Kbnigsstrasse  med  dens  brogede  Folkeliv, 
hørte  han  en  ældre  Herre  med  et  aristokratisk  Ydre  spørge 
en   anden  af  lignende  Udseende: 

„Gaar  De,  Hr.  Greve,  med  til  Maskeraden  i  Aften  hos 
Øchslein  i   „der  Keller". 

„Ja,    det    skal    være   mig    en   sand    Fornøjelse   at    følges 

med  Hr.  Baronen,"  lød  Svaret.  „Amanda  v.  Kietz  kommer 
der  vist  nok." 

Amanda  v.  Kietz,  tænkte  Prinsen;  der  dukkede  en  Erin- 
dring op  hos  ham.  Han  vendte  sig  mod  sin  Adjudant  med 
de  Ord :  „Skaf  to  Dominodragter,  Bauditz,  saa  gaa  vi  paa 
Maskerade,  naar  vi  kommer  hjem  fra  Dineren  hos  Kur- 
fyrsten. " 

„Skal  vi  ikke  heller  maskere  os  som  Amagerbønder?" 
spurgte  Bauditz.  „Hos  en  Kræmmer  her  i  Nærheden,  en 
Hollænder,   saa  jeg  igaar  nogle  Dragter  af  det  Snit." 

Prinsen  bifaldt  leende  dette  Forslag,  og  de  to  Amager- 
bønder vakte  om  Aftenen  alene  ved  deres  Kostymer  Mun- 
terhed blandt  Publikumet  i  „der  Keller".  Hs.  Højhed,  der 
her  følte  sig  sikker  paa  sit  Inkognito,  besluttede  at  slaa 
Gækken  løs.  Han  spøgte  med  de  kvindelige  Masker  og 
deltog  med  Fyrighed  i  en  frankisk  Sextur. 

En  Kineserinde  vakte  hans  Opmærksomhed  ved  sin 
Veverhed  og  pikante  Person. 

„Hvad  hedder  min  ubekendte  Skønne?"   spurgte  han. 

„Fut-sche-fu!"  lød  Svaret,  fulgt  af  et  Latterudbrud.  Det 
forekom   Prinsen,  at  han  havde  hørt  denne  Stemme  før. 

„Og  hvad  hedder  min  dansende  Hollænder?"  spurgte 
Kineserinden. 

„Trækskøit  van  Zwibel."  Bauditz,  der  hørte  dette  Replik- 
skifte,  brast  i  Latter. 

Prinsen  førte  hende  hen  til  et  lille  Bord,  hvor  hun  sam- 
men med  ham  nød  et  Glas  Biskop.  Ogsaa  hun  syntes  at 
kjende  hans  Stemme. 

Endelig  kom  Demaskeringens  Øjeblik,  men  Prinsen  be- 
holdt Masken  paa  og  vilde  forlade  Lokalet.  Kineserinden  bøjede 
sig  smægtende  over  mod  ham ,  slog  Viften  ud  for  hans 
Ansigt  og  løftede  med  den  anden  Haand  Masken. 

„Men  hvad  ser  jeg,"  udbrød  hun  forbauset,  „De  er  jo 
Prins  Ferdinand  af  Danmark!" 

„Donner  und  Hagel!"    raabte  Prinsen,    „vil  I  tie." 

„Og  jeg  er  Deres  Højheds  egen"  —  her  tog  hun  Masken 
af  — 

„Amanda  v.  Kietz,"  sagde  Prinsen  forundret.  „Skal  jeg 
træffe  Mamsellen  her!" 

„Ja,  det  gaar  underligt  til  i  denne  Verden.  Nu  er  det 
over  to  Aar  siden,  vi  stiftede  Bekendtskab  med  hinanden 
paa  Bellevue.  Jeg  var  den  Gang  Sypige  hos  Grevinde 
Schimmelmann  paa  Sølyst." 

„Mamsellen  har  nok  Sans  for  Tidsregning,"  bemærkede 
Prinsen    tørt.      „Hvordan  er  I  kommen  her  til  Kassel?" 

„Jeg  er  bleven  gift  med  en  af  de  Liitzowske  Ryttere, 
som  er  bosat  her." 

„Han  fangede  vel  Mamsellem  paa  sin  „wilde  verwegene 
Jagd,""   yttrede  Prinsen  med  et  Smil. 

„Netop.  Jeg  har  nu  altid,  som  Deres  Højhed  veed, 
yndet  Dragoner.  Aa,  jeg  ser  endnu  Deres  Højhed,  med 
dragen  Sabel,  i  Spidsen  for  Deres  Dragonregiment  paa  Ere- 
mitagesletten.     Det  var  et  storartet  Syn!" 

„Ja,  det  vil  jeg  tro,"  sagde  Prinsen,  der  lo  indvendig. 
Han  ønskede  at  blive  Mamsellen  kvit.  Han  tog  en  Frede- 
riksdor  ud  af  sin  Pung  og  holdt  den  hen  for  hende  med  de 
Ord:  „Det  er  ogsaa  et  storartet  Syn!"  Hun  betragtede 
Mønten  med  griske  Blikke.  Han  stak  den  i  hendes  Haand, 
bød  hende  ved  en  Haandbevægelse  at  blive  siddende,  satte 
Masken  for  sit  Ansigt,  opsøgte  Bauditz  og  forlod  sammen 
med  ham   „der  Keller". 

„Ah,  Amanda  v.  Kietz!"  lød  det,  lige  efter  Prinsens 
Bortgang,  fra  to  Sider;  det  var  de  tidligere  nævnte  ældre 
Herrer,  som   nærmede  sig  hende. 

Dagen  efter  kom  Prinsen  af  Hessen-Filipsthal  til  „Hotel 
Schirmer"   for  at  hilse  paa  sin  Svoger. 

„Man  befinder  sig  saa  vel  her  i  Kassel,"  sagde  han  til 
Prins  Ferdinand ;  „hvor  det  dog  er  kært  saadan  at  kunne 
hilse  paa  gamle  Venner." 

„Ja,    det    er    usigelig   kært,"     svarede    Hs.    Højhed,     „og 

undertiden  kan  man  paa  et  fremmed  Sted  træffe  en  Bekendt, 
man  slet  ikke  anede  var  der.  Tænd  en  Cigar,  Svoger,  og  lad 
os  igen  tale  om  din  Tjeneste  i  den  østerrigske  Hær."  Og 
om  dette  Æmne  begyndte  Prinserne  nu  en  Konversation,  der 
interesserede  dem  begge  i  høj  Grad. 


Prins  Ferdinands  Hjemrejse  gik  gennem  Hannover,  Hol- 
steen  og  Slesvig.  Paa  Vejen  gennem  dette  sidste  besøgte 
han  Hertuginde  Karoline  af  Brunsvig-Bevern  paa  Gliicksborg. 
Hun  var  nylig  vendt  tilbage  fra  Paris.  Baade  Hertuginden 
og  Prinsen  havde  et  uudtømmeligt  Stof  til  Samtaler. 

Fra  Gliicksborg  drog  Hs.  Højhed  til  Augustenborg,  hvor 
han  mødtes  med  sin  Broder  og  dennes  Gemalinde.  Juleaften 
tilbragtes  hos  Enkehertuginde  Louise  Augusta,  Frederik  den 
Sjettes  Søster.    Det  var  en  højtidsfuld  og  smuk  lille  Familiefest. 

Over  Snoghøj,  Middelfart  og  Odense  begav  Prinsen  og 
Bauditz  sig  til  Nyborg.  De  gik  ombord  i  Postjagten  „Mer- 
curius",  der  i  Graavejr,  men  for  gunstig  Vind  satte  dem  over 
til  Korsør.  Paa  Turen  gennem  Sjælland  overfaldtes  de  af 
en  Snestorm  fra  Nord,  der  virkede  hæmmende  paa  Rejsens 
Hurtighed,  og  først  ved  Midnat  traadte  Prins  Ferdinand  og 
Adjudanten  ind  i  Palæet  i  Amaliegade. 

Forfrosne  gik  de  til  Hvile.  Medens  Stormen  slog  mod 
Ruderne,  saa  de  klirrede,  laa  Hs.  Højhed  og  Adjudanten 
hver  i  sit  lune  Kabinet  og  lod  i  Erindringen  de  sidste  Maa- 
neders  Begivenheder  glide  forbi  Bevidstheden,  indtil  Virkelig- 
heden mere  og  mere  indhylledes  i  Søvnens  Taage  og  for- 
svandt. 

Den  sidste  Dag  i  Aaret  1815  meldte  Prins  Ferdinand 
sig  hos  Frederik  den  Sjette  paa  Amalienborg.  Da  han  viste 
sig  i  Audiensværelset,  gik  Kongen  med  hurtige  Skridt  hen 
imod    ham,    rakte    ham    Haanden    og    udbrod:     „Velkommen 

Fætter !  Tag  Plads  her  ved  Bordet,  lige  overfor  mig.  Wenn 
Jemand  eine  Reise  thut,  so  kann  er  was  erzåhlen.  Haa, 
haa,  haa!" 

„Jeg  takker  Deres  Majestæt  for  al  den  Velvillie,  De  har 
vist  mig,"  sagde  Prins  Ferdinand,  „og  glæder  mig  ved  at 
være  i  mit  Hjem  igen." 

Kongen  nikkede  med  et  venligt  Smil.  „Sig  mig  Fætter, 
overværede  Du   en  af  Hertugen  af  Wellingtons  Revuer?" 

„Jeg  forsømte  ikke  en  eneste  Parade,  mens  jeg  var  i 
Paris.     Jeg  saa  ogsaa  Nationalgardens  Mønstring." 

„Godt,  godt,  saadan  skal  det  være,"  yttrede  Kongen 
noget  stakaandet;  „bliv  en  rigtig  Soldat,  Fætter,  det  er  just 
Ogaven." 

„Deres  Majestæt  har  Ære  af  Deres  Hær.  Nu  saa  jeg 
engelske,  russiske,  østerrigske  og  preussiske  Tropper  marschere 
og  manøvrere;    men  vore  staa  aldeles  ikke  tilbage  for  dem." 

„Wellington  skal  komme  til  Erkendelse  deraf,"  sagde 
Kongen.      „Hvad  siger  Du  om   Nationalgarden  i  Paris?" 

„Kjøbenhavns  borgerlige  Militær  overgaar  den,"  sagde 
Prins  Ferdinand  med  stærk  Betoning. 

„Du  har  brugt  dine  Øjne  forstandigt,  Fætter ;  nu  har 
jeg  bedre  Tanker  om   Dig,  end  jeg  havde  før." 

„Jeg  maa  ogsaa  berette  om  en  alvorlig  Affære,  hvori 
Deres  Majestæts  Navn  har  spillet  en   betydelig  Rolle." 

„Jeg  bliver  ganske  nysgjerrig.  Haa,  haa,  haa!"  Kon- 
gen saa  stift  paa  Prinsen. 

Hs.  Højhed  fortalte  derefter  Historien  om  Stilling,  og 
om  hvad  han  havde  udrettet  for  denne  hos  Ludvig  den  At- 
tende. Kongen  sad  lænet  tilbage  i  Stolen  og  hørte  med  foldede 
Hænder  og  ufravendte  Blikke  paa  Fortællingen,  der  i  højeste 
Grad  interesserede  ham.  Da  Prinsen  var  færdig,  udbrød  Hs. 
Majestæt:  „Den  Løjtnant  Stilling  er  en  loyal  Mand;  han  skal 
ogsaa  see  Tegn  paa  min  kongelige  Naade!" 

„Der  vilde  Deres  Majestæt  knytte  en  ny  Velgerning  til 
de  mange,  De  allerede  har  udøvet." 

„Men  Du,  Fætter,  har  handlet  som  et  snildt  Hoved; 
Du  har  talt  brillant  for  Dig;  Du  har  der  vist  Dig  ligesaa  godt 
skaaren  for  Tungebaandet  som  din  Broder  Kristian.  Du 
burde  belønnes." 

„Vil  Deres  Majestæt  værdige  mig  et  nyt  Bevis  paa  Deres 
Naade,  saa  tillad  mig  at  rejse  til  St.   Petersborg." 

„Til  St.  Petersborg,  Fætter!  Hvad  vil  Du  der?  Haa, 
haa,  haa!" 

Prins  Ferdinand  fortalte  om  sit  Møde  med  Storfyrstinde 
Anna.  Han  blev  varmere  og  varmere  i  Skildringen  af  hende, 
og  Kongen  mærkede  tydelig,  at  han  var  forelsket.  Da  Prin- 
sen havde  talt  ud,  udbrød   Hs.   Majestæt: 

„Min  kjære  Fætter,  Du  er  en  altfor  dyrebar  Fugl  til,  at 
jeg  skulde  slippe  Dig  ud  af  min  Fæstning.  Dig  vil  jeg  be- 
holde. Vi  forandre  os  med  Tiden.  Mulig  er  din  Bestem- 
melse en  ganske  anden ,  end  Du  havde  tænkt  Dig.  Men 
ikke  mere  derom!"  tilføjede  Kongen  abrupt,  med  en  afvisende 
Haandbevægelse. 

„Deres  Majestæt  tillader  altsaa  ikke,  at  jeg  begiver  mig 
til  St.   Petersborg?"    spurgte  Prinsen. 

„Nej,  Fætter,  udbed  Dig  en  anden  Gunstbevisning  af 
mig;  Du  finder  nok  paa  en." 

Prinsen  takkede;  Kongen  tog  venlig  Afsked  med  ham. 
Hs.  Højhed  forlod  Audiensgemakket  i  en  nedtrykt  Sindsstemning. 

„Glem  ikke  at  lade  Bauditz  sende  Regnskabet  over 
Rejseudgifterne  til  Finansminister  Mosting,"  raabte  Kongen 
efter  ham. 

Major  Bauditz  mærkede,  at  der  var  noget,  der  trykkede 
Prinsen,  men  da  denne  forholdt  sig  taus  om  sit  Hjerteanlig- 
gende, vilde  Adjudanten,  der  havde  en  Anelse  om,  hvad  det 
kunde  være,  ikke  røre  ved  det. 

En  Dag,  et  Par  Maaneder  efter,  modtog  Bauditz  et  Brev 
fra  Kammerjunker  Waltersdorf  i  Paris,  hvori  denne  meddelte, 
at  Storfyrstinde  Anna  af  Rusland  var  bleven  forlovet  med 
Prinsen  af  Oranien,   den  nederlandske  Thronfølger.      Adjudan- 

ten  følte  sig  moralsk  forpligtet  til  at  meddele  sin  Herre  Efter- 
retningen, kun  var  han  ikke  strax  klar  over  Maaden,  hvorpaa 
han  skulde  gøre  det.     Endelig  fandt  han  den. 

„Deres  Højhed,"  sagde  han,  „vilde  sikkert  være  den 
Første  til  at  ønske  Storfyrstinde  Anna  en  lykkelig  Fremtid ; 
thi  jeg  veed  jo,  at  De  nærer  overordenlig  Sympathi   for  hende." 

„Hendes  Fremtidslykke,  Bauditz,  ligger  mig  saa  varmt 
paa  Hjertet  som  noget." 

„Saa  vil  Deres  Højhed  ogsaa  ønske,  at  Hds.  kejs.  Høj- 
hed maa  blive  lykkelig  ved  Siden  af  sin  Brudgom,  Prinsen 
af  Oranien,  til  hvem  hun  ved  sit  eget  frie  Valg  er  bleven 
knyttet." 

„Storfyrstinden  er  bleven  forlovet  med  Prinsen  af  Ora- 
nien!"  udbrød  Prins  Ferdinand  med  lidenskabelig  Heftighed. 

„Efterretningen  er  for  nylig  indtruffen  fra  Paris,  Deres 
Højhed,  gennem  Kammerjunker  Waltersdorf. " 

Prinsen  holdt  sig  med  Haanden  for  Panden;  i  nogle 
Øjeblikke  kæmpede  han  en  indre  Kamp ;  derpaa  blev  han 
rolig.  Han  løftede  nu  sit  Ansigt  og  sagde  med  bevæget 
Stemme:  „Jeg  ønsker  Storfyrstinde  Anna  en  lykkelig  Frem- 
tid!"     I  det  han  sagde  disse  Ord  kom  der  Taarer  i  hans  Øjne. 

Prinsen  vendte  sig  mod  Bauditz.  „Jeg  føler  Trang  til 
at  være  ene  i  nogen  Tid,"  sagde  han.  Hs.  Højhed  trak  sig 
tilbage  til  Bibliotheksværelset. 


XX. 

Frederik  Stilling  havde  i  Helsingør  faaet  en  midlertidig 
Ansættelse  paa  en  Skibsmæglers  Kontor,  men  Gagen  var  kun 
lille,  og  havde  han  ikke  ved  Siden  af  havt  nogle  Timer  som 
Lærer  i  Fransk,  vilde  det  have  været  ham  vanskeligt  at 
komme  gennem  Tilværelsen.  Om  Giftermaal  var  der  ikke 
Tale.  Medens  han  flittigt  og  nøjagtigt  passede  sin  Gerning, 
var  Nathalie  Wissing  gennem  Falkenskjolds    og  Wendts  virk- 

som  for  at  skaffe  ham  ind  i  et  Embede  under  Toldvæsnet, 
hvad  han  selv  ønskede  sig.     Saaledes  gik  Vinteren  hen. 

Under  sin  Søgen  havde  Fr.  Stilling  stadig  sin  Tanke  hen- 
vendt paa  Prins  Ferdinand,  der  havde  lovet  at  tage  sig  yder- 
ligere af  ham;  men  foreløbig  holdt  han  sig  beskedent  tilbage. 
Desuden  fortalte  et  Rygte,  at  Hs.  Højhed  var  meget  stærkt 
optagen ,  idet  Kongen  stadig  konfererede  med  ham  under 
Gennemførelsen  af  den  nye  Hærordning  af  Januar  1816. 
Da  Stilling  yttrede  sig  derom  til  en  Officer  ved  Kronens  Regi- 
ment i  Helsingør,  trak  denne  paa  Smilebaandet.  „Fama  har 
altid  saa  travlt,"  yttrede  han.  „Hs.  Majestæt  er  baade  kom- 
manderende General  og  Administrator  i  alle  Detailler.  I 
Militærspørgsmaal  følger  han  kun  sit  eget  Hoved." 

I  Pintsen  havde  Frederik  Stilling  nogle  Fridage.  Da 
Naturen  nu  stod  i  sin  friske,  lysegrønne  Foraarspragt  og 
Vejret  var  overordentlig  smukt,  besluttede  han  at  besøge  Na- 
thalie paa  Sofienberg;  mulig  kunde  han  derfra  begive  sig 
i  Selskab  med  hende  til  Kjobenhavn.  Han  spaserede  ad 
Strandvejen  og  kom  ved  Synet  af  Hveen  til  at  tænke  paa  en 
Kamp  under  denne  Øes  Kyst,  hvori  han  for  en  otte  Aar 
siden  havde  deltaget.  Han  var  den  Gang  ombord  paa  en 
Kanonbaad,  der  ved  en  Række  velrettede  Skud  havde  gjort 
det  af  med  en  engelsk  Orlogsbrig. 

Paa  Sofienberg  fik  Stilling  en  venlig  og  gæstfri  Mod- 
tagelse fra  Falkenskjolds  Side.  Det  interesserede  Obersten 
overordentlig  at  see  ham  og  tale  med  ham.  Vor  Løjtnant 
havde  jo  saa  ofte  været  et  Konversationsæmne  i  Familien. 
Falkenskjold  indbød  Stilling  til  at  forblive  paa  Sofienberg 
begge  Pintsedagene.  Han  fik  anvist  det  Værelse,  hvori  Laval 
havde  opholdt  sig.  Hvilke  Minder  vaktes  der  ikke  hos  Stil- 
ling, da  han  traadte  ind  i  det!  Nathalie  førte  ham  til  Elme- 
træet, i  hvilket  Laval  havde  haft  sit  Højsæde.  Stilling 
steg  op  i  det,  og  medens  han  nogle  Øjeblikke  saa  ud  over 
Sundet,    sprang   „Hektor"   gøende  omkring  Træets  Fod;    men 

snart  skyndte  han  sig  tilbage  til  Obersten,  der  inderlig  gerne 
greb  Lejligheden  til  at  parlere  Fransk  med  ham. 

Tirsdagen  efter  Pintse  skulde  Falkenskjolds  have  Vogn 
til  Kjøbenhavn,  og  med  den  kørte  Stilling  og  hans  Forlovede. 
Han  vilde  søge  Audiens  hos  Prins  Ferdinand.  Kusken  skulde 
lægge  Vejen  om  ad  Lyngby,  hvor  han  skulde  aflevere  et 
Brev  fra  Obersten  til  Sognepræsten,  Pastor  Rønne.  Medens 
Vognen  bedede  der,  kom  Gartneren  fra  Sorgenfri  netop  ind  i 
Gæstestuen.  Stilling  vexlede  nogle  Ord  med  ham  angaaende 
de  kongelige  Herskaber  og  erfarede,  at  Prins  Ferdinand  tillige 
med  sine  Søstre,  Prinsesse  Juliane  og  Landgrevinde  Charlotte, 
stod  i  Færd  med  at  rejse  til  Augustenborg.  De  havde  Dagen 
før  været  paa  Sorgenfri  Slot  og  derfra  medtaget  nogle  Smaa- 
rekvisiter.  Da  Stilling  hørte  dette,  besluttede  han  at  henvende 
sig  til  Prinsen  strax  efter  sin  Ankomst  til  Byen. 

I  Kjøbenhavn  tog  Løjtnant  Stilling  et  Værelse  i  Raus 
Hotel  paa  Kongens  Nytov.  Jomfru  Nathalie  fik  Bolig  hos 
Smedemester  Bolt,  hvis  Kone  var  hendes  afdøde  Moders 
Kusine. 

Stilling  begav  sig  øjeblikkelig  ud  til  Prinsens  Palais. 
Han  forhørte  sig  hos  Schweizeren,  om  Hs.  Højhed  var  til 
Stede  og  fik  et  bekræftende  Svar.  I  Forgemakket  modtoges 
han  af  Bauditz,  som  venligt  erkyndigede  sig  om  hans  For- 
hold og  meldte  ham  til   Prinsen. 

„Deres  Højhed,"  sagde  Stilling,  da  han  stod  i  Audiens- 
værelset, „har  naadigst  tilladt  mig  at  henvende  mig  til  Dem, 
naar  jeg  kom  her  til  Byen." 

„Det  glæder  mig  at  see  Dem  igen,  Løjtnant  Stilling; 
hvad  er  Deres  Andragende?" 

„Jeg  er  uden  fast  Emploi,  Deres  Højhed;  jeg  har  kun 
en  midlertidig  Beskæftigelse  i  Helsingør.  Det  er  mit  Ønske 
at  faa  en  Post  ved  Toldvæsnet.  Vil  Deres  Højhed  naadigst 
lægge  et  godt  Ord   for  ind  mig  hos  Hs.   Majestæt?" 

„Det  skal  jeg  gøre,  Løjtnant  Stilling.  Imorgen  tidlig 
har   jeg   Audiens    hos    Kongen    paa    Frederiksberg    Slot.       Jeg 

skal  da  tale  Deres  Sag  og  meddele  Generaladjudant  Biilow 
det.     De  kan  da  henvende  Dem  til  ham." 

„Jeg  takker  for  Deres  Højheds  Naade,"  svarede  Stilling, 
idet  han  bukkede  og  derefter  rettede  sig  militært. 

„Skulde  De  ønske  at  faa  en  ny  Audiens  hos  mig,  vil 
jeg  underrette  Dem  om,  at  det  ikke  kan  skee  i  de  første 
fjorten  Dage.  Imorgen  Eftermiddag  rejser  jeg  nemlig  til 
Augustenborg. " 

Ligesom  Stilling  gik  ud  ad  Døren,  spurgte  Prinsen  med 
et  Smil:    „Hvorledes  har  Deres  Forlovede  det?" 

„Det  vil  smigre  hende,  at  hun  endnu  mindes  af  Deres 
Højhed,"   lød  Svaret.      „Hun  befinder  sig  vel." 

Da  Stilling  bragte  sin  Forlovede  Budskabet  om  sin  Mod- 
tagelse hos  Prinsen  og  dennes  Tilsagn  og  Spørgsmaal,  blev 
hun  naturligvis  glad.  Smedemester  Bolt  og  hans  Kone  følte 
sig  ganske  stolte  over  at  have  Gæster  i  deres  Hus  som  Na- 
thalie og  Stilling,  der  jo  vare  helt  fine  Folk,  eftersom  Hoffet 
var  dem  bevaagent.  Men  Vært  og  Værtinde  syntes  iøvrigt 
rigtig  godt  om  Parret  og  vilde  gerne  gøre  dette  en  Fornøjelse. 
Bolt  indbød  da  Stilling  og  Nathalie  tilligemed  flere  af  sine 
Bekendte  til  Aftensmad  i  det  Fri,  i  Frederiksberg  Have. 

Udflugten  til  Frederiksberg  fandt  Sted  i  det  skønneste 
Juni  Vejr.  Selskabet  talte  ti  Personer.  Fouragen  medførte 
Madame  Bolt.  Der  blev  dækket  Bord  i  den  Allé,  som 
løber  i  Linie  med  Fasanvejen.  Bolt  hentede  Vand  fra 
Kilden,  hvilket  hans  Kone  kogte.  Efter  Maaltidet  drak  Sel- 
skabet Punsch.  Stilling  udbragte  en  Skaal  for  Vært  og  Vært- 
inde; Bolt  tømte  et  Glas  for  de  Forlovedes  lykkelige  Fremtid. 

Det  blev  mørkt,  men  Selskabet  befandt  sig  vel  i 
den  kølige  Aftenluft.  Madam  Bolt,  som  havde  en  smuk 
Stemme,  sang  et  Par  Arier  af  „Hermann  von  Unna".  I  Kor 
istemtes  et  Par  Vers  af  Thomas  Thaarups  „Fædrelandskær- 
lighed". 

Naar  Frederik  den  Sjette  tilbragte  Sommeren  paa  Frede- 
riksberg   Slot,    plejede    han    civilklædt    at    spasere    en   Tur   i 

Haven  om  Aftenen,  saa  snart  det  var  blevet  mørkt.  Vare 
Borgerfamilier  samlede  om  Bordene  i  den  nævnte  Allé  og 
sade  i  skemtende  Samtale,  morede  det  Kongen  at  lytte  til 
dem.  Han  nærmede  sig  da  lydløst  og  stillede  sig  bag  et 
Træ,  hvor  han  var  en  ubemærket  Tilhører.  Dette  gjorde 
han  ogsaa  i  Aften  overfor  Bolts  Selskab. 

Om  Formiddagen  havde  Prins  Ferdinand  havt  Audiens 
hos  ham  paa  Slottet  og  havde  med  Varme  anbefalet  Løjtnant 
Stilling  til  en  Ansættelse  ved  Toldvæsnet.  Kongen  kom  netop 
til  at  tænke  derpaa,  da  han  hørte  Løjtnant  Stillings  Navn 
blive  nævnt  ved  Bordet.  Han  lyttede  med  spændt  Opmærk- 
somhed. 

„Kan  De  ikke  gi'e  os  et  Numer,  Løjtnant  Stilling?" 
spurgte  Bolt. 

„Jeg  har  ingen  Sangstemme,  Mester,"  svarede  Løjtnan- 
ten. „Men  Selskabet  skulde  høre  min  Forlovede,  Nathalie, 
deklamere.      Hun  har  saadan  et  dejligt  Organ." 

„Ja,  det  maa  De,  Jomfru  Wissing!"  lød  det  fra  alle 
Sider. 

„Jeg  kan  nogle  Vers  af  et  Digt  til  Dronning  Marie 
udenad,"   sagde  Nathalie;    „det  blev  nok  skrevet  til  Kroningen." 

„Lad  os  høre  Digtet!"  raabte  alle.  Kongen  bag  Træet 
spidsede  Øren. 

Nathalie  rejste  sig  og  deklamerede  med  høj  og  klar 
Stemme.      Med    særlig  Varme  fremsagde  hun  følgende  Vers: 

Marie  straaler  som  en  Fredens  Engel ; 
Om  hendes  Isse  snoer  en  Liliestængel 
Sig  venlig  som  Uskyldigheds  Emblem. 
Det  Scepter,  hun  attraar,  er  Kærlighedens, 
Med  det,  vi  veed,  hun  styred'  os,  imedens 
I  FredYiks  Sted  hun  bar  hans  Diadem. 

„Bravo!  bravo!  Jomfru  Wissing,  nok  en  Gang,  aa  hva'?" 
Nathalie  gentog  Verset. 

„Ja,"     sagde   Bolt,    „det   var    da    vor    ejegode    Dronning 

regerede  os,  mens  vor  højtelskede  Konge  var  i  Wien  og  vir- 
kede for  vort  Fædrelands  Velfærd." 

Frederik  den  Sjette  blev  bevæget  ved  at  høre  Verset  og 
denne  Udtalelse.  Han  gik  ubemærket  tilbage  til  Slottet. 
„Jeg  skal  have  Løjtnant  Stilling  in  mente,"  tænkte  han  ved 
sig  selv. 

Da  Kongen  Dagen  efter  konfererede  med  Generaladju- 
dant Biilow,  hans  Fortrolige  og  Yndling,  spurgte  han  denne, 
om  der  var  noget  Embede  ved  Toldvæsnet  ledigt.  Biilow, 
der  bestormedes  med  Bønner  og  Anmodninger,  var  altid  å  jour 
med  Vakancerne. 

„Der  er  en  Post  som  Toldkontrollør  ledig  i  Helsingør, 
Deres  Majestæt." 

„Hvis  en  Løjtnant  Stilling  søger  Posten,  ønsker  jeg,  at 
han  skal  have  den.  Forstaar  De,  Biilow,  det  er  mit  alvor- 
lige Ønske." 

„Deres  Majestæts  Villie  skal  blive  meddelt  rette  Ved- 
kommende." 

Saa  snart  Frederik  Stilling  erfarede  Vakancen,  begav 
han  sig  efter  Prins  Ferdinands  Anvisning  til  General  Biilow. 
Han  spurgte  Generaladjudanten,  om  han  vilde  kunne  komme 
i  Betragtning,  hvis  han  ansøgte  om  en  saadan  Post.  Biilow 
opfordrede  ham  til  at  indgive  sin  Ansøgning,  da  han  troede , 
at  Stilling  kunde  gøre  sig  Haab.  „Jeg  skal  iøvrigt  virke  for 
Dem,"  sagde  Biilow.  Stilling  takkede  Generalen  for  hans 
Bevaagenhed. 

Om  Eftermiddagen  gik  Stilling  alene  en  Tur  i  Frederiks- 
berg Have.  Han  passerede  just  op  ad  Terrassernes  Sten- 
trapper, da  han  saa  to  Herrer  komme  imod  sig,  det  var 
Frederik   den  Sjette  og  Generaladjudanten. 

Stilling  blev  staaende.  Biilow  pegede  paa  ham.  Kongen 
gik  med  hurtige  Skridt  hen  til  ham.  „Løjtnant  Stilling," 
sagde  han,  „Deres  Færd  i  Frankrig  er  mig  bekendt;  jeg  er 
tilfreds  med   Dem." 

„Jeg  handlede  kun  af  Hengivenhed   for  Deres  Majestæt." 

Kongen  saa  paa  ham  med  et  erkendtligt  Smil  og  slog 
ham  paa  Skulderen  med  de  Ord:  „Tak,  min  Søn,  det  skal 
Du  faa  belønnet."  Han  fjernede  sig  skyndsomst  tilligemed 
Biilow. 

En  Uge  efter  fik  Løjtnant  Frederik  Stilling  sin  Udnæv- 
nelse til  Toldkontrollør.    Nu  kunde  han  gifte  sig  med  Nathalie. 

I  August  Maaned  blev  de  viede  i  St.  Olai  Kirke  i  Hel- 
singør. Stilling  førte  sin  Brud  til  et  net  og  hyggeligt  Hjem 
i  Strandgade. 


I  Begyndelsen  af  September  aflagde  det  nygifte  Par  Be- 
søg paa  Sofienberg  hos  Falkenskjolds  og  paa  Villaen  ved 
Rungsted  hos  Wendts.  Begge  Steder  fik  det  den  venligste 
Modtagelse. 

Konferensraadinde  Wendt  førte  den  unge  Kone  hen  til 
den  Bænk  i  Haven,  hvor  de  for  et  Aar  siden  havde  fortalt 
hinanden  deres  Drømmesyner.  De  toge  Plads  paa  Bænken. 
Samtalen  drejede  sig  om  de  mærkelige  Omvexlinger,  der 
kunne  indtræde  i  et  Menneskeliv. 

„Var  ikke  den  Drøm,  jeg  havde  ifjor  om  Paris  under 
Deres  Ophold  her,  ligefrem  en  Aabenbaring?  Hs.  Højhed  var 
Prins   Ferdinand." 

„Ja,  det  var  et  Under,  Konferensraadinde.  Men  min 
egen  Drøm  om  Kong  Frederik  den  Sjette  og  Stilling  paa  Ter- 
rassen i  Frederiksberg  Have,  hvor  mærkelig  er  ikke  ogsaa 
den  gaaet  i  Opfyldelse." 

